
1 skyrius 


Antradienį nubudau tą bedvasę ir nykią valandą, kai naktis jau 
tarsi baigiasi, o aušra dar nėra prasidėjusi. Staiga pašokęs, norė- 
jau pulti į taksi ir lėkti į stotį, nes man pasirodė, kad turiu išva- 
žiuoti — ir kitą akimirką atsitokėjęs suvokiau, kad manęs stotyje 
nelaukia joks traukinys, kad man neišmušė jokia valanda. Gulė- 
jau blausioje šviesoje, o mano kūnas nežmoniškai bijojo, ta bai- 
me slėgdamas dvasią, o dvasia slėgė kūną, ir kiekviena, net men- 
kiausia skaidulėlė gūžėsi laukdama, kad nieko neatsitiks, niekas 
nepasikeis, nieko niekada nevyks, kad ir kažin kas būtų sumany- 
ta, absoliučiai niekas neprasidės. Tai buvo nebuvimo baimė, neeg- 
zistavimo baugulys, negyvenimo nerimas, netikrovės bijonė, 
biologinis visų mano ląstelių riksmas dėl vidinio sutrupėjimo, 
išskaidymo ir išbarstymo. Nepadoraus pedantiškumo ir smulk- 
meniškumo baimė, sąmyšis dėl išskydimo, panika dėl fragmen- 
tiškumo, siaubas dėl prievartos, kurią jaučiau savyje ir kuri grėsė 
man iš išorės - o svarbiausia, kad nuolat mane lydėjo, nė per 
žingsnį nesitraukė kažkas, ką galėčiau pavadinti vidinio, tarp- 
dalelinio mėgdžiojimo ir pajuokimo, vidinio mano pasileidu- 
sių kūno ir analogiškų dvasios dalių pasityčiojimo savijauta. 
Sapnas, kuris mane naktį kamavo ir galop pažadino, aiškiai 
rodė, kad mane apėmusi baimė. Kad grįžta laikas, kuriam grįž- 

ti gamta yra uždraudusi. Pamačiau save tokį, koks buvau pen- 
kiolikos ar šešiolikos metų - peršokau Į jaunystę - ir stovėda- 
mas ant akmens vėjui pučiant, visai šalia upės malūno, kažką 
sakiau, girdėjau savo cypiantį, seniai nuėjus; nebūtin gaidžio 
balselį, mačiau neišaugusią nosį nesusiformavusiame veide ir 
pernelyg ilgas rankas - jaučiau nemalonią tos pereinamos, tar- 
pinės vystymosi fazės konsistenciją. Nubudau juokdamasis ir 
išsigandęs, nes man pasirodė, kad toks, koks esu šiandien, per- 
kopęs per trisdešimt, mėgdžioju ir išjuokiu savimi neapsiplunks- 
navusį pienburnį, koks buvau, o jis irgi mėgdžioja mane ir — 
lygiomis teisėmis - abu vienas kitą mėgdžiojame. Nelaimingoji 
atmintie, įsakmiai liepianti žinoti, kokiais keliais pasiekėme da- 
bartinį turėjimo būvį! Jau buvau nubudęs, bet dar snūduria- 
vau, ir man pasirodė, kad kūnas nėra vientisas, kad kai kurios 
jo dalys dar yra berniuko, ir kad mano galva išjuokia ir tyčioja- 
si iš blauzdos, blauzda iš galvos, kad pirštas juokiasi iš širdies, 
širdis iš smegenų, nosis iš akies, akis kvatojasi ir spygauja iš 
nosies — ir visos tos dalys pašėlusiai triukšmauja visa apiman- 
čioje ir visuotinėje patyčių atmosferoje. O kai galutinai prabu- 
dau ir, jau galėdamas blaiviai protauti, ėmiau mąstyti apie savo 
gyvenimą, baimė nesumažėjo nė per nago juodymą, ji netgi dar 
sustiprėjo, nors kartais ją nutraukdavo (ar sustiprindavo) kike- 
nimas, kurį lūpos buvo bejėgės sulaikyti. Gyvenimo nuėjęs pu- 
sę kelio, aš pasiklydau miško tamsoje. Blogiausia, kad tas miš- 
kas buvo žalias. 

Nes tikrovėje irgi buvau neapibrėžtas, perplėštas - kaip ir 
sapne. Neseniai peržengiau neišvengiamą trisdešimties metų 
Rubikoną, palikau už savęs riboženklį, metrikai nepaneigiamai 
tvirtino, o ir iš pažiūros atrodžiau subrendęs žmogus, tačiau 
nebuvau - tai kas tada buvau? Trisdešimtmetis bridžo lošėjas? 
Atsitiktinis ir laikinas darbininkas, kuris atlieka smulkius gyve- 

nimo pavedimus ir kartais atsiduria kritiškoje padėtyje? Kokia 
gi buvo mano padėtis? Vaikščiodavau po kavines ir barus, susi- 
tikdavau su žmonėmis, persimesdavau su jais keliais žodžiais, 
kartais netgi mintimis, tačiau situacija buvo neaiški ir pats ne- 
žinojau, ar esu žmogus, ar pienburnis; ir tais lūžio metais ne- 
buvau nei tas, nei anas - buvau niekas - ir bendraamžiai, kurie 
jau buvo vedę ir užėmę tam tikrą padėtį, gal ne tiek gyvenime, 
kiek įvairiose valdiškose įstaigose, žiūrėjo į mane su pagrįstu 
nepasitikėjimu. Mano tetos, tos prikabintos, pridygsniuotos, 
bet nuoširdžiai mane mylinčios ketvirtmotinės, jau nuo seno 
stengėsi paveikti mane, kad stabilizuočiausi kaip kas nors, kaip 
advokatas ar biurokratas - mano neapibrėžtumas joms buvo 
neapsakomai nemalonus, nežinojo, kaip su manimi kalbėtis ne- 
žinant kas esu, tad tik vapaliojo kažin ką. 

— Juzi, - sakydavo jos tarp vapalionių, - jau pats laikas, mie- 
las vaikeli. Ką pasakys žmonės? Jei nenori būti daktaru, būk 
bent mergišium ar vagišium, bet kad visiems būtų aišku... kad 
visiems būtų aišku... 

Ir girdėjau, kaip viena kuždėdavo kitai, jog neturiu nei vi- 
suomeninės, nei gyvenimiškos padėties, o paskui jos vėl imda- 
vo vapalioti, nukamuotos tuštumos, kurią paskleidžiau jų gal- 
vose. Iš tikrųjų tokia padėtis negalėjo trukti amžinai. Gamtos 
laikrodžio rodyklės judėjo tvirtai ir nepermaldaujamai. Kai man 
išdygo paskutiniai, protiniai, dantys, derėjo suvokti - vystyma- 
sis baigėsi, neišvengiamai atėjo laikas nužudyti, vyras be jokio 
pasigailėjimo turėjo užmušti jaunuolį, išskristi kaip drugelis, 
palikęs lėliukę, kuri jau nebereikalinga. Iš miglos, iš chaoso, iš 
drumzlinų užlajų, sūkurių, srovių, šniokštimo, iš meldų ir aje- 
rų, iš varlių kurkimo turėjau peršokti į skaidrias, susikristaliza- 
vusias formas - susišukuoti, susitvarkyti, įžengti į visuomeninį 
suaugusiųjų gyvenimą ir postringauti drauge su jais. 


Kaipgi! Bandžiau, stengiausi - ir tik kikenau, prisiminęs sa- 
vo pastangų rezultatą. Kad susišukuočiau ir kiek galėdamas su- 
sivokčiau ir nušviesčiau padėtį, pradėjau rašyti knygą — gal ir 
keista, bet man atrodė, kad negalima įžengti į visuomenę ne- 
nušvietus padėties, nors dar nėra pasitaikę nušvietimo, kuris 
nepasirodytų esąs užtamsinimas. Troškau pirmiausia tąja kny- 
ga užsitarnauti suaugusiųjų malonę, o paskui, kai jau asmeniš- 
kai su jais susidursiu, rasti paruoštą dirvą ir - taip samprotavau — 
jei įstengsiu pasėti jų sielose palankų požiūrį į mane, tasai po- 
žiūris papildomai mane suformuos, ir tokiu būdu net nenorė- 
damas tapsiu subrendęs. Vis dėlto kodėl plunksna mane išda- 
vė? Kodėl šventa gėda neleido man parašyti banalios ir visiems 
suprantamos apysakos, kodėl užuot audęs viršutines gijas, ei- 
nančias iš širdies, iš sielos, audžiau imdamas iš apatinių atšakų, 
įpyniau į tekstą kažkokias varles, kojas, nesubrendusias ir ke- 
liančias nerimą reikšmes, šaltu ir abejingu tonu izoliuodamas 
jas ant popieriaus, aiškiai rodydamas, kad trokštu atsikratyti 
nerimo? Kodėl, tarsi iš piktumo savo paties užmojams, pavadi- 
nau knygą „Brendimo laikotarpio dienoraštis“? Veltui bičiuliai 
įkalbinėjo mane atsisakyti tokio pavadinimo, aiškino, kad rei- 
kia vengti net mažiausios užuominos apie nesubrendimą. „Ne- 
daryk šito, - sakė jie, - juk nesubrendimas - drastiška sąvoka, 
jeigu pats save laikysi nesubrendusiu, tai niekas ir nelaikys ta- 
vęs subrendusiu. Argi nesupranti, kad pirmoji subrendimo s4- 
lyga, be kurios negali nė žingsnio žengti, yra pačiam pripažinti 
save subrendusiu?“ Bet man atrodė, kad nedera taip paprastai 
ir pigiai atsikratyti savyje pienburnio, kad Suaugusieji yra per- 
nelyg protingi ir įžvalgūs, jog leistųsi apgaunami, ir kad tam, 
kurį nuolat persekioja pienburnis, negalima be pienburnio pa- 
sirodyti viešumoje. Gal per rimtai Žiūrėjau į rimtumą, gal per- 
vertinau suaugusiųjų suaugimą. 

Prisiminimai, prisiminimai! Galva, įspausta į pagalvę, ir kojo- 
mis, pakištomis po antklode, supamas tai kikenimo, tai baimės, 
suvedinėjau žengimo į suaugusiųjų luomą balansą. Pernelyg nu- 
tylima apie asmenines, vidines ydas ir iškrypimus, lydinčius tą 
žengimą, o jo pasekmės visada nuskamba plačiai ir garsiai. Lite- 
ratai, žmonės, turintys dievišką talentą suvokti ir aprašyti baisiai 
jiems tolimus dalykus, kuriems yra visiškai abejingi, pavyzdžiui, 
karaliaus Karolio II dramą dėl Brunhildos vedybų, nedrįsta pa- 
liesti svarbiausio dalyko - tapimo viešu, visuomeniniu žmogu- 
mi. Jie, matyt, trokšta, kad kiekvienas manytų, jog jie tapo rašy- 
tojais Dievo, o ne žmonių valia, kad jie nukrito iš dangaus kartu 
su savo talentu; varžosi parodyti, kokiomis asmeninėmis nuolai- 
domis, kokiais personaliniais pralaimėjimais išpirko teisę rašyti 
apie Brunhildą ar bent apie bitininkų gyvenimą. Ne, apie savo 
pačių gyvenimą nė žodžio - tik apie bitininkų. Kas be ko, para- 
šius dvidešimt knygų apie bitininkų gyvenimą galima tapti pa- 
minklu - tačiau kur pavaizduota, kaip bitininkų karalius siejasi 
su jame tūnančiu vyriškiu, kaip vyriškis siejasi su jaunuoliu, jau- 
nuolis su berniuku, berniukas su vaiku, kuriuo jis kadaise tikrai 
buvo, kokį džiaugsmą pienburniui teikia jūsų karalius? Gyveni- 
mas, kuris nekreipia dėmesio į tas sąsajas ir nerealizuoja savo 
vystymosi visoje pilnatvėje, yra kaip namas, statomas nuo stogo, 
ir neišvengiamai baigiasi šizofrenišku asmenybės susidvejinimu. 

Prisiminimai! Žmonijos prakeiksmas yra tai, kad mūsų eg- 
zistencija šiame pasaulyje nepakenčia jokios apibrėžtos ir pa- 
stovios hierarchijos, viskas nuolat teka, plaukia, persilieja, ju- 
da, ir kiekvienas turi būti suvoktas ir įvertintas visų kitų, ir 
nemokšų, ribotų ir bukų asmenų nuomonė apie mus yra ne 
mažiau svarbi nei protingų, apsišvietusių ir subtilių. Juk žmo- 
gus yra baisiai priklausomas nuo savo atspindžio kito žmogaus 
sieloje, nors toji siela būtų kretiniška. Ir kategoriškai nesutinku 

su tais plunksnos broliais, kurie į neišmanėlių nuomonę atsako 
aristokratiška ir išdidžia laikysena skelbdami - odi profanum 
vulgus*. Koks tat pigus, prastas būdas slėptis nuo tikrovės, koks 
varganas pabėgimas į netikras aukštumas! Atvirkščiai, aš tvirti- 
nu, kad kuo nuomonė yra bukesnė ir ankštesnė, tuo ji svaresnė 
ir opesnė, visai taip, kaip per ankštas batas įkyri mums kur kas 
labiau nei tas, kuris puikiai tinka kojai. O, tie žmonių nuospren- 
džiai, ta vertinimų ir nuomonių apie tavo protą, širdį, būdą, 
apie visas tavo esybės smulkmenas praraja, atsiverianti prieš 
drąsuolio akis, drąsuolio, kuris savo mintis įvilko į spaudos 
rūbą ir paleido į žmones, o popierius, popierius, spauda, spau- 
da! Nekalbu čia apie nuoširdžiausius, simpatiškiausius mūsų 
tetučių vertinimus, ne, labiau norėčiau paminėti vertinimus ki- 
tų tetučių, - kultūrinių tetų, tų gausių ketvirtautorių ir prika- 
bintų pusiaukritikių, išsakančių savo nuomonę periodinės spau- 
dos puslapiuose. Juk aplink pasaulio kultūrą susėdo kaimenė 
bobelių - prikabintų, pridygsniuotų prie literatūros, giliai išma- 
nančių dvasines vertybes ir orientuotų estetiškai, dažniausiai 
su kokiomis nors savomis pažiūromis ir apmąstymais, žinan- 
čių, kad Oskaras Vaildas atgyveno ir Bernardas Šo yra para- 
doksų meistras. Ak, jos jau žino, kad reikia būti nepriklauso- 
momis, griežtomis ir giliomis, todėl paprastai būna nepriklau- 
somesnės, gilesnės ir tikrai griežtesnės, taip pat kupinos tetutiško 
gerumo. Teta, teta, teta! O, kas niekad nėra atsidūręs ant kul- 
tūrinės tetos darbastalio ir kas nebylus, nedejuodamas nebuvo 
išpreparuotas jų vulgarinančio ir iš gyvenimo atimančio visą 
gyvybę mentaliteto, kas nėra perskaitęs laikraštyje apie save tų 
tetučių nuomonės, tasai nėra susidūręs su smulkmeniškumu, 
tasai nežino, kas tai yra tetučių smulkmeniškumas. 


* neapkenčiu tamsios' minios (Iot.) - Red. 

Dar paimkime dvarininkų ir dvarininkių nuomonę, pensio- 
no mokinių nuomonę, smulkmenišką aukštųjų valdininkų nuo- 
monę, provincijos advokatų nuomonę, išpūstą mokinių nuo- 
monę, pasipūtėlišką senukų ir publicistų nuomonę, visuome- 
nės veikėjų nuomonę ir daktarienių nuomonę, galop vaikų, 
prisiklausiusių tėvų nuomonių, nuomonę, kambarinių, tarnai- 
čių ir virėjų nuomonę, pusseserių nuomonę - ištisą jūrą nuo- 
monių, iš kurių kiekvienas apibrėžia save kitame žmoguje ir 
susikuria jo sieloje. Tarytum gimtumei iš tūkstančio baisiai ankš- 
tų sielų! Tačiau mano padėtis buvo tiek sunkesnė ir labiau erzi- 
nanti, kiek mano knyga buvo sunkesnė, labiau erzinanti nei 
mandagiai subrendusi literatūra. Dėl jos, tiesą sakant, įsigijau 
neprastų bičiulių, ir jeigu kultūrinės tetutės ir kiti prastuome- 
nės atstovai būtų galėję girdėti, kaip uždarame rate, kurio ne- 
pasiekia net jų svajonės, Įžymybės ir Garsenybės peni mane 
žymumu ir garsumu, kaip varinėju su aukštuomene intelektua- 
lias kalbas, turbūt pultų prieš mane ir laižytų man kojas. Kita 
vertus, joje turėjo būti šis tas nesubrendusio, šis tas, kas skatino 
familiarumą ir pritraukdavo vidutines, nei šiokias, nei tokias 
asmenybes, tą baisiausią pusinteligenčių sluoksnį - brendimo 
laikotarpis priviliojo kultūros padugnes. Galimas daiktas, bū- 
dama pernelyg subtili tamsiems protams, kartu ji buvo per ma- 
žai išdidi ir iškilni prieš minią, kuri pastebi tik išorinius rimtu- 
mo požymius. Ir ne kartą, išėjęs iš nuostabių ir šventų vietų, 
kuriose buvau maloniai vaišinamas pagarba, gatvėje susitikda- 
vau kokią nors inžinierienę arba pensiono mokinę, jos žiūrėjo 
į mane kaip į saviškį, kaip į nesubrendusį bičiulį ir savą žmogų, 
tapšnojo per petį ir sakė: „Sveikas, Juziuk, tu esi paikas, tu esi 
nesubrendęs!“ Ir šitaip vieniems buvau protingas, kitiems pai- 
kas, vieniems reikšmingas, kitiems vos pastebimas, vieniems 
prasčiokiškas, kitiems aristokratiškas. Ištemptas tarp aukštes- 

nybės ir žemesnybės, susidraugavęs tiek su viena, tiek su kita, 
gerbiamas ir nesuprastas, išdidus ir niekinamas, gabus ir nieko 
nesugebantis - kaip kada, priklausomai nuo to, kokia susiklos- 
to situacija! Nuo tada mano gyvenimas tapo dar labiau suskilęs 
nei tuomet, kai gyvenau namų tyloje. Ir nežinojau, kieno esu — 
ar tų, kurie mane vertina, ar tų, kurie nevertina. 

Tačiau blogiausia, kad nekęsdamas pusinteligenčių minios, 
nekęsdamas taip, kaip turbūt dar niekas nieko nėra nekentęs, 
nekęsdamas priešiškai, pats save išduodavau su minia; remda- 
masis elitu ir aristokratija, bėgdavau nuo jų draugiško glėbio į 
chamiškas letenas tų, kurie laikė mane pienburniu. Tiesą sa- 
kant, pirmiausios svarbos dalykas, nulemiantis tolesnį vystymą- 
si, yra tai, į kurią pusę žmogus žvelgia, kieno atžvilgiu 
organizuojasi - ar, pavyzdžiui, veikdamas, kalbėdamas, pliaukš- 
damas nesąmones, rašydamas jis turi galvoje, atsižvelgia tik į 
žmones suaugusius, užbaigtus, aiškių, susikristalizavusių sąvo- 
kų pasaulį, ar jį nuolat persekioja minios, nesubrendimo, mo- 
kinių, pensiono auklėtinių, dvarininkų ir kaimiečių, kultūrinių 
tetučių, publicistų ir feljetonistų vizija, įtartino, drumzlino pa- 
dugnių pasaulio, kuris tyko tavęs kažkur ten ir pamažu apraiz- 
go vijokliais, lianomis ir kitais Afrikos augalais, vizija. Nė va- 
landėlei negalėjau pamiršti to nevisiškų žmonių nevisiško pa- 
saulio — ir paniškai bijodamas, baisingai bjaurėdamasts, 
krūpčiodamas vien nuo minties apie jo klampų žalumą, vis dėlto 
nesugebėjau atsiplėšti, buvau apžavėtas, sukaustytas tarsi paukš- 
"tis smauglio žvilgsnio. Tarsi kažkoks demonas viliojo, traukė 
mane prie nesubrendimo! Tarytum kontrgamtoje pagelbėjau 
žemesniajai sferai ir mylėjau - už tai, kad ji išlaiko mane pien- 
burniu. Nė vienos akimirkos negalėjau kalbėti protingai, nors 
tiek, kiek įstengiu, nes žinojau, kad kažin kur provincijoje vie- 
nas daktaras laiko mane paiku ir tikisi iš manęs vien tik paikys- 

čių; ir visiškai negalėjau draugijoje elgtis padoriai ir rimtai, 
nes žinojau, kad kai kurios pensiono mokinės tikisi iš manęs 
vien tik nepadoraus, netinkamo elgesio. Iš tikrųjų dvasioje 
vyksta permanentinis smurtas, mes nesame savarankiški, esa- 
me tik kitų žmonių funkcija, privalome būti tokie, kokius mus 
mato, 0 mano asmeninė nelaimė buvo tai, kad su tam tikru 
nesveiku pasitenkinimu mieliausiai patekdavau paauglių, pa- 
augėlių, poauglių ir kultūrinių tetučių priklausomybėn. O, visą 
laiką, nuolatos turėti ant sprando tetutę - būti naiviam todėl, 
kad koks nors naivuolis mano, jog esi naivus — būti paikam 
todėl, kad paikšius laiko tave paiku - būti žaliam todėl, kad 
koks nors nebrendila įtraukia tave ir murkdo savo paties ža- 
lume - o, galima būtų pasiusti, jeigu ne žodelytis „o“, kuris 
šiaip taip leidžia gyventi! Susidurti su aukštesniuoju ir suau- 
gusiu pasauliu ir negalėti į jį patekti, būti per žingsnį nuo 
gerų manierų, elegancijos, išminties, rimtumo, nuo suaugu- 
siųjų požiūrio, nuo abipusio pripažinimo, hierarchijos, verty- 
bių — ir tarsi per stiklą laižyti tuos saldainiukus, negalėti jų 
pasiekti, būti pridėtiniu. Bendrauti su suaugusiais ir visąlaik, 
kaip kad turint šešiolika metų, jaustis taip, tarytum tik dedie- 
si suaugusiu? Dėtis rašytoju ir literatu, parodijuoti literatūros 
stilių ir brandžius, įmantrius posakius? Pradėti, kaip artistui, 
negailestingą viešą kovą dėl savojo „aš“, slaptai padedant sa- 
vo priešams? 

O taip, pačioje žengimo į viešąjį gyvenimą pradžioje gavau 
pusiaužymius šventinimus, buvau dosniai pateptas žemesniąja 
sfera. Reikalą dar labiau komplikavo tai, kad mano bendravi- 
mo būdas turėjo daug trūkumų ir buvo visiškai drumzlinas, 
pasigailėtinas, suterštas ir beginklis prieš pusiaužymius šven- 
tintojus. Kažin koks neįgudimas, gimęs iš priešinimosi, o gal iš 
baimės, neleido man susigroti su jokiu subrendimu, ir ne kartą 

buvo, kad iš baimės tiesiog žnybtelėdavau tam asmeniui, kuris 
su savo dvasia pataikaujamai sprausdavosi į mano dvasią. Kaip 
pavydėdavau jau vystykluose išsublimuotiems literatams, ku- 
riems, matyt, aukštesnybė buvo nulemta, kurių Dvasia nepa- 
liaujamai lipo vis aukštyn, tarsi yla kutenama iš užpakalio, - 
rimtiems rašytojams, kurių Dvasia į viską žiūrėjo rimtai ir ku- 
rie su įgimtu lengvumu, didelėse kūrybinėse kančiose operavo 
tokiomis aukštomis, debesimis apdengtomis ir amžinai švento- 
mis sąvokomis, kad net pats Dievas buvo jiems beveik prasčio- 
kas ir nepakankamai taurus. Kodėl ne kiekvienam skirta para- 
šyti dar vieną romaną apie meilę arba baisiuose skausmuose 
prakrapštyti kokį nors visuomenės skaudulį ir tapti Nuskriaus- 
tųjų Gynėju? Arba rašyti eiles ir tapti Poetu, tikėti „šviesia poezi- 
jos ateitimi“? Būti talentingam ir savo dvasia penėti ir kelti 
minių minias netalentingų dvasių? O, koks tat malonumas ka- 
muotis ir kentėti, pasišvęsti ir pasiaukoti, bet visuomet aukš- 
tesniojoje sferoje, visuomet tokiomis išsublimuotomis, tokio- 
mis suaugusiųjų kategorijomis. Pačių pasitenkinimas ir sveti- 
mų pasitenkinimas - išsilieti tarpininkaujant tūkstantmetėms 
kultūrinėms institucijoms taip užtikrintai, tarsi būtum padėjęs 
tam tikrą sumelę į Šveicarijos banką. Tačiau aš, deja, buvau 
pienburnis, ir pienburniškumas buvo mano vienintelė kultūri- 
nė institucija. Buvau dvejopai pagautas ir apribotas - savo vai- 
kiškos praeities, kurios negalėjau pamiršti, ir žmonių nuomo- 
nės apie mane vaikiškumo, tosios karikatūros, kuri apsigyveno 
jų sielose - melancholiškas žalumos belaisvis, tiesiog gilioje tank- 
mėje besikapanojantis vabzdys. 

Padėtis ne tik bjauri, bet ir grėsminga. Juk Subrendėliai la- 
biausiai bjaurisi ir labiausiai nekenčia nesubrendimo. Jie leng- 
vai išgyvena bet kokį, patį atkakliausią maištą, jeigu tik jis vyksta 
brandžiai, jiems nebaisus revoliucionierius, kuris vieną brandų 

idealą įveikia kitu brandžiu idealu, pavyzdžiui, griauna Mo- 
narchiją dėl Respublikos arba atvirkščiai, Monarchija pradeda 
ir suryja Respubliką. Kas be ko, jie su malonumu stebi, kaip 
prasideda judėjimas dėl subrendusio, išsublimuoto reikalo. Ta- 
čiau jei užuos ką nors esant nesubrendusį, jei užuos pienburnį 
ir snarglių, puls jį ir užžnaibys kaip gulbės antį - užmuš sarkaz- 
mu, ironija, pašaipomis, nė už ką neleis, kad jiems gadintų liz- 
dą pamestinukas iš pasaulio, kurio jie seniai išsižadėjo. Kuo 
visa tat pasibaigs? Kur nuves mane tas kelias? Kokiu pagrindu 
ir kodėl (galvojau sau) taip vergauju beformiškumui, iš kur ma- 
nyje atsirado toji aistra žalumui - ar todėl, kad esu kilęs iš kraš- 
to, kur ypač gausu nepatyrusių, prastų, vidutinių būtybių, ku- 
riame ant jokio kaklo jokia apykaklė neguli dailiai, kur po lau- 
kus bastosi ir aimanuoja ne tiek Liūdesys ir Lemtis, kiek Kerėpla 
ir Žioplys? O gal todėl, kad gyvenau epochoje, kuri kas pen- 
kios minutės ryžtasi naujam šūkiui, naujoms grimasoms, kon- 
vulsiškai iškreipia savo veidą, kaip tik įmanydama, - pereina- 
mojoje epochoje?.. Blyški šviesa skverbėsi pro pakeltas užuo- 
laidas, o mane, šitaip suvedinėjantį gyvenimo balansą, mušė 
raudonis ir tarp paklodžių purtė nepadorus kikenimas - imda- 
vau bejėgiškai gyvuliškai kvatotis, mechaniškai, kojiškai, tarsi 
kas būtų man kutenęs padus, tarsi kikeno ne mano veidas, o 
koja. Reikėjo kuo greičiau baigti su visu tuo reikalu, palikti 
vaikystę, pasiryžti ir pradėti viską iš naujo — reikėjo ką nors 
pradėti! Pamiršti, galų gale pamiršti pensiono mokines! Atsisa- 
kyti kultūrinių tetučių ir kaimiečių meilės, pamiršti smulkius, 
nepadorius valdininkus, pamiršti koją ir savo negarbingą praeitį, 
paniekinti snarglių ir pienburnį — tvirtai susitelkti suaugusių 
pamatu, ak, galop priimti tą kraštutinai aristokratišką išvaizdą, 
paniekinti, paniekinti! Daryti kitaip, nei iki šiol, - ne savo ne- 
subrendimu žadinti, masinti ir vilioti kitų nesubrendimą, o at- 

virkščiai — išgauti iš savęs brandumą, brandumu žadinti juos 
brandumui, siela prabilti į sielą! Siela? Bet ar galima pamiršti 
apie koją? Siela? O kur koja? Ar galima pamiršti apie kultūri- 
nių tetučių kojas? O toliau - kas bus, jei, nepaisant visų pastan- 
gų, nepavyks įveikti sprogstančios, pulsuojančios, visur augan- 
čios žalumos (o, galima sakyti, tikrai nepavyks), kas bus, jei aš 
pas juos ateisiu subrendęs, o jie mane po senovei priims kaip 
nesubrendusį, jei aš jiems išmintimi, o jie man - paikystėmis? 
Ne, ne, tokiu atveju esu linkęs pirmas pradėti nebrandžiai, ne- 
noriu savo išmintį statyti prieš jų paikumą, ne, verčiau prieš 
juos išstatysiu paikumą! O pagaliau nenoriu, nenoriu, verčiau 
su jais, myliu, myliu tuos pumpurėlius, tuos daigus, tas žalias 
šakeles, o! - pajutau, kad vėl mane pagauna, su meile apkabi- 
na, vėl ėmiau mechaniškai, kojiškai kvatotis ir uždainavau ne- 
padorią dainušką: 


„„„Skolimove, marmurinėj viloj, 
Guvernantės Micės spintoj 
Tūnojo pasislėpę du banditai... 


„..tik staiga burnoje pajutau kartumą, gerklė išdžiūvo - pa- 
stebėjau, kad esu ne vienas. Be manęs, dar kažkas tupėjo kam- 
pe, šalia krosnies, kur dar nesiekė šviesa - kambaryje buvo ki- 
tas žmogus. 

Tačiau durys buvo užrakintos. Vadinasi, ne žmogus, o vai- 
duoklis. Vaiduoklis? Velnias? Baimė? Numirėlis? Staiga paju- 
tau, kad ne numirėlis, o gyvas žmogus, ir tą pačią akimirką 
pastačiau šerius — pajutau žmogų kaip šuva pajunta šunį. Ir vėl 
burnoje sausa, širdis daužosi, gniaužia kvapą - tai aš pats sto- 
viu palei krosnį. Dabar tai buvo ne sapnas - iš tikrųjų palei 
krosnį stovėjo antrininkas. Tačiau pastebėjau, kad jis bijo dar 

labiau nei aš; stovėjo palenkęs galvą, nuleidęs akis, nukoręs 
rankas - jo baimė suteikė man drąsos. Vogčiomis iš po antklo- 
dės Žiūrėjau tarsi ne į save ir mačiau veidą, kuris buvo mano ir 
ne mano. Jis ryškėjo iš gilios ir tamsios žalumos, pats šviesiai 
žalias — tas veidas, kurį turėjau ant savęs. Štai mano nosis... štai 
mano lūpos... štai mano ausys, mano namai. Sveiki, pažįstami 
kampeliai! Kaip gerai pažįstami! Kaip puikiai pažinojau tą lū- 
pų kryptelėjimą, maskuojantį baimingą įtampą. Štai lūpų kam- 
pučiai — štai smakras - ausis, kurią kadaise man įplėšė Zdzi- 
sius, - dvejopos įtakos ženklai ir simptomai, veidas, kurį nuzu- 
lino dvi jėgos, vidinė ir išorinė. Jis buvo mano - o gal aš buvau 
jo - o gal jis buvo svetimo - vis dėlto ten buvau aš. 

Staiga man pasirodė neįtikėtina, kad ten būčiau aš. Kaip veid- 
rodyje, kai žvilgtelime netikėtai, akimirką nesame tikri, ar ten 
tikrai atsispindime mes, taip ir čia mane nustebino ir įžeidė 
pribloškiantis to pavidalo konkretumas. Juokingai pakirptais 
ir sušukuotais plaukais, su akių vokais, su kelnėmis, su įtaisais 
klausytis, žiūrėti ir kvėpuoti - argi tai buvo mano padargai, ar 
tai buvau aš? Tiksliai nustatytas - aiškaus kontūro ir skrupulin- 
gai apibrėžtas, detalus... pernelyg aiškus. Jis turėjo pastebėti, 
jog matau jo detales, nes dar labiau susigėdo, neaiškiai šyptelė- 
jo ir ranka padarė abejojantį ir besitraukiantį į prietemą judesį. 

Bet rytmečio šviesa vis stiprėjo ir povyza darėsi ryškesnė — 
jau pasimatė rankų pirštai ir nagai - ir mačiau... o dvasia, ma- 
tydama, jog matau, susigūžė ir nežiūrėdama ranka man rodė 
ženklus, kad nežiūrėčiau... Negalėjau nežiūrėti. Tai štai koks 
buvau. Išties keistas, kaip ponia de Pompadur. Ir atsitiktinis. 
Kodėl toks, o ne kitoks? Efemerinis. Ydos ir trūkumai lindo 
jam į dienos šviesą, o jis stovėjo susigūžęs, panašus į naktinius 
padarus, kuriuos šviesa atiduoda kaip grobį - it žiurkė, nutver- 
ta kambario vidury. Ir detalės matėsi vis geriau, vis baisiau, iš 

visur jam lindo kūno dalys, atskiros dalys, o tos dalys buvo 
tvirtai apibrėžtos, sukonkretintos... iki gėdingo raiškumo ri- 
bos... iki gėdingumo ribos... Mačiau pirštą, nagus, nosį, akį, 
šlaunį ir pėdą, ir visa tai buvo iškelta į paviršių - tarsi užhipno- 
tizuotas detalių, atsistojau ir žengiau jo link. Krūptelėjo ir su- 
mojavo ranka - tarytum manęs atsiprašė už save ir sakė, kad 
tai ne tai ir nesvarbu - leisk, atleisk, paleisk... bet gestas, pra- 
dėtas įspėjamai, baigėsi kažin kaip menkai - puoliau ant jo - ir, 
nebegalėdamas sulaikyti ištiestos rankos, atsivėdėjęs tvojau jam 
per veidą. Šalin! Šalin! Ne, tai visai ne aš! Tai kažkas atsitikti- 
nio, kažkas svetimo, primesto, kažkoks vidinio ir išorinio pa- 
saulio kompromisas, tai visai ne mano kūnas! Jis aiktelėjo 
ir dingo - šoktelėjo į šalį. O aš likau vienas, nors, tiesą sakant, 
ne vienas —- nes manęs nebuvo, nejaučiau, kad esu, ir kiekviena 
mintis, kiekvienas krustelėjimas, veiksmas, žodis, viskas atrodė 
esą ne mano, 0 tarsi nustatyta be manęs, padaryta man - O iš 
tiesų aš esu kitoks! Ir tada mane apėmė baisus pasipiktinimas. 
Ak, sukurti nuosavą formą! Peršokti į išorę! Išreikšti save! Tegu 
mano pavidalas gimsta iš manęs, nenoriu, kad jis būtų man pa- 
darytas! Pasipiktinimas stumia mane prie popieriaus. Išsitraukiu 
iš stalčiaus popieriaus lapą, ir štai išaušta rytas, saulė užlieja kam- 
barį, tarnaitė atneša rytinę kavą ir bandelių, o aš tarp spindinčių 
ir išdailintų formų pradedu rašyti pirmuosius nuosavo kūrinio 
puslapius, kūrinio tokio, kaip aš, tapataus su manimi, atsiran- 
dančio tiesiai iš manęs, kūrinio, suvereniškai įkūnijančio mano 
nuosavą tiesą viskam ir visiems, tik staiga pasigirsta skambutis, 
tarnaitė atidaro duris, ant slenksčio pasirodo T. Pimka, daktaras 
ir profesorius, o iš tikrųjų mokytojas, kultūrinis filologas iš Kro- 
kuvos, smulkaus sudėjimo, mažo ūgio, menkutis, plikas ir su 
pensnė, pagal užsakymą siūtomis kelnėmis, švarkeliu, su iškiliais 
geltonais nagais, geltonais ševro bateliais. 

Ar pažįstate profesorių? 
Ar jums pažįstamas profesorius? 
Profesorius? 


Ei, ei, ei, ei, ei! Pamatęs tą Formą, tokią pasibaisėtinai nuval- 
kiotą ir galutinai subanalintą, puoliau prie savo tekstų ir už- 
dengiau juos visu kūnu, tačiau jis atsisėdo, todėl ir aš turėjau 
atsisėsti, o atsisėdęs pareiškė man užuojautą mirus vienai iš te- 
tų, kuri numirė senokai ir apie kurią buvau visiškai pamiršęs. 

— Prisiminimas mirusiųjų, - tarė Pimka, - yra sandoros skry- 
nia tarp naujųjų ir senųjų laikų, panašiai kaip ir liaudies daina 
(Mickevičius). Išgyvename mirusiųjų gyvenimus (O. Kontas). 
Jūsų teta mirė, ir tai yra priežastis, dėl kurios galima ir netgi 
reikia paminėti jos indėlį ir kultūrinę mintį. Velionė turėjo sa- 
vų trūkumų (išskaičiavo), bet turėjo ir privalumų (išskaičiavo), 
davusių naudos visuomenei, apskritai knyga nebloga, tai yra, 
norėjau pasakyti, tiesą sakant, trejetas su pliusu — — žodžiu, 
trumpai šnekant, velionė buvo teigiamas veiksnys, bendras įver- 
tinimas išėjo teigiamas ir laikau savo pareiga šitai jums pasaky- 
ti, aš, Pimka, stovintis kultūrinių vertybių sargyboje, vertybių, 
prie kurių neabejotinai priklauso ir teta, ypač kad numirė. O 
pagaliau, - pridūrė tolerantiškai, - de mortuis nibil nisi bene*, 
nors ir galima dar būtų nurodyti tas ar kitas klaidas, neverta 
atgrasinti jaunojo autoriaus - atsiprašau, seserėno... O kas čia? — 
sušuko, pamatęs ant stalo juodraštį. - Vadinasi, ne tik seserė- 
nas, bet ir autorius! Matau, kad bandome mūsų jėgas dirvoje? 
Cip cip cip, autoriau! Tuojau peržiūrėsiu ir paskatinsiu... 

Ir sėdėdamas per stalą siektelėjo popierių, tuo pačiu metu 
užsidėjo pensnė, ir sėdėjo. 


* apie mirusius nieko, tik gerai (/ot.) - Red. 


— "Tai ne... tai tik šiaip... — išlemenau sėdėdamas. Pasaulis 
staiga perlūžo. Teta ir autorius man sukėlė nerimą. 

— Na, na, na, - tarė jis, - cip cip, viščiuk. 

Tai sakydamas jis trynė akį, paskui išsiėmė papirosą ir laiky- 
damas jį dviem kairės rankos pirštais, dviem dešinės rankos 
pirštais maigė; tuo pat metu nusičiaudėjo, nes į nosį pateko ta- 
bako, ir sėdėdamas ėmė skaityti. Ir skaitydamas sėdėjo protin- 
gai. O man, kai pamačiau, jog skaito, pasidarė silpna. Mano 
pasaulis perlūžo ir čia pat suorganizavo klasikinio mokytojo pa- 
salą. Negalėjau pulti jo, nes sėdėjau, o sėdėjau todėl, kad jis sė- 
dėjo. Nei iš šio, nei iš to sėdėjimas išsiveržė į pirmą planą ir tapo 
didžiausia kliūtimi. Todėl tik sukinėjausi ant sėdynės, nežinoda- 
mas, ką daryti ir kaip elgtis, pradėjau siūbuoti koja, dairytis į 
sienas ir graužti nagus, o visą tą laiką jis konsekventiškai ir logiš- 
kai sėdėjo, jo sėdėjimas buvo organizuotas ir sklidinas skaitan- 
čio mokytojo. Tai tęsėsi pasiutiškai ilgai. Minutės slėgė tarsi va- 
landos, o sekundės plėtėsi ir augo, jaučiausi nepatogiai lyg jūra, 
kurią kažkas užsimanė išgerti per šiaudelį. Suaimanavau: 

— Dėl Dievo, tik ne mokytojas! Ne mokytoju! 

Nevikrus, nelankstus mokytojas mane tiesiog žudė. Bet jis 
toliau skaitė kaip mokytojas, ir mano gaivališkus tekstus asimi- 
liavo kaip tipiškas mokytojas, laikydamas lapą arti akių, o už 
lango stūksojo mūrinis namas, dvylika langų skersai ir išilgai! 
Sapnas?! Tikrovė? Ko jis čia atėjo? Ko sėdėjo, o aš ko sėdėjau? 
Per kokį stebuklą viskas, kas buvo prieš tai, sapnai, atsimini- 
mai, tetos, kančios, dvasios, pradėtas kūrinys - sutilpo į bana- 
laus mokytojo sėdėjimą? Pasaulis susitraukė į mokytoją. Tai da- 
rėsi nepakeliama. Jis sėdėjo prasmingai (nes skaitė), o aš sėdė- 
jau beprasmiškai. Mėšlungiškai įtempiau raumenis, kad 
atsistočiau, bet kaip tik tą akimirką jis pataikaujamai žvilgtelė- 
jo į Mane iš po pensnė, ir staiga - sumažėjau, koja tapo kojele, 

ranka - rankele, asmuo - asmenėliu, kūrinys - kūrinėliu, kū- 
nas - kūneliu, o jis didėjo ir sėdėjo žvilgčiodamas ir skaityda- 
mas mano rankraštį per amžių amžius amen - sėdėjo. 

Ar esate patyrę tokį nepaprastą įspūdį, kai kokiame nors as- 
menyje mažėjate? Ak, mažėti tetoje - tai nuostabiai nepadoru, 
tačiau mažėti dideliame nuvalkiotame mokytojuje yra tiesiog 
nepadorios mažesnybės viršūnė. Ir pastebėjau, kad mokytojas 
kaip karvė ganosi mano žalumoje. Baisiai keistas jausmas - nes 
tavo žalumą mokytojas šlamščia pievoje, bet vis dėlto kamba- 
ryje, sėdėdamas krėsle ir skaitydamas - vis dėlto šlamščia ir 
ganosi. Kažkas baisaus darėsi su manimi, bet ne manyje - kaž- 
kas kvailo, kažkas įžūliai irealaus. 

— Dvasia! - sušukau. - Aš! Dvasia! Ne autorėlis! Dvasia! Esu 
gyvas! Aš! 

Tačiau jis sėdėjo, o sėdėdamas sėdėjo ir sėdėjo taip kažkaip 
sėdėdamas, net užsisėdėjo savo sėdėjime, ir toks tame sėdėjime 
buvo absoliutus, kad sėdėjimas, būdamas absoliučiai kvailas, 
vis dėlto tuo pat metu buvo ir vyraujantis. Ir nusiėmęs nuo 
nosies pensnė patrynė stiklus nosine, paskui vėl užsidėjo ant 
nosies, o nosis buvo nenugalimas daiktas. Tai buvo nosinė no- 
sis, nuvalkiota ir banali, mokytojiška, pakankamai ilga, sudėta 
iš dviejų lygiagrečių, išbaigtų vamzdelių. Ir tarė: 

— Apie kokią dvasią kalbate? 

Sušukau: 

— Savo)! 

"Tada jis paklausė: 

— Savąją? Gimtąją? 

— Ne savąją, o savo! 

— Savo? - maloniai perklausė jis. - Kalbame apie savo dva- 
sią? O ar mums yra žinoma bent karaliaus Vladislovo dvasia? — 
Ir sėdėjo. 

Koks karalius Vladislovas? Buvau kaip traukinys, netikėtai 
permestas į šoninį karaliaus Vladislovo kelią. Nuspaudžiau stab- 
džius ir prasižiojau suvokęs, kad nežinau karaliaus Vladislovo 
dvasios. | 

— O istorijos dvasią žinome? O antikinės civilizacijos dvasią? 
O galų dvasią, o saikingumo ir gero skonio dvasią? O niekam, 
išskyrus mane, nežinomo XVI amžiaus pastoralių rašytojo, ku- 
ris pirmasis pavartojo žodį „bamba“, dvasią? O kalbos dvasią? 
Kaip taisyklingai sakyti: „nervingas“ ar „nervuotas“? 

Klausimas užklupo mane netikėtai. Šimtas tūkstančių dvasių 
staiga pridusino mano dvasią, sumurmėjau, kad nežinau, o jis 
paklausė, kas man yra žinoma apie Kasprovičiaus dvasią ir ko- 
kie buvo poeto santykiai su valstiečiais, paskui dar paklausė 
apie Lelevelio pirmąją meilę. Krenkštelėjau ir vogčiomis žvilg- 
telėjau į nagus - nagai buvo švarūs, jokios špargalės. Tada dirs- 
telėjau atgal - tarsi laukčiau, kad kas nors man pasakys. Tačiau 
už nugaros juk nieko nebuvo. Sapnas — regėjimas, Dievas — 
tikėjimas. Kas čia darosi? Dieve! Kuo greičiau atsisukau ir pa- 
žvelgiau į jį, bet žvilgsnis buvo ne mano, tai buvo žvilgsnis iš 
padilbų, vaikiškas ir sklidinas vaikėziškos neapykantos. Mane 
apėmė nederamas ir anachronistinis noras - pataikyti mokyto- 
jui į nosį popieriaus rutuliukų. Matydamas, kad su manimi de- 
dasi negeri dalykai, mėšlungiškai stengiausi prasižioti, kad drau- 
gišku tonu paklausčiau, kas girdėti mieste, bet vietoj norma- 
laus išspaudžiau cypiantį, prikimusį balsą, tarytum vėl būtų 
atėjęs mutacijos laikas, ir nutilau; o Pimka paklausė, ką žinau 
apie prieveiksmius, liepė išlinksniuoti mensa, mensae, mensae, 
išasmenuoti 410, amas, amat, susiraukė ir pasakė: 

— Na taip, reikės truputį padirbėti, - išsiėmė sąsiuvinį ir įrašė 
man blogą pažymį, o tai darydamas sėdėjo, o jo sėdėjimas bu- 
vo visiškas, absoliutus. 

Ką? Ką? Norėjau sušukti, kad nesu mokinys, kad įvyko klai- 
da, pašokau norėdamas pabėgti, bet kažkas iš užpakalio su- 
griebė mane lyg replėmis ir prikalė prie kėdės - mane sučiupo 
vaikiškas, infantilus užpakalis. Su užpakaliu negalėjau bėgti, o 
mokytojas tebesėdėjo ir jo sėdėjimas išreiškė tokį tobulą mo- 
kytojiškumą, kad užuot surikęs iškėliau du pirštus į viršų, kaip 
kad mokykloje daro mokiniai, norėdami ką nors pasakyti. Pim- 
ka susiraukė ir tarė: 

— Sėdėkite, Kovalski. Vėl į tualetą? 

Ir sėdėjau toje nerealioje nesąmonėje kaip sapne, užkimšta 
burna, sumokytojintas ir sumokytas, sėdėjau ant vaikiško už- 
pakaliuko - o jis sėdėjo kaip ant Akropolio ir kažką rašė į užra- 
šų knygelę. Galop tarė: 

— Na, Juzi, eikš, eisime į mokyklą. 

— Į kokią mokyklą?! 

— Į dir. Piorkovskio mokyklą. Pirmarūšė mokymo įstaiga. 
Ten dar yra laisvų vietų šeštoje klasėje. Tavo išmokslinimas la- 
bai apleistas, tad pirmiausia reikia pasivyti bendraamžius. 

— Tačiau į kokią mokyklą?! 

— Į dir. Piorkovskio mokyklą. Nebijok, mes, mokytojai, my- 
lime mažiukus, cip cip cip, nedrauskite mažulėliams ateiti pas 
mane. 

— Tačiau į kokią mokyklą?!! 

— Į dir. Piorkovskio mokyklą. Kaip tik dir. Piorkovskis pra- 
šė, kad užimčiau jam visas laisvas vietas. Mokykla turi funkcio- 
nuoti. Be mokinių nebūtų mokyklos, o be mokyklos nebūtų 
mokytojų. Į mokyklą! Į mokyklą! O jau mokykloje mokinį iš 
tavęs tikrai padarys. 

— Tačiau į kokią mokyklą?!!! 

— Tik kad man jokių ožiavimųsi! Į mokyklą! Į mokyklą! - Jis 
pakvietė kambarinę, liepė paduoti man paltą, o mergina, ne- 

suprasdama, kodėl svetimas ponas mane išsiveda, pradėjo rau- 
doti, bet Pimka jai žnybtelėjo - žnybtelėta tarnaitė nebegalėjo 
ilgiau raudoti, tik išsišiepė, prunkštelėjusi žnybtelėtos tarnaitės 
juoku —- paėmė mane už rankos ir išsivedė iš namų, o gatvėje 
stovėjo namai ir vaikščiojo žmonės! 

Policija! Pernelyg kvaila! Pernelyg kvaila, kad būtų tiesa! Ne- 
įmanoma, nes pernelyg paika! Tačiau pernelyg kvaila, kad ga- 
lėčiau priešintis... Negalėjau priešintis nuvalkiotam mokyto- 
jui, kuris buvo banalus mokytojas. Visai kaip tuomet, kai kas 
nors jus užkalbina nuvalkiotai ir banaliai, jūs negalite, taip ir aš 
negalėjau. Idiotiškas, infantilus užpakalis paralyžiavo, atimda- 
mas bet kokią pasipriešinimo galimybę; skubėdamas ristele ša- 
lia milžino, kuris žengė didžiuliais žingsniais, su užpakaliu nie- 
kur nė krust negalėjau. Sudie, Dvasia, sudie - pradėtas kūriny, 
sudie, nuosava ir tikra forma, ir sveika, sveika baisi, infantili, 
žalia ir neapsiplunksnavusi forma! Banaliai sumokytas bidzenu 
smulkiais žingsneliais prie milžiniško mokytojo, kuris be palio- 
vos murma: 

— Cip cip, gaideli... Snargliuota nosytė... Myliu, e, e... Žmo- 
geli, mažiuli, mažiuli, e, e, e, cip, cip, cip, gaidžiuk, Juziuk, 
Juziuk, Juzeli, Juzeliuk, mažiuk mažiuliuk, cip, cip, užpakaliu- 
kas, užpakaliukas... | 

Prieš mus elegantiška ponia vedėsi ant pavadėlio mažą pin- 
čeriuką, šuva suurzgė, puolė Pimką, perplėšė jam kelnių kišką. 
Pimka riktelėjo, neigiamai įvertino šunį ir jo šeimininkę, kišką 
susegė žiogeliu, ir nuėjome toliau. 

2 skyrius 
Ikalinimas ir tolesnis mažybinimas 


Ir štai prieš mus - ne, tiesiog negaliu patikėti savo akimis — 
gana plokščias stogas, mokykla, į kurią paėmęs už rankos ma- 
ne tempia Pimka, nekreipdamas dėmesio į ašaras ir protestus, 
ir į kurią įstumia pro vartelius. Pataikėme atvykti per didžiąją 
pertrauką, mokyklos kieme ratu vaikštinėjo vidutiniškos asme- 
nybės nuo dešimties iki dvidešimties metų, valgydamos ant- 
ruosius pusryčius, kuriuos sudarė duona su sviestu arba sūriu. 
Kiemą supančioje žiogrių tvoroje buvo plyšių, pro tuos plyšius 
žvilgčiojo mamos ir tetos, niekaip negalinčios atsižiūrėti į savo 
vaikelius. Pimka su pasimėgavimu įtraukė į kilmingas šnerves 
mokyklos kvapą. 

— Cip cip cip, - pašaukė. - Mažiuli, mažiuli, mažiuli... 

O tuo metu prie mūsų priėjo kažkoks šlubas inteligentas, 
veikiausiai budintis mokytojas, visa savo povyza rodydamas 
Pimkai didžiausią pagarbą. 

— Profesoriau, - tarė Pimka, - štai mažasis Juziukas, jį norė- 
čiau įrašyti į šeštos klasės mokinių sąrašą. Juziuk, pasisveikink 
su ponu profesoriumi. Einu pasikalbėsiu su Piorkovskiu, o kol 
kas perduodu vaiką į jūsų rankas, tegu pratinasi prie kolekty- 
vo. - Norėjau protestuoti, tačiau tik brūkštelėjau koja, padvel- 
kė vėjelis, susiūbavo medžių šakos, o kartu su jomis ir Pimkos * 

plaukų sruoga. — Viliuosi, kad jis bus geras mokinys, — tarė 
senas pedagogas, glostydamas man galvą. 

— Na, o kaip ten jaunimas? - tyliau paklausė Pimka. - Ma- 
tau, vaikšto ratu — tai labai gerai. Vaikštinėja, kalbasi tarp sa- 
vęs, o motinos negali atsižiūrėti —- tai labai gerai. Nėra nieko 
geriau nei motina už tvoros kiekvienam mokyklinio amžiaus 
berniukui. Niekas neišgaus jų sveikesnio ir vaikiškesnio užpa- 
kalio nei motina, patogiai įsitaisiusi už tvoros. 

— Tačiau jie vis dar nepakankamai naivūs, — susiraukęs pa- 
siskundė mokytojas. - Nenori būti kaip jaunos bulvytės. Su- 
tupdėme ant jų motinas, bet ir to negana. Vis dar negalime 
išgauti jaunatviško gaivumo ir naivumo. Nepatikėsite, kolega, 
kokie jie šiuo požiūriu nepaklusnūs. Visiškai nenori. 

— Jums trūksta pedagoginių sugebėjimų! - griežtai paprie- 
kaištavo Pimka. - Ką? Nenori? Turi norėti! Tuojau jums paro- 
dysiu, kaip reikia sužadinti naivumą. Lažinamės, kad po pus- 
valandžio čia sklandys dviguba naivumo dozė. Mano planas 
toks: imsiu stebėti mokinius ir kuo naivesniu būdu leisiu jiems 
suprasti, kad laikau juos naiviais ir nekaltais. Tai juos, be abejo, 
suerzins, užsimanys pademonstruoti, kad jie nėra naivūs, ir kaip 
tik tada taps iš tikro naiviais ir nekaltais - tokiais saldžiais mū- 
sų, mokytojų, akims! 

— Bet ar nemanote, - paklausė mokytojas, - kad pakišti mo- 
kiniams naivumą - tai šiek tiek nešiuolaikiškas pedagoginis me- 
todas, tai atsiduoda anachronizmu? 

— Būtent! - atsakė Pimka. - Duokite man kuo daugiau tokių 
nešiuolaikiškų metodų! Nešiuolaikiški yra patys geriausi! Nė- 
ra nieko geresnio už nešiuolaikišką pedagoginį metodą! Tie 
mieli mažiuliai, kuriuos auklėjame idealiai nerealioje atmosfe- 
roje, pirmiausia ilgisi gyvenimo ir tikrovės, ir todėl niekas jų 
taip neskaudina, kaip jų pačių nekaltumas. Cha cha cha, netru- 

kus pakišiu jiems nekaltumą, uždarysiu juos toje geraširdiškoje 
sąvokoje —- ir pamatysite, kokiais nekaltais jie taps! 

Ir pasislėpė už didelio ąžuolo kamieno, stovinčio kiek nuo- 
šaliau, o mane auklėtojas paėmė už rankutės ir nuvedė prie 
vaikų būrio - anksčiau, nei suspėjau viską paaiškinti ir užpro- 
testuoti. Įvedęs į būrį paleido ir paliko mane pačiame vidury. 

Mokiniai vaikštinėjo. Vieni kiek įmanydami visus paeiliui 
vaišino niuksais ar sprigtais, kiti, sukišę galvas į knygas ir pirš- 
tais užsikimšę ausis, kažką mokėsi, treti erzino vienas kitą ir 
kaišiojo kojas, jų klaidžiojantys ir kvailoki žvilgsniai slydinėjo 
po mane, nepastebėdami mano trisdešimties nugyventų metų. 
Priėjau prie stovinčio iš krašto - buvau įsitikinęs, kad ciniškas 
farsas gali baigtis bet kurią valandėlę. 

— Leiskite, kolega, - pradėjau, - kreiptis į jus. Kaip matote, 
nesu... 

Tačiau tasai šūktelėjo: 

- Žiūrėkite! Novus kolegus! 

Visi apspito mane, kažkuris iš jų garsiai paklausė: 

—Dėl kokių piktavalės lemties kaprizų jū- 
sų mylista taip vėlai pasirodėte šulioje? 

Kitas kretiniškai kikendamas cyptelėjo: 

— Tai galgi amūrai kokiai nors moteriškai 
sutrukdė gerbiamam kolegusui? O gal mūsų 
naujasis kolegusas yra išpuikėlis ir gaišlys? 

Išgirdęs tą luošą kalbą nutilau, lyg kas būtų liežuvį išrovęs, o 
jie nenustojo, tarytum būtų negalėję nustoti — tik kuo bjauresni 
buvo tie sakiniai, su tuo didesniu malonumu, stačiai maniakišku 
atkaklumu jie teršė jais save ir viską aplinkui. Ir sakė - mote- 
riška, dailioji lytis, madama, parikmeisteris, 
Febas, pamilimas, gimulys, profesėrus, lek- 
cijus lotynus, idealus. Jų judesiai buvo nerangūs - 

veidai susmaigstyti ir farširuoti — o labiausiai jie mėgo kalbėti — 
jaunesnieji - apie lyčių detales - vyresnieji — apie lyčių reikalus, 
o ta kalba, sumišusi su archajiškais žodžiais ir lotyniškomis galū- 
nėmis, sudarė itin bjaurų kokteilį. Jie atrodė kaip įsmeigti į kaž- 
ką, kaip sudėlioti nežinia kur, neteisingai išsidėstę erdvėje ir lai- 
ke, be paliovos žvilgčiojo į mokytoją arba motinas už tvoros, 
mėšlungiškai graibėsi užpakalių, be to, jie puikiai suvokė, kad 
yra nuolat stebimi, todėl net papusryčiauti negalėjo ramiai. 

"Taigi stovėjau visiškai apkvaišęs, tarsi įklimpęs į tai, kas čia 
darėsi, nebeįstengdamas nė prasižioti, kad pasiaiškinčiau, ir aiš- 
kiai mačiau, jog farsas nė neketina baigtis. Moksleiviai, paste- 
bėję pasislėpus; už ąžuolo svetimą vyriškį, įdėmiai juos sekantį 
skvarbiu žvilgsniu, baisiausiai susinervino, ir tasai jų susinervi- 
nimas be paliovos augo. Jie ėmė šnibždėtis, kad į mokyklą atėjo 
inspektorius, užlindo už ąžuolo ir stebi juos. - Inspektorius! — 
sakė vieni, imdami į rankas knygą ir demonstratyviai sukdami 
ąžuolo link. - Inspektorius! - sakė kiti, skubėdami tolyn nuo 
ąžuolo, bet ir vieni, ir kiti negalėjo nuo Pimkos atitraukti akių, 
o tasai, taktiškai pasislėpęs už medžio, kažką rašė ant lapelio, 
"išplėšto iš bloknoto. — Kažką rašo, - iš visų pusių sklido šnibž- 
desys. - Užrašo savo pastabas. - Tada Pimka pamėtėjo jiems tą 
lapelį taip mikliai, jog atrodė, kad jį nunešė vėjas. Ant lapelio 
buvo parašyta: | 


Remdamasis savo stebėjimais, atliktais X mokykloje per di- 
džiąją pertrauką, tvirtinu, kad vyriškos lyties jaunimas yra ne- 
kaltas! Tuo esu kuo giliausiai įsitikinęs. Šį teiginį pagrindžia ir 
įrodo mokinių išvaizda bei nekalti pokalbiai, taip pat jų nekalti 
17 puikučiai užpakaliukai. 

T. Pimka 

193...-09-29 Varšuva 

Vos mokiniai sužinojo raštelio turinį, tuoj sujudo sukruto 
visas mokiniškas skruzdėlynas. - Mes nekalti? Mes, šiuolaikiš- 
kas jaunimas? Mes, kurie jau vaikštome pas moteris? — Juokas 
1r kikenimas vis stiprėjo, nors buvo juokiamasi paslapčiomis, iš 
visų pusių liejosi sarkazmas. Ak, koks naivuolis tas seniukas! 
Koks baisus naivuolis! Tačiau netrukus suvokiau, kad tasai juo- 
kas trunka pernelyg ilgai... kad užuot pasibaigęs auga ir stiprė- 
ja savyje, o stiprėdamas savo įsiutimu darosi pernelyg dirbti- 
nis. Kas čia vyko? Kodėl juokas niekaip negalėjo pasibaigti? 
Tik vėliau suvokiau, kokią nuodų rūšį įšvirkštė jiems velniška- 
sis ir makiaveliškasis Pimka. Juk tiesa yra tokia, kad tie pien- 
burniai, įkalinti mokykloje ir nematę gyvenimo, buvo nekalti. 
Taip, buvo nekalti, nors nebuvo nekalti! Buvo nekalti savo troš- 
kimu nebūti nekaltais. Nekalti sa moterimi glėbyje! Nekalti 
kovoje ir muštynėse. Nekalti, kai deklamavo eiles, ir nekalti, 
kai žaidė biliardą. Nekalti, kai valgė ir miegojo. Nekalti, kai 
elgėsi nekaltai. Švento naivumo grėsmė tvyrojo nuolat, netgi 
kai liejosi kraujas, buvo kankinama, smurtaujama arba keikia- 
ma - ir viskas dėl to, kad nebūtų nekalti! 

Todėl jų juokas, užuot nutilęs, vis stiprėjo, vieni dar įsteng- 
davo susilaikyti nuo aštresnių žodelių, kiti susilaikyti nebega- 
lėjo — ir iš pradžių pamažėle, paskui vis greičiau ėmė sakyti 
tokias bjaurystes, kokių pasigėdytų ir girtas vežikas. Ir karšt- 
ligiškai, greitai, paslapčia tarė nešvankius prakeiksmus, keiks- 
mažodžius ir kitas šlykštynes, o kai kurie kreida rašė jas ant 
tvoros kaip kokias geometrines figūras; ir rudeniniame 
skaidriame ore tapo net tiršta nuo žodžių, šimtą kartų bjau- 
resnių už tuos, kuriais pavaišino mane priėjusį. Man atrodė, 
kad sapnuoju - juk sapne būna, kad atsiduriame padėtyje, 
dar kvailesnėje už visa tai, ką galima sugalvoti. Pabandžiau 
juos sulaikyti. 


— Kodėl sakote š...? — karštai paklausiau vieno mokinio. — 
Kodėl taip sakote?! 

— Tylėk, pienburni! - atšovė storžievis, smagiai man niūkte- 
lėjęs. - Tai nuostabus žodis! Pasakyk jį tučtuojau, - sušnypštė ir 
skaudžiai numynė man koją. - Tučtuojau jį pasakyk! Tai vie- 
nintelis mūsų apsigynimas nuo užpakalio! Argi nematai, kad 
inspektorius užlindo už ąžuolo ir daro mums užpakalį? Tu, gai- 
šena, prancūziškas šuneli, jeigu tučtuojau nepasakysi didžiau- 
sių bjaurysčių, padarysiu tau atsuktuvą. Ei, Mizdralai, eikš čia 
ir žiūrėk, kad tas naujokas elgtųsi padoriai. O tu, Hopekai, 
mestelėk kokį nors nešvankų anekdotą. Ponai, būkite budrūs, 
nes padarys mums užpakalį! 

Davęs tokius nurodymus, tas netašytas padauža, kitų vadi- 
namas Mientu, pritykino prie medžio ir išpjaustė žievėje tris 
raides taip, kad jų nematytų nei Pimka, nei motinos, stovinčios 
už tvoros. Aplinkui pasigirdo tylus juokas, sklidinas paslėptos 
satisfakcijos, motinos už tvoros ir Pimka už medžio, girdėdami 
jaunimo juoką, irgi ėmė geraširdiškai juoktis - ir įsiviešpatavo 
dvigubas juokas. Nes jaunimas piktai kikeno apgavęs suaugu- 
siuosius, 0 suaugusieji nuoširdžiai juokėsi iš nerūpestingo jau- 
nųjų linksmumo - ir abi jėgos grūmėsi ramiame rudens ore, 
tarp krintančių nuo ąžuolo lapų, čiurlenant mokyklinio gyve- 
nimo pokalbiui, o senas pasiuntinukas šluota šlavė šiukšles į 
šiukšliadėžes, žolė gelto ir dangus buvo išblukęs... 

Tačiau Pimka už medžio akies mirksniu tapo toks naivus, iš 
pasitenkinimo net kaistantys padaužos - tokie naivūs, į kny- 
gas sukišę nosis palaižūnai - tokie naivūs ir apskritai padėtis 
tapo tokia šlykščiai naivi, kad ėmiau skęsti visame tame kartu 
su savo neišsakytais protestais. Ir nežinojau, ką gelbėti - save, 
kolegas ar Pimką? Nežymiai prisiartinau prie medžio ir su- 
šnibždėjau: 

— Pone profesoriau! 

— Ką? - paklausė Pimka irgi pašnibždom. 

— Pone profesoriau, išlįskite iš už medžio. Ant ąžuolo kitoje 
pusėje jie parašė bjaurų žodį. Ir juokiasi iš jo. Verčiau išlįskite. 

Kai lauke šnibždėjau tuos kvailus sakinius, man pasirodė, 
kad esu mistinis kvailybės kerėtojas, ir persigandau savo padė- 
ties - su delnu prie burnos, šalia ąžuolo, kažką šnibždantis Pim- 
kai, kuris stovėjo už ąžuolo ir mokyklos kieme... 

— Ką? - paklausė profesorius, susigūžęs už medžio. - Ką jie 
parašė? 

Tolumoje pyptelėjo automobilio klaksonas. 

— Bjaurų žodį! Bjaurų žodį parašė! Verčiau išlįskite! 

— Kur parašė? 

— Ant ąžuolo. Iš kitos pusės! Išlįskite, profesoriau! Baikite 
tuos dalykus! Nesileiskite apmaunamas! Norėjote jiems įteigti, 
kad yra nekalti ir naivūs, o jie jums parašė tris raides... Nusto- 
kite erzinti. Gana. Nebegaliu daugiau šito kartoti. Pasiusiu. Iš- 
lįskite, profesoriau! Gana! Gana! 

Kol šitaip šnibždėjau, tingiai tęsėsi bobų vasara, o lapai 
krito... 

— Ką, ką? - paklausė Pimka. - Ar tai aš turėčiau suabejoti 
mūsų jaunimo tyrumu? Niekada! Esu per senas gyvenimo ir 
pedagogikos klastūnas! 

Išėjo iš už medžio, o mokiniai, pamatę jo absoliučią povyzą, 
sustaugė laukinių balsais. 

— Mielas jaunime! - prabilo profesorius, kai jie šiek tiek ap- 
tilo. - Nemanykite, kad nežinau, jog jūs kalbėdamiesi tarpusa- 
vyje vartojate nepadorius ir bjaurius žodžius. Žinau šitai kuo 
puikiausiai. Tik neabejokite, jokie, net patys blogiausi jūsų išsi- 
šokimai neįstengs sugriauti mano gilaus įsitikinimo, kad iš es- 
mės esate kuklūs ir nekalti. Aš, jūsų senas bičiulis, visada laiky- 

siu jus tyrais, kukliais ir nekaltais, visada tikėsiu jūsų kuklumu, 
tyrumu ir nekaltumu. O kalbant apie bjaurius žodžius, tai Ži- 
nau, kad kartojate juos nesuvokdami prasmės, et, tiesiog norė- 
dami pasirodyti, matyt, kuris nors iš jūsų išmoko jų iš tarnai- 
tės. Na na, nieko čia blogo, netgi atvirkščiai - tai yra nekaltes- 
nis dalykas, negu jums atrodo. 

Jis nusičiaudėjo ir su pasitenkinimu nusišluostęs nosį nuėjo į 
raštinę pasikalbėti su dir. Piorkovskiu apie mane. O motinas ir 
tetas už tvoros apėmė susižavėjimas, ir jos, susikibusios už ran- 
kų, kartojo: - Koks patyręs pedagogas! Užpakalį, užpakalį, už- 
pakalį turi mūsų mažyliai! - Tačiau mokiniai po jo prakalbos 
atrodė labai sutrikę. Jie be žado žiūrėjo nueinančiam Pimkai 
įkandin, ir tik tada, kai jis dingo iš akių, pasipylė keiksmų kru- 
ša. — Girdėjote? - riktelėjo Mientus. - Esame nekalti! Nekalti, 
cholera, gyvate, šuns kaili! Jis mano, kad esame nekalti - laiko 
mus nekaltais! Visą laiką laiko mus nekaltais! Nekaltais! - ir nė 
už ką negalėjo atsikratyti to žodžio, kuris jį pančiojo, ribojo, 
žudė, kažkokiu būdu darė naiviu, nekaltu. Bet tada aukštą, drūtą 
jaunuolį, kolegų vadinamą Sifonu, matyt, irgi apėmė šėlstantis 
ore naivumas, nes jis pasakė tarsi pats sau, tačiau taip, kad visi 
girdėtų - skaidriame, tyrame ore jo balsas skambėjo tarsi var- 
peliai ant karvių kaklų kalnų ganyklose: 

— Nekaltumas? Kodėl? Būtent nekaltumas yra dorybė... Rei- 
kia būti nekaltam... Kodėl? 

Mientus kaipmat nusitvėrė tų žodžių: 

— Ką? Išpažįsti nekaltumą? 

Ir net žengtelėjo atgal - taip kvailai tai nuskambėjo. Bet suer- 
zintas Sifonas nusitvėrė jo žodžių. 

- Išpažįstu! Įdomu, kodėl neturėčiau išpažinti? Šiuo požiū- 
riu visai nesu toks vaikiškas. 

Suerzintas Mientus ėmė šaipytis aidžiame ore: 


32 ) ANTRAS skyrius 


— Girdėjote? Sifonas yra nekaltas! Cha cha cha, nekaltasis 
Sifonas! 

Pasigirdo šūksniai: 

— Sifonus nekaltus! Ar mūsų išpuikėlis Sifonas nepažinęs mo- 
teriškos? 

Pasipylė nešvankūs juokeliai pagal Riujės ir Kochanovskio 
pavyzdį, ir pasaulis valandėlę vėl buvo sudarkytas. Vis dėlto 
Sifoną juokeliai suerzino, ir jis užsispyrė. 

— Taip, esu nekaltas. Pasakysiu dar daugiau - esu nesąmonin- 
gas ir nesuprantu, kodėl turėčiau šito gėdytis. Kolegos, juk tur- 
būt niekas neimsite rimtai tvirtinti, kad purvas geriau už švarą. 

Ir žengtelėjo atgal - taip nevykusiai nuskambėjo tie žodžiai. 
Stojo tyla. Pagaliau pasigirdo šnibždesiai. 

— Sifonai, ar tu nejuokauji? Tikrai esi nesąmoningas? Sifo- 
nai, tai netiesa! 

Ir žengtelėjo atgal. Bet Mientus nusispjovė. 

— Ponai, tai tiesa! Tik pažvelkite į jį! Tai iš karto matyti! Tfu! 
Tfu! 

Mizdralas sušuko: 

— Sifonai, tai neįmanoma, darai mums gėdą, leisk tave įsą- 
moninti! 

SIFONAS 

Kas? Ar aš? Aš turiu leistis įsąmoninamas? 

HOPEKAS 

Sifonai, jėzusmarija, Sifonai, tu tik pagalvok, juk čia ne tik 
tavo reikalas, tu kompromituoji mus visus - neišdrįsiu daugiau 
pažvelgti į jokią merginą. 

SIFONAS 

Merginų nėra, yra tik mergelės. 

MIENTUS 

Merge... Girdėjote? Tai gal ir berneliai, ką? Gal berneliai? 

SIFONAS 

Ot taip, kolega, traukte ištraukei tą žodį iš manęs - berne- 
liai! Kolegos, kodėl turėtume gėdytis šio žodžio? Ar jis bloges- 
nis už kitus? Kodėl atgimusioje tėvynėje turėtume gėdytis mū- 
sų mergelių? Atvirkščiai, turėtume jas savyje puoselėti! Kodėl, 
klausiu, dirbtinio cinizmo vardan turėtume gėdytis tokių tyrų 
žodžių kaip bernelis, aras, riteris, sakalas, mergelė - juk jie mū- 
sų jaunoms širdims artimesni nei smuklės žodynas, kuriuo ko- 
lega Mientalskis teršia savo vaizduotę. 

— Gražiai kalba, - pritarė keli balsai. 

— Padlaižys! - šūktelėjo kiti. 

— Kolegos! - tarė Sifonas, jau užsispyręs, pagautas šišo, užsi- 
degęs savo nekaltumu. - Uždekim meile sau krūtinę! Siūlau 
čia, tučtuojau prisiekti, kad niekad neišsižadėsime nei berne- 
lio, nei erelio! Nepaliksime krašto, iš kurio kilome! O kilome 
iš bernelio ir mergelės! Mūsų žemė - tai bernelis ir mergelė! 
Paimsim arklą, knygą, lyrą! Kas jaunas, kas garbingas - paskui 
mane! Slaptažodis - jaunuoliškas įkarštis! Atsakymas - jaunuo- 
liškas tikėjimas! 

Į tokį kvietimą keliolika Sifono šalininkų, apimtų jaunuoliš- 
ko įkarščio, pakėlė rankas ir prisiekė, o jų veidai buvo rimti, 
spinduliuojantys. Mientus puolė Sifoną tyrame ore, Sifonas už- 
kaito - laimė, jie buvo išskirti pirmiau, nei užvirė muštynės. 

— Ponai, - draskėsi Mientus, - kodėl neįspiriate tam ereliui, 
berneliui? Ar jau jūsų gyslomis neteka karštas kraujas? Ar ne- 
beturite ambicijų? Kodėl, kodėl nespiriate? Tik spyris gali jus 
išgelbėti! Būkite bernai! Parodykite jam, kad esame vaikinai su 
merginomis, o ne kokie ten berneliai su mergelėmis! 

Jis siuto. Žiūrėjau į jį - jo kakta aprasojo, skruostai išblyš- 
ko. Turėjau nedidelę viltį, kad Pimkai nuėjus kiek atsikvošė- 
siu ir išaiškinsiu — cha, kaipgi galėjau atsikvošėti, jei per du 

žingsnius nuo manęs skaidriame ir gaiviame ore vis augo, stip- 
rėjo naivumas ir nekaltumas. Užpakalis peraugo į bernelį ir 
berną. Pasaulis tarsi suskilo ir vėl sulipo bernelio pagrindu. 
Žengtelėjau atgal. 

Žydroje erdvėje, ant tvirto kiemo pagrindo, kurį dengė še- 
šėlių gyslelės ir šviesos dėmės, prabilo susierzinęs Sifonas: 

— Atsiprašau, triukšmadary Mientalski! Siūlau nekreipti į jį 
dėmesio, elkimės taip, tarsi jo nė nebūtų. Nusisukite nuo jo, 
kolegos, nes tai išdavikas, savo paties jaunystės išdavikas, jis 
nepripažįsta jokių idealų! 

— Kokių idealų, asile? Kokių dar idealų? Tavo idealai negali 
būti kitokie nei tu pats, kad ir kokie jie būtų gražūs, - blaškėsi 
Mientus, įkvėptas savo paties žodžių. - Argi nejaučiate, nema- 
tote, kad jo idealai turi būti ružavi ir riebūs, su didele nosimi? 
Galvijai! Netrukus jau bus gėda išeiti į gatvę! Negi nesupranta- 
te, kad tikrieji vaikinai, kaimiečių ir sargų sūnūs, visokie sam- 
diniai ir pameistriai, mūsų metų bernai šaiposi iš mūsų! Nieku 
mus laiko! Apginkite berną nuo bernelio! - maldavo į visas 
puses. - Apginkite berną! 

Pasipiktinimas augo. Raudonom dėmėm išmuštais veidais 
mokiniai stumdėsi, miklindami raumenis, Sifonas stovėjo ne- 
judėdamas, susidėjęs rankas ant krūtinės, o Mientus gniaužė 
kumščius. Už tvoros motinos ir tetutės irgi labai susijaudino, 
nors gerai nesuprato, apie ką kalbama. Bet daugelis mokinių 
buvo neapsisprendę ir kimšdami duoną su sviestu tik kartojo: 

— Nejaugi išpuikęs Mientus būtų pasilei- 
dėlis? O Sifonus idealistus? Kalkime, kalki- 
me, nes šaibą gausime! 

O kiti, nenorėdami veltis į šį reikalą, taktiškai kalbėjosi apie 
sportą apsimesdami, kad yra baisiai susidomėję kažin kokio- 
mis futbolo rungtynėmis. Bet tai vienas, tai kitas, matyt, nega- 


(35 


lėdamas atsispirti opiai ir deginančiai ginčo tematikai, suklus- 
davo, pamąstydavo, išrausdavo ir prisijungdavo arba prie Sifo- 
no, arba prie Mientaus grupės. Mokytojas saulės atokaitoj už- 
snūdo ant suolo ir sapne iš tolo mėgavosi jaunystės naivumu. — 
Ei, užpakalis, užpakaliukas, - murmėjo sau po nosimi. Tik vie- 
nas mokinys liko abejingas visuotiniam idėjiniam pakilimui. 
Jis kuo ramiausiai stovėjo nuošaly ir šildėsi saulutėje, vilkėjo 
tinklinius marškinėlius i1r mūvėjo minkštas flanelines kelnes, su 
aukso grandinėle ant kairės rankos riešo. - Kopirda! - šaukė 
jam abidvi partijos. - Kopirda, eikš pas mus! - Jis, regis, žadino 
visuotinį pavydą, priešingos stovyklos norėjo jį patraukti į sa- 
vo pusę, tačiau jis neklausė nei vienų, nei kitų. Ištiesė į priekį 
vieną koją ir kinkavo. 

— Niekiname sargų, pameistrių ir visokių prasčiokų nuomo- 
nę! - sušuko Kukulis, Sifono draugelis. - Jie anaiptol ne inteli- 
gentai. 

— O pensiono mokinės? - sunerimęs atsiliepė Mizdralas. — 
Ar ir pensiono mokinių nuomonę niekinate? Pagalvokite, ką 
pagalvos pensiono mokinės! 

Pasigirdo šūksniai: 

— Pensiono mokinės mėgsta švaruolius! 

— Ne, be, joms labiau prie širdies purvini! 

— Pensiono mokinės?! - iš aukšto nutęsė Sifonas. - Mus rūpi 
tik garbingų mergelių nuomonė, 0 jos yra mūsų pusėje! 

Mientus priėjo prie jo ir trūkinėjančiu balsu tarė: 

— Sifonai, tu nepadarysi mums tokios kiaulystės! Atsiimk sa- 
vo žodžius, ir aš atsiimsiu! Abu atsiimkime, gerai? Esu pasiren- 
gęs... atsiprašyti tavęs, esu pasirengęs padaryti viską... kad tik 
tu atsiimtum tuos žodžius apie bernelius... ir leistumeis perkal- 
bamas. Atsiimk apie bernelius. Aš atsiimsiu apie bernus. Tai 
nėra tik tavo asmeninis reikalas. 

Prieš atsakydamas Pilaščkevičius ramiai nužvelgė jį tyru ir 
švelniu, bet kupinu vidinės jėgos žvilgsniu. O su tokiu žvilgs- 
niu jis tegalėjo tarti ką nors stipriai. Tad, žengtelėjęs atgal, tarė: 

— Už idealus esu pasiryžęs paaukoti gyvybę! 

Bet Mientus, atstatęs kumščius, jau ėjo į ataką. 

— Drąsiau! Drąsiau! Ei, bernai, puolam jį! Mušk bernelį! 
Mušk, užmušk, muškite, užmuškite bernelį! 

— Pas mane, berneliai, pas mane! - sušuko Pilaščkevičius. — 
Ginkite mane, aš esu nesąmoningas, esu jūsų bernelis, ginkite 
mane! - karštai šaukė jis. 

Išgirdę kvietimą, daugelis pajuto savyje bernelį prieš berną. 
Apsupę Sifoną glaudžiu ratu, gynė jį nuo Mientaus šalininkų. 
Pasipylė smūgiai, o Sifonas užšoko ant akmens ir šaukė, ragin- 
damas priešintis, tačiau mientusininkai pradėjo imti viršų, Si- 
fono bendraminčių gretos traukėsi ir mažėjo. Jau ėmė atrody- 
ti, kad bernelio reikalas žuvęs. Staiga Sifonas, matydamas artė- 
jantį pralaimėjimą, iš paskutinių jėgų „Sakalų maršo“ gaida 
užtraukė: 


Ei, broliai berneliai, suteikit man galią, 
Kad prisikeltų ir gyventų berneliai! 


Giesmę pasigavo iškart, ji vis stiprėjo, augo, didėjo ir plaukė 
tarsi banga. Ją dainavo stovėdami be judesio, žvilgsnį, sekdami 
Sifono pavyzdžiu, įsmeigę į kažkokią tolimą žvaigždę ir tiesiai 
užpuolikams į nosį. Užpuolikų sugniaužti kumščiai nusviro. Ne- 
bežinojo, kaip ir kuo juos užkabinti, - o anie giedojo žvaigždei į 
nosį vis galingiau, vis karščiau ir įnirtingiau. Tai vienas, tai kitas 
Mientaus šalininkas tyliai kažką šnibžtelėdavo, padarydavo ke- 
letą nereikalingų judesių ir traukėsi į šalį, galop ir pats Mientus | 
buvo priverstas neryžtingai krenkštelėti ir nueiti šalin. 


„Būna, kad nesveikas sapnas nuneša tave į tokią vietą, kur 
viskas slegia, pančioja ir dusina, nes toji vieta yra iš jaunys- 
tės laikų - jauna, bet mums jau pernelyg sena, nuskambė- 
jusi ir anachronistinė, ir jokia kančia neprilygs tokio sapno, 
tokios vietos kančiai. Negali būti nieko baisiau, kaip grįžti prie 
reikalų ir darbų, iš kurių jau išaugai, prie tų senų, jaunatviškų, 
nebrandžių, senų seniausiai nugrūstų į kampą ir išspręstų... to- 
kių, pavyzdžiui, kaip nekaltybės problema. O, triskart išmintin- 
gi yra tie, kurie gyvena tik šiandiene, suaugusia problematika, 
problematika pačiame amžiaus gražume, o nebeaktualias pro- 
blemas palieka senoms tetutėms. Juk tematikos ir problemati- 
kos pasirinkimas yra neapsakomai svarbus individams ir ištisoms 
tautoms, ir dažnai matome, kad protingas ir suaugęs žmogus 
suaugumo klausimu akies mirksniu tampa karčiai nesubrendęs, 
pakišus jam pernelyg jauną arba pernelyg seną tematiką, - neati- 
tinkantis laiko dvasios, istorijos ritmo. Iš tikro nėra lengvesnio 
būdo padaryti pasaulį naivų ir vaikišką, kaip pakišant jam tokias 
problemas, ir reikia pripažinti, kad Pimka su meistriškumu, ku- 
ris būdingas geriausiems ir ištvermingiausiems pedagogams, kaip- 
mat mane ir mano kolegas įpainiojo į kuo baisiausiai suvaiki- 
nančią dialektiką ir problematiką. Tarsi buvau nenuilstamai men- 
kinančio ir diskvalifikuojančio sapno viduje. 

Pulkelis balandžių purptelėjo ore, rudens saulėje, pakibo virš 
stogo, trumpam nutūpė ant ąžuolo ir nuskrido tolyn. Negalė- 
damas pakęsti pergalingos Sifono giesmės, Mientus su Mizdralu 
ir Hopeku nuslinko į priešingą kiemo kampą. Po kurio laiko jis 
susitvardė tiek, kad jau galėjo kalbėti. Stovėjo, bukai įsmeigęs 
akis į žemę. Paskui sprogo. 

— Na, ir kas dabar? 

— Kas dabar? - atsakė Mizdralas. - Mums nelieka nieko ki- 
to, kaip tik kuo energingiau ir dažniau sakyti pačius bjauriau- 

sius žodžius! Penkios raidės - penkios raidės — tai vienintelis 
mūsų ginklas. Tai mūsų berno ginklas! 

— Ir vėl? - paklausė Mientusis. - Vėl? Tiesiog iki vėmulio? 
Kartoti ir kartoti be perstojo? Be perstojo turime traukti tą 
dainelę dėl to, kad anas niūniuoja kitą dainą? 

Palūžo. Ištiesė delnus, atatupstas žengtelėjo kelis žingsnius ir 
apsidairė aplink. Aukštybėse kabojo lengvutis, nublyškęs, šal- 
tas ir pašaipus dangus, aukštas ąžuolas kiemo viduryje atsuko 
jam nugarą, o senas pasiuntinukas, stovintis netoli vartų, šyp- 
telėjo į ūsą ir nuėjo sau. 

— Pusbernis... - sušnibždėjo Mientusis. - Pusbernis... Pagal- 
vokite - jeigu koks nors pusbernis išgirstų tuos mūsų inteligen- 
tiškus paistalus... - Ir staiga, išsigandęs pats savęs, puolė bėgti, 
skaidriame ore norėjo išnešti kulnus. - Gana, gana, nebenoriu 
nei bernelio, nei berno, gana šito gero... 

Bičiuliai jį sugavo. 

— Mientau, kas tau? - visi šlapi sakė jie ore. - Juk tu vadas! 
Be tavęs mes niekas! 

Mientus, sugautas ir laikomas už rankų, nulenkė galvą ir su 
kartėliu tarė: 

— Sunku... 

Mizdralas ir Hopekas sukrėsti tylėjo. Mizdralas susinervi- 
nęs paėmė galą vielos, mašinaliai smeigė ją į skylę tvoroje ir 
vienai motinai sužeidė akį. Kaipmat tą vielą numetė. Galop 
Hopekas nedrąsiai paklausė: 

— Ir kas gi dabar bus, Mientau? 

Mientus nusikratė užpuolusių abejonių. 

— Nėra kas daryti! - atsakė. - Turime kovoti! Kovoti iki pasku- 
tinio kraujo lašo! 

— Bravo! - ėmė šaukti visi. - Tokį tave norime matyti! Dabar 
vėl esi mūsiškis, mūsų senasis Mientus! 


Tačiau vadas beviltiškai mostelėjo ranka. 

— O, tie jūsų šūkiai! Nė kiek ne geresni už Sifono giesmę! Bet 
ką padarysi, jei reikia, tai reikia. Kovoti? Bet kovoti negalima. 
Na, tarkime, duosime jam į dantis - ir kas iš to? Jam tai tik į 
naudą - padarysime iš jo kankinį, štai tada ir pamatysite, kokį 
nepalaužiamą ir engiamą nekaltumą jis mums patėkš. O net jei 
ir norėtume juos pulti, patys matėte - demonstruos tokį didvy- 
riškumą, kad ir drąsiausias neišlaikęs neš kudašių. Ne, tai be- 
viltiška! Ir apskritai viskas - keiksmai, nusižengimai, purvas — 
viskas veltui, visiškai veltui! Tai tik vanduo ant jo malūno, tai 
tik žindukas jo berneliui. Kaip tik šito jis ir laukia! Ne, ne, 
tačiau, laimė... - Mientaus balse nuskambėjo ankstesnis užsispy- 
rimas, - laimė, yra dar vienas būdas... veiksmingesnis... kartą 
ir visam laikui atimsime iš jo norą giedoti. 

— Kaip? - paklausė vienbalsiai su viltimi. 

— Ponai, - tarė jis sausu ir dalykišku balsu, - jeigu Sifonas 
nenori pats, turime įsąmoninti jį jėga. Teks jį pagrobti ir su- 
rišti. Tikra laimė, kad į vidų dar galima patekti per ausis. Su- 
rišime ir įsąmoninsime taip, kad tikra motina nepažins! Kartą 
ir visam laikui subjaurosime gražų veidelį! Bet - tyliau! Pa- 
ruoškite virves! 

Klausiausi to sąmokslo užkandęs žadą ir krūtinėje tarsi kūjis 
besidaužančia širdimi, kol mokyklos duryse pasirodė Pimka ir 
linktelėjo man, kad eičiau su juo pas direktorių Piorkovskį. 
Vėl pasirodė balandžiai. Plasnodami nutūpė ant tvoros, už ku- 
rios stovėjo motinos. Eidamas ilgu mokyklos koridoriumi karšt- 
ligiškai stengiausi sugalvoti, kaip čia paaiškinus ir užprotesta- 
vus, bet niekaip negalėjau, nes Pimka spjaudė į kiekvieną pake- 
liui pasitaikančią spjaudyklę ir man liepė daryti tą patį - taigi 
negalėjau... spjaudydami priėjome iki dir. Piorkovskio kabine- 
to. Piorkovskis, kažkoks gigantiškas milžinas, priėmė mus sė- 

dėdamas absoliučiai ir galingai, tačiau nedelsdamas malonin- 
gai ir tėviškai Žnybtelėjo man į skruostą, sukūrė širdingą at- 
mosferą, ranka parėmė smakrą, aš, užuot protestavęs, nusilen- 
kiau, o direktorius virš mano galvos Pimkai tarė: 

— Užpakalis, užpakalis, užpakalis! Dėkoju, kad manęs neuž- 
miršti, brangus profesoriau! Dievas tau atlygins už naują moki- 
nį! Jei visi mokėtų taip mažybinti, būtume dukart didesni, nei 
esame dabar! Užpakalis, užpakalis, užpakalis. Ar galite patikė- 
ti, kad suaugusieji, kuriuos dirbtinai suvaikinome ir sumažybi- 
nome, yra dar geresnis elementas nei natūralūs vaikai? Užpa- 
kalis, užpakalis, be mokinių nebūtų mokyklos, o be mokyklos 
nebūtų gyvenimo! Tikiuosi, kad ir toliau manęs neužmirši, mano 
įstaiga, be jokios abejonės, nusipelnė protekcijos, pas mus tai- 
komas užpakalio tobulinimo metodas neturi sau lygių, o mo- 
kytojo kūnas šiuo požiūriu yra parinktas kuo rūpestingiausiai. 
Gal norėtumėte pamatyti kūną? 

— Su mielu noru, - atsakė Pimka, - juk visi žinome, kad nie- 
kas taip nepaveikia dvasios, kaip kūnas. 

Direktorius pravėrė mokytojų kambario duris, ir abu ponai 
atsargiai pažvelgė vidun, aš irgi. Persigandau ne juokais! Dide- 
liame kambaryje sėdėjo mokytojai ir gėrė arbatą su bandelė- 
mis. Dar niekad man nebuvo tekę vienoje vietoje matyti šitiek 
ir šitaip visiškai beviltiškų senukų. Dauguma jų garsiai šniurkš- 
čiojo, vienas čepsėjo, antram dantys klapsėjo, trečias siurbčio- 
jo, ketvirtas gurkščiojo, penktas buvo liūdnas ir plikas, o pran- 
cūzų kalbos mokytojos akys nuolat ašarojo, ir ji šluostė jas no- 
sinės kampučiu. 

— Taip, pone profesoriau, - išdidžiai tarė direktorius, - kū- 
nas yra rūpestingai parinktas ir išskirtinai bjaurus ir erzinantis, 
čia nėra nė vieno akiai malonaus kūno, vien tik kūnai pedago-. 
giniai, kaip matote, o jeigu kartais aplinkybės priverčia mane 

pakviesti kokį nors jaunesnį mokytoją, visada pasirūpinu pa- 
samdyti tokį, kuris apdovanotas bent viena atstumiančia savy- 
be. Štai, pavyzdžiui, istorijos mokytojas, deja, yra pačiame am- 
žiaus gražume ir iš pažiūros atrodo visai neblogai, tačiau at- 
kreipkite dėmesį, koks jis žvairas. 

— Tikra tiesa, bet prancūzų kalbos mokytoja man atrodo la- 
bai simpatiška, - nuoširdžiai tarė Pimka. 

— Ji mikčioja ir ašaroja. 

— O, tai visai kas kita! Teisybė, iš pirmo žvilgsnio nepastebė- 
jau. Bet gal ji įdomi pašnekovė? 

— Ką jūs, kalbėdamas su ja aš jau po minutės imu žiovauti. 

— O, tai visai kas kita! Bet ar jie pakankamai taktiški, ar turi 
pakankamą išsilavinimą ir suvokia savo misijos kilnumą, kad 
galėtų mokyti? 

— Tai kiečiausios sostinės galvos, - atsakė direktorius, - nė 
vienoje iš šių galvų negimsta nė viena nuosava mintis; jeigu 
kuriam nors tokia gims, išvarysiu arba mintį, arba mintytoją. 
Tai apskritai nekenksmingi nevykėliai, kurie moko tik to, kas 
įtraukta į programą, ne, jų galvose nuosava mintis neužsilaiko. 

— Užpakalis, užpakalis, - tarė Pimka. - Matau, kad savo Ju- 
ziuką atiduodu į geras rankas. Nes nėra blogesnių mokytojų 
nei tie, kurie patrauklios išvaizdos, ypač jei dar netyčia turi 
nuosavų minčių. Tik iš tikro nemielas pedagogas sugebės įskie- 
pyti mokiniams tą mielą nesubrendimą, tą simpatišką neprak- 
tiškumą ir neapsukrumą, tą nemokėjimą gyventi, t. y. savybes, 
kurias privalo turėti jaunuomenė, kad taptų mūsų, pedagogų iš 
prigimties, objektu. Tik su atitinkamai parinktu personalu su- 
gebėsime visą pasaulį pastūmėti į vaikiškumą. 

- "Išss, tyliau, tyliau, - tarė direktorius Piorkovskis, truktelė- 
damas jį už rankovės. - Žinoma, kad užpakalis, tačiau tyliau, 
nereikia apie-tai kalbėti pernelyg garsiai. 

Tą valandėlę vienas kūnas atsisuko į kitą kūną ir paklausė: 

— He he, hm, na, kas naujo? Kas naujo, kolega? 

— Kas naujo? - atsakė anas kūnas. - Atpigo. 

— Atpigo? - tarė pirmasis kūnas. - Tai gal pabrango? 

— Pabrango? - paklausė antrasis kūnas. —- Tai gal šiek tiek 
atpigo. 

— Bandelės nenori pigti, - murmtelėjo pirmasis kūnas ir įsi- 
kišo kišenėn nebaigtos valgyti bandelės likučius. 

— Laikau juos pusbadžiu, - sušnibždėjo direktorius Piorkovs- 
kis, — nes tik tokiu atveju jie yra pakankamai anemiški, o juk 
tik taikant anemijos dietą pilnutinai išauga age ingrat, nedėkin- 
go amžiaus, spuogai. 

Tuo metu kaligrafijos mokytoja, pamačiusi tarpduryje direk- 
torių ir labai solidžiai atrodantį svetimą vyriškį, užspringo ar- 
batos gurkšniu ir šaižiai spygtelėjo: 

— Inspektorius! 

Išgirdę tą šūkį, visi kūnai sudrebėję atsistojo ir susiplakė į 
krūvą tarsi pulkelis kurapkų, ir direktorius, nenorėdamas dau- 
giau jų gąsdinti, tyliai uždarė duris. Pimka pabučiavo man į 
kaktą ir iškilmingai tarė: 

— Na, Juziuk, eik į klasę, netrukus prasidės pamoka, tuo tar- 
pu aš paieškosiu tau kokio nors kambario ir pamokoms pasi- 
baigus palydėsiu į naująjį būstą. 

Norėjau protestuoti, tačiau negailestingas pedagogas staiga 
"taip mane supedagogino savo absoliučiu pedagogiškumu, kad 
neįstengiau, ir nusilenkęs nuėjau į klasę, kupinas neišsakytų 
protestų ir ūžesių. Klasė irgi ūžė. Tvyrojo sumaištis, mokiniai 
skubėjo užimti savo vietas ir šaukė taip, tarsi po valandėlės 
būtų turėję nutilti amžiams. 

Ir nežinia kada ir kaip katedroje pasirodė mokytojas. Tai bu- 
vo tas pats kūnas, liūdnas ir išblukęs, kuris kanceliarijoje išreiš- | 

kė svarbią nuomonę, jog atpigo. Atsisėdęs ant kėdės, mokyto- 
jas atsivertė dienyną, nupurtė dulkelę nuo liemenės, persuko 
rankoves, kad nediltų ties alkūnėmis, sučiaupė lūpas, kažką sa- 
vyje nuslopino ir uždėjo koją ant kojos. Paskui atsiduso ir pa- 
bandė prabilti. Triukšmas sustiprėjo dvigubai. Šaukė visi, gal 
išskyrus vienintelį Sifoną, kuris dalykiškai išsitraukė sąsiuvi- 
nius ir knygas. Mokytojas apžvelgė klasę, pasitaisė rankogalį, 
sučiaupė lūpas, paskui jas pravėrė ir vėl sučiaupė. Mokiniai 
ėmė šūkauti. Mokytojas susiraukė ir perkreipė veidą, apžvelgė 
rankogalius, pabūgnijo pirštais, pamąstė apie kažką nepasie- 
kiama - išsitraukė laikrodį, padėjo jį priešais save, vėl kažką 
savyje nuslopino ar nurijo, o gal nusižiovavo, kurį laiką kaupė 
energiją, galop pokštelėjo per stalą dienynu ir sušuko: 

— Gana! Prašau nurimti! Pamoka prasideda. 

Tada visa klasė (išskyrus Sifoną ir kelis jo bendraminčius) 
vienu balsu pareiškė, kad juos prispyrė neatidėliotinas reikalas 
į tualetą. 

Mokytojas, kurį visi dėl jo itin nesveikos, žemės spalvos odos 
vadino Blykšniu, kreivai šyptelėjo. 

— Gana to gero! — mašinaliai sušuko. — Išleisti jus! Trokšta 
siela į rojų? O kodėl manęs niekas neišleidžia? Kodėl aš turiu čia 
sėdėti? Sėst, nieko neišleidžiu, Mientalskiui ir Bobkovskiui įra- 
šau pastabą, o tą, kuris nors cyptelės, tuoj kviečiu atsakinėti! 

Tada ne mažiau kaip septyni mokiniai pateikė pažymas, kad 
dėl tokių ir tokių ligų negalėjo paruošti pamokų. Be to, keturi 
pasisakė esą kamuojami migrenos, vienas buvo išbertas, o vie- 
ną kankino traukuliai ir konvulsijos. 

— Taip, - pavydžiai nutęsė Blykšnys, - o kodėl man niekas 
neduoda pažymos, kad dėl nuo manęs nepriklausančių prie- 
žasčių nepasiruošiau pamokai? Kodėl manęs negali ištikti trau- 
kuliai? Kodėl, klausiu, negali ištikti traukuliai, o turiu sėdėti 

čia kiekvieną mielą dienelę, išskyrus sekmadienius? Pasitrau- 
kit, jūsų pažymos suklastotos, ligos apsimestinės, sėskit, sėskit, 
aš tuos dalykus puikiai išmanau! - Tačiau trys mokiniai, fami- 
liariausi ir iškalbingiausi, priėjo prie katedros ir ėmė pasakoti 
smagią istoriją apie žydus ir paukštelius. Blykšnys užsikimšo 
ausis. - Ne, ne, - aimanavo jis, - negaliu, pasigailėkite, negun- 
dykite, juk dabar pamoka, kas ir būtų, jeigu dabar užeitų ponas 
direktorius. 

Čia jis net suvirpėjo, nedrąsiai dirstelėjo į duris, ir paniška 
baimė užliejo jo skruostus. 

— O jeigu mus užtiktų ponas inspektorius? Ponai, aš jus įspė- 
ju, kad į mokyklą yra atvykęs inspektorius! Būtent!.. Perspėju 
jus... Dabar ne laikas krėsti kvailystes! - sudejavo persigandęs. — 
Reikia tučtuojau susiimti - susiimti dėl aukštesnės valdžios. Na- 
gi... hm... kuris iš jūsų geriausiai išmanote dalyką? Tik be pokštų, 
dabar ne laikas juokauti! Pasikalbėkim visiškai atvirai. Ką?! Nie- 
kas neišmano? Jūs mane pražudysite! Na, o gal vis dėlto kuris 
nors, na, bičiuliai, drąsiau, drąsiau... A, Pilaščkevičius, sakote? 
Dievas jums atlygins, Pilaščkevičiau, visada jus laikiau pagar- 
bos vertu jaunuoliu. Na, ir ką Pilaščkevičius išmano geriausiai? 
„Konradą Valenrodą“? Ar „Vėlines“? O gal bendruosius roman- 
tizmo bruožus? Prisipažinkite, Pilaščkevičiau. 

Tačiau Sifonas, jau kaip reikiant įsitvirtinęs bernelyje, atsistojo 
ir tarė: 

— Atsiprašau, pone profesoriau. Jeigu ponas profesorius iš- 
kvies mane atsakinėti girdint inspektoriui, atsakinėsiu kaip ga- 
lėdamas geriau - bet dabar negaliu išduoti, ką išmanau, nes 
išduodamas išduočiau pats save. 

— Sifonai, tu mus pražudysi, - persigandę atsiliepė kiti. — 
Sifonai, nuoširdžiai prisipažink! 

— Na, na, Pilaščkevičiau, - taikingai tarė Blykšnys, - kodėl 

nenorite prisipažinti? Juk kalbamės privačiai. Prisipažinkite 
man. Juk neturite ketinimų pražudyti mane ir save, ar ne? Jei- 
gu nenorite pasakyti atvirai, tai nors padarykite užuominą. 

— Atsiprašau, pone profesoriau, - atsakė Sifonas, - bet nega- 
liu eiti į jokius kompromisus, nes esu bekompromisis žmogus 
ir negaliu nei savęs švaistyti, nei išduoti. 

Ir atsisėdo. 

— Na na na, - murmtelėjo mokytojas, - tokie jausmai teikia 
Pilaščkevičiui garbės. Bet neimkite to giliai į širdį, aš tik šiaip, 
privačiai pajuokavau. Žinoma, žinoma, savęs iškreipti nevalia, 
gerai, tai kokią temą turime šiandien? - rūsčiai tarė jis ir žvilg- 
telėjo į programą. - Aha! Išdėstyti ir išaiškinti mokiniams, ko- 
dėl Slovackis žadina musyse meilę ir susižavėjimą! Vadinasi, 
gerbiamieji, pirma aš išdėstau jums savo paskaitą, o paskui jūs 
paeiliui man savo. Tylos! - sušuko jis, ir visi tarsi pagal koman- 
dą išgriuvo suoluose, parėmę galvas rankomis, o Blykšnys, ne- 
žymiai atsivertęs vadovėlį, suspaudė lūpas, atsiduso, kažką 
nuslopino savyje ir pradėjo deklamuoti: 

—- Hm... hm... Kodėl, vadinasi, Slovackis žadina mumyse su- 
sižavėjimą ir meilę? Kodėl verkiame kartu su poetu skaitydami 
tą stebuklingą, dangišką poemą „Šveicarijoje“? Kodėl klausan- 
tis herojiškų, skambių „Karaliaus Dvasios“ eilių kyla mumyse 
polėkis? Ir kodėl negalime atsitraukti nuo „Baladinos“ stebuk- 
lų ir kerų, o kai skamba „Lilia Veneda“ skundai, širdis mums 
plyšta į gabalus? Ir esame pasirengę skristi, lėkti gelbėti tą ne- 
laimingą karalių? Hm... kodėl? Todėl, ponai, kad Slovackis buvo 
didis poetas! Valkevičiau! Kodėl? Pakartokite - kodėl? Kodėl 
susižavėjimas, meilė, verkiame, polėkis, širdis ir skristi, lėkti? 
Kodėl, Valkevičiau? 

Man pasirodė, kad girdžiu Pimką, tik Pimką, gaunantį kuk- 
lesnį atlyginimą ir be tų neaprėpiamų horizontų. 

— Todėl, kad buvo didis poetas! - atsakė Valkevičius. 

Mokiniai peiliuku pjaustinėjo suolus arba iš popieriaus ko- 
čiojo mažus rutuliukus, mažiausius, kokius tik begalėjo, ir mė- 
tė juos į rašalines. Jos buvo tarsi tvenkinys, o jame plaukiojo 
žuvys, tai gaudė jas meškere iš plauko, bet pagauti nepavykda- 
vo, žuvys nekibo ant popieriaus. Tad plauku kuteno nosį arba 
rašė sąsiuviniuose, tai su išraitymais, tai paprastai, vienas mo- 
kinys kaligrafiškai per visą puslapį rašė: „Ko-dėl, ko-dėl, ko- 
dėl, Slo-vac-kis, Slo-vac-kis, Slo-vac-kis, vac-kis, vac-kis, Va- 
cius, Va-cius-Slo-vac-kis-ir-tai-ki-nys-blu-sa“. Jų veidai apsiblau- 
sė. Išnyko lyg dūmas neseniai tvyrojęs pakilimas, ginčai ir 
diskusijos — tik pora laimingųjų pamiršo visą pasaulį po suolu 
skaitydami E. Volaso romanus. Net Sifonas buvo priverstas su- 
kaupti visą būdo tvirtumą, kad nepažeistų savo tobulinimosi ir 
lavinimosi principų, tačiau mokėjo taip susitvarkyti, kad kaip 
tik nemalonūs dalykai - kaip būdo tvirtumo kriterijus - jam 
teikdavo didžiausią malonumą. Kiti raukė delnus ir rusiška ma- 
niera pūsčiojo į susidariusias duobeles — ech, ech, duobelės, 
kalvelės, duobelės, kalvelės. Mokytojas atsiduso, nuslopino, pa- 
žvelgė į laikrodį ir kalbėjo. 

— Didis poetas! Įsidėmėkite, nes tai svarbu! Kodėl mylime? 
Nes buvo didis poetas. Didis poetas buvo! Tinginiai, nemok- 
šos, sakau jums visiškai ramiai, įsikalkite tai sau į galvą - pakar- 
tosiu dar kartą: didis poetas, Julijus Slovackis, didis poetas, 
mylime Julijų Slovackį ir gėrimės jo poezija, nes jis buvo didis 
poetas. Užsirašykite namų darbo temą: „Kodėl didžio poeto 
Julijaus Slovackio poezijoje gyvena nemirtingas grožis, kuris 
žadina susižavėjimą?“ 

Šioje vietoje vienas iš mokinių nervingai sujudo ir sudejavo: 

— Tai kad aš visai nesižaviu! Visiškai nesižaviu! Man neįdo- 
mu! Negaliu perskaityti daugiau nei dviejų posmelių, bet ir tie 

man neįdomūs. Dieve mano, kaip tai mane žavi, jeigu visai neža- 
vi? — Jis išvertė akis ir atsisėdo, grimzdamas į kažkokią bedugnę 
prarają. Mokytojas vos nepaspringo ta naivia išpažintim. 

— Tyliau, dėl Dievo meilės! - sušnypštė jis. - Galkevičiui ra- 
šau kuolą. Galkevičius nori mane pražudyti! Ko gero, pats ne- 
suprantate, ką pasakėte? 

GALKEVIČIUS 

Tai kad aš negaliu suprasti! Negaliu suprasti, kaip žavi, jeigu 
nežavi. 

MOKYTOJAS 

Kaip tai Galkevičiaus nežavi, jeigu aš tūkstantį kartų aiški- 
nau Galkevičiui, kad jį žavi. 

GALKEVIČIUS 

O manęs nežavi. 

MOKYTOJAS 

Tai jūsų asmeninis reikalas. Kaip matyti, Galkevičiui trūksta 
intelekto. Kitus žavi. 

GALKEVIČIUS 

Tai kad... garbės žodis, nieko nežavi. Kaip gali žavėti, jeigu 
niekas neskaito, išskyrus mus, mokinius, ir tai skaitome tik to- 
dėl, kad esame verčiami jėga... 

MOKYTOJAS 

Tyliau, dėl Dievo meilės! Tai todėl, kad tik nedaugelis žmo- 
nių yra-išties kultūringi ir pasiekę... 

GALKEVIČIUS 

Tai kad kultūringi irgi ne. Niekas. Niekas. Apskritai niekas. 

MOKYTOJAS 

Galkevičiau, aš turiu žmoną ir vaiką! Pasigailėkite bent vai- 
ko! Galkevičiau, nekelia abejonių faktas, kad didi poezija turi 
mus žavėti, o juk Slovackis buvo didis poetas... Gal Galkevi- 
čiaus nejaudina Slovackis, bet juk negalite pasakyti, kad sielos 

kiaurai neperveria Mickevičiaus, Bairono, Puškino, Šelio, Gė- 
tės eilės... 

GALKEVIČIUS 

Nieko neperveria. Niekam tai nerūpi, visiems kelia tik nuo- 
bodulį. Niekas negali perskaityti daugiau nei du ar tris pos- 
mus. O Dieve! Nebegaliu... 

MOKYTOJAS 

Galkevičiau, taip negalima. Didi poezija, būdama didi ir bū- 
dama poezija, negali mūsų nežavėti, taigi Žavi. 

GALKEVIČIUS 

O aš negaliu. Ir niekas negali! O Dieve! 

Mokytojo kakta aprasojo, jis iš piniginės išsitraukė žmonos 
ir vaiko nuotrauką ir pabandė ja sugraudinti Galkevičių, tačiau 
tasai kaip užsuktas kartojo savo: „Negaliu, negaliu“. Ir tas 
persmelkiantis „negaliu“ dauginosi, augo, apimdamas ir užkrės- 
damas kitus, jau iš kampų ėmė sklisti šnibždesiai: „Mes irgi 
negalime“, ir iškilo visuotinio negalėjimo grėsmė. Mokytojas 
atsidūrė baisioje aklavietėje. Bet kurią akimirką galėjo įvykti 
sprogimas - ko? - negalėjimo, bet kurią akimirką galėjo nuskar- 
dėti laukinis negalėjimo riaumojimas ir nuskrieti iki direkto- 
riaus bei inspektoriaus, bet kurią akimirką visas pastatas galėjo 
sugriūti ir palaidoti po griuvėsiais vaiką, o Galkevičius negalė- 
jo, Galkevičius vis negalėjo ir negalėjo. 

Vargšelis Blykšnys pajuto, kad ir jam ima grėsti negalėjimas. 

— Pilaščkevičiau! — sušuko jis. - Tučtuojau įrodykite man, 
Galkevičiui ir apskritai visiems, kur slypi kurios nors rinktinės 
ištraukos grožis! Greičiau, nes periculum in mora!* Klausome 
visi! Jeigu išgirsiu nors žodelį, rašysime kontrolinį! Turime ga- 
lėti, privalome galėti, nes vaiką ištiks katastrofa! 


* delsti pavojinga! (lot.) - Red. 


Pilaščkevičius atsistojo ir ėmė deklamuoti ištrauką iš poemos. 

Ir deklamavo. Sifonas nė trupučio nepasidavė visuotiniam, 
taip staiga visus apėmusiam negalėjimui, atvirkščiai — galėjo 
visada, nes kaip tik iš negalėjimo sėmė savo galėjimą. Tad dek- 
lamavo, ir deklamavo graudulingai, derama intonacija ir su įkvė- 
pimu. Dar daugiau, deklamavo gražiai, ir deklamavimo grožis, 
sustiprintas poemos grožio ir genialaus poeto didumo, taip pat 
meno didingumo, nepastebimai keitėsi ir virto visų įmanomų 
grožių ir didybių paminklu. Dar daugiau, deklamavo paslap- 
tingai ir pamaldžiai; deklamavo atkakliai, su įkvėpimu; ir gie- 
dojo poeto giesmę būtent taip, kaip poeto giesmė turi būti gie- 
dama. O, koks grožis! Kokia didybė, koks genijus ir kokia poezi- 
ja! Musė, siena, rašalas, panagės, lubos, lenta, langai, o, jau 
negalėjimo pavojus buvo įveiktas, vaikas išgelbėtas, žmona ir- 
gi, jau kiekvienas sutiko, kiekvienas galėjo ir tik prašė, kad 
nustotų. Tada pastebėjau, kad kaimynas terlena man ranką ra- 
šalu — savo jau ištepliojo, tai dabar ėmėsi manosios, nes bate- 
lius nusiauti buvo sunku, bet svetimos rankos buvo tuo blo- 
giau, bet, tiesą sakant, tokios pačios kaip savos, tad kas iš to? — 
Nieko. O kojos? Mataruoti? Ir kas iš to? Po ketvirčio valandos 
pats Galkevičius suaimanavo, kad gana, kad jau pripažįsta, kad 
suvokė, kad atsiima, sutinka, atsiprašo ir gali. 

— Matote, Galkevičiau?! Nėra nieko geriau už mokyklą, jei 
nori įskiepyti pagarbą didiems genijams! 

O iš klausytojų kilo į paviršių keisčiausi dalykai. Išnyko skir- 
tumai, visi, tiek Sifono, tiek Mientaus šalininkai vienodai suki- 
nėjosi slegiami genijaus, poeto, Blykšnio ir vaiko, taip pat at- 
bukimo svorio. Plikos sienos ir pliki juodi suolai su rašaline 
neteikė nė trupinėlio įvairovės, pro langą matėsi gabalas sienos 
su viena išlindusia plyta, ant kurios buvo išbraižytas užrašas: 
„Išskrido“. Tad nebuvo kito pasirinkimo — arba pedagoginis 

kūnas, arba nuosavas. Tie, kurie nesivargino skaičiuoti plaukų 
ant Blykšnio makaulės ar tyrinėti jo susiraizgiusių batraiščių, 
bandė suskaičiuoti savo pačių plaukus, net išsinarindami kak- 
14. Mizdralas sukaliojosi, Hopekas mašinaliai plekšnojo per suo- 
14, Mientus kažin kaip blaškėsi, apimtas skausmingos prostra- 
cijos, kai kurie skendo svajonėse, dar kitus užpuolė fatališkas 
kalbėjimosi pašnibždomis įprotis, kiti lupinėjo sagas, niokojo 
drabužius - visur plytėjo keliančių šiurpą nevalingų judesių, 
keisčiausių veiksmų džiunglės ir dykumos. Vienas vienintelis 
iškrypėlis Sifonas klestėjo juo labiau, kuo didesnė buvo visuo- 
tinė nedalia, nes turėjo specialų vidinį mechanizmą, kurio dė- 
ka jį turtino netgi skurdas. O mokytojas, negalėdamas pamiršti 
žmonos ir vaiko, nenustojo: „Iovianskis, Tovianskis, Tovians- 
kis, mesianizmas, Tautų Kristus, amžinoji ugnis, auka, ketu- 
riasdešimt ir keturi, įkvėpimas, kančios, išpirkimas, didvyris ir 
simbolis“. Žodžiai įeidavo pro ausis ir kamavo protą, o veidai 
kreipėsi vis labiau, vis baisiau, jie nusiplėšdavo nuovokius vei- 
dus ir suglamžyti, nuvarginti ir iškamuoti buvo pasiruošę nutai- 
syti bet kokį veidą - su jų veidais galėjai daryti ką panorėjęs - O, 
kokia mankšta vaizduotei! O tikrovė, irgi suglamžyta, irgi nu- 
varginta, sudraskyta, nepastebimai ir palengva virto idealo pa- 
sauliu, nės ir kaip begyvent ir kentėt be vilties! 

Blykšnys: - Genijus buvo! Genialiai rašė! Maldauju jūsų, po- 
nai, todėl pakartosime dar kartą - žavimės, nes buvo didis 
poetas, o garbiname, nes buvo genijus! Tai nepaneigiama. Cim- 
kevičiau, prašau pakartoti! 

Cimkevičius pakartojo: 

— Genijus buvo! 

Supratau, kad turiu bėgti. Pimka, Blykšnys, genijus, mokyk- 
la, kolegos, visi išgyvenimai, užgriuvę nuo pat ryto, susisuko 
man galvoje ir iškrito — kaip kauliukas loterijoje - bėgti. Kur? 

Kur link? - tada apie tai nesvarsčiau, tik žinojau, kad privalau 
bėgti, jei nenoriu kristi keistenybių, griūvančių ant manęs iš 
visų pusių, auka. Bet užuot bėgęs, ėmiau krutinti pirštą bate, o 
tas krutinimas buvo paralyžiuojantis ir griovė pabėgimo pla- 
nus, juk kaipgi čia bėgsi, jei parteryje krutini pirštą? Bėgti — 
bėgti! Bėgti nuo Blykšnio, dirbtinumo ir nuobodulio - bet gal- 
voje turėjau genijų, kurį įgrūdo man Blykšnys, apačioje kruti- 
nau pirštą, pabėgti negalėjau, ir mano negalėjimas buvo dar 
didesnis nei neseniai buvęs Galkevičiaus negalėjimas. Teoriš- 
kai atrodė —- nėra nieko lengviau, tiesiog išeiti iš mokyklos ir 
nebegrįžti, Pimka tikrai neieškotų manęs su policija, taip toli 
užpakaliukinės pedagogijos čiuptuvai tikrai nesiekė. Tereikėjo 
vieno - norėti. Tačiau norėti negalėjau. Nes norint pabėgti rei- 
kia valios bėgti, o iš kurgi paimsi valios, jei pirštas kruta ir 
veidas su nuobodulio grimasa nyksta. Dabar supratau, kodėl 
niekas iš jų negali pabėgti iš šios mokyklos - jų veidai ir visos 
povyzos žlugdė juose galimybę pabėgti, kiekvienas buvo savo 
grimasos kalinys, ir nors privalėjo bėgti, to nedarė, nes jau ne- 
buvo tie, kas turėjo būti. Pabėgti — reiškė ne tik pabėgti iš mo- 
kyklos, bet pirmiausia - bėgti nuo savęs, ak, bėgti nuo savęs, 
nuo pienburnio, kuriuo Pimka mane padarė, atmesti jį, grįžti 
prie vyriškio, kuriuo buvau! Tačiau kaip pabėgti nuo to, kas 
esi, kur rasti atspirties tašką, atramos pagrindą? Mūsų for- 
ma persmelkia mus, įkalina tiek iš vidaus, tiek iš išorės. Aš bu- 
vau įsitikinęs, kad jei-realybė atgautų savo teises nors vieną 
valandėlę, neįtikėtinas mano padėties groteskiškumas pasima- 
tytų taip aiškiai, kad visi sušuktų: „Ką čia veikia tas vyriškis?!“ 
Tačiau visuotinio keistuoliškumo fone mano atvejo keistumas 
išnyko, jo nebesimatė. O, duokite man nors vieną neiškreiptą 
veidą, šalia kurio galėčiau pajusti savo veido grimasą - tačiau 
aplinkui matėsi vien tik išnirę, supresuoti ir išversti veidai, ku- 

riuose manasis atsispindėjo tarsi kreivame veidrodyje - ir toji 
veidrodinė realybė mane tvirtai laikė sučiupusi! Sapnas? Tik- 
rovė? Tada mano žvilgsnis užkliudė Kopirdą, tą įdegusį, su fla- 
nelinėmis kelnėmis, kuris kieme, kai nuskambėjo žodžiai „pen- 
siono mokinė“, iš aukšto šyptelėjo. Abejingas Blykšniui, kaip ir 
Mientaus bei Sifono ginčui, jis sėdėjo, nerūpestingai palinkęs, 
ir atrodė gerai - atrodė normaliai - su rankomis kišenėse, tvar- 
kingas, stiprus, paprastas, deramas ir malonus, savo sėdėjimu 
jis rodė, jog nieko nepaiso, užsikėlė koją ant kojos ir žiūrėjo į 
koją. Tarsi kojomis apsisaugojo nuo mokyklos. Sapnas? Tikro- 
vė? „Negi? - pamaniau. - Negi galų gale paprastas vaikinas? 
Ne bernas ar bernelis, o paprastas vaikinas? Gal su juo grįžtų 
prarastasis galėjimas...“ 

3 skyrius 
Pagavimas ir tolesnis minkymas 


Mokytojas vis dažniau žvilgčiojo į laikrodį, mokiniai irgi iš- 
siėmė savo laikrodžius ir žiūrėjo neatitraukdami akių. Galų ga- 
le nuskambėjo išganingasis skambutis, Blykšnys nutilo per pu- 
sę žodžio ir išnyko, auditorija atsibudo ir pakėlė baisų triukš- 
mą - vienintelis Sifonas liko tylus ir susikaupęs, paskendęs savo 
mintyse. Tačiau vos tik Blykšnys peržengė slenkstį, nekaltumo 
problema, kurią pamokos metu buvo nuslopinęs genialaus poeto 
nuobodulys, įsiplieskė su nauja jėga. Mokiniai iš valdiškų svajų 
tėškėsi tiesiai į bernelį ir berną, o tikrovė pamažu virto idealiu 
pasauliu, nes ir kaip begyvent ir kentėt be vilties! Pats Sifonas 
ginče nedalyvavo, sėdėjo ir puoselėjo save - jo šalininkams va- 
dovavo Kukulis, o Mientaus sekundantas buvo Hopekas. Ir štai 
tvankiame ir sutirštėjusiame ore skruostai vėl pražydo raudo- 
niu, ginčas vis plėtėsi - staiga iššokdavo daugybės doktrinierių 
pavardės, įvairios teorijos, jos stačia galva puldavo į kovą, virš 
įsikarščiavusiųjų galvų grūmėsi pasaulėžiūros, sąmoningų ir są- 
moninančių damų būrys su lyties neofičių įkarščiu atakavo kon- 
servatyvių žurnalistų obskurantizmą. „Nacionaldemokratija! - 
Bolševizmas! — Fašizmas! — Katalikiškas jaunimas! — Kalavijo 
riteriai! — Lechitai! —- Sakalai! - Boiskautai! - Būdraukime! - 
Lenkite galvą! - Nepasiduok!“ — žodžiai krito vis įmantresni, 

išmoningesni. Pasirodė, kad kiekviena politinė partija iškimšo 
juos savo specialiu vaikino idealu, be to, įvairūs mąstytojai sa- 
vo ruožtu pripūtė juos pagal savo skonį ir idealus, taip pat dar 
jie buvo įdaryti kinu, romanu, laikraščiu. Ir įvairūs bernelio, 
berno, komjaunuolio, sportininko, paauglio, jaunuolio, padau- 
žos, esteto, filosofo, skeptiko tipai kad ims skraidyti virš mūšio 
lauko ir spjaudyti vienas ant kito, neapsakomai susierzinę ir 
įsikarščiavę, o iš apačios skriejo tik aimanos ir riksmai: „Tu 
naivus!“, „Ne, tai tu naivus!“ Nes tie idealai visi iki vieno buvo 
neapsakomai skurdūs, siauri, neparankūs ir nevykę, iššaudavo 
juos iš savęs ginčo įkarštyje ir žengtelėdavo atgal tarsi nuo 
atatrankos, išsigandę to, ką iššovė, negalėdami jau atsiimti ne- 
apsiplunksnavusių žodžių, kurie ėmė ir išsprūdo, o išsprūdę 
garsiai nuskambėjo ore. Praradę bet kokį ryšį su gyvenimu ir 
tikrove, slegiami visų krypčių, sričių ir srovių, nuolat traktuoja- 
mi pedagogiškai, supami veidmainystės - jie atliko veidmainiš- 
ką koncertą! Čia viskas, kur tik pažvelgsi, buvo kvaila! Nenuo- 
širdus jų patosas, siaubingas lyrizmas, fatališkas sentimentalu- 
mas, nevykusi ironija, sąmojis ir pokštai, pretenzingi polėkiai, 
bjaurūs nuosmukiai. Ir taip sukosi pasaulis. Štai taip sukosi ir 
kūrėsi pasaulis. Traktuojami dirbtinai —- argi jie galėjo nebūti 
dirbtiniai? O būdami dirbtiniai, argi galėjo kalbėti garbingai? 
Tad baisus negalėjimas tvyrojo tvankiame ore, tikrovė pamažu 
virto idealų pasauliu, ir tik vienas Kopirda, abejingai mėsčio- 
damas nagų dildę ir žiūrėdamas į kojas, nesileido įtraukiamas... 

"Tuo tarpu Mientus su Mizdralu prie šono ruošė kažkokius 
raištelius, Mizdralas netgi nusiėmė petnešas. Man kūnas nuėjo 
pagaugais. Jeigu Mientus įgyvendintų Sifono sąmoninimo per 
ausis planą, tai tikrai - tikrovė... tikrovė virs košmaru, iškrypi- 
mas sustiprės tiek, kad apie pabėgimą nebus nė ko galvoti. Kad 
tr kas paskui nutiktų, reikėjo užbėgti tam už akių. Bet ar galė- 


(55 


jau užbėgti vienas prieš visus, be to, su tuo pirštu bate? Ne, 
negalėjau. O, duokite man nors vieną neiškreiptą veidą! Priėjau 
prie Kopirdos. Stovėjo prie lango, žiūrėdamas į kiemą ir švil- 
paudamas pro dantis, su flanelinėmis kelnėmis, ir atrodė, jog 
bent jis neugdo savyje jokių idealų. Nuo ko čia pradėjus? 

— Jie nori priversti Sifoną, - tariau paprastai. - Vis dėlto 
būtų geriau, jei sutrukdytume jiems tai padaryti. Jeigu Mien- 
tus privers Sifoną, atmosfera mokykloje taps visiškai nepa- 
kenčiama. 

Ir sunerimęs laukiau, kaip nuskambės, kaip nuaidės, kokį 
balsą parodys Kopirda... Bet jis nepasakė nė vieno žodžio, tik 
kaip stovi, tiesiomis kojomis, iššoko pro langą į kiemą. Kieme 
toliau švilpavo sau pro dantis. 

Sutrikau paskutiniai. Kas tai buvo? Išsisuko. Kodėl iššoko 
užuot atsakęs? Tai nebuvo normalu. Ir kodėl kojos - kodėl ko- 
jos jame išlįsdavo į priekį, ant kaktos? Jo kojos buvo ant kak- 
tos. Persibraukiau ranka per kaktą. Sapnas? Tikrovė? Tačiau 
svarstyti nebuvo laiko. Prie manęs prišoko Mientus. Tik dabar 
pastebėjau, kad jis, stovėdamas netoliese, pasiklausė, ką sakiau 
Kopirdai. 

— Ko kišiesi kur nereikia? - riktelėjo jis. - Kas tau leido su 
tuo Kopirda kalbėti apie mūsų reikalus? Jam tie reikalai visai 
nerūpi! Nedrįsk su juo kalbėti apie mane! 

Žengtelėjau atatupstas. Jis prapliupo baisiausiais keiksmais. 

Maldaujamai sušnibždėjau: 

— Mientau, nedaryk to Sifonui. 

Vos tik ištariau, jis ėmė šaukti: 

- Žinai ką, spjaut noriu aš ant jo, kartu ir ant tavęs! Spjoviau 
ir tapšnojau! 

— Nedarykite to, - maldavau. - Nekiškite nagų be reikalo! 
Argi tu nematai, kaip tada atrodysi? Klausyk, kaip tu šitai įsi- 

vaizduoji? Kaip tą matai? Štai čia Sifonas - ant žemės, surištas, 
o tu jį sąmonini - jėga, per ausis! Kaip tada atrodysi? 

Jo veidas persikreipė dar bjauriau: 

— Aš tik matau, kad ir iš tavęs išėjo neblogas bernelis! Ir tave 
Sifonas paviliojo! O ar žinai, ką aš manau apie jūsų bernelį? 
Spjoviau ant jo ir tapšnojau! 

Ir spyrė man į kulkšnį. 

Ieškojau žodžių, kurių, kaip paprastai, nebuvo. 

— Mientau, - sušnibždėjau, - palik visa tai... Nustok iš savęs 
daryti... Negi dėl to, kad Sifonas yra nekaltas, tu turi būti pasi- 
leidęs? Baik. 

Jis pažvelgė. 

— Ko 1š manęs nori? 

— Baik kvailiojęs! 

— Baigti kvailiojus? - suniurzgė jis, o akis aptraukė migla. — 
Baigti kvailiojus, - pakartojo ilgesingai. - Juk yra bernų, kurie 
nekvailioja. Yra bernų - sargų sūnūs, pusberniai ir tarnai, — 
kurie vežioja vandenį ar šluoja gatves... Jie tikrai juokiasi iš 
Sifono ir manęs, iš mūsų paikiojimų! — Jį užplūdo dažnokai 
jam pasitaikantis skausmingas susimąstymas, valandėlę jis ne- 
teko savo vulgarumo ir dirbtinio chamiškumo, veidas išsilygi- 
no. Staiga pašoko, tarsi ant jo kas užpylė lydytos geležies. — 
Užpakalis! Užpakalis! - sušuko. - Ne, negaliu sutikti su tuo, 
kad mokiniai yra laikomi nekaltais. Privalau išprievartauti Si- 
foną per ausis. Š... Š... Š...! 

Jis vėl subjaurėjo iki pasibjaurėjimo ir iš jo burnos ėmė lietis 
tokios bjaurystės, kad net žengtelėjau atatupstas. 

— Mientau, - persigandęs tariau automatiškai. - Bėkime! Bė- 
kim iš čia! 

— Bėgti? 

Jis sukluso. Nustojo piktžodžiauti ir klausiamai pažvelgė 

į mane. Tapo normalesnis - nusičiupau to kaip skęstantis 
šiaudo. 

— Bėkim, Mientau, bėkim, — šnibždėjau. - Mesk visa tai ir 
bėkim! 

Ėmė abejoti. Jo veidas tarytum atvipo - negalėjo apsispręsti. 
O aš, matydamas, kad mintis apie pabėgimą veikia jį teigiamai, 
ir bijodamas, kad jis vėl staiga nesubjaurėtų, iš visų jėgų sten- 
giausi sugalvoti, kuo čia dar jį primasinus. 

— Pabėgti! Į laisvę! Mientau, pas pusbernius! 

Žinojau, kad jam prie širdies tikras, samdinių, gyvenimas, 
maniau - pavyks jį pagauti tuo pusbernio kabliuku. Ak, man 
buvo visai vis viena, ką sakau, svarbu tik, kad pavyktų jį sulai- 
kyti kuo toliau nuo grotesko, kad tik jis staiga neiškryptų. Jo 
akys sužiburiavo, broliškai niūktelėjo man į šoną. 

— Norėtum? - tyliai, draugiškai paklausė. Paskui negarsiai ir 
skambiai nusijuokė. Aš irgi nusijuokiau tyliu juoku. 

— Pabėgti... - murmtelėjo jis, - pabėgti... Pas pusbernius... 
Pas tuos tikruosius bernus, kur palei upę gano arklius ir mau- 
dosi... 

Ir tuomet pastebėjau baisų dalyką - štai jo veide atsirado šis 
tas naujo - kažkoks ilgesys, kažkoks ypatingas mokyklinio am- 
žiaus berniuko, bėgančio pas pusbernius, grožis. Iš storžieviš- 
kumo peršoko į jausmingumą. Laikydamas mane saviškiu, 
nustojo maskuotis ir išsitraukė ilgesį bei lyrizmą. 

— Ei, ei, - progiesmiu tyliai tarė jis. - Ei, kartu su pusberniais 
valgyti juodą duoną, ant arklių risnoti per pievą... 

Jo lūpos išsišiepė skausmingu ir keistu šypsniu, kūnas tapo 
lankstesnis ir liaunesnis, o pečiuose ir rankose atsirado kaž- 
koks asmeninės naudos poreikis. Dabar jis buvo mokyklos ber- 
niukas, kuris ilgisi pusbernių laisvės — ir jau atvirai, be jokio 
atsargumo, blykstelėjo į mane dantimis. Žengtelėjau atatups- 

tas. Atsidūriau pasibaisėtinoje padėtyje. Ar ir aš turėčiau blyks- 
telėti? Jeigu neblykstelėsiu, jis gali vėl prapliupti keiksmais, bet 
jeigu blykstelėsiu... argi blyksėjimas nėra dar blogesnis daiktas 
nei slaptas grožis, kurį man čia siūlė, nėra groteskiškesnis nei jo 
bjaurumas? Galiausiai ne blykstelėjau, o sudėjau lūpas ir tyliai 
švilptelėjau, ir taip stovėjome vienas priešais kitą blyksėdami ir 
švilpaudami arba tyliai juokdamiesi, o pasaulis tarsi perlūžo ir iš 
naujo susiformavo blyksinčio ir bėgančio berniuko pamatu, tik 
staiga per du žingsnius nuo mūsų iš visų pusių nugriaudėjo pa- 
šaipus kvatojimas! Žengtelėjau atgal. Sifonas, Kukulis ir pusė 
tuzino kitų sifonistų nekaltai laikėsi už pilvų juokdamiesi ir kva- 
todamiesi, o jų veiduose atsispindėjo atlaidumas ir piktdžiuga. 

— Ko?! - sušuko nutvertas Mientus. Bet jau buvo per vėlu. 

Kukulis griausmingai kvatojo: 

— Cha cha cha! 

O Sifonas tarė: 

— Sveikinu, Mientalski! Galų gale žinome, kas jumyse sėdi. 
Štai ir nutvėrėme! Apie pusbernį svajojate! Norėtumėte risnoti 
po lankas su pusberniu! Apsimetate esąs gyvenimo realistas, 
storžievis, kovojate su svetimu idealizmu, o širdies gilumoje 
esate sentimentalus. Pusberniškas sentimentalistas! 

Mizdralas šūkaliojo kaip galėdamas storžieviškiau: 

— Tylėk! Šunsnukis! Kad tave kur! Po paraliais! 

Bet buvo jau per vėlu. Jokie, net patys baisiausi šmeižtai ir 
pramanai nebegalėjo išgelbėti Mientaus, nutverto slaptų svajo- 
nių in flagranti*. Jis apsipylė kruvinu raudoniu, o Sifonas su 
piktdžiuga triumtuodamas pridūrė: 

— Su svetimu idealizmu kovoja, o patį pas pusbernius trau- 
kia. Dabar bent žinome, kodėl jam kliūva nekaltumas! 


* nusikaltimo vietoje (Iot.) - Red. 

Atrodė, kad Mientus puls Sifoną - bet nepuolė. Atrodė, kad 
sutriuškins jį superprasčiokiška išmone - bet nesutriuškino. 
Nutvertas in flagranti negalėjo - ir stingo šaltame, nuodinga- 
me mandagume. 

— Aha, Sifonai, - prabilo jis, atrodė, su panieka, norėdamas 
laimėti laiko, - tai tu manai, kad aš apsimetu? O tu argi neap- 
simeti? 

— Aš? — atsakė nustebęs Sifonas. - Aš prie pusbernių nesi- 
taikau. 

— Tik prie idealų? Aha, tai man prie pusbernių negalima, o 
tau galima, nes tu taikaisi prie idealų? Gal norėtum pažvelgti į 
mane? Labai norėčiau, jeigu tau tai nesudarys sunkumų, pama- 
tyti tavo veidą iš priekio. 

— O kam? - sunerimęs paklausė Sifonas ir išsitraukė nosinę. 

Tik staiga Mientus stvėrė tą nosinę ir bloškė žemėn. 

— Kam? Ogi tam, kad negaliu pakęsti tavo veido! Nustok 
taisyti tokią garbingą, padorią miną! A, vadinasi, tau galima?.. 
Nustok, sakau, nes iškreipsiu tave taip baisiai, kad praeis visas 
noras — praeis noras... tuoj aš tau parodysiu... parodysiu... 

— Ką tu man parodysi? - atsakė. 

Tačiau Mientus šaukė tarsi apsėstas: 

— Parodysiu! Parodysiu! Tu parodyk man, tai ir aš tau paro- 
dysiu! Gana tų kalbų, nagi, parodyk man tą savo bernelį užuot 
apie jį tik kalbėjęs, tai ir aš tau parodysiu, tada ir pamatysime, 
kas nuo ko pabėgs! Parodyk! Parodyk! Gana frazių, gana tų 
pusinių, drovių minų, minelių, minučių - delikačių, paneliškų, 
tokių, po kuriomis žmogus slepiasi pats nuo savęs - velniop, 
velniop - kviečiu tave į dideles, tikras minas, į minas per visą 
marmūzę, štai tada ir pamatysi, parodysiu tau tokias, kad tavo 
bernelis išlėks kur pipirai auga! Gana kalbų! Parodyk, paro- 
dyk, tada ir aš parodysiu! 

Beprotiškas sumanymas! Mientus iškvietė Sifoną į minas. Visi 
nutilo ir sužiuro į jį kaip į kokį pusprotį, o Sifonas ruošėsi iro- 
niškam įžeidimui. Tačiau Mientalskio veidas išreiškė tokį vel- 
nišką užsispyrimą, kad lengvai pasimatė pasibaisėtinas pasiūly- 
mo tikroviškumas. Minos! Minos - tas ginklas, o kartu ir kan- 
čia! Šį kartą mūšis turėjo būti įnirtingas! Kai kurie išsigando 
pamatę, kad Mientalskis išsitraukia į viešumą tą baisų įrankį, 
kuriuo kiekvienas iki šiol naudojosi nepaprastai apdairiai, o 
laisvai ir nevaržomai nebent užsirakinęs namuose ir prieš veid- 
rodį. O aš žengtelėjau atgal, nes supratau, kad privestas iki 
paskutiniosios, įsiutęs, jis nori minomis suteršti ne tik bernelį 
ir Sifoną, bet ir pusbernį, vaikiną, save, mane ir apskritai viską! 

— Ar apėmė baimė? - paklausė jis Sifoną. 

— Ar tai aš turėčiau gėdytis savo idealų? —- atsakė tasai, vis 
dėlto neįstengdamas nuslėpti sutrikimo. —- Ar tai aš turėčiau 
bijoti? — tačiau jo balsas sudrebėjo. 

— Tai ir puiku, Sifonai! Laikas - šiandien po pamokų! Vieta — 
čia, klasėje! Paskirk savo arbitrus, o aš savo arbitrais skiriu Mizd- 
ralą ir Hopeką, o superarbitru (čia Mientaus balse pasigirdo 
velniukai)... superarbitru siūlau paskirti... tą naujoką, kuris šian- 
dien atvyko į mokyklą. Jis bus nešališkas. 

Ką? Mane? Mane pasiūlė į superarbitrus? Sapnas? Tikrovė? 
Bet aš negaliu! Aš tikrai negaliu! Nenoriu to matyti! Negaliu į 
tai žiūrėti! Prasižiojau protestuoti, bet visuotinis nerimas užlei- 
do vietą didžiuliam entuziazmui, visi puolė šaukti: „Gerai! To- 
liau! Greičiau!“ —- tuo metu suskambo skambutis, į klasę įžengė 
mažas žmogutis su barzdele ir atsisėdo prie stalo. 

Tai buvo tas pats kūnas, kuris mokytojų kambaryje savo lai- 
ku išsakė nuomonę, kad pabrango, senukas nepaprastai malo- 
nus, žilas balandėlis su nedidele karpa ant nosies. Klasėje stojo 
mirtina tyla, kai jis atsivertė dienyną, metė šviesų žvilgsnį į 5ą- 

rašo viršų, tada visi, kurių pavardės prasideda A raide, suvirpė- 
jo, - metė žvilgsnį į apačią, tada visi, kurių pavardės prasideda 
raide Ž, apmirė iš baimės. Nes pamokos niekas nebuvo išmo- 
kęs, o namų darbus - išversti iš lotynų kalbos - nusirašyti pa- 
miršo, nes visus įtraukė diskusija, ir išskyrus Sifoną, kuris pa- 
mokai pasiruošė dar namuose ir galėjo atsakinėti, niekas nega- 
lėjo. O senukas, visiškai nesuvokdamas, kokį kelia siaubą, 
maloniai slydinėjo žvilgsniu po pavardžių sąrašą, dvejojo, svarstė 
ir kamavosi, kol galų gale patikliai ištarė: 

— Midlakovskis. 

Bet netrukus paaiškėjo, kad Midlakovskis nesugeba išversti 
šiai dienai užduoto Cezario, dar blogiau, nežino, kad animis 
oblatis - tai oblativus absolutus. 

— O, pone Midlakovski, - nuoširdžiu priekaištu tarė malo- 
nusis senelis, - jūs nežinote, ką reiškia animis oblatis ir kokia 
tai forma? Kodėl jūs nežinote? 

Ir įraitė jam dvejetą. Paskui jo veidas nusigiedrijo, ir jis su 
nauja viltimi pakvietė iš K raidės Koperskį šventai tikėdamas, 
kad savo dėmesiu jį pradžiugins, ir žvilgsniu bei gestais, kupi- 
nais begalinio pasitikėjimo, ragino garbingai emuliacijai. Ta- 
čiau nei Koperskis, nei Koteckis, nei Kapuscinskis, nei Kolekas 
nė nejįtarė, ką reiškia animis oblatis, jie išeidavo prie lentos ir 
nedraugiškai, tylomis tylėjo, o senukas savo laikiną nusivylimą 
išreikšdavo sodriu vienetu ir vėl, tarsi iš mėnulio nukritęs, tarsi 
ne iš šio pasaulio, užliejamas vis naujos vilties kiekvieną kartą 
tikėjo, kad tas, kuriam teko laimė būti parinktam, deramai 
priims iššūkį. Niekas nepriėmė. Mokytojas dienyne jau įrašė 
kokius 10 kuolų, bet vis tiek nesuvokė, kad jo pasitikėjimą atstu- 
mia negyvas, ledinis siaubas, kad to pasitikėjimo niekas nenori 
— neapsakomai patiklus senukas! To patiklumo niekaip nebuvo 
galima įveikti! Bergždžiai buvo išbandyti įvairiausi įtikinėjimo 

metodai, perniek buvo pateikiamos pažymos apie ligas, veltui 
buvo aušinamos burnos atsikalbinėjant, mokytojas nuovokiai 
ir su užuojauta kalbėjo: 

— Ką, pone Bobkovski! Dėl nuo jūsų nepriklausančių prie- 
žasčių negalėjote paruošti pamokos? Nieko tokio, paklausiu iš 
ankstesnių tekstų. Ką? Ir galvelę skauda? Tai ir puiku, štai kaip 
tik jums suradau įdomią de malis capitis taisyklę. Ką - ir paju- 
tote būtinybę tučtuojau nueiti į tualetą? O, pone Bobkovski! Ir 
kam gi to reikia? Juk ir šitą dalyką senovės žmonės jau žinojo! 
Tuojau pateiksiu jums garsųjį passus iš penktosios knygos, ku- 
rioje visa Cezario kariuomenė, užvalgiusi nešviežių morkų, pa- 
juto tokį patį poreikį. Visa kariuomenė! Visa kariuomenė, Bob- 
kovski! Tad kam gi pačiam tai daryti negrabiai, jei po ranka 
turi tokį genialų ir klasikinį aprašymą? Tos knygos - tai tikras 
gyvenimas, ponai, tikras gyvenimas! 

Sifoną ir Mientų užmiršo, nutilo ginčai - buvo stengiamasi 
neegzistuoti, mokiniai gūžėsi, pilko ir nyko, traukė į save pil- 
vą, rankas ir kojas, bet niekas nenuobodžiavo, apie nuobodulį 
negalėjo būti nė kalbos, nes visi niūriai bijojo, ir kiekvienas . 
skausmingai laukė, kada jį nutvers, pakvies atsakinėti vaikiškas 
patiklumas, nusipenėjęs tekstais. O veidai - kaip ir priklauso — 
nerimo spaudžiami pamažu virto šešėliais, veidų iliuzija, ir ne- 
žinia, kas buvo labiau nesuvokiama, nesvarbu, chimeriška — 
veidai ar nesuprantami accusativy cum infinitivo, o gal praga- 
riškas tariamai ligoto senolio patiklumas, ir tikrovė pamažu 
virto idealo pasauliu, nes ir kaip begyvent ir kentėt be vilties? 

Tačiau mokytojas, apdovanojęs Bobkovskį kuolu ir iki dug- 
no išsėmęs animis oblatis, susigalvojo naują problemą - kokia 
bus sangrąžinio veiksmažodžio colleo, colleavi, colleatum, col- 
leare trečiojo asmens daugiskaita passivum futurum conditio- 
nalis, ir ši mintis jį sužavėjo. 


— Neapsakomai įdomus dalykas! - tarė jis trindamas rankas. — 
Dalykas įdomus ir pamokantis! Na, ponai! Subtili ir grakšti 
problema! Tai puiki proga parodyti savo intelektą! Nes jeigu 
olleare yra ollandus sim, tai... na, na, na... ponai... - ponai iš 
baimės ėmė nykti. - O, būtent! Na, na? Collan... collan... 


Niekas neatsiliepė. Senukas, dar neprarasdamas vilties, kar- 
tojo savo: „na, na“ ir collan, collan, spinduliavo, masino mįs- 
le, skatino, akino ir - kaip mokėdamas - šaukė prie žinių, kvie- 
tė atsakyti, pajusti laimę ir pilnatvę. Tik staiga pamatė, kad 
niekas nenori, kad niekam nerūpi nė per nago juodymą, tada 
tarsi prigeso ir kimiai tarė: 

— Collandus sim! Collandus sim! —- pakartojo prislėgtas ir 
pažemintas visuotinio tylėjimo, paskui pridūrė: - Kaipgi taip, 
ponai? Negi tikrai nesugebate įvertinti? Negi nematote, kad 
collandus sim ugdo inteligentiškumą, vysto intelektą, formuo- 
ja charakterį, lavina visapusiškai ir vienija su senovės mąstyto- 
jais? Ir atkreipkite dėmesį - jeigu iš ol/eare yra ollandus, tai iš 
colleare turi būti collandus, nes trečios asmenuotės passivum 
futurum baigiasi dus, dus, us, išskyrus tik išimtis. Us, us, us — 
ponai! Nieko nėra logiškesnio už kalbą, kurioje viskas, kas nė- 
ra logiška, yra išimtis! Us, us, us, ponai, - baigė kiek abejoda- 
mas, — koks tat vystymosi veiksnys! 

Tada Galkevičius pašoko iš vietos ir surypavo: 

— Tra lia lia, mama, teta! Kaip tai vysto, jeigu nevysto? Kaip 
tai lavina, jeigu nelavina? Kaip tai ugdo, jeigu neugdo? O Die- 
ve, Dieve - Dieve, Dieve! 

MOKYTOJAS 

Ką, pone Galkevičiau? Us nelavina? Sakote, kad galūnė ne- 
lavina? Kad toji trečios asmenuotės passivi futuri galūnė ne- 
praturtina? Kaipgi šitaip, Galkevičiau? 

GALKEVIČIUS 

Ta uodegėlė manęs nepraturtina! Ta uodegėlė manęs nelavi- 
na! Nė kiek! Tra lia lia. O Dieve! Mama! 

MOKYTOJAS 

Kaip tai nepraturtina? Pone Galkevičiau, jeigu aš sakau, kad 
praturtina, vadinasi, praturtina! Juk aš tvirtinu, kad praturti- 
na. Patikėkite mano žodžiu! Eilinis protas negali suprasti tos 
didžios naudos! Norint suprasti, reikia pačiam po ilgamečių 
studijų tapti absoliučiai neeiliniu protu! Jėzusmarija, juk per 
praėjusius metus išnagrinėjome septyniasdešimt tris posmelius 
iš Cezario, kuriuose Cezaris aprašo, kaip ant kalvos išdėstė sa- 
vo kohortas. Argi tie septyniasdešimt trys posmeliai jums, Gal- 
kevičiau, neatskleidė visų mistiškų antikos pasaulio turtų? Argi 
neišmokė stiliaus grynumo, mąstymo aiškumo, pasakojimo tiks- 
lumo ir karybos meno? 

GALKEVIČIUS 

Nieko! Nieko! Jokio meno. Tik kad aš bijau kuolo. Aš bijau 
tik kuolo! O, nebegaliu daugiau, nebegaliu! 

Iškilo visuotinio negalėjimo grėsmė. Mokytojas pamatė, kad 
šitai gresia ir jam, dar blogiau, jeigu jis dvigubu pasitikėjimu 
neįveiks savo staigaus nepasitikėjimo, negalėjimo, tai bus pra- 
žuvęs. | 

— Pilaščkevičiau! - apimties nevilties sušuko visų paliktas kan- 
kinys. - Prašau nedelsiant trumpai išdėstyti, ką išėjome per 
paskutinius tris mėnesius, parodant visą minties gelmę ir sti- 
liaus privalumus, ir pasitikiu, pasitikiu, jėzusmarija, pasitikiu! 

Sifonas, kuris, kaip jau buvo minėta, galėjo visada vos pa- 
prašius, atsistojo ir sklandžiai, lengvai pradėjo: 

— Kitą dieną Cezaris, sušaukęs susirinkimą ir supeikęs karei- 
vių karštakošiškumą ir gobšumą, nes jam atrodė, jog jie patys, 
pasikliaudami savo nuomone, nusprendė, kur turėtų eiti ir ką 

daryti, ir kad jie, davus ženklą grįžti atgal, nutarė, jog karo tri- 
būnai ir legatai negali jų sulaikyti, nors anie aiškino, kaip daug 
reiškia vietos nepatogumas, o tai buvo skirta Avarikui, kai su- 
čiupęs priešus be vado ir be kavalerijos prarado beveik laimėtą 
pergalę ir netgi patyrė nemenkų nuostolių kovoje, ir visa tai dėl 
to, kad buvo nepatogi vieta. Kokį didelį pasigėrėjimą kelia dva- 
sios didybė tų, kurių negali sulaikyti nei įtvirtintos stovyklos, 
nei aukšti kalnai, nei storos miesto sienos, lygiai taip pat reikia 
smerkti pernelyg didelę savivalę ir drąsą tų, kurie mano, kad 
daugiau už vadą išmano apie pergalę ir visus reikalus, ir iš ka- 
reivio ne mažiau dera reikalauti kuklumo ir santūrumo, kaip 
vyriškumo ir didžiadvasiškumo. O paskui eidamas pirmyn 
nusprendė ir įsakė trimituoti atsitraukimą, kad dešimt legionų 
tučtuojau susilaikytų nuo kovos, kas buvo įvykdyta, bet kitų 
legionų kareiviai neišgirdo trimitų garsų, nes nuo kitų juos sky- 
rė nemažas slėnis. Tad karo tribūnai ir legatai, nes taip buvo 
Cezario liepta, stengėsi juos sustabdyti, tačiau kariai buvo užsi- 
degę pergalės viltimi, užsidegę tokiu dideliu noru įveikti priešus 
ir pamatyti juos bėgančius, kad jiems neatrodė sunku tai, ką 
galėjo pasiekti savo didvyriškumu, ir sustojo ne anksčiau nei 
priėjo miesto sienas ir vartus, o tada visose miesto dalyse pasi- 
girdo triukšmas, dėl kurio tie, kurie išsigando netikėto riksmo, 
nusprendė, kad priešas jau miesto vartuose, ir išbėgo iš miesto. 

— Collandus sim, ponai! Collandus sim! Koks minties aišku- 
mas, kokia iškalba! Kokia gelmė, kokia mintis! Collandus sim, 
koks išminties lobynas! Ak, man jau lengviau kvėpuoti, tikrai 
lengviau! Collandus sim ir nuolat, ir visąlaik, ir iki pat galo 
collandus sim, collandus sim, collandus sim, collandus sim, col- 
landus sim... - tada nuskardėjo skambutis, mokiniai ėmė pašė- 
lusiai šaukti, o senukas nustebo ir išėjo lauk. 

Ir tą pačią akimirką visi iš valdiškų minčių krito veidu tiesiai 

į privačias mintis apie bernelį, berną ir vaikiną, diskusija įsiplies- 
kė su nauja jėga, o tikrovė dailiai be galo ėmė virsti pasauliu 
idealo, nes ir kaip begyvent ir kentėt be vilties! Jis tyčia taip 
padarė! Tyčia paskyrė mane vyriausiuoju arbitru! Kad turėčiau 
žiūrėti, kad matyčiau. Užsispyrė - bausdamas save, norėjo nu- 
bausti ir mane, nes negalėjo pakęsti, kad per mane jį apėmė 
laikinas silpnumas dėl pusbernio. Ar galėjau rizikuoti savo vei- 
du ir žiūrėti į tai? Žinojau, kad jei įtrauksiu į plaučius tą bež- 
džionybę, mano veidas niekada nebus toks, koks anksčiau, ne- 
grįžtamai prarasiu galimybę pabėgti, na jau ne, tegu jie krečia 
kas tik šauna į galvą, tačiau be manęs, be manęs! Nervingai 
krutindamas pirštą bate, čiupau jį už rankovės, maldaujamai 
pažvelgiau ir sušnibždėjau: 

— Mientau... 

Jis atstūmė mane. 

— O ne, mielas bernužėli! Nieko nebus! Esi vyriausiasis ar- 
bitras, ir baigta! 

Bernužėliu mane pavadino! Koks bjaurus žodis! Iš jo pusės 
tai buvo žiauru, suvokiau, kad viskas baigta ir kad visu greičiu 
lekiame į tai, ko labiausiai bijojau, į didžiausią iškrypimą, į gro- 
teską. Tuo tarpu pašėlęs, nesveikas smalsumas apėmė netgi tuos, 
kurie iki šiol abejingai kartojo: jeigu jo mylista Sifonus... Šner- 
vės išsipūtė, skruostus išmušė raudonis, ir tapo aišku, kad mi- 
nų dvikova bus kaip reikiant - kol vienas kris negyvas, o ne kol 
ims skambėti bereikšmiai žodžiai! Visi apsupo dvikovininkus 
glaudžiu ratu ir šaukė sunkiame ore: 

— Pradėkite! Pulk jį! Paimk! Greičiau! 

Tik vienas Kopirda kuo ramiausiai pasirąžė, pasiėmė sąsiu- 
vinį 1r nuėjo savo kojomis... 

Sifonas sėdėjo ant savo bernelio prislėgtas ir įsibaiminęs kaip 
višta ant kiaušinių - buvo matyti, kad jis vis dėlto šiek tiek 

išsigando ir būtų linkęs pasitraukti. Užtai Kukulis akies mirks- 
niu įvertino nepaprastas galimybes, kurias Sifonui teikė jo aukš- 
tieji įsitikinimai ir principai. | 

— Jis mūsų rankose! - Sifonui į ausį šnibždėjo Kukulis, kurs- 
tydamas jo drąsą. - Nesibaimink! Pagalvok apie savo princi- 
pus! Tu turi savo principus ir jų padedamas galėsi be vargo 
nutaisyti visokias minas ir tiek, kiek tau jų prireiks, o jis princi- 
pų neturi, todėl jam teks padėti pačiam sau, o jokie principai 
jau čia nebepadės. 

Beklausant tų šnibždesių Pilaščkevičiaus mina ėmė taisytis ir 
netrukus nušvito visiška ramybe, nes principai iš tiesų jam tei- 
kė tokią galią, kad galėjo visada reikiamais kiekiais. Tai maty- 
dami Mizdralas ir Hopekas atitraukė Mientų į šalį ir ėmė mal- 
dauti, kad tasai atsisakytų savo sumanymo, nes garantuotai pra- 
kišiąs. 

— Tu pražudysi ir save, ir mus, verčiau pasiduok iš karto — 
juk jis kur kas labiau miningas nei tu. Mientau, apsimesk, kad 
susirgai, nualpk, ar ką, o paskui viskas kaip nors susikratys, 
viską bus galima išsiaiškinti. 

Jis atsakinėjo tik viena: 

— Negaliu, burtai jau mesti! Šalin! Šalin! Norite, kad pasiro- 
dyčiau esąs bailys? Išmeskite lauk tuos žioplius! Jie mane ner- 
vina! Ir kad niekas į mane nežiopsotų, niekas nežiūrėtų, išsky- 
rus arbitrus ir vyriausiąjį arbitrą. 

Tačiau jo mina tapo nuolaidesnė, užsispyrimas sumišo su aiš- 
kiai matomu nerimu, o tai buvo tokia priešingybė ramiam Si- 
fono pasitikėjimui, kad Mizdralas šnibžtelėjo: 

— Prasti jo reikalai! 

Ir visiems pasidarė nejauku, išslinko pagūžomis, nesakyda- 
mi nė žodžio, rūpestingai paskui save uždarę duris. Staiga 1š- 
tuštėjusioje uždaroje klasėje likome septyniese, tai yra, be Pi- 

laščkevičiaus ir Mientusio, dar Mizdralas, Hopekas, Kukulis, 
kažkoks Guzas, kitas Sifono sekundantas, na, ir aš per vidurį - 
kaip vyriausiasis arbitras, nebylus vyriausiasis arbitrų arbit- 
ras. Pasigirdo ironiškas, nors skambantis grėsmingai, Kuku- 
lio, kuris šiek tiek nublyškęs skaitė iš popierėlio susitikimo 
sąlygas, balsas: 

— Priešininkai atsistoja vienas priešais kitą ir rodo vienas ki- 
tam minas, ir į kiekvieną pamokomą ir gražią Pilaščkevičiaus 
miną Mientalskis turi atsakyti ją neigiančia ir bjauria mina. 
Minos - kuo labiau individualios, savitos ir savotiškos — turi 
būti rodomos nesustojant iki laukiamo rezultato. 

Jis nutilo — o Sifonas ir Mientus užėmė nurodytas vietas. 
Sifonas patrynė skruostus, Mientus pajudino žandikaulius - ir 
Mizdralas, kalendamas dantimis, tarė: 

— Galite pradėti! 

Ir kaip tik tada, kai sakė, kad „gali pradėti“, tada, kai pasa- 
kė, kad „pradėti gali“, tikrovė galutinai peržengė savo ribas, 
kas buvo nesvarbu, sukrešėjo į košmarą, o įvykis iš netikro įvy- 
kio tapo visišku sapnu - tuo tarpu aš styrojau pačiame viduryje 
negalėdamas nė pajudėti, tarsi į musgaudį atsimušusi musė. At- 
rodė taip, tarsi po ilgų pratybų galų gale buvo pasiekta pako- 
pa, kada veidas prarandamas. Frazė virto grimasa, o grimasa — 
tuščia, bereikšmė, bergždžia, nenaudinga - sučiupo ir nepalei- 
do. Visai nenustebčiau, jei Mientus ir Sifonas paimtų savo vei- 
dus į rankas ir sviestų vienas į kitą — ne, jau niekas negalėtų 
manęs nustebinti. Sumurmėjau: 

— Pasigailėkite savo veidų, pasigailėkite bent mano veido, 
juk veidas nėra daiktas, jis yra esmė, esmė, esmė! 

Tačiau Sifonas jau atkišo veidą ir padarė pirmą miną taip 
staiga, kad ir mano veidas suruko, tarytum būtų iš gutaperčios. 
Jis ėmė mirksėti tarsi iš tamsos išėjęs į skaisčią šviesą, su pamal- 

džia nuostaba pažvelgė į kairę ir į dešinę, ėmė vartyti akių bal- 
tymus, šovė jais į viršų, išvertė akis, pravėrė burną, tyliai aikte- 
lėjo, tarytum ten, palubėje, būtų pamatęs kažką nepaprasta, 
nutaisė susižavėjimo išraišką ir stovėjo, svaigdamas ir apimtas 
įkvėpimo. Paskui prisidėjo ranką prie širdies ir atsiduso. 

Mientalskis susigūžė, susirietė ir iš apačios smogė jam štai 
tokia mėgdžiojančia, triuškinančia mina: irgi vartė, irgi šovė, 
išvertė, irgi prasižiojo apimtas kūdikiško susižavėjimo ir sukio- 
jo taip nutaisytą veidą, kol į srėbtuvus jam įskrido musė; tada 
ją suvalgė. 

Sifonas nekreipė į tai jokio dėmesio, tarytum Mientaus panto- 
mima nė neegzistuotų (jo pranašumas buvo tas, kad darė tai 
dėl principų, ne dėl savęs), jis tiesiog prapliupo nuoširdžia, karš- 
ta rauda ir kūkčiojo pasistriūbaudamas, ir taip pasiekė atgai- 
los, apreiškimo, graudulio viršūnę. Mientus irgi sukūkčiojo, ir 
kūkčiojo 1lgai ir sodriai, kol panosėje jam pakibo lašelis - tada 
nubraukė jį į spjaudyklę, taip pasiekdamas šlykštumo viršūnę. 
Toks akiplėšiškas pasityčiojimas iš švenčiausių jausmų vis dėlto 
išmušė Sifoną iš vėžių - neišlaikė, prieš savo valią pažiūrėjo ir 
iš to susierzinimo tarp vieno kūkčiojimo ir kito grėsmingai pa- 
žvelgė į drąsuolį! Ak, neatsargusis! Mientus tik šito ir laukė! 
Kai tik pajuto, kad pavyko pritraukti Sifono žvilgsnį iš aukštu- 
mų į save, tučtuojau išsišiepė ir atkišo marmūzę taip šlykščiai, 
kad tasai, užgautas iki širdies gelmių, sušnypštė. Atrodė, kad 
jau Mientaus viršus! Mizdralas ir Hopekas tyliai atsiduso! Per 
anksti! Per anksti atsiduso! 

Nes Sifonas - laiku susizgribęs, kad be reikalo nušuoliavo į 
Mientaus veidą ir kad iš susierzinimo jo paties veidas atsisako 
klausyti - greitai atsitraukė, susitvarkė veido bruožus, vėl šovė 
žvilgsniu į lubas, dar daugiau, atstatė priekin vieną koją, su- 
šiaušė plaukus ir tarsi nejučia vieną sruogą nuleido ant kaktos. 

Ir stovėjo toks nepriklausomas, su principais ir idealais; paskui 
pakėlė ranką ir nelauktai atkišo pirštą, rodantį aukštyn! Smū- 
gis buvo labai staigus! 

Mientus tučtuojau atkišo tą patį pirštą ir paspjaudė ant jo, 
pasikrapštė juo nosį, pasikasė, apjuodino kaip tik galėjo, kaip 
sugebėjo, gynėsi atakuodamas, atakavo gindamasis, tačiau Si- 
fono pirštas nenugalimai styrojo aukštybėse. Nepadėjo nė tai, 
kad Mientus savo pirštą kramtė, rakinėjo dantis, kasėsi kulną 
ir darė viską, kas žmogaus valioje, kad jį sušlykštintų, deja, de- 
ja —- nepermaldaujamas, nenugalimas Pilaščkevičiaus pirštas sty- 
rojo iškeltas į viršų ir neketino pasiduoti. Mientalskio padėtis 
darėsi vis baisesnė, nes jis jau išsėmė visus savo bjaurumus, o 
Sifono pirštas rodė ir rodė į viršų. Arbitrus ir vyriausiąjį arbitrą 
apėmė siaubas! Paskutine mėšlungiška pastanga Mientus pa- 
mirkė pirštą spjaudyklėje ir atstumiantis, suprakaitavęs, įrau- 
dęs beviltiškai makalavo juo Sifonui prieš nosį, tačiau tasai ne 
tik kad nekreipė dėmesio, ne tik kad nė pirštu nekrustelėjo, 
bet dar jo veidas sveikai paraudo tarsi vaivorykštė po audros 
ir jame septyniomis spalvomis atsispindėjo stebuklingas Aras- 
Sakalas ir tyras, nekaltas, nesąmoningas Bernelis! 

— Pergalė! - sušuko Kukulis. 

Mientus atrodė siaubingai. Atsitraukė net iki sienos ir garga- 
liavo, spjaudė, putos jam dribo iš nasrų, čiupo už savo piršto ir 
traukė jį, traukė norėdamas išrauti, išrauti su šaknimis, atmesti, 
panaikinti tai, kas siejo jį su Sifonu, atgauti nepriklausomybę! 
Negalėjo, nors traukė iš visų jėgų, nepaisydamas skausmo! Vėl 
ėmė grėsti negalėjimas! O Sifonas galėjo visada, galėjo nuolatos, 
ramus kaip pats Dangus, su pirštu, iškeltu į viršų, ne dėl Mien- 
taus, žinoma, ir ne dėl savęs, o dėl principų! O, kaip šlykštu! Štai 
vienas išsikreivinęs, išsišiepęs iš vienos pusės, kitas — iš kitos! O 
tarp jų aš, vyriausiasis arbitras, ko gero, amžiams įkalintas, sveti- 

mos grimasos, svetimo veido kalinys. Mano veidas, tarsi jų vei- 
dų atspindys, irgi subjaurėjo, neišdildomą žymę jame įspaudė 
pasibaisėjimas, siaubas, pasibjaurėjimas. Pajacas tarp dviejų pa- 
jacų — argi galėjau padaryti ką nors, kas nebūtų grimasa? Mano 
kojos pirštas tragiškai akompanavo jų pirštams, o aš stovėjau ir 
stovėjau su grimasa žinodamas, kad dėl tos grimasos prarandu 
save. Turbūt jau niekad neištrūksiu iš Pimkos. Negrįšiu į save. O, 
koks siaubas! Ir kokia baisi tyla! Nes tyla kartais būdavo absoliu- 
ti, jokio ginklų žvangtelėjimo, vien tik minos ir judesiai be garso. 

Tada tą tylą perplėšė siaubingas Mientaus riksmas: 

— Laikyk! Gaudyk! Mušk! Užmušk! 

Kas tai? Kokia čia naujiena? Ar dar kas nors? Negi dar nega- 
na? Mientus nuleido pirštą, puolė Sifoną ir žiebė jam į snukį — 
Mizdralas ir Hopekas šoko ant Kukulio ir Guzo ir žiebė jiems į 
snukį! Viskas virte užvirė. Ant grindų raičiojosi kūnų kamuo- 
lys, virš kurio stovėjau nejudėdamas kaip vyriausiasis arbitras. 
Nepraėjo nė minutė, ir Kukulis su Guzu, suraišioti petnešomis, 
gulėjo kaip rąstgaliai, o Mientus, raitas sėdėdamas Sifonui ant 
krūtinės, ėmė baisiausiai pūstis. 

— Na ką, slieke, Berneli nekaltasai, manei, kad jau mane įvei- 
kei? Pirštelį į viršų ir jau patenkintas, ką? Tai tu, išlepėli (ir 
pavartojo bjauriausius žodžius), tikėjaisi, kad Mientus nesu- 
sitvarkys? Leisis apvyniojamas ant tavo pirštelio? O aš tau pa- 
sakysiu, kad jei neįmanoma kitaip, tasai pirštelis nulenkiamas 
žemyn jėga! 

— Paleisk... - išstenėjo Sifonas. 

— Paleisti! Tuoj aš tave paleisiu! Tuoj paleisiu, tik dar neži- 
nau, ar visiškai tokį patį, koks esi. Pasikalbėkime! Duokš ausį! 
Laimė, dar galima tave paveikti... prieš tavo valią... per ausis... 
Aš tuoj įlįsiu į tavo vidų! Duokš, sakau, ausytę! Palaukš, nekal- 
tas kūdikėli, tuoj aš tau šį tą pasakysiu... 

Pasilenkė jam prie ausies ir ėmė šnibždėti — Sifonas pažalia- 
vo, sužviegė kaip skerdžiamas paršas ir šoktelėjo kaip žuvis, 
išmesta į krantą. Mientus jį pridusino! Ir prasidėjo gaudynės 
ant grindų, nes Mientus lūpomis ėmė gaudyti tai vieną, tai kitą 
Sifono ausį, o tasai makaluodamas galvą traukėsi su savo ausi- 
mis - ir sukriokė matydamas, kad pabėgti negali, sukriokė, kad 
nustelbtų mirštamus, sąmoninančius žodžius, ir kriokė niūriai, 
siaubingai, susitelkė beviltišką ir pirmykštį riksmą, tiesiog ne- 
sinorėjo tikėti, kad idealai gali kriokti tarsi kokie laukiniai bui- 
volai girioje. O budelis irgi sukriokė: 

— Kamštį! Kamštį! Kišk kamštį! Žioply! Ko žiopsai? Kamštį! 
Užkišk burną nosine! 

Tai man jis taip šaukė. Tai aš turėjau nosine užkišti burną! 
Nes Mizdralas ir Hopekas sėdėjo apsižergę kiekvienas savo ar- 
bitrą ir negalėjo pajudėti. Nenorėjau! Negalėjau! Stovėjau be 
judesio ir mane apėmė pasibaisėjimas pagalvojus apie judesį, 
apie žodį ir apskritai apie bet kokią išraišką. O, vyriausiasis 
arbitras! Trisdešimt metų, trisdešimt metų, kur mano trisde- 
šimt metų, kur trisdešimt metų? Nėra trisdešimties metų! O 
čia staiga klasės duryse išdygsta Pimka ir stovi — su geltonais 
ševro odos bateliais, su rudu apsiaustu ir lazda rankoje - sto- 
vi... stovi. Ir stovi taip absoliučiai, tarytum sėdėtų. 

4 skyrius 
„Filidoro, pamušto vaiku“ pratarmė 


Prieš toliau pasakodamas tuos tikroviškus prisiminimus, šiame 
skyriuje noriu nukrypti ir pateikti jums pasakojimą, kuris vadi- 
nasi „Filidoras, pamuštas vaiku“. Matėte, kaip piktybiškai di- 
daktiškasis Pimka mane suvaikino; matėte idealistinius mūsų 
inteligentiško jaunimo užkaborius, gyvenimo negalėjimą, 
disproporcijos neviltį, dirbtinumo širdgėlą, nuobodulio niūru- 
mą, fikcijos juokingumą, anachronizmo kančią, užpakalio, veido 
ir kitų kūno dalių šėlą. Girdėjote prasčiokiškus žodžius, žo- 
džius, žodžius, kovojančius su kilniais žodžiais ir dar kitus žo- 
džius, tokius pat nesvarbius, kuriuos per pamokas sako moky- 
tojai, — ir buvote nebylūs liudininkai, kaip kalba, sudėta iš 
nesvarbių žodžių, baigėsi bjauriai keista grimasa. Šitaip nuo 
pat jaunystės žmogų įtraukia frazė ir grimasa. Štai kokioje kal- 
vėje nukalama mūsų branda. Po valandėlės pamatysite kitą tik-- 
rovę, kitą dvikovą - mirtiną profesorių G. L. Filidoro iš Leido 
ir Momseno iš Kolombo (turinčio garbingą „Antifilidoro“ pra- 
vardę) kovą. Ten irgi pasirodo žodžiai, taip pat atskiros kūno 
dalys, tačiau neverta ieškoti tų dviejų dabartinės visumos dalių 
sąsajų; Ir neteisus būtų tasai, kuris manytų, jog įtraukdamas į 
savo kūrinį pasakojimą „Filidoras, pamuštas vaiku“, turėjau tiks- 
l4 tiesiog tam tikru būdu užpildyti tuščius popieriaus lapus, 

troškau šiek tiek sumažinti daugybę prieš mane gulinčių baltų 
popieriaus lapų. 

Bet jeigu specialūs žinovai ir tyrinėtojai, jeigu užpakalio 
konstravimo konstrukcinių klaidų paieškos meno kūrinyje bū- 
du specialistai padarytų man priekaištą, kad - jų manymu - 
noras užpildyti tuščią vietą yra asmeninis ir nepakankamas rei- 
kalas ir nedera į meno kūrinį sukišti viską, ką kada nors esi 
parašęs, aš atsakyčiau, kad, mano kukliu įsitikinimu, atskiros 
kūno dalys ir žodžiai sudaro pakankamą konstrukcinį estetiš- 
kai menišką ryšį. Ir įrodyčiau, kad mano konstrukcija visumos 
ir logikos požiūriu nenusileidžia tiksliausioms ir logiškiausioms 
konstrukcijoms. Žiūrėkite - pagrindinė kūno dalis, geras, įpras- 
tas užpakalis yra pagrindas, juk veiksmas prasideda nuo užpa- 
kalio. Nuo jo, kaip nuo seno kelmo, šakojasi kitos dalys - kojų 
pirštas, akys, dantys, ausys, be to, vienos dalys rafinuotai ir 
meniškai persikūnydamos nejučiomis pereina į kitas dalis. O 
žmogaus veidas, taip pat dar vadinamas snukiu, marmūze, ter- 
le, yra karūna, medžio vainikas, kuris atskiromis dalimis išau- 
ga iš užpakalio kelmo; tas snukis užbaigia ciklą, kurį pradėjo 
užpakalis. Priėjus iki snukio, kas man belieka - tik grįžti prie 
atskirų dalių, kad per jas vėl prieičiau prie užpakalio - ir bū- 
tent tam skirta novelė apie Filidorą. „Filidoras“ yra konstruk- 
cijos atsikartojimas, pasažas arba, tiksliau pasakius, - koda, trelė, 
nors veikiau susisukimas, žarnų susisukimas, be kurio niekad 
nebūčiau priėjęs iki kairės šlaunies. Argi tai ne geležinis 
konstrukcijos skeletas? Argi to nepakanka, norint patenkinti 
rafinuotai išspecializuotus reikalavimus? O ką jau kalbėti apie 
gilesnį atskirų dalių sąsajų, įvairių perėjimų nuo piršto iki dan- 
tų, mistinių kai kurių mėgstamų dalių reikšmių, toliau - atski- 
rų sąnarių, dalių visumos, taip pat visų dalių prasmės tyrinėji- 
mą? Duodu žodį, kad ši konstrukcija yra neįkainojama vietai 

užpildyti, kruopščiais jos tyrimais galima užpildyti tris šimtus 
tomų, užimant vis daugiau vietos ir užimant vis aukštesnę vie- 
tą, vis patogiau ir plačiau atsisėdant savo vietoje. O ar mėgs- 
tate saulei leidžiantis leisti muilo burbulus virš ežero, kai kar- 
piai šokinėja iš vandens ir žvejys tylomis s ė di, nenuleisda- 
mas akių nuo veidrodinio vandens paviršiaus? 

Ir siūlau jums savo intensyvinimo kartojimo būdu metodą, 
kurio esmė tokia, jog nuolat kartodamas tam tikrus žodžius, 
frazes, situacijas, taip pat dalis, suintensyvinu jas, tuo pat metu 
stiprindamas beveik iki maniakiškos ribos stiliaus vientisumo 
įspūdį. Kartojant, tik nuolatos kartojant lengviausiai kuriama 
mitologija! Vis dėlto atkreipkite dėmesį, kad tokia dalinė 
konstrukcija yra ne šiaip konstrukcija, o, tiesą sakant, ištisa 
filosofija, kurią čia pateikiu daininga ir lengva nerūpestingo 
teljetono forma. Pasakykite man, kaip, jūsų nuomone, yra iš 
tikrųjų — ar skaitytojas neasimiliuoja dalių tik ir vien tik iš da- 
lies? Jis skaito dalį arba gabalą, paskui nustoja, kad po kurio 
laiko perskaitytų kitą dalį, ir dažnai nutinka taip, kad jis prade- 
da skaityti iš vidurio arba nuo galo ir eina atgal, tai yra į pra- 
džią. Būna, kad perskaito porą gabalų ir numeta - ir ne dėl to, 
kad jam neįdomu, o todėl, kad susidomėjo kuo nors kitu. O 
jeigu ir perskaitytų viską — ar manote, kad apims žvilgsniu ir 
suvoks atskirų dalių santykį ir harmoniją, jeigu to jam neišaiš- 
kins specialistas? Vadinasi, autorius metų metus vargsta, ker- 
pa, užlenkia, ardo, lopo, prakaituoja ir kamuojasi tam, kad spe- 
cialistas pasakytų skaitytojui, jog tai gera konstrukcija? Eikime 
dar toliau, toliau, į kasdienės privačios patirties teritoriją! Ar 
koks nors telefono skambutis arba kokia nors musė neatitrauks 
jo nuo lektūros kaip tik toje vietoje, kurioje visos atskiros dalys 
sueina į dramatiško sprendimo vienovę? O jeigu dar blogiau — 
tarkim, kaip tik tą valandėlę į kambarį įeina skaitytojo brolis ir 

ką nors pasako? Kilnus rašytojo triūsas nueina perniek dėl bro- 
"lio, musės arba telefono skambučio - fui, negeros musytės, ko- 
dėl grystate žmonėms, kurie jau prarado uodegas ir neturi kuo 
jūsų nuvaikyti? Be to, pagalvokite, ar tasai jūsų kūrinys, vie- 
nintelis, išskirtinis ir nudailintas, nėra tik dalis kitų trisdešim- 
ties tūkstančių kūrinių, tokių pat vienintelių, gimstančių pagal 
taisyklę — kasmet po naują pranašą? Siaubingos dalys! Taigi 
konstruojame visumą, kad dalelė skaitytojų dalies įsiurbtų da- 
lelę kūrinio dalies, ir tai tik iš dalies? 

Kalbant šia tema sunku nejuokauti, pokštai šokte nušoka nuo 
liežuvio. Juk jau seniai išmokome juokais nuleisti pernelyg pik- 
tus juokus. Ar kada nors atsiras rimtumo genijus, kuris pažvelgs 
iš arti į tikroviškus gyvenimo mažmožius, o pažvelgęs ne- 
prapliups bukai kikenti? Kieno didumas galų gale įveiks mažy- 
biškumą? Ak, tu mano tone, lengvo feljetono tone! Bet nevalia 
pamiršti (kad dalies pergalės taurė būtų išlenkta iki galo), kad 
tie konstrukcijos kanonai ir taisyklės, kurioms vergiškai pasi- 
duodame, irgi yra tik dalies, ir tai nedidelės, kūrinys. Nedidelė 
pasaulio dalis, siauras specialistų ir estetų ratelis, pasaulėlis ne 
didesnis už mažąjį pirštelį, kuris visas visutėlis sutilptų vienoje 
kavinėje, ir toliau nesėdi sudėjęs rankų - kurpia vis rafinuotes- 
nius postulatus. Ir dar blogiau - jų supratimas ir skonis nėra iš 
tikro skonis, ne, jūsų konstrukcija jiems patinka tik iš dalies, 
kur kas didesnę patikimo dalį sudaro tai, kad jie išmano 
konstrukciją. Tad kodėl kūrėjas stengiasi pademonstruoti su- 
gebėjimą konstruoti — negi tik tam, kad žinovas galėtų pade- 
monstruoti tą dalyką žinąs? Tyliau, cit, misterija: štai penkias- 
dešimties metų kūrėjas kuria klūpodamas prieš meno altorių, 
jo galva sklidina minčių apie šedevrą, harmoniją, dvasią ir per- 
galę, štai žinovas žino, gilia studija gilindamas kūrėjo kūrinį, 
paskui kūrinys eina į pasaulį pas skaitytoją — ir tai, kas buvo 

pradėta su tikra ir visiška kančia, būna priimta mažomis dali- 
mis, tarp telefono skambučio ir kotleto. Čia rašytojas siela, šir- 
dimi, menu, triūsu, kančia teikia peno, o čia skaitytojas visai 
nenori, O jeigu ir užsimano, tai tik iš nuobodulio, kol nesuskam- 
bėjo telefonas. Jus žudo smulkios gyvenimo realijos. Esate tar- 
si žmogus, kuris iškvietė slibiną į kovą, tačiau išsigąsta kamba- 
rinio šunelio kiauksėjimo. 

O toliau, klausiu (kad dar gurkšnelį patraukčiau iš dalelės 
taurės), ar - jūsų nuomone - kūrinys, sukonstruotas pagal vi- 
sus kanonus, išreiškia visumą, ar tik dalį? Cha! Argi bet kuri 
forma nesikliauja išbraukymu, argi konstrukcija nėra susiauri- 
nimas, argi frazė gali atspindėti ką nors daugiau, negu realybės 
dalį? Visa kita yra tylėjimas. Galų gale ar mes sukuriame for- 
mą, ar ji sukuria mus? Mums atrodo, kad konstruojame, - bet 
tai tik mūsų noras, lygiai taip pat konstrukcija konstruoja mus. 
Tai, ką parašei, diktuoja tau tolesnį siužetą, kūrinys gimsta ne 
iš tavęs, norėjai parašyti viena, o tau pasirašė visiškai kitoks 
dalykas. Dalys linksta į visumą, kiekviena dalis taikosi prie vi- 
sumos paslapčia, trokšta suapvalinimo, ieško papildymo, dai- 
rosi panašių į save dalių. Mūsų protas drumstame reiškinių van- 
denyne sužvejoja kurią nors dalį, tarkime, ausį arba koją, pra- 
dėjus rašyti po plunksna pasipina ausis arba koja, ir paskui jau 
nebegalime atsikratyti tos dalies, toliau rašome taikydamiesi 
prie jos, ji mums diktuoja visas kitas dalis. Aplink dalis vynio-- 
jamės tarsi gebenė apie ąžuolą, pradžia organizuoja pabaigą, o 
pabaiga - pradžią, tuo tarpu vidurys susikuria tarp pradžios ir 
pabaigos. Žmogaus sielą ženklina absoliutus visumos negalėji- 
mas. O ką turėtume daryti su tokia dalimi, kuri gimė nepanaši 
į mus, tarsi tūkstančiai nesutramdomų, ugningų eržilų lankėsi 
mūsų kūdikio motinos patale - cha, vien tik gelbėdami tėvys- 
tės garbę turime iš visų moralinių jėgų stengtis supanašėti su 

savo kūriniu, jeigu jau jis nenori būti panašus į mus. Ak, ak, 
prisimenu, prieš daugelį metų pažinojau rašytoją, kuriam rašy- 
tojo karjeros pradžioje pasirašė didvyriška knyga. Jis visiškai 
atsitiktinai nuo pirmų žodžių užgavo didvyriškumo klavišus, 
nors lygiai sėkmingai galėjo išgauti skeptiškumo arba lyrišku- 
mo toną — tačiau pirmieji sakiniai pasitaikė didvyriški, todėl, 
galvodamas apie konstrukcijos harmoniją, negalėjo nestiprinti 
ir nedidinti didvyriškumo iki pat galo. Ir tol jį apvalino, daili- 
no ir tobulino, taisė ir taikė pradžią prie pabaigos, pabaigą prie 
pradžios, kol galop gimė kūrinys, tarsi gyvas ir sklidinas giliau- 
sio įsitikinimo. Ką tada jis turėjo daryti su savo giliausiu įsitiki- 
nimu? Ar galima giliausio įsitikinimo išsižadėti? Ar kūrėjas, at- 
sakingas už žodį, gali prisipažinti, kad jam taip netyčia taip 
didvyriškai pasirašė ir tiesiog taip didvyriškai išėjo, kad jo gi- 
liausias įsitikinimas nėra jo įsitikinimas, o tik iš išorės kažkaip 
lindo, įlindo, užlindo ir sulindo? Jokiu būdu! - nes tokie maž- 
možiai, kaip įlindo, pasitaikė ar sulindo, nedera prie aukštojo 
kultūringo stiliaus, daugių daugiausia gali būti žaismingo, ne- 
įpareigojančio ir dailaus feljetono pakaitalas. Veltui nelaimin- 
gasis didvyris gėdijosi ir slapstėsi, ir bandė ištrūkti iš dalies, 
dalis, sykį nutvėrusi, nenorėjo paleisti, tad jam teko prisitaikyti 
prie savo dalies. Ir tol tinkinosi prie dalies, kol galop rašytojo 
karjeros pabaigoje buvo lygiai toks, kaip ji, ir didvyriškas — 
savo didvyriškumo paliegėlis. Ir tik kaip ugnies vengė savo bren- 
dimo laikotarpio kolegų ir bičiulių, nes tie negalėjo nesistebėti 
visuma, kuri taip tiksliai prisitaikė prie dalies. Ir sakė jam: 

— Ei, Boliau! Ar prisimeni tą nagą... tą nagą... Boliau, Boliau, 
Boleli, ar prisimeni nagą žalioje lankoje? Nagą? Nagas, Boliau, 
kur nagas? 

Taigi pagrindinės, kapitalinės ir filosofinės tiesos, kurios pa- 
skatino mane konstruoti kūrinį atskirų dalių pagrindu - lai- 

kant, kad kūrinys yra kūrinio dalis, o žmogus - sąsaja tarp da- 
lių, tuo tarpu visą žmoniją laikant dalių ir gabalų mišraine. Bet 
jeigu kas nors man padarytų priekaištą: esą toji dalinė koncep- 
cija, atvirai kalbant, anaiptol nėra koncepcija, o tik nesąmonė, 
patyčia, žmonių apgavystė, ir kad aš, užuot laikęsis griežtų me- 
no taisyklių ir kanonų, bandau išsisukti nuo jų tąja patyčia; 
jeigu kas nors padarytų man tokį priekaištą, atsakyčiau, kad 
taip, kad žinoma, kad būtent šitokie yra mano ketinimai. Ir, 
dėl Dievo meilės, nedvejodamas prisipažįstu, kad trokštu iš- 
vengti tiek jūsų Meno, ponai, kurio negaliu pakęsti, tiek jūsų 
pačių... nes negaliu pakęsti ir jūsų — su jūsų koncepcijomis, su 
jūsų menininkų pažiūromis ir su visu jūsų menininkų pasauliu. 

Ponai, žemėje egzistuoja daugiau ar mažiau juokingos, dau- 
giau ar mažiau negarbingos, gėdingos ir žeminančios grupės ir 
būreliai, tačiau kvailybės kiekis nėra visur vienodas. Pavyzdžiui, 
kirpėjų aplinka iš pirmo žvilgsnio atrodo labiau linkusi į kvai- 
lybę nei siuvėjų aplinka. Tačiau tai, kas vyksta pasaulio meni- 
ninkų aplinkoje, muša visus kvailybės ir negarbės rekordus - ir 
taip smarkiai, kad nors kiek turintis padorumo ir ramus žmo- 
gus negali nenulenkti galvos, apimtos gėdos liepsnos, dėl tos 
vaikiškos ir pretenzingos orgijos. O, tos įkvėptos giesmės, ku- 
rių niekas neklauso! O, tie žinovų mintijimai ir entuziazmas 
koncertuose ir poezijos vakaruose, tos iniciatyvos, perkaino- 
jimai, diskusijos ir veidai asmenų, kurie deklamuoja arba klau- 
so, kartu laikydami iškilmingas grožio mišias! Kokios skaus- 
mingos anatomijos galia viskas, ką darote arba sakote, virsta 
komizmu? Jei amžiams bėgant kokia nors grupė patenka į 
tokią konvulsišką kvailybę, galima daryti nepaneigiamą išva- 
dą, kad jos koncepcijos neatitinka tikrovės, kad ji tiesiog pri- 
kimšta klaidingų koncepcijų. Ir, be jokios abejonės, jūsų me- 
ninės koncepcijos pasiekė konceptualaus naivumo viršūnę; ir 

jeigu norite žinoti, kaip ir kokia prasme reikėtų jas peržiūrė- 
ti, galėčiau jums tai pasakyti iš karto — tik reikia, kad ištemp- 
tumėte ausis. 

Ko, tiesą sakant, trokšta tasai, kurį mūsų laikais traukia 
plunksna, teptukas arba klarnetas? Visų pirma jis trokšta būti 
menininkas. Trokšta kurti Meną. Jam atrodo, kad Grožiu, Gė- 
riu ir Tiesa penės save ir aplinkinius, jis nori būti vaidila ir 
genijus, aukojantis savo talento lobyną ištroškusiai žmonijai. 
Taip pat, galimas daiktas, savo talentu jis trokšta tarnauti idėjai 
ir Liaudžiai. Kokie aukšti tikslai! Kokie nuostabūs ketinimai! 
Argi ne toks vaidmuo buvo šekspyrų, šopenų? Tik turėkite gal- 
voje, ir čia slypi didžiausias sunkumas, kad jūs dar nesate nei 
šekspyrai, nei šopenai - kad dar netapote tikrais menininkais 
ir meno vaidilomis - kad daugių daugiausia dabartinėje savo 
vystymosi stadijoje esate vos pusšekspyriai ir ketvirtšopeniai 
(o, prakeiktos dalys!) - ir kad dėl šios priežasties tokia preten- 
zinga jūsų poza apnuogina tik skurdų nepakankamumą - ir 
kad atrodo, tarsi stengtumėtės kaip nors užšokti ant paminklo 
pjedestalo, nors dėl to kyla pavojus susižaloti vertingas ir jaut- 
rias kūno dalis. 

Patikėkite manim: yra milžiniškas skirtumas tarp meninin- 
ko, kuris jau realizavo save, ir gaujos pusmenininkių ir ketvirt- 
vaidilų, kurie dar tik trokšta save realizuoti. Ir tai, kas dera 
visiškai išbaigtam menininkui, jumyse skamba visiškai kitaip. 
Tačiau jūs, užuot susikūrę koncepciją, kuri atitiktų jūsų dydį ir 
jūsų tikrovę, kaišotės svetimomis plunksnomis - ir kaip tik to- 
dėl tampate kandidatais, amžinais nevykėliais, amžinais treje- 
tukininkais, jūs, Meno tarnai ir mėgdžiotojai, vasalai ir garbin- 
tojai, Meno, kuris laiko jus prieangyje. Iš tikro baisu matyti, 
kaip bandote ir kaip jums nepavyksta, kaip kas kartą jums sa- 
koma, kad esate dar ne visiškai, o jūs vėl lendate su nauju kūri- 

niu, ir kaip stengiatės prakišti tuos kūrinius, kaip gelbstitės siau- 
bingais antrarūšiais pasisekimais, dalijate vienas kitam kompli- 
mentus, rengiate menininkų vakarėlius, norėdami kuo geriau 
pasirodyti, tik kas kartą pademonstruojate savo negebėjimą. 
Ir netgi negalite pasiguosti tuo, kad visa tai, ką rašote ir gami- 
nate, jums patiems turi nors nedidelę vertę. Nes visa tai, kar- 
toju, yra tik mėgdžiojimas, visa tai nusižiūrėta nuo meistrų — 
tai niekas kita, o tik neišsipildžiusi svajonė, kad štai jau esi 
vertingas, kad jau esi vertybė. Jūsų padėtis yra apgaulinga, o 
būdama apgaulinga turi nokinti karčius vaisius - ir tarp jūsų 
klesti panieka, pyktis, neapykanta, visi niekina vienas kitą ir 
save patį, jūs esate saviniekos brolija - galop nusiignoruosite 
mirtinai. Juk kokia gi dar yra antrarūšio rašytojo situacija, jei 
ne vienas didžiulis atkirtis? Pirmą ir negailestingą atkirtį jam 
duoda eilinis skaitytojas, kuris nė už ką nenori grožėtis jo 
kūriniais. Antrą ir gėdingą atkirtį duoda jam jo paties tikro- 
vė, kurios jis nesugebėjo atvaizduoti. O trečio atkirčio ir spy- 
rio, paties gėdingiausio iš visų, jis susilaukia iš meno, kuria- 
me prisiglaudė, nes menas niekina jį kaip negabų ir nepakan- 
kamą. Ir tai paskutinis negarbės lašas. Čia jau prasideda visiška 
benamystė. Dėl šios priežasties antrarūšis tampa pajuokos, 
sklindančios iš visų pusių, objektu, jis patenka į kryžminę:at- 
kirčio ugnį. O ko gi galima tikėtis iš žmogaus, tris kartus pa- 
tyrusio. atkirtį, ir kas kartą vis gėdingesnį? Argi taip supliek- 
tas Žmogus neturėtų išvažiuoti, kur nors pasislėpti, kad jo nie- 
kas nematytų? Argi nepakankamumas, matomas vidury baltos 
dienos ir trokštantis garbės, gali būti sveikas dalykas, argi tai 
neturi išprovokuoti gamtą čiaudėti? 

Bet iš pradžių atsakykite man - ar, jūsų nuomone, skanesni 
ir sultingesni yra antaniniai, ar ananasiniai obuoliai, o gal la- 
biau esate linkę teikti pirmenybę antriesiems? Ir ar mėgstate 

juos valgyti verandoje, patogiai įsitaisę pintuose krėsluose? Gė- 
da, gėda, ponai, ir dar kartą gėda, gėda! Nesu nei filosofas, nei 
teoretikas, ne - aš kalbu apie jus, turiu galvoje jūsų gyvenimą, 
supraskite, mane kamuoja tik jūsų asmeninė padėtis. Negalima 
atsiplėšti. O, tas negalėjimas nukirpti virkštelę, jungiančią su 
žmogiškuoju atkirčiu! Atstumta siela - neišuostyta gėlė - sal- 
dainiai, kurie norėjo būti skanūs, bet nebuvo, - paniekinta mo- 
teris - tai visada man sukeldavo stačiai fizinį skausmą, nesuge- 
bu iškentėti to nepatenkinimo - ir kai sutinku mieste kokį nors 
menininką ir matau, kaip paprastas atkirtis sudaro jo egzisten- 
cijos pagrindą, kaip kiekvienas judesys, žodis, tikėjimas, entu- 
ziazmas, kablelis, nepagarba, išdidumas, pagaila, skausmas atsi- 
duoda paprastu, nemaloniu atkirčiu, mane apima gėda. Gė- 
dijuosi ne todėl, kad jį užjaučiu, o todėl, kad su juo bendrauju, 
kad jo chimeriškumas užkliudo mane ir taip pat užkliudo kiek- 
vieną, į kurio sąmonę prasiskverbė. Patikėkite manim, atėjo 
pats laikas aptarti ir apibrėžti antrarūšio rašytojo padėtį, ant- 
raip visiems Žmonėms pasidarys negera. Argi nėra keista, kad 
asmenys, ex professo* pasišventę formai ir - galėtume teigti — 
jautrūs stiliui, neprotestuodami susitaiko su tokia apgaulinga 
ir pretenzinga padėtimi? Argi nesuprantate, kad tai sukelia 
sunkiausias pasekmes kaip tik formos, stiliaus atžvilgiu - nes 
tasai, kuris esti dirbtinėje situacijoje, visais atžvilgiais menka- 
vertėje padėtyje, negali pasakyti nė vieno žodžio, kuris nebū- 
tų menkavertis? 

Tuomet kokia - paklausite jūs — turi būti mūsų koncepcija, 
kad įstengtumėme pasisakyti mūsų tikrovę atitinkančiu ir tuo 
pat metu savarankiškesniu būdu? Ponai, neturite nė menkiausių 
galimybių staiga, per vieną naktį tapti subrendusiais meistrais — 


* kaip dalyko žinovai (lot.). - Red. 

bet vis dėlto galėtumėte iš dalies išgelbėti savo garbę pasitrauk- 
dami nuo Meno, kuris jums pritaiso tokį nepatogų užpakalį. 
Visų pirma kartą ir visam laikui-nutraukite ryšius su žodžiu 
menas, taip pat su kitu žodžiu - menininkas. Nustokite mau- 
dytis tuose žodžiuose, kuriuos kartojate su begaline monotoni- 
ja. Argi ne teisybė, kad kiekvienas žmogus yra truputėlį meni- 
ninkas? Argi nėra taip, kad žmonija kuria meną ne tik popie- 
riuje ar ant drobės, bet ir kiekvieną gyvenimo valandėlę - kai 
mergina įsismeigia į plaukus gėlę, kai pokalbio metu mums iš- 
sprūsta vykęs sąmojis, kai tirpstame prieblandoje saulei leidžian- 
tis - kas gi visa tai yra, jeigu ne meno apeigos? Jeigu taip, tai 
kam tada tas keistas ir kvailas dalijimas į „menininkus“ ir visus 
kitus? Ir argi nebūtų garbingiau, jeigu, užuot išdidžiai vadinę 
save menininkais, tiesiog sakytumėte: „Aš gal kiek daugiau nei 
kiti užsiimu menu“? Toliau: kuriems galams jums reikalingas 
tas meno kultas, meno, esančio vadinamuosiuose „kūriniuo- 
se“ — kaip jums šovė galvon ar prisisapnavo, kad žmogus bai- 
siai gėrisi meno kūriniais, kad stačiai alpsta iš dieviškos palai- 
mos, klausydamasis Bacho fugos? Argi jums niekad neatėjo į 
galvą, kokia nešvari, drumsta, nesubrendusi toji meniškoji kul- 
tūros sfera, kurią norite uždaryti į savo suprastintą frazeologi- 
ją? Klaida, kurią įžūliai ir plačiai darote, visų pirma yra tai, kad 
žmogaus bendravimą su menu sumažinate tik iki meninių išgy- 
venimų, laikydami tą bendravimą visiškai individualiu, tary- 
tum kiekvienas iš mūsų išgyventų meną be niekieno pagalbos, 
hermetiškai atsitvėręs nuo kitų žmonių. Tačiau iš tikrųjų tasai 
išgyvenimas yra mišinys, sudarytas iš daugybės žmonių daugy- 
bės emocijų, o tie žmonės, veikdami vienas kitą, sukuria kolek- 
tyvinius išgyvenimus. 

Jeigu scenoje pianistas skambina Šopeną, jūs sakote, kad ge- 
nialaus pianisto Šopeno muzikos kongenialios interpretacijos 

grožis sužavėjo klausytojus. Nors, galimas daiktas, nė vienas 
klausytojas nebuvo sužavėtas. Gali būti ir taip, kad tuo atveju, 
jei klausytojai nežinotų, jog Šopenas yra didis genijus, o pianis- 
tas — irgi, jie klausytų muzikos su kur kas mažesniu entuziaz- 
mu. Taip pat įmanomas dalykas, kad jeigu kiekvienas iš jų, nu- 

balęs iš susižavėjimo, ploja delnais, šaukia „bravo!“ ir linguoja, 
daro tai todėl, kad kiti irgi linguoja šaukdami; juk kiekvienas 
mano, kad visi kiti jaučia tikrą palaimą, nežemišką susijaudini- 
mą, todėl ir jo susijaudinimas ima augti ant svetimų mielių; 
taigi lengvai gali nutikti taip, kad nors salėje nėra nė vieno iš 
tikro susižavėjusio, visi rodo susižavėjimo ženklus - nes kiek- 
vienas prisitaiko prie savo kaimynų. Ir kai visi vienas kitą pa- 
kankamai prikursto, tik tada, sakau jums, tie ženklai sužadina 
jų susijaudinimą - juk turime prisitaikyti prie mūsų ženklų. Taip 
pat neabejotinas daiktas, kad dalyvaudami tame koncerte tarsi 
atliekame kažkokį religinį aktą (tarytum patarnautume šven- 
toms Mišioms), pamaldžiai klūpodami priešais Meno dievybę; 
tuo atveju mūsų susižavėjimas būtų tik pagarbos ir pareigos 
atlikimo aktas. Juk kas gali pasakyti, kiek toje Grožybėje yra 
tikro grožio, o kiek istorinių ir sociologinių procesų? Ak, ak, 
juk žinome, kad žmonijai reikia mitų — ji išsirenka vieną ar kitą 
iš daugybės savo kūrėjų (bet ar kas nors įstengtų ištirti ir iš- 
dėstyti tokio pasirinkimo būdą?) ir iškelia jį aukščiau už kitus, 
ima mokytis jį atmintinai, atranda jame savo paslaptis, jam pa- 
lenkia savo jausmus - bet jeigu su tokiu pačiu atkaklumu imtųsi 
aukštinti kitą menininką, tas kitas taptų mūsų Homeru. Tai negi 
nematote, kiek įvairiausių ir dažnai neturinčių nieko bendra su 
estetika veiksnių (kuriuos galiu vardinti iki begalybės) sudaro 
menininko ir kūrinio didumą? Ir tą drumstą, komplikuotą ir ne- 
lengvą mūsų bendravimą su menu norite sudėti į naivią frazę, 
kad „įkvėptas poetas gieda, o sužavėtas klausytojas klauso“? | 

Pamirškite tą terliojimąsi su menu, pamirškite - dėl Dievo 
meilės! — visą jo iškėlimo, išdidinimo sistemą; užuot žavėjęsi 
legenda, leiskite, kad jus kurtų faktai. Ir jau vien tai turėtų suteik- 
ti jums nemažai palengvėjimo, atverti jus Tikrovei - bet tuo 
pačiu atsikratykite baimės, kad šitai nuskurdins jūsų sielą, — 
juk Tikrovė visada turtingesnė už naivias iliuzijas ir melagin- 
gas fikcijas. Aš tuojau parodysiu, kokie turtai jūsų laukia nau- 
jajame kelyje. 

Tikras dalykas, kad menas - tai formos tobulinimas. Tačiau 
jūs — ir čia pasireiškia kita svarbiausia jūsų klaida - įsivaizduo- 
jate, kad menas - tai tobulų formos atžvilgiu dalykų kūrimas; 
tą neaprėpiamą ir visuotinį formos kūrimo procesą suvedate į 
poemų ar simfonijų gamybą; ir netgi niekad nemokėjote dera- 
mai suvokti ir paaiškinti kitiems, koks milžiniškas vaidmuo mūsų 
gyvenime atitenka formai. Netgi psichologijoje nemokėjote for- 
mai suteikti deramos vietos. Kaip ir iki šiol, jums vis dar atro- 
do, kad mūsų poelgiams vadovauja jausmai, instinktai, idėjos, 
o formą esate linkę laikyti paviršutinišku priedu ir paprasta 
gražmena. Ir kai našlė, einanti paskui vyro karstą, rauda iki 
alpulio, manote, kad ji rauda todėl, kad sielvartauja dėl praras- 
ties. Kai koks nors inžinierius, daktaras arba advokatas nužu- 
do savo žmoną, vaikus arba bičiulį, manote, kad jis pasidavė 
savo kraugeriškiems instinktams. Kai koks nors politikas pasa- 
ko kvailą kalbą, nusprendžiate, kad jis yra kvailas, nes kalba 
vien kvailystes. Tačiau Tikrovėje viskas yra šiek tiek kitaip: in- 
dividas savo emocijas išreiškia ne tiesiogiai ir ne pagal savo 
prigimtį, o kokia nors nustatyta forma, ir toji forma, tasai sti- 
lius, gyvenimo būdas neina iš mūsų, 0 yra primestas mums iš 
išorės — ir štai kodėl tas pats žmogus išorėje gali pasirodyti esąs 
protingas arba kvailas, kraugeriškas arba angeliškas, subrendęs 
arba nebrendila - žiūrint koks stilius jam pasisuks po ranka ir 

kiek jis yra priklausomas nuo kitų žmonių. Ir jeigu sliekai, vabz- 
džiai ištisą dieną nepailsdami ieško maisto, mes nepailsdami 
vaikomės formą, riejamės su kitais žmonėmis dėl stiliaus, dėl 
savo gyvenimo būdo, ir važiuodami tramvajumi, valgydami, 
pramogaudami, ilsėdamiesi arba tvarkydami reikalus - visada, 
be perstojo ieškome formos ir mėgaujamės ja arba kenčiame 
per ją ir prisitaikome prie jos arba prievartaujame ir sudaužo- 
me ją, arba leidžiame, kad ji mus kurtų, amen. 

O, Formos galybė! Per ją miršta tautos. Ji sukelia karus. Tai 
per ją mumyse atsiranda kažkas, kas nėra iš mūsų. Jeigu jos 
nepaisysite, niekada neįstengsite suprasti kvailybės, piktumo, 
nusikaltimo. Ji valdo mūsų impulsus, net pačius mažiausius. Ji 
sudaro kolektyvo gyvenimo pagrindą. Tačiau jums Forma ir 
Stilius tebėra grynai estetinės srities sąvokos — jums stilius yra 
tik stilius popieriuje, jūsų apsakymų stilius. Ponai, kas užveš 
antausį užpakaliui, kurį drįstate atsukti į žmones klūpodami 
priešais meno altorių? Forma jums nėra kažkas gyva ir žmogiš- 
ka, kažkas - pasakyčiau - praktiška ir kasdieniška, o tik pakilus 
atributas. Palinkdami prie savo popieriaus užmirštate apie sa- 
vo asmenį — ir jums neberūpi tobulinti nuosavą ir konkretų 
stilių, o tuščioje erdvėje užsiimate kažkokia abstrakčia stilizaci- 
ja. Užuot pasistengę, kad menas tarnautų jums, jūs tarnaujate 
menui - ir su avelės paklusnumu leidžiate, kad jis stabdytų jūsų 
vystymąsi ir stumtų į atbukimo pragarą. 

Dabar pažvelkite — visiškai kitokia situacija būtų to, kuris, 
užuot ieškojęs peno įvairių konceptualistų frazeologijoje, nau- 
ju žvilgsniu apžvelgtų pasaulį, stengdamasis suvokti begalinę 
formos reikšmę mūsų gyvenime. Jeigu jau ėmėsi plunksnos, tai 
ne tam, kad taptų menininku, o tam - tarkime - kad geriau 
išreikštų savo individualybę ir išaiškintų ją kitiems individams; 
arba kad geriau sutvarkytų savo vidų, taip pat, galimas daiktas, 


( 87 


kad pagilintų, išryškintų savo santykius su kitais žmonėmis, 
turėdamas galvoje neišmatuojamą ir kūrybišką kitų sielų įtaką 
mūsų sielai; arba, pavyzdžiui, stengtųsi užsikariauti pasaulį to- 
kį, kokį jis nori turėti ir koks jam yra būtinas. Aiškus dalykas, 
jis dės visas pastangas, kad kūrinys meniniu patrauklumu trauktų 
ir žavėtų kitus - tačiau svarbiausias jo tikslas jau būtų ne me- 
nas, O jo paties asmenybė. Ir sakau „jo paties“, o ne „svetima“, 
nes jau pats laikas jums nustoti laikyti aukštesniais asmenis, 
kurie gali ką nors pamokyti, apšviesti, nuvesti, iškelti ir doro- 
vinti. Kas jums suteikė tokį pranašumą? Kur pasakyta, kad jau 
priklausote aukštesniajai sferai? Kas suteikė jums aristokratų 
vardą? Kas davė jums Subrendimo patentą? O, ne, tas rašyto- 
jas, apie kurį kalbu, atsiduos rašymui ne dėl to, kad laiko save 
subrendusiu, o būtent todėl, kad žino esąs nesubrendęs ir žino, 
jog neturi formos, ir jog jis yra tas, kuris kopia, bet dar neįko- 
pė, ir tas, kuris daro, bet dar nepadarė. Ir jeigu jam pasitaikys 
parašyti nevykusį ir neišmintingą kūrinį, jis tars: „Puiku! Para- 
šiau kvailai, bet su niekuo nesu sudaręs sutarties rašyti tik iš- 
mintingus, tobulus kūrinius. Leidau pasireikšti savo kvailumui 
ir tuo džiaugiuosi, nes žmonių neapykanta ir griežtumas, kurį 
sukėliau savo atžvilgiu, formuoja mane ir tobulina, kuria tarsi 
iš naujo, ir štai dar kartą esu iš naujo gimęs“. Iš to matyti, kad 
sveikos filosofijos poetas yra tokios stiprios dvasios, kad jo ne- 
gąsdina net kvailybė ir nesubrendimas, kad tie dalykai negali 
„Jam pakenkti — jis iškelta galva gali kalbėti ir rodytis esąs atbu- 
kęs, tuo tarpu jūs jau beveik nebegalite prasižioti, nes baimė 
užkando jums žadą. 

Tad šiuo požiūriu reforma, kurią jums rekomenduoju, su- 
teiktų jums didelį palengvėjimą. Vis dėlto reikia pridurti, kad 
tik tokį požiūrį turintis beletristas galėtų susidoroti su proble- 
ma, kuri iki šiol pritaiso jums patį didžiausią užpakalį, - ir pro- 


88) KETVIRTAS skyrius 


„blema, kurią dabar išdėstysiu, galimas daiktas, yra fundamen- 
taliausia, baisiausia ir genialiausia (nedvejodamas vartoju šį žo- 
dį) iš visų stiliaus ir kultūros problemų. Ją taip pateikčiau: įs1- 
vaizduokite, kad suaugęs ir subrendęs poetas, palinkęs prie po- 
pieriaus lapo, kuria... bet ant jo sprando įsitaisė jaunuolis arba 
koks nors pusiau išsilavinęs pusinteligentis, arba jauna mergi- 
na, arba kokia nors vidutinybė su jokia ir ištižusia siela, arba 
koks nors jaunesnis, žemesnis ar tamsesnis asmuo - ir štai tasai 
asmuo, jaunuolis, mergina arba pusinteligentis, galų gale šiaip 
koks nors įtartinas tamsiosios ketvirtkultūrės sūnus puola jo 
sielą, pargriauna ją, suriša, pavergia ir apkabindamas įkvepia, 
įtraukia, atjaunina ją savo jaunyste, pripildo savo nebrandumo 
ir pertvarko pagal savo pavyzdį, nustumdamas į savo lygį - ak, 
į savo glėbį! Tačiau kūrėjas, užuot stojęs į grumtynes su užpuo- 
liku, apsimeta, kad jo nemato ir - kokia beprotybė! - mano, 
kad išvengs prievartos, jei apsimes, kad jo niekas neprievartau- 
ja. Argi ne šitaip jums būna, pradedant didžiais genijais ir bai- 
giant antraeiliais bardais iš atsarginių choro? Argi nėra tiesa, 
kad kiekviena subrendusi, aukštesnioji ir vyresnė asmenybė tūks- 
tančiais įvairių būdų yra priklausoma nuo asmenybių, esančių 
žemesnio. išsivystymo lygio, ir argi toji priklausomybė ne- 
persmelkia mūsų kiaurai, neužvaldo tiek, kad jau galima pasa- 
kyti: vyresnysis yra kuriamas jaunesniojo? Argi rašydami netu- 
rime prisitaikyti prie skaitytojo? Kalbėdami - nesame priklau- 
somi nuo to asmens, kuriam kalbame? Argi nesame mirtinai 
įsimylėję jaunystę? Ar netenka mums kiekvieną valandėlę mal- 
dauti žemesniųjų malonės, taikytis prie jų, pasiduoti jų galiai ir 
žavesiui — ir argi toji skausminga prievarta, kurią mūsų asme- 
nybei taiko pustamsė žemesnybė, nėra vaisingiausia iš visų prie- 
vartų? Tačiau jūs — kaip iki šiol, ir visai jūsų retorikai ant piktu- 
mo - pajėgėte tik slėpti galvą smėlyje, ir jūsų mokiniškai di- 


( 89 


daktiškas protas, persunktas pasipūtimo, neįstengia šito suvokti. 
Iš tikrųjų esate prievartaujami nuolatos, tačiau apsimetate, kad 
nieko neatsitiko - O, nes jūs, subrendėliai, bendraujate tik su 
subrendėliais, ir jūsų subrendimas yra toks subrendęs, kad gali 
bičiuliautis tik su brandumu! 

Jeigu mažiau rūpintumėtės Menu ar kitų mokymu ir tobuli- 
nimu, o daugiau - savo pačių apgailėtinomis asmenybėmis, nie- 
kuomet nepatirtumėte tokios prievartos - ir tada užuot vienas 
poetas kūręs poemas kitam poetui, tas vienas poetas pajustų, 
kad yra persmelktas kiaurai ir kuriamas iš žemiau atėjusių jė- 
gų, kurių iki tol nebuvo pastebėjęs. Suprastų, kad tik pripaži- 
nęs jas sugebėtų išsilaisvinti; ir dėtų pastangas, kad jo stiliuje, 
povyzoje ir formoje - tiek meniškoje, tiek kasdienėje - aiškiai 
atsispindėtų tas ryšys su žemesnybe. Jis jau nebesijaustų esąs 
tik Tėvas, o Tėvas ir kartu Sūnus: ir nerašytų tik kaip išmintin- 
gas, subtilus, subrendęs, o veikiau kaip nuolat apkvailinamas 
Išmintingasis, be atokvėpio storžievinamas Subtilusis ir nuolat 
atjauninamas Subrendėlis. Ir jeigu atsitraukęs nuo rašomojo sta- 
lo atsitiktinai sutiktų jaunuolį arba pusinteligentį, jau netapš- 
- notų jam per petį išdidžiai, didaktiškai ir pedagogiškai, veikiau 
apimtas švento virpulio imtų aimanuoti ir raudoti, o gal net 
pultų prieš jį ant kelių! Užuot bėgęs nuo nesubrendimo, užuot 
užsidaręs išsublimuotame rate, suvoktų, kad universalusis sti- 
lius — tai toks stilius, kuris sugeba su meile apimti nepakanka- 
"mumą. Ir šitai galop nuvestų jus iki formos, taip alsuojančios 
kūrybiškumu ir kupinos poezijos, kad visi iš karto taptumėte 
galingais genijais. 

Jūs tik pažiūrėkite, kokias viltis jums siūlo šioji mano asme- 
nybinė-asmeninė koncepcija - kokias perspektyvas! Bet kad ji 
visu šimtu procentų taptų kūrybiška ir galutine koncepcija, tu- 
rite žengti dar vieną žingsnį į priekį - O tasai žingsnis yra toks 

drąsus ir ryžtingas, toks beribis savo galimybėmis ir griaunan- 
tis savo pasekmėmis, kad mano lūpos tik negarsiai ir iš tolo 
apie jį užsimins. Štai - jau atėjo laikas, jau išmušė istorijos laik- 
rodis - stenkitės įveikti formą, išsilaisvinkite iš formos. Gana 
tapatintis su tuo, kas jus supa. Jūs, menininkai, bandykite nuk- 
rypti nuo kiekvieno savo pasisakymo. Netikėkite savo paties 
žodžiais. Būkite budrūs, saugokitės savo tikėjimo ir nepasitikė- 
kite jausmais. Pasitraukite iš to, kuo esate išorėje, ir bijokite 
bet kokio atsiskleidimo, bijokite taip, kaip kad virpa paukšte- 
lis, pamatęs smaugį. | 

Nes - bet nežinau, iš tiesų nežinau, ar jau mano lūpos gali 
šiandien apie tai užsiminti, - neteisingas yra postulatas, tvirti- 
nantis, kad esą žmogus turi būti apibrėžtas, tai yra jo idėjos 
nekintančios, deklaracijos kategoriškos, ideologija nekeistina, 
skonis pastovus, jis turi būti atsakingas už savo žodžius ir veiks- 
mus, turėti kartą ir visiems laikams nustatytą gyvenimo būdą. 
Iš arčiau pažvelkite į šio postulato chimeriškumą. Mūsų stichi- 
ja yra amžinas nesubrendimas. Ką šiandien mąstome, jaučia- 
me, be mažiausios abejonės, atrodys kvaila mūsų proanūkiams. 
Taigi būtų geriau, kad jau šiandien pripažintume tose mintyse 
esant bent kiek kvailumo, nes tai patvirtins laikas... ir ta jėga, 
kuri jus verčia iš anksto apsibrėžti, toji jėga nėra, kaip kad jūs 
manote, visiškai žmogiška jėga. Netrukus suvoksime, kad mir- 
ti už idėjas, stilių, tezes, šūkius, tikėjimus nėra pats svarbiausias 
dalykas, nėra svarbiausia įsitvirtinti juose ir užsisklęsti; svarbu 
yra kas kita: išsiveržti žingsnį į priekį ir Žiūrėti per atstumą į 
viską, kas su mumis nutinka. 

Atsigręžti. Nujaučiu (bet nežinau, ar mano lūpos gali tai iš- 
pažinti), kad netrukus ateis Didžiojo Atsigręžimo laikas. Že- 
mės sūnus supras, kad byloja ne sutinkamai su savo giliausia 
esme, o visada ir vien tiktai dirbtine forma, kuri jam skausmin- 

gai buvo primesta iš išorės - tiek žmonių, tiek susiklosčiusių 
aplinkybių. Todėl ims tos savo formos bijoti ir gėdytis tiek 
pat, kiek iki šiol ją garbino ir puikavosi. Netrukus imsime 
baimintis savo asmenų ir asmenybių, nes mums taps aišku, 
kad jos nėra iki galo mūsų. Ir užuot šaukę: „Aš tuo tikiu - aš 
taip jaučiu — aš toks esu — aš tą ginu“, - nuolankiai pasakysi- 
me: „Man tuo tikisi - man taip jaučiasi - man taip pasisakė, 
pasidarė, pasigalvojo“. Poetas ims niekinti savo giesmę. Va- 
das suvirpės nuo savo įsakymo. Dvasininkas išsigąs altoriaus, 
o motina diegs sūnui ne tik principus, bet ir sugebėjimą jų 
išvengti, kad tie jo neuždusintų. 

Tai bus ilgas ir sunkus kelias. Nes šiandien ir individai, ir 
ištisos tautos visai neblogai moka tvarkyti savo psichikos gyve- 
nimą, jiems nesvetimas mokėjimas kurti stilius, tikėjimus, prin- 
cipus, idealus, jausmus pagal savo norą, taip pat pagal tai, ką 
jiems diktuoja jų skubūs interesai; tačiau be stiliaus jie nemoka 
gyventi; ir dar nežinome, kaip ginti savo giliausią savitumą nuo 
šėtoniškos darnos. Didieji atradimai neišvengiami - galingi smū- 
giai, kertami minkšta žmogaus ranka į plieninius Formos šar- 
„vus - nematyta gudrybė ir didis minties garbingumas, ir neap- 
sakomai aštrus įžvalgumas - idant žmogus išvengtų nelankstu- 
mo ir įstengtų suderinti savyje formą ir beformiškumą, tvarką 
ir anarchiją, amžiną ir šventą brandumą ir nesubrendimą. Ta- 
čiau kol šitai ateis, pasakykite man: ar, jūsų nuomone, antani- 
"niai obuoliai yra skanesni už ananasinius? Ir ar mėgstate juos 
valgyti verandoje, patogiai sėdėdami pintiniuose krėsluo- 
se, o gal jums labiau patinka mėgautis jais medžio pavėsyje, kai 
jūsų kūno dalis gaivina gaivus ir švelnus vėjelis? Klausiu jūsų 
kuo rimčiausiai ir su kuo didžiausia atsakomybe už žodį, taip 
pat su kuo didžiausia pagarba visoms dalims be išimties, nes 
žinau, jog sudarote Žmonijos dalį, kurios dalis esu ir aš, taip 


92 ) KETVIRTAS skyrius 


pat žinau, jog iš dalies dalyvaujate dalyje tokios dalies, kuri irgi 
yra dalis ir kurios dalis dalyje esu ir aš kartu su visomis dalių 
dalelėmis ir visų dalių dalių dalių dalių dalių dalių dalių dalių 
dalių dalių dalių... Gelbėkite! O, prakeiktos dalys! O, krauge- 
riškos, pasibaisėtinos dalys, vadinasi, vėl mane pagavote, negi 
jau nebegalima nuo jūsų pasprukti, cha, o kurgi man pasislėpti, 
ką daryti, o, gana, gana, baikime šią knygos dalį, kuo greičiau 
pereikime prie kitos dalies, ir prisiekiu, kad kitame skyriuje 
nebebus jokių dalelių, nes atsikratysiu jų ir nusimesiu, išmesiu 
į išorę, viduje (bent iš dalies) pasilikdamas be dalies. 


5 skyrius 
Filidoras, pamuštas vaiku 


Garbingiausias ir visų laikų garsiausias sintetikų kunigaikštis, 
be jokios abejonės, buvo Leidos sintetologijos universiteto pro- 
fesorius, sintetologas Filidoras, kilęs iš pietinių Anamo rajonų. 
Dirbdamas jis vadovavosi patetiška Aukštosios Sintezės dvasia 
ir taikydavo sudėties + begalybės taisyklę, o ypač sunkiais at- 
vejais - daugybos iš + begalybės taisyklę. Tai buvo aukšto ūgio 
įmitęs vyriškis išsidraikiusia barzda, pranašo veidu, su akiniais. 
Tačiau pagal Niutono mokymo akcijos ir reakcijos dėsnius, to- 
kio dydžio dvasiniam reiškiniui gamta negalėjo nesukurti kontr- 
reiškinio, tad netrukus Kolombe gimė ne mažiau garsus anali- 
tikas, kuris Kolumbijos universitete apsigynė Aukštosios Ana- 
lizės daktaro laipsnį, tapo profesoriumi ir netrukus padarė 
fantastišką mokslinę karjerą. Tai buvo smulkaus sudėjimo, lie- 
sas vyriškis, visada švariai nusiskutęs, su akiniais ir skeptiko 
veidu, turintis vieną vidinę misiją - persekioti ir engti įžymųjį 
Filidorą. 

Dirbdamas jis taikė skaidymo metodą, o jo specializacija bu- 
vo skaidyti asmenį į dalis skaičiavimo, ypač sprigtavimo būdu. 
Taip jis sprigtu į nosį pakeldavo nosį savarankiškam gyveni- 
mui, o tuomet nosis, savininko siaubui, imdavo spontaniškai 
puldinėti į visas puses. Šį metodą jis dažnai taikydavo tramva- 

juje, kai apimdavo nuobodulys. Klausydamas pašaukimo bal- 
so, jis ėmė persekioti Filidorą, ir netgi mažame Ispanijos mies- 
telyje jam pavyko gauti garbingą Antifilidoro prievardį, kuriuo 
neapsakomai didžiavosi. Filidoras, sužinojęs, kad tasai jį perse- 
kioja, suprantamas dalykas, irgi leidosi vytis, ir kurį laiką abu 
mokslininkai persekiojo vienas kitą, bet be jokių rezultatų, ta- 
čiau išdidumas nė vienam neleido daryti prielaidos, kad jis yra 
ne tik persekiotojas, bet ir persekiojamasis. Todėl, pavyzdžiui, 
kai Filidoras buvo Brėmuose, Antifilidoras iš Hagos lėkė į Brė- 
mus, nenorėdamas ar negalėdamas atsižvelgti, kad tuo pačiu 
metu ir tuo pačiu tikslu Filidoras greituoju traukiniu skuba iš 
Brėmų į Hagą. Dviejų įsibėgėjusių mokslininkų susidūrimas - 
katastrofa, tarsi būtų susidūrę du keleiviniai traukiniai, - įvyko 
visiškai atsitiktinai Varšuvoje, „Bristolio“ viešbučio aukščiau- 
sios klasės restorane. Filidoras, stovėdamas profesorienės Fili- 
dor draugijoje su traukinių tvarkaraščiu rankoje, kaip tik ieš- 
kojo būdų kuo greičiau pasiekti savo kelionės tikslą, ir tada tie- 
siai iš traukinio uždusęs įpuolė Antifilidoras po ranka su savo 
analitiška kelionės drauge, Flora Gente iš Mesinos. Mes, t. y. 
šalia buvę asistentai - daktarai Teofilis Poklevskis, Teodoras 
Roklevskis ir aš, suvokdami situacijos rimtumą, iš karto pradė- 
jome protokoluoti kiekvieną ištartą žodį. 

Antifilidoras priėjo prie staliuko ir be žodžių žvilgsniu ata- 
kavo profesorių, o'šis atsistojo. Stengėsi vienas kitą įveikti dva- 
siniai. Analitikas spaudė šaltai, iš apačios, Sintetikas atsakė iš 
viršaus, kupinu atkaklaus orumo žvilgsniu. Kai žvilgsnių dvi- 
kova nerodė aiškios persvaros, du dvasiniai priešai pradėjo žo- 
džių dvikovą. Analizės daktaras ir meistras tarė: 

— Kukuliai! 

Sintetologas atsakė: 

— Kukulas! 


Antifilidoras sušuko: 

— Kukuliai, kukuliai, t. y. miltų, kiaušinių ir vandens kombi- 
nacija! 

Filidoras tučtuojau atrėžė: 

— Kukulas, t. y. aukščiausias kukulio laipsnis, pats didžiau- 
sias Kukulas! 

Jo akys svaidė žaibus, barzda plaikstėsi, buvo aišku, kad per- 
galė jo rankose. Aukštosios Analizės profesorius, apimtas bejė- 
giško įsiūčio, žengtelėjo keletą žingsnių atgal, bet tučtuojau jo 
smegenyse gimė baisi koncepcija, būtent: būdamas tikras pa- 
liegėlis palyginti su Filidoru, pasisuko į jo žmoną, kurią senas, 
nusipelnęs profesorius nepaprastai mylėjo. Protokolas štai taip 
aprašo tolesnį susidūrimą: 

1. Ponia profesorienė Filidor, labai nutukusi, riebi, pakan- 
kamai didinga, sėdi, nieko nesako, koncentruoja. 

2. Prof. dr. Antifilidoras su savo objektyviomis smegenimis 
atsistoja priešais profesorienę ir ima varstyti ją žvilgsniais, ku- 
rie moteriškę išrenginėja iki dugno. Ponia Filidor ima drebėti 
nuo šalčio ir gėdos. Dr. prof. Filidoras tylėdamas apsupa ją 
kelionės pledu ir smogia jam kupinu begalinės paniekos žvilgs- 
niu. Bet kartu rodo tam tikrus nerimo ženklus. 

3. Tada Antifilidoras tyliai taria: „Ausis, ausis!“ — ir pašai- 
piai nusijuokia. Nuo tų žodžių ausis kaipmat pasimato ir tam- 
pa stačiai nepadori. Filidoras liepia žmonai užsimaukšlinti ant 
ausų skrybėlaitę, bet šis patarimas ne ką tepadeda, nes tada 
Antifilidoras tarsi pats sau sumurma: „Dvi skylutės nosyje!“ - 
šitaip gerbiamos profesorienės nosies skylutes apnuogindamas 
tiek begėdiškai, tiek ir analitiškai. Situacija 1ma darytis grės- 
minga, juolab kad apie nosies skylučių uždengimą negali būti 
nė kalbos. 

4. Profesorius iš Leidos pagrasina iškviesiąs policiją. Pergalė 

akivaizdžiai ima krypti į Kolombo pusę. Analizės meistras sme- 
geningai taria: 

— Pirštai, penki pirštai, rankos pirštai. 

Deja, profesorienė niekaip negalėjo nuslėpti fakto, kuris iš- 
kilo prieš susirinkusiųjų akis visu nematytu ryškumu, - penkių 
rankos pirštų fakto. Pirštai buvo, po penkis kiekvienoje pusėje. 
Ponia Filidor, kuriai galutinai buvo nuplėšta garbė, iš paskuti- 
niųjų stengėsi užsimauti pirštinaites, bet - tiesiog neįmanoma 
patikėti - daktaras iš Kolombo paskubomis atliko jai šlapimo 
analizę ir pergalingai sušuko: 

— H,OC,, tripelfosfatų druska, truputis leukocitų ir baltymų! 

Visi atsistojo. Dr. prof. Antifilidoras pasišalino su savo mei- 
luže, kuri nusikvatojo storžievišku juoku, o profesorius Filido- 
ras, padedamas žemiau pasirašiusiųjų, nedelsdamas nugabeno 
žmoną ligoninėn. Pasirašė — asistentai T. Poklevskis, T. Rok- 
levskis ir Antonis Švilpikas. 


Kitą rytą mes, Poklevskis, Roklevskis ir aš, su profesoriumi 
susitikome prie sergančios ponios Filidor lovos. Ji iro itin nuo- 
sekliai. Ją prakando analitinis Antifilidoras dantis, ir jos vidi- 
niai ryšiai pamažu ėmė trūkinėti. Retkarčiais ji kimiai suai- 
manuodavo: „Aš koja, aš ausis, koja, mano ausis, pirštas, gal- 
va, koja...“ - tarytum atsisveikindama su kūno dalimis, kurios 
jau ėmė judėti autonomiškai. Jos individualybę apėmė agoni- 
ja. Visi karštligiškai puolėme ieškoti būdų, kaip čia ją kuo 
greičiau išgelbėjus. Tokių būdų nebuvo. Pasitarime, kuriame 
dalyvavo ir docentas S. Lopatkinas, 7.40 val. lėktuvu atskri- 
dęs iš Maskvos, dar kartą buvo nustatyta būtinybė kuo grei- 
čiau taikyti sintetinius, mokslinius metodus. Tada Filidoras 
sukaupė visą savo mąstymo galią tiek, kad net žengtelėjo ata- 
tupstas, ir tarė: 


— Antausis, skambus antausis! Antausis per skruostą, vienin- 
telį iš visų kūno dalių, kuris įstengtų sugrąžinti garbę mano 
žmonai ir susintetinti išsilaksčiusius elementus į tam tikrą 
pliaukštelėjimo ir kaukštelėjimo aukščiausiąją prasmę. Tad prie 
darbo! 

Bet ne taip lengva buvo mieste surasti pasaulinio garso Anali- 
tiką. Tik vakare pavyko jį nutverti pirmarūšiame bare. Būdamas 
blaivaus nusigėrimo būsenos, jis tuštino vieną butelį po kito, ir 
kuo daugiau gėrė, tuo labiau blaivėjo, jo analitinė mylimoji taip 
pat. Tiesą sakant, jie nuo blaivumo svaigo labiau nei nuo alko- 
holio. Kai įėjome, išblyškę kaip drobė padavėjai bailiai slėpėsi už 
baro, o anie tylomis kėlė kažkokias sunkiai nusakomas šalto krau- 
jo orgijas. Aptarėme veikimo planą. Profesorius pirmiausia turė- 
jo dešine ranka padaryti apgaulingą judesį kairiojo skruosto link, 
po to kairiąja pliaukštelėti per dešinį, o mes, t. y. Varšuvos uni- 
versiteto daktarai asistentai Poklevskis, Roklevskis ir aš, taip pat 
docentas S. Lopatkinas, turėjome nedelsdami viską užprotoko- 
luoti. Planas buvo paprastas, nesunkiai įvykdomas. Tačiau pa- 
kelta Profesoriaus ranka nusviro. O mes, liudininkai, apstulbo- 
me. Skruosto nebuvo! Kartoju, skruosto nebuvo, buvo tik dvi 
rožytės ir kažkas panašaus į vinjetę iš balandėlių! 

Antifilidoras su šėtonišku įžvalgumu numatė ir suardė Filido- 
ro planus. Tasai blaivus Bakchas išsitatuiravo ant skruostų rože- 
les ir kažką panašaus į vinjetę iš balandėlių! Taigi jo skruostai, 
taip pat ir Filidoro sumanytas antausis per skruostą neteko jo- 
kios prasmės, jau nekalbant apie aukštesniąją! Iš tiesų, antausis 
per rožes ir balandėlius jau nebuvo antausis — tik kažkas pana- 
šaus į pliaukštelėjimą per apmušalus. Negalėdami leisti, kad visų 
gerbiamas pedagogas ir jaunimo auklėtojas apsijuoktų kirsda- 
mas per apmušalus tik todėl, kad susirgo jo žmona, griežtai at- 
kalbėjome jį nuo poelgio, kurio paskui tikrai būtų gailėjęsis. 

— Tu, šunie! - sušuko senukas. - Tu bjaurus, ak, bjaurus, bjau- 
rus šunie! 

— Tu, krūva! - atsakė Analitikas su pasibaisėtina analitine 
puikybe. - Aš irgi esu krūva. Jei nori, spirk man į pilvą. Neįspirsi 
m an į pilvą, įspirsi pilvui - ir nieko daugiau. Norėjai antau- 
siu kliudyti skruostus? Skruostus gali užkliudyti, bet ne mane - 
manęs tai jau ne. Manęs apskritai nėra! Nėra manęs! 

— Aš dar užkliudysiu! Su Dievo padėjimu tikrai užkliudysiu! 

— O kol kas jie impregnuoti! — nusijuokė Antifilidoras. 
Šalia sėdinti Flora Gentė irgi nusikvatojo, kosminis abiejų 
analizių daktaras metė jai aistringą žvilgsnį ir išėjo. O Flora 
Gentė pasiliko. Sėdėjo ant aukštos kėdutės ir žiūrėjo į mus 
bereikšmiu galutinai išanalizuotos papūgos ir karvės žvilgs- 
niu. Iš karto, 8.40 val., prof. Filidoras, du medikai, docen- 
tas Lopatkinas ir aš pradėjome bendrą konferenciją; kaip 
visada, protokolavo docentas Lopatkinas. Konferencija vy- 
ko štai taip: 

VISI TRYS TEISĖS DAKTARAI 

Atsižvelgiant į aukščiau išdėstyta, nematome galimybės už- 
baigti garbės kivirčo ir patariame Didžiai Gerbiamam Profeso- 
riui ignoruoti įžeidimą kaip patirtą iš asmens, nesugebančio 
suteikti garbės satisfakcijos. 

PROF. DR. FILIDORAS 

Aš sau ignoruosiu, 0 ten žmona miršta. 

DOC. S. LOPATKINAS 

Žmonos nebeišgelbėsi. 

DR. FILIDORAS 

Nesakykite taip, nesakykite! O, antausis per skruostą, vie- 
nintelis vaistas! Bet skruosto nėra. Nėra skruostų. Nėra dieviš- 
kos sintezės priemonių. Nėra garbės! Nėra Dievo! Taip, bet 
yra skruostai! Yra antausis! Yra Dievas! Garbė! Sintezė! 


AS 

Jūsų mąstymui trūksta logikos. Arba skruostai yra, arba jų 
nėra. 

FILIDORAS 

Jūs, ponai, užmiršote, kad dar liko du mano skruostai. Jo 
skruostų nėra, nėra ir antausių, bet manieji yra. Dar galime 
statyti ant kortos du mano nepaliestus skruostus. Ponai, pa- 
sistenkite suprasti mano mintį - aš negaliu jam trenkti antau- 
sio, bet jis gali man - o ar aš jam, ar jis man, jokio skirtumo, vis 
tiek bus Antausis ir bus Sintezė! 

— Cha, o kaip jį priversti trenkti Profesoriui antausį?! Kaip 
priversti, kad trenktų antausį?! Kaipgi jį priversti trenkti an- 
tausį Profesoriui?!! 

— Ponai, - susikaupęs atsakė genialusis mąstytojas, - jis turi 
skruostus, bet ir aš turiu skruostus. Šiuo atveju reikia laikytis 
principo, kad suradome tam tikrą analogiją, todėl aš veiksiu ne 
tiek logiškai, kiek analogiškai. Per analogiam bus daug tikriau, 
nes žmogaus prigimtį valdo tam tikra analogija. Jeigu jis yra 
Analizės karalius, tai juk aš esu Sintezės karalius. Jeigu jis turi 
skruostus, tai ir aš turiu skruostus. Jeigu aš turiu žmoną, tai jis 
turi meilužę. Jeigu jis išanalizavo mano žmoną, tai aš susinte- 
tinsiu jo meilužę ir tokiu būdu išplėšiu iš jo skruostą, kurį jis 
atsisako duoti! Taip priversiu jį ir išprovokuosiu kirsti man an- 
tausį - Jeigu jau aš negaliu kirsti jam. 

Ir negaišdamas nė minutės linktelėjo Florai Gentei, kviesda- 
mas ją prieiti. 

Mes nutilome. Ji priėjo, judindama visas kūno dalis, viena 
akimi žvairuodama į mane, kita - į Profesorių, rodė dantis Ste- 
panui Lopatkinui, krūtinę atkišo Roklevskio pusėn, o užpakalį 
sukiojo prieš Poklevskio akis. Įspūdis buvo toks, kad docentas 
tyliai tarė: 

 —- Ar iš tikrųjų su savo aukštąja sinteze pulsite tuos penkiasde- 
šimt atskirų gabalų? Tą bedvasę, perkamą elementų (dp-+pd) 
kombinaciją? 

Bet universalusis Sintetologas turėjo savybę niekad nepra- 
rasti vilties. Pakvietė ją prie staliuko, pavaišino taure cinzano ir 
pirmiausia norėdamas išbandyti sintetiškai tarė: 

— Dvasia, dvasia. 

Ji atsakė kažkaip panašiai, bet ne visai taip, pasakė kažką, 
kas buvo dalis. 

— Aš! — tarė Profesorius tiriamai ir atkakliai, norėdamas su- 
žadinti jos prarastąjį aš. — Aš! 

— A, jūs, labai gerai, penki zlotai. 

— Vienybė! - staiga sušuko Filidoras. - Aukščiausioji Vieny- 
bė! Vienybė! 

— O man tas pats, su kuo vienytis ir jungtis, - abejingai tarė 
ji, — ar su seniu, ar su vaiku. 

Užgniaužę kvapą žiūrėjome į tą pragarišką nakties analitikę, 
kurią Antifilidoras puikiai ištreniravo pagal savo pavyzdį, o gal 
net išauklėjo nuo pat mažens. 

"Tačiau Sintetinių Mokslų Kūrėjas nenurimo. Atėjo sunkaus 
galynėjimosi ir didelių pastangų metas. Padeklamavo jai dvi 
pirmas „Karaliaus Dvasios“ giesmes, už tai ji paprašė dešimties 
zlotų. Tada pradėjo su ja ilgą ir įkvėptą pokalbį apie aukštąją 
Meilę, kuri apima ir suvienija visus, už tai ji paėmė vienuolika 
zlotų. Perskaitė du geriausių autorių apsakymus apie atgimimą 
per Meilę, šitai ji įvertino šimtu penkiasdešimčia zlotų ir nesu- 
tiko nuleisti nė skatiko. O kai norėjo pažadinti jos moterišką 
orumą, pareikalavo nei daugiau, nei mažiau, o tik lygiai pen- 
kiasdešimt dviejų zlotų. 

— Už įgeidžius reikia mokėti, seni, - paaiškino, - čia iš anks- 
to nesusitarsi. 

Ir pradėjusi judinti savo bukas pelėdos akis, nereagavo, kaš- 
tai augo, o Antifilidoras patyliukais juokėsi iš tų beviltiškų pa- 
stangų... 

Pasitarimo, kuriame dalyvavo dr. Lopatkinas ir trys docen- 
tai, metu žymusis mokslininkas savo pralaimėjimą apibūdino 
šiais žodžiais: 

— Man tai kainavo kelis šimtus zlotų, ir iš tikro nematau 
galimybės susintetinti, bergždžiai išbandžiau aukščiausias Vie- 
noves, tokias kaip Žmonija, vis tiek ji viską skaičiuoja pinigais 
ir duoda grąžos. Žmonija, įvertinta keturiasdešimt dviem zlo- 
tais, nustoja būti Vienove. Jau nebežinau, ką ir daryti. O žmo- 
na ten galutinai praranda vidinį ryšį. Koja jau leidžiasi vaikšti- 
nėti po kambarį, kai užmiega - žmona, žinoma, ne koja, - ją 
reikia prilaikyti rankomis, bet rankos irgi nebenori, baisi anar- 
chija, baisus pasileidimas. 

DR. MED. T. POKLEVSKIS 

O Antifilidoras skleidžia gandus, kad jūs, profesoriau, esate 
bjaurus maniakas. 

DOCENTAS LOPATKINAS 

O gal būtų galima ją paveikti būtent pinigais? Jeigu ji viską 
vertina pinigais, tai iš pinigų pusės jos ir imtis? Atsiprašau, negaliu 
išsamiai paaiškinti, ką turiu galvoje, bet prigimtis slepia daug 
dalykų - pavyzdžiui, turėjau pacientę, sergančią nedrąsa, drąsa 
gydyti jos negalėjau, nes drąsos ji nevirškino, užtat daviau jai 
tokią dozę nedrąsos, kad daugiau nebegalėjo tverti, ir kaip tik 
todėl, kad nebegalėjo, turėjo įsidrąsinti, tad kaipmat tapo pašė- 
lusiai drąsi. Geriausias metodas yra per se*, išversti rankovę pa- 
mušalu į viršų, tai yra kad daiktas liktų savyje. Pats savyje. Rei- 
kėtų susintetinti ją pinigais, tik, turiu prisipažinti, nežinau kaip... 


* savaime (lot.) - Red. 

FILIDORAS 

Pinigai, pinigai... Bet juk pinigai visada yra tik skaičius, su- 
ma, tai neturi nieko bendra su Vienove, tiesą sakant, tik grašis 
yra nedalomas, kita vertus, jis nedaro jokio įspūdžio. Nebent... 
nebent... ponai, o jeigu jai pasiūlytume tiek daug pinigų, kad 
sukvoštų? Ponai... kad sukvoštų? 

Nutilome. Filidoras pašoko, jo juoda barzda plaikstėsi. Jį 
apėmė tokia hipomaniakinė būsena, kokia aplanko genijų kas 
septyneri metai. Jis pardavė du mūrinius namus ir vasarnamį 
šalia miesto, o gautą 850 000 sumą iškeitė į banknotus po vie- 
ną zlotą. Poklevskis nustebęs Žiūrėjo į jį, tasai lėkštas pavieto 
daktaras niekada neįstengė suprasti genijaus, neįstengė supras- 
ti ir todėl visiškai nesuprato. Tuo tarpu filosofas, įsitikinęs sa- 
vo pergale, pasiuntė Antifilidorui ironišką pakvietimą, o tasai, 
ironija atsakydamas į ironiją, lygiai pusę dešimtos atėjo į atski- 
rą „Alkazaro“ restorano kabinetą, kur turėjo įvykti lemiamasis 
eksperimentas. Mokslininkai neištiesė vienas kitam rankos, tik 
Analizės meistras sausai nusijuokė ir tarė: 

— Na, pabandykite pasinaudoti šia galimybe, pabandykite! 
Mano mergina ne tokia greita sulipti, kaip kad kita iširti. Šiuo 
atžvilgiu esu ramus. 

Jį irgi pamažu apėmė hipomaniakinė būsena. Protokolą rašė 
dr. Poklevskis, popierių laikė Lopatkinas. 

Prot. Filidoras reikalo ėmėsi taip: pirmiausia ant stalo padė- 
jo vieną zlotą. Gentė nesureagavo. Pridėjo antrą zlotą, nieko, 
pridėjo trečią, irgi nieko, bet sulig keturiais zlotais tarė: 

— Oho, keturi zlotai. 

Sulig penkiais nusižiovavo, o sulig šešiais abejingai tarė: 

— Ką, seni, vėl idealizuosi? 

Tik sulig devyniasdešimt septyniais užprotokolavome pir- 
muosius nustebimo požymius, o sulig šimtu penkiolika žvilgs- 

nis, iki šiol klaidžiojęs nuo dr. Poklevskio iki docento ir nuo 
docento iki manęs, ėmė šiek tiek sintetintis į pinigus. 

Sulig šimtu tūkstančių Filidoras sunkiai alsavo, Antifilidoras pra- 
dėjo truputį nerimauti, iki tol heterogeniška kurtizanė šiek tiek 
susikoncentravo. Kaip prikalta žiūrėjo į augančią pinigų krūvą, 
kuri, tiesą sakant, jau nustojo būti krūva, bandė juos suskaičiuoti, 
bet suskaičiuoti buvo neįmanoma. Suma nustojo būti suma, ji ta- 
po kažkuo nesuprantamu, šiuo tuo didesniu nei suma, sprogdino 
smegenis savo dydžiu, lygiu Dangaus bekraštybei. Pacientė tyliai 
aimanavo. Analitikas puolė į pagalbą, bet abu daktarai jį sulaikė 
jėga - veltui jis pašnibždomis patarinėjo, kad suskaidytų visumą 
į šimtines arba penkiasdešimtines, visuma nesileido smulkina- 
ma. Kai triumfuojantis visumos mokslo vaidila išdėjo viską, ką 
turėjo, ir užtvirtino krūvą, tiksliau, daugybę, aibę, finansinį Si- 
najaus kalną vienu vieninteliu nedalomu grašiu, į kurtizanę tarsi 
įžengė Dievas, ji atsistojo ir pademonstravo visus sintetizmo po- 
žymius, ašaras, atodūsius, šypsenas ir susimąstymą — ir tarė: 

— Valstybė - tai aš. Aš. Šis tas aukštesnio. 

Filidoras pergalingai sušuko, tada Antifilidoras, piktai šauk- 
damas, išsiveržė iš daktarų rankų ir kirto Filidorui per veidą. 


Tasai šūvis buvo perkūnas - tai buvo sintezės žaibas, išplėš- 
tas iš analitinių vidurių, tamsa išsisklaidė. Docentas ir medikai, 
apimti susijaudinimo, sveikino smarkiai išgėdintą Profesorių, 
o jo užkietėjęs priešas susigūžė prie sienos ir staugte staugė iš 
skausmo. Tačiau įsibėgėjusios garbės negalėjo sulaikyti joks stau- 
gimas, tad šis reikalas, iki šiol negarbingas, grįžo į įprastas gar- 
bingas vėžes. | 

Prof. dr. G. L. Filidoras iš Leidos paskyrė du sekundantus -— 
doc. Lopatkiną ir mane, prof. dr. P T. Momsenas, turintis gar- 
bingą Antifilidoro prievardį, paskyrė du sekundantus - abu asis- 

tentus - Filidoro sekundantai pagarbiai užkalbino Antifilidoro 
sekundantus, tie savo ruožtu užkalbino Filidoro sekundantus. 
O iš kiekvieno tokio garbingo žingsnio rasdavosi sintezė. Ko- 
lumbietis spirgėjo tarsi ant žarijų. Tuo tarpu leidietis su šypse- 
na lūpose tylomis glostė savo ilgą barzdą. O miesto ligoninėje 
gulinti Profesorienė pradėjo vienyti dalis, silpnu, vos girdimu 
balsu paprašė pieno, ir gydytojai lengviau atsikvėpė. Garbė iš- 
lindo iš už debesų ir meiliai šypsojosi žmonėms. Sprendžiamoji 
kova turėjo įvykti antradienį, lygiai septintą ryto. 

Laikyti plunksną turėjo dr. Roklevskis, pistoletus - doc. Lo- 
patkinas, Poklevskis turėjo laikyti popierių, o aš paltą. Nepa- 
laužiamo kovotojo, gimusio po Sintezės ženklu, nekamavo jo- 
kios abejonės. Pamenu, ką dvikovos išvakarėse pasakė man iš 
pat ankstaus ryto. 

— Sūnau mano, - tarė, - kovoje gali kristi jis, galiu kristi aš, 
bet kad ir kuris kristume, mano dvasia vis tiek nugalės, juk čia 
svarbu ne pati mirtis, o jos kokybė, o mirties kokybė visada 
bus sintetinė. Jeigu kris jis - savo mirtimi pagerbs Sintezę, jei- 
gu užmuš mane, tai užmuš sintetiniu būdu. Taigi aš švęsiu per- 
galę ir gulėdamas karste. 

Susijaudinęs, norėdamas deramai pažymėti šlovės valandė- 
lę, jis pakvietė abi ponias, t. y. žmoną ir Florą, kad jos stebėtų 
iš šalies, kaip paprastos asistentės. Bet mane apėmė bloga nuo- 
jauta. Baiminausi - o ko gi baiminausi? Pats nežinojau ko, visą 
naktį mane kamavo nežinios baimė, ir tik kovos lauke suvo- 
kiau, ko baiminausi. Rytas buvo sausas ir skaistus — tarsi pa- 
veikslėlyje. Dvasiniai priešininkai atsistojo vienas priešais kitą, 
Filidoras nusilenkė Antifilidorui, o Antifilidoras nusilenkė Fi- 
lidorui. Tai buvo simetrija — situacija buvo simetriška, ir čia 
slypėjo jos stiprybė, taip pat ir silpnumas. 

Nes situacija buvo tokia, kad kiekvieną Filidoro judesį turė- 

jo atkartoti analogiškas Antifilidoro judesys, o iniciatyva buvo 
Filidoro rankose. Jei Filidoras nusilenkė, turėjo nusilenkti ir 
Antifilidoras. Jei Filidoras šovė, turėjo šauti ir Antifilidoras. Ir 
visas veiksmas, kartoju, turėjo suktis apie ašį, kurią laikė abu 
kovotojai, ašį, kuri buvo situacijos ašis. Cha! O kas bus, jeigu 
anas pasuks į šalį? Jeigu nusprūs? Jeigu apšaus ir išvengs geleži- 
nių simetrijos, taip pat analogijos taisyklių? Kas žino, kokios 
beprotystės ir išdavystės galėjo slypėti smegeningoje Antifili- 
doro galvoje! Taip man kovojant su mintimis, Profesorius Fili- 
doras ištiesė ranką, koncentriškai nusitaikė tiesiai priešininkui 
į širdį ir iššovė. Šovė ir prašovė. Prašovė. Tada ištiesė ranką 
Analitikas ir nusitaikė priešininkui į širdį. Jau, jau atrodė, kad 
jeigu anas sintetiškai šovė į širdį, tai ir šitas turi šauti į širdį. 
Atrodė, kad kitos išeities tiesiog nėra, nėra jokios atsarginės 
intelektualinės išeities. Tik staiga akies mirksniu Analitikas di- 
džiausiomis valios pastangomis kažkaip tyliai cyptelėjo, suinkštė, 
nežymiai iškrypo iš kelio, nusuko pistoleto vamzdį nuo ašies ir 
netikėtai iššovė į šoną, ir į ką - ogi į Profesorienės Filidor, kuri 
stovėjo netoliese kartu su Flora Gente, mažąjį pirštelį. Šūvis 
buvo meistriškumo viršūnė! Pirštas nukrito. Nustebusi ponia 
Filidor pakėlė ranką prie lūpų. O mes, sekundantai, akimirką 
praradę savitvardą, šūktelėjome iš nuostabos. 

Ir tada nutiko baisus dalykas. Aukščiausiasis Sintezės Profe- 
sorius neišlaikė. Apstulbintas taiklumo, meistriškumo, simetri- 
jos, priblokštas mūsų nuostabos šūksnio, irgi iškrypo, irgi šovė 
į mažąjį Floros Gentės rankos pirštelį ir nusijuokė trumpu, sau- 
su, gerkliniu juoku. Gentė pakėlė ranką prie veido, mes šūkte- 
lėjome iš nuostabos. 

Tada Analitikas vėl iššovė ir numušė kitą Profesorienės ma- 
Žąjį pirštelį, Profesorienė pakėlė ranką prie lūpų - šūktelėjome 
iš nuostabos, o po ketvirčio sekundės Sintetologo šūvis, paleis- 

tas neabejotinai taikliai iš septyniasdešimties metrų, numušė 
analogišką Floros Gentės pirštą. Taip toliau ir ėjosi. Jie šaudė 
nesustodami, atkakliai, aistringai, šaudymas buvo šventas kaip 
pati šventenybė, o pirštai, ausys, nosys, dantys krito kaip vėt- 
ros draskomo medžio lapai, tuo tarpu mes, sekundantai, vos 
spėjome šūkčioti iš nuostabos, kurią sukėlė žaibiškas taiklumas. 
Abi ponios jau buvo netekusios visų natūralių atsišakojimų ir 
išsikišimų, o nekrito negyvos tik todėl, kad irgi negalėjo suspėti, 
pagaliau aš manau, kad jos jautė savotišką malonumą - tapu- 
sios tokio tikslumo taikiniu. Galop baigėsi šoviniai. Meistras iš 
Kolombo paskutiniu šūviu pragręžė Profesorienės Filidor deši- 
nio plaučio viršūnėlę, meistras iš Leidos atsakydamas pragręžė 
Floros Gentės dešinio plaučio viršūnėlę, dar kartą šūktelėjome 
iš nuostabos, ir stojo tyla. Abu liemenys numirė ir susmuko ant 
žemės - abu šauliai pažvelgė vienas į kitą. 

Ir ką? Abu pažvelgė vienas į kitą ir abu ne itin žinojo - ką? 
Tiesą sakant, ką? Šovinių nebebuvo. O ant žemės gulėjo lavo- 
nai. Tiesą sakant, nebebuvo ką veikti. Artėjo dešimta valanda. 
Tiesą sakant, Analizė laimėjo, bet kas iš to? Visiškai nieko. 
Lygiai sėkmingai galėjo laimėti Sintezė, ir taip pat nieko iš to 
nebūtų buvę. Filidoras paėmė akmenį ir metė į žvirblį, bet 
nepataikė, žvirblis nuskrido. Saulė ėmė smarkiai kepinti, An- 
tifilidoras pakėlė grumstą ir paleido į kelmą - pataikė. Tada 
Filidoras pamatė vištą, metė į ją, pataikė, višta sukudakavo ir 
pasislėpė krūmuose. Mokslininkai pasitraukė iš savo pozicijų 
ir pasuko - kiekvienas į savo pusę. 

Pavakare Antifilidoras atsidūrė Jeziorne, o Filidoras Vavre. Vie- 
nas palei šiaudų kūgį medžiojo varnas, o kitas nusižiūrėjo kažkokį 
atkampų švyturį ir taikėsi į jį iš penkiasdešimties žingsnių. 

Taip jie keliavo po pasaulį taikydamiesi kuo papuola į ką 
papuola. Dainavo daineles ir mieliausiai kuldavo langus, taip 

pat mėgo stovėti balkone ir spjaudyti praeiviams ant skrybėlių, 
o jau užvis labiausiai džiaugdavosi, kai pavykdavo pataikyti į 
stambius konservatorius, riedančius puskariete. Filidoras netgi 
išsimiklino iš gatvės apspjauti stovinčiuosius balkone. O Anti- 
filidoras išsimiklino užgesinti žvakę numušdamas liepsną deg- 
tukų dėžute. Didžiausias jiems malonumas būdavo sportiniu 
šautuvu šaudyti į varles arba iš lanko į žvirblius, taip pat nuo 
tilto mėtyti į vandenį popierėlius ir žoleles. O labiausiai už vis- 
ką jiems patikdavo pripūsti vaikišką balionėlį ir bėgti paskui jį 
per pievas ir miškus - ei! ei! - laukiant, kada jis susprogs tarsi 
nematomos kulkos numuštas. 

O kai kas nors iš mokslo pasaulio primindavo jiems senąją 
garbingą praeitį, dvasios kovas, Analizę, Sintezę ir visą negrįž- 
tamai prarastą šlovę, jie imdavo svajingai veblenti: 

— Taip, taip, kaipgi, prisimenu tą dvikovą... gerai tada puk- 
šėjo! 

— Betgi, profesoriau! - sušukau aš, o kartu su manim ir Rok- 
levskis, kuris per tą laiką vedė ir su šeima apsigyveno Kručės 
gatvėje, - betgi, profesoriau, kalbate kaip vaikas! 

O suvaikėjęs senukas atsakė: 

— Viskas yra pamušta vaiku. 

6 skyrius 
Suvedžiojimas ir 
tolesnis varymas į jaunystę 


Kaip tik kulminaciniu baisios psichotizinės prievartos, kurią 
Mientus taikė Sifonui, metu atsidarė durys, ir į klasę įžengė 
Deus ex macbina, Pimka, visada kiekvienu savo coliu labiau- 
siai patikimas. 

— Nuostabu, vaikučiai, kaip gražiai žaidžiate kamuoliu! - ta- 
rė jis, nors mes nežaidėme kamuoliu ir apskritai jokio kamuo- 
lio nebuvo. - Kamuoliu žaidžiate, kamuolėliu, kamuoliuku, kaip 
gražiai vienas meta kamuolį, kaip gražiai kitas jį pagauna! - o 
pamatęs mano išblyškusį, raudonomis dėmėmis išmuštą veidą, 
sutrauktą pasibaisėjimo mėšlungio, pridūrė: - O, kokie raudo- 
ni skruosteliai! Mokykla aiškiai eina tau į sveikatą, Juziuk, ka- 
muolys taip pat. Eime, - tarė jis, - palydėsiu tave pas ponią 
Jaunatvienę, su kuria viską aptariau telefonu. Gyvensi ponų 
Jaunatvių pensione. Peiktinas dalykas, jei tokiame amžiuje tu- 
rėtum mieste atskirą butą. Nuo šiandien tavo vieta - pas ponią 
Jaunatvienę. 

Ir nusivedė mane, pakeliui pasakodamas gražius dalykus apie 
Jaunatvį, kuris buvo inžinierius konstruktorius, ir apie Jaunat- 
vienę, kuri buvo inžinierienė. 

— Tai šiuolaikiniai namai, - pridūrė jis, - naujoviški natūra- 

listiški namai, gerbiantys naujas, svetimas mano ideologijai, 
sroves. Bet pastebėjau tavyje tam tikrą dirbtinumą, pozą, tu 
vis dar vaizduoji esąs suaugęs - tad Jaunatviai išgydys tave 
nuo tos bjaurios ydos, išmokys natūralumo. Dar pamiršau pa- 
sakyti, kad jie turi dukrelę, Zutelę Jaunatvytę, pensiono mo- 
kinę, - pridūrė lyg tarp kitko, spausdamas man ranką ir pe- 
dagogiškai žvairuodamas pro pensnė. - Pensiono mokinė, - 
tarė jis, — irgi yra šiuolaikiška, taip sakant, naujoviška. Hm, 
tai nėra tau pati tinkamiausia draugija, čia slypi tam tikri pa- 
vojai... kita vertus, niekas taip nepatraukia į jaunystę, kaip 
šiuolaikiška pensiono mokinė... ji tai jau tikrai įkvėps tau jau- 
natviško patriotizmo. 

Važinėjo tramvajai. Ant palangių stovėjo gėlių vazonėliai. Kaž- 
koks tipas iš viršutinio aukšto sviedė į Pimką slyvos kauliuką, 
bet nepataikė. 

Ką? Ką? Pensiono mokinė? Kaipmat perpratau Pimkos su- 
manymą - tąja mokine galutinai paskandinti mane jaunystėje. 
Tikėjosi, kad tuo atveju, jei įsimylėsiu jauną pensiono mokinę, 
man praeis noras būti suaugusiu. Namuose, kaip ir mokykloje, 
neturėsiu nė vienos laisvos valandėlės, kad ištaikyčiau išsprūsti 
pro plyšį. Staiga įkandau jam į pirštą ir leidausi į kojas. Ant 
gatvės kampo pamačiau kažkokią suaugusią moteriškę - ir apim- 
tas išgąsčio, perkreiptu, nustėrusiu veidu pasileidau prie jos, 
kad atsidurčiau kuo toliau nuo Pimkos ir jo baisiosios pensio- 
no mokinės. Tačiau didysis Mažintojas keliais šuoliais mane 
pasivijo ir čiupo už apykaklės. 

— Pas pensiono mokinę! - sušuko jis. - Pas mokinę! Pas jau- 
nystę! Pas Jaunatvius! 

Jis įsodino manę į puskarietę ir gatvėmis, pilnomis ekipa- 
žų, Žmonių, paukščių čiulbesio, risčia gabeno pas pensiono 
mokinę. 

— Važiuokim, važiuokim, ko gręžiojiesi, tau už nugaros nie- 
ko nėra, tik aš šalia. 

Ir spausdamas mano ranką visas apsiseilėjęs murmėjo: 

— Pas mokinę, pas naujovišką pensiono mokinę! Ji tai jau 
tikrai privers jį pamilti jaunystę! Jau Jaunatviai tai tikrai 
įstengs jį sumažybinti! Jau ten tai tikrai pritaisys jam puikų 
užpakalį! Uti uti uti! - staiga sušuko, net arklys ėmė karpyti 
ausimis, o vežikas, sklidinas beribės prastuomenės paniekos, 
atsisėdo ant pasostės nugara į Pimką. Pimka sėdėjo visiškai 
absoliučiu būdu. 

Tačiau ties Stašyco, o gal Liubeckio sklype stovinčio pigaus 
inteligentiško namelio slenksčiu jis tarytum sudvejojo, suglebo 
ir — tikras stebuklas - prarado dalį savo absoliutumo. 

— Juzi, - sušnibždėjo kratydamas ir makaluodamas galvą, — 
dėl tavęs darau didelę auką. Tą darau tik dėl tavo jaunystės. 
Tik dėl jos rizikuoju susitikti su naujoviška pensiono mokine. 
Cha, mokinė, naujoviška pensiono mokinė! 

Ir pabučiavo mane, tarsi iš baimės, stengdamasis nusipelnyti 
mano palankumą - ir kartu tarsi atsisveikindamas. Ir iškart, 
stuksendamas lazda ir labai susierzinęs, ėmė deklamuoti, ci- 
tuoti, dėstyti mintis, aforizmus, nuomones ir koncepcijas, vis- 
ką aukščiausios rūšies, tikrą pedagogizmo klasiką, tačiau darė 
tai it sergantis mokytojas, kurio egzistencijai iškilo grėsmė. Jis 
vardijo man kažkokių negirdėtų literatūros bičiulių pavardes, 
klausiausi, kaip tyliai kartojo jų giriamąsias nuomones apie sa- 
ve, pats sakydamas giriamus žodžius paeiliui apie kiekvieną iš 
jų. Taip pat triskart pasirašė ant sienos „T. Pimka“ - tarytum 
Antėjas, ssmdamasis jėgų iš susilietimo su savo paties parašu. 
Žiūrėjau į mokytoją nustebęs. Ką tai reiškia? Negi ir jis bijo 
susitikti su naujoviška pensiono mokine? Kokiu stebuklu toks 
ištvermingas pedagogas galėjo bijoti pensiono mokinės? Bet 

tarnaitė jau atidarė mums duris, ir abu įėjome — profesorius 
kažkaip kukliai, be įprastinio puikavimosi, aš sutrikusiu, nublyš- 
kusiu, nustėrusiu, aptemusiu veidu. Pimka pastukseno lazda, 
paklausė: 

— Ar yra kas nors namie? - tuo metu buto gilumoje atsidarė 
durys ir įėjo pensiono mokinė. Šiuolaikiška. 

Šešiolika metų, megztinis, sijonas, guminiai sportiniai bate- 
liai, sportiškos išvaizdos, laisva, lanksti, prieinama, liauna ir 
begėdiška! Pamatęs ją nusigandau - ir vidum, ir veidu. Iš pir- 
mo žvilgsnio supratau, kad prieš mane - didis reiškinys, didin- 
gesnis net už Pimką ir toks pat absoliutus, jo negalima nė lygin- 
ti su Sifonu. Ji man buvo panaši į kažką - į ką, ką? - ak, į 
Kopirdą ji man buvo panaši. Ar prisimenate Kopirdą? Ji buvo 
tokia pati, tik stipresnė, to paties tipo, tik intensyvesnė, tobu- 
la pensiono mokinė savo pensioniškumu ir absoliučiai šiuo- 
laikiška savo šiuolaikiškumu. Ir dvigubai jauna - vieną kartą 
amžiumi, antrą kartą šiuolaikiškumu - tai buvo jaunystė jau- 
nystėje. Nusigandau kaip žmogus, susidūręs su stipresniu už 
save reiškiniu, ir baimė dar sustiprėjo pamačius, kad ne ji mo- 
kytojo, o mokytojas jos bijo ir gana netvirtai lenkiasi naujo- 
viškai pensiono mokinei. 

— Bučiuoju rankutes, - tarė jis neva linksmai ir apsimestinai 
elegantiškai. - Tai jūs, panele Zuta, ne pliaže? Ne prie Vyslos? 
Ar mamytė namie? Koks ten vanduo baseine, ką? Šaltas? Šaltas — 
pats geriausias! Aš nuo senų laikų maudausi tik šaltame! 

Kas gi čia? Pimkos balse išgirdau senatvę, kuri jaunystei 
pataikauja sportu, senatvę pažemintą - žengtelėjau atgal. Pen- 
siono auklėtinė neatsakė Pimkai — tik metė žvilgsnį — ir su- 
kandusi dantimis anglišką raktą, kurį laikė dešine ranka, iš- 
tiesė jam kairę su tokiu abejingų nemandagumu, tarytum prieš 
ją stovėtų visai ne Pimka... Profesorius sutriko, nebežinojo, 

ką daryti su ta kaire jaunatviška jam ištiesta ranka, galop pa- 
spaudė ją abiem delnais. Aš nusilenkiau. Ji išsiėmė iš burnos 
raktą ir dalykiškai tarė: 

— Motinos nėra, bet netrukus turėtų grįžti. Prašau užeiti... 

Ir palydėjo mus į šiuolaikišką prieškambarį, kur atsistojo prie 
lango, o mes atsisėdome ant kanapos. 

— Mamytė turbūt komiteto posėdyje? — mandagų pokalbį 
pradėjo profesorius. 

Naujoviškoji tarė: 

— Nežinau. 

Sienos buvo nudažytos šviesiai žydra spalva, užuolaidos kre- 
minės, ant lentynėlės - radijas, baldeliai šiuolaikiški, kaip pri- 
dera, švarūs, blizgantys, paprasti, dvi sieninės spintos ir sta- 
liukas. Pensiono auklėtinė stovėjo prie lango, tarytum kam- 
baryje daugiau nieko nebuvo, ir lupinėjo odą, kuri ėjo skivytais 
nuo persikaitinimo saulėje. Mūsų su Pimka buvimo ji nė ne- 
pastebėjo — nieko su Pimka nedarė - ir taip slinko minutės. 
Pimka sėdėjo, užsimetęs koją ant kojos, sunėręs rankas, pirš- 
tais sukdamas malūnėlį, kaip svečias, kuris šeimininkams ne- 
rūpi. Jis sujudėjo, porą sykių krenkštelėjo, kostelėjo, siekda- 
mas palaikyti pokalbį, bet naujoviškoji priekiu atsisuko į lan- 
gą, O nugara į mus, ir toliau lupinėjo sau odą. Jis neištarė nė 
žodžio, tik sėdėjo — tačiau jo sėdėjimas be kalbėjimo buvo 
nepilnas, nevisiškas. Pasitryniau akis. Kas čia vyko? Nes kad 
kažkas vyko, nebuvo abejonių - tačiau kas būtent? Valdingas 
Pimkos sėdėjimas - nepilnas? Pedagogas pamestasis? Pedago- 
gas? Nepilnumas reikalavo papildymo - ar žinote tas kanki- 
nančias valandėlės, kai viena jau baigiasi, o kita dar neprasi- 
deda? Galvoje atsiranda tuštuma. Staiga pamačiau, kad iš pe- 
dagogo lenda senatvė. Iki šiol nebuvau pastebėjęs, kad 
profesorius jau persirito per penkiasdešimt, kažkodėl anks- 

čiau man tai nebuvo atėję į galvą, tarsi absoliutus pedagogas 
buvo amžinas ir nepavaldus laikui. Senas ar profesorius! Kaip 
tai — senas ar profesorius? Kodėl gi jis negalėtų būti senas 
profesorius? Ne, svarbu ne tai, o tai, kas čia man ruošiama 
(nes akivaizdu, kad jie yra susitarę). Dieve, kodėl jis sėdi? 
Kodėl atėjo čia, kad sėdėtų su manim priešais pensiono mo- 
kinę? Jo sėdėjimas man buvo juolab kankinantis, kad sėdėjau 
kartu su juo. Jeigu stovėčiau, nebūtų taip baisu. Bet 
atsistoti buvo pasibaisėtinai sunku, tiksliau pasakius, nebuvo 
nė mažiausios priežasties atsistoti. Ne, ne tai svarbu, bet ko- 
dėl jis sėdi su pensiono mokine, kodėl sėdi su jauna pensiono 
mokine? Gailestingumo! Bet gailestingumo nėra. Kodėl sėdi 
su pensiono mokine? Kodėl jo senatvė yra ne paprasta, o 
pensioninė senatvė? Kaip tai - senatvė su mokine? Ką tai reiš- 
kia —- pensioninė senatvė? Staiga pasidarė baisu, bet pabėgti 
negalėjau. Pensioninė senatvė - jaunai sena senatvė - štai ko- 
kios nepilnos, nevisiškos, bjaurios formuluotės blaškėsi ma- 
no galvoje. Staiga kambaryje nuskambėjo daina. Negalėjau 
patikėti savo ausimis. Pedagogas dainavo mokinei ariją. Iš 
nustebimo atgavau sąmonę. Ne, ne dainavo, tik niūniavo — 
Pimka, įžeistas pensiono mokinės abejingumo, paniūniavo ke- 
letą taktų iš operetės, šitaip pabrėždamas nederamą Jaunat- 
vytės elgesį, blogą išsiauklėjimą, netaktiškumą. Tai vis dėlto 
dainavo? Privertė dieduką dainuoti! Argi čia buvo tasai rūs- 
tus, absoliutus, mokslingasis Pimka - pamestas ant kanapos 
diedukas, priverstinai dainuojantis mokinei? 

Buvau labai nusilpęs. Po šitiekos išgyvenimų, kuriuos paty- 
riau nuo pat ryto, nuo valandėlės, kai mane aplankė šmėkla, 
mano veido raumenys nė karto negalėjo atsipalaiduoti, skruostai 
degė kaip po bemiegės nakties traukinyje. Tačiau dabar trauki- 
nys tarsi stovėjo. Pimka dainavo. Man pasidarė gėda, kad taip 

ilgai galėjau būti pasidavęs nekenksmingam senukui, į kurį pa- 
prasčiausia mokinė nekreipė jokio dėmesio. Mano veidas pa- 
mažu ėmė atgauti formą, pasimuisčiau sėdėdamas ir netrukus 
visiškai atgavau pusiausvyrą ir - kokia laimė! - prarastuosius 
trisdešimt metų. Nusprendžiau išeiti kuo ramiausiai, netgi be 
jokių protestų, tik staiga profesorius paėmė mane už rankos — 
dabar jis buvo visiškai kitoks. Suseno, atrodė suvargęs ir nevy- 
kęs, kėlė gailestį. 

— Juzi, - šnibžtelėjo man į ausį, - neimk pavyzdžio iš tos 
naujoviškos merginos, naujos pokarinės rūšies, iš sportų ir džiaz- 
bandų epochos! Kultūros stoka! Stoka pagarbos vyresniesiems! 
Naujosios kartos vartojimo alkis! Pradedu manyti, kad šių na- 
mų atmosfera nebus tau tinkama. Duok man žodį, kad nepasi- 
duosi tos pasileidusios mergiotės įtakai. Jūs panašūs, - karštli- 
giškai kalbėjo jis, - turite kažką bendro, žinau, žinau, tu, tiesą 
sakant, irgi esi naujoviškas berniukas, be reikalo atvedžiau tave 
pas naujovišką merginą! 

Pažvelgiau į jį kaip į beprotį. Ką, aš su savo trisdešimčia me- 
tų panašus į naujovišką mokinę? Pimka pasirodė man visai kvai- 
las. Bet jis toliau stengėsi apsaugoti mane nuo mokinės. 

— Kiti laikai! - sakė jis. - Jūs, jaunieji, šiandieninė karta. Nie- 
kinate vyresniuosius, o vienas kitą iškart vadinate vardu. Trūksta 
pagarbos, trūksta praeities kulto, dansingas, baidarė, Amerika, 
akimirkos instinktas, carpe diem*, jūs, jaunieji! 

Ir ėmė baisiausiai girti mano tariamą jaunystę ir šiuolaikiš- 
kumą - arba kad mes esame šiuolaikiškas jaunimas, arba kad 
mums tik kojos, arba dar kitaip, o tuo metu Jaunatvytė abe- 
jingai stovėjo ir lupinėjo odą nė nenutuokdama, kas vyksta 
už jos pečių. 


* naudokis proga (Iot.) - Red. 

Galop supratau, ką jis buvo sumanęs, - tokiu būdu norėjo 
priversti mane įsimylėti pensiono mokinę. Jis taip apskaičiavo: 
norėjo iškart įtraukti mane į mokinę, perduoti iš rankų į ran- 
kas, kad nepabėgčiau. Skiepijo man idealą būdamas tikras, kad 
jei sykį Sifono ir Mientaus pavyzdžiu įgysiu jaunystės idealus, 
amžiams būsiu įkalintas. Tiesą sakant, profesoriui buvo vis vie- 
na, koks būsiu berniukas, svarbu, kad neišsprūsčiau iš berniu- 
kiškumo. Jeigu jam pavyktų nuo pat pirmos valandėlės pri- 
versti mane įsimylėti mokinę ir įskiepyti man šiuolaikiškus ber- 
niuko idealus, galėtų ramiai pasitraukti ir užsiimti daugybe kitų 
pašalinių darbų, kurie neleido jam asmeniškai laikyti mane su- 
mažybintą. Štai koks paradoksas: Pimka, kuris - atrodė - aukš- 
čiau už viską vertino savo paties aukštesnybę, sutiko suvaidinti 
žeminantį senamadiško doruolio, kurį piktina naujoviškų pa- 
nelių elgesys, vaidmenį, kad tik suviliotų mane mokine. Senat- 
višku ir geraširdišku pasipiktinimu jis suvienijo mus prieš save, 
senumu ir senoviškumu norėjo priversti mane pamilti jaunystę 
ir šiuolaikiškumą. Bet Pimka turėjo dar vieną, ne mažiau svar- 
bų tikslą. Jam nepakako paprasto įsimylėjimo - labiausiai jis 
norėjo susieti mane su ja labiausiai nesubrendusiu būdu; jei- 
gu įsimylėčiau ją paprastai, jam tas netiktų, ne, jis troško, kad 
įsimylėčiau apimtas tos ypač prastos ir bjaurios jaunai senos, 
naujoviškai senoviškos poezijos, kuri gimsta sumetus į krūvą 
prieškarinį senuką ir pokarinę mokinę. Matyt, pedagogas troš- 
„ko netiesiogiai dalyvauti mane apžavint. Visa tai buvo kruopš- 
čiai apmąstyta, bet pernelyg kvaila, ir jausdamasis visiškai iš- 
silaisvinęs iš Pimkos klausiausi nevykusių seno dėdulės pagy- 
rimų. Kvailelis! Nežinojau, kad tik kvaila poezija būna iš tiesų 
patraukli! 

Ir iš nieko išsivystė siaubingas poetiškas ansamblis - ten, prie 
lango, naujoviška mokinė, abejinga, čia, ant kanapos, senas pro- 

fesorius, nerimaujantis dėl pokarinių papročių sulaukėjimo. Dėl 
Dievo meilės! O mano trisdešimt metų! Išeiti, kuo greičiau iš- 
eiti! Tačiau pasaulis tarsi subyrėjo ir vėl sulipo pagal naujas 
taisykles, trisdešimt metų vėl nublanko ir tapo nesvarbūs, nau- 
joviškoji prie lango darėsi vis labiau viliojanti. O prakeiktasis 
Pimka nė neketino nurimti. 

— Kojos, - kvietė jis į naujoviškumą, - kojos, žinau jus, žinau 
jūsų sportus, tai naujos amerikonizuotos kartos paprotys, jūs 
teikiate pirmenybę kojoms, o ne rankoms, jums svarbiausios 
yra kojos, blauzdos! Dvasinė kultūra, palyginti šu blauzdomis, 
jums yra tuščia vieta. Sportai! Blauzdos, blauzdos, - baisiai pa- 
taikavo man, - blauzdos, blauzdos, blauzdos! 

Ir taip kaip per pertrauką pakišo mokiniams nekaltumo pro- 
blemą, kuri juos suerzino ir šimtą kartų sustiprino jų nebran- 
dumą, taip dabar man kišo naujoviškas blauzdas. O aš su malo- 
numu klausiau, kaip jis mano blauzdas sieja su kartos blauzdo- 
mis, ir imu jausti jaunystės negailestingumą senoms blauzdoms! 
Ir dar jutau kažkokį blauzdų bendrumą su mokine plius slaptą, 
palaimingą blauzdų susikalbėjimą plius kojos patriotizmą plius 
jaunos blauzdos akiplėšiškumą plius kojos poeziją plius jaunat- 
višką blauzdinį išdidumą ir blauzdos kultą. Šėtoniška kūno da- 
lis! Nereikia nė pridurti, kad viskas vyko tyliai mokinės užnu- 
garyje, ji stovėjo prie lango ant savo vienmečių su manosiomis 
blauzdų ir nieko nenuvokdama lupinėjo odą. 

Vis dėlto galop būčiau ištrūkęs iš blauzdų ir išėjęs lauk, jeigu 
ne faktas, kad staiga atsidarė durys ir į kambarį įėjo naujas as- 
muo; naujo ir nepažįstamo asmens įžengimas nuskandino ma- 
ne galutinai. Tas asmuo buvo Jaunatvienė, apkūni, bet inteli- 
gentiška ir visuomeniška moteriškė, žvitraus ir budraus veido, 
kūdikių gelbėjimo ar kovos su vaikų išmaldos prašinėjimo sos- 
tinėje rykšte komiteto narė. Pimka pašoko nuo kanapos lyg 

niekur nieko, mandagus, širdingas, senstantis dar prieškarinės 
Galicijos profesorius. 

— Ak, brangioji ponia inžinieriene! Jūs visada darbšti, visada 
veikli, veikiausiai grįžtate iš komiteto posėdžio. O aš atvedžiau 
savo Juziuką, kurį maloniai sutikote pagloboti. Štai Juzis, šitas 
kavalierius, Juziuk, mano vaike, nusilenk poniai. 

Kas gi čia? Pimkos tonas vėl pasidarė įteiklus ir globėjiškas. 
Pagarbiai nusilenkti? Privalėjau — ir Jaunatvienė ištiesė mažą, 
bet riebią ranką ir šiek tiek nustebusi žvilgtelėjo man į veidą, 
svyruojantį tarp trisdešimties ir septyniolikos metų. 

— Kiek tam jaunuoliui metų? - išgirdau ją klausiant, kai su 
Pimka traukėsi nuošaliau, o profesorius mandagiai atsakė: 

— Septyniolika, mieloji ponia, balandį suėjo septyniolika, jis 
atrodo kiek vyresnis, gal šiek tiek pozuoja, stengiasi būti suau- 
gęs, tačiau turi auksinę širdį, tfu tfu! 

— A, pozuoja, - tarė Jaunatvienė. 

Užuot ėmęs prieštarauti, atsisėdau ir sėdėjau ant kanapos 
kaip prikaltas. Negirdėtas tos insinuacijos kvailumas darė ne- 
galimą bet kokį pasiaiškinimą. Ir ėmiau neišpasakytai kankin- 
„tis. Nes Pimka nusivedė Jaunatvienę prie lango, kaip tik ten, 
kur stovėjo mokinė, ir jie ėmė konfidencialiai kalbėtis, žvilg- 
čiodami į mane. Tačiau retkarčiais banalusis pedagogas tyčia, 
nors tarytum atsitiktinai, pakeldavo balsą. Kokia kančia! Nes 
išgirdau, kad kalbėdamas su Jaunatviene sieja mane su savimi — 
„kaip anksčiau susiejo mane su mokine prieš save, taip dabar 
susiejo mane su savimi. Maža to, kad pavadino mane pozuoto- 
ju, kuris vaidina suaugųusį ir viskuo persisotinusį, jis dar su grau- 
duliu balse pasakojo, kaip labai esu prie jo prisirišęs, pakiliai 
aiškino mano proto ir širdies teigiamybes (vienintelis trūku- 
mas, kad šiek tiek pozuoju - bet tai praeis), o kadangi kalbėjo 
su tam tikru senatvišku grauduliu ir ssnamadiško tipiško peda- 

gogo balsu, išėjo, tarsi ir aš esu senamadiškas ir visai nenaujo- 
viškas! Ir suorganizavo štai tokią šėtonišką situaciją — aš čia 
sėdžiu ant kanapos ir turiu apsimesti negirdįs, ten prie lango 
stovi pensiono mokinė, ir aš nežinau, ką ji girdi, ten Pimka 
kampe purto galvą, kosčioja ir graudinasi dėl manęs, kurstyda- 
mas pažangios inžinierienės skonį ir polinkius. O, tasai, kuris 
iš tikrųjų suvokia, ką reiškia užmegzti ryšį su svetimu žmogum, 
kurį matai pirmą kartą, kuris žino, koks tai neįtikėtinai rizikin- 
gas procesas, kupinas išdavysčių ir spąstų, tasai supras mano 
bejėgiškumą prieš Pimką ir Jaunatvytę. Jis klastingai įvedė ma- 
ne į Jaunatvių namus, maža to, tyčia pakeldavo balsą, kad gir- 
dėčiau, su kokia klasta mane įveda - išdavikiškai įvedė mane į 
Jaunatvius, o Jaunatvius į mane! 

Jaunatvienė pažvelgė mano pusėn su pagaila ir nekantrumu. 
Veikiausiai ją nervino šleikštus Pimkos vapaliojimas, be to, tos 
šiandienės veiklios inžinierienės, užsidegusios emancipacija ir 
kolektyviškumu, nekenčia bet kokio jaunimo dirbtinumo ir ne- 
natūralumo, ypač negali pakęsti, kai jaunuolis apsimeta esąs 
suaugęs. Kadangi jos pažangios ir žiūri tik į ateitį, karščiau nei 
kada nors puoselėja jaunystės kultą ir niekas jų neerzina taip, 
kaip berniukas, teršiantis savo jaunus metus poza. Dar blogiau, 
ne tik šito nemėgsta, bet ir mėgsta savo nemėgimą, nes tai su- 
stiprina jų pačių pažangumo ir naujoviškumo jausmą — ir visa- 
da yra pasiruošusios atsižvelgti į savo nemėgimą. Inžinierienei 
nereikėjo kartoti du kartus, toji stora moteris savo santykį su 
manimi galėjo formuoti kokiu nors kitu pagrindu, ne tik for- 
mule naujoviškumas-senoviškumas, viskas priklausė nuo pir- 
mo akordo, nes pirmąjį akordą pasirenkame patys, o kiti jau 
yra tik pasekmė. Tačiau Pimka patraukė seno mokytojo smiliu- 
mi per jos naujovišką stygą ir žaibiškai pagavo toną. 

— O, nemėgstu, - tarė ji, nutaisiusi grimasą, - nemėgstu! Jau- 

nas senukas, visko persisotinęs ir veikiausiai nemėgstantis spor- 
tuoti! Negaliu pakęsti dirbtinumo. Betgi, profesoriau, tik paly- 
ginkite su juo mano Zutą - nuoširdi, laisva, natūrali - štai prie 
ko priveda jūsų anachronistiniai metodai. 

Kai šitai išgirdau, galutinai praradau viltį, kad mano protes- 
tai gali būti išgirsti, ji jau nepatikėtų, jog esu suaugęs, nes pa- 
mėgo save ir savo dukterį su manimi - senovišku berniuku, 
išauklėtu pagal senas taisykles. O jeigu motina pamėgs savo 
dukterį su tavimi, viskas prapuolė, turi būti toks, koks esi rei- 
kalingas jos dukteriai. Kas be ko, galėjau protestuoti, kas sako, 
kad negalėjau, - bet kurią akimirką galėjau atsistoti, prieiti ir — 
nepaisydamas jokių sunkumų - imti ir išaiškinti jiems, kad tu- 
riu ne septyniolika, o trisdešimt metų. Galėjau - bet negalėjau, 
nes nenorėjau, jau norėjau tik įrodyti, kad nesu senamadiškas 
berniukas! Norėjau tik šito vienintelio dalyko! Siutau, kad pen- 
siono mokinė girdi Pimkos kalbas ir gali susidaryti apie mane 
nekokią nuomonę. Šis dalykas nusvėrė mano trisdešimties me- 
tų klausimą. Anas klausimas nublanko! Tai mane užgavo, nu- 
degino, įsmigo! Sėdėjau ant kanapos ir negalėjau sušukti, kad 
jis tyčia meluoja — tad įsitaisau patogiau, ištiesiu kojas, sten- 
giuosi atrodyti laisvas ir drąsus, sėdėti naujoviškai ir nebyliai 
šaukiu, kad netiesa, kad nesu toks, esu kitoks, blauzdos, blauz- 
dos, blauzdos! Pasilenkiu pirmyn, nutaisau žvitrų žvilgsnį, sė- 
džiu natūraliai ir nebyliai, demaskuoju visa savo povyza - jeigu 
mokinė atsigręš, tegu pamato - tik staiga girdžiu, kaip Jaunat- 
vienė Pimkai tyliai sako: 

— Iš tikro jis liguistai manieringas, tik pažvelkite — nuolat 
nutaiso kokias nors pozas. 

Dabar jau negalėjau pajudėti. Jei pakeisčiau pozą, paaiškėtų, 
jog išgirdau, ir vėl būtų manieringumas - dabar, kad ir ką pa- 
daryčiau, viskas būtų manieringumas. Iučtuojau pensiono mo- 

kinė atsisuka nuo lango, nužvelgia mane, kaip sėdžiu negalė- 
damas pozos pakeisti į natūralią, 1r matau jos veide nepalanku- 
mą. O atsitraukti juolab negaliu. Ir matau, kaip merginos šir- 
dyje kyla griežtas jaunatviškas nepalankumas man, nepalanku- 
mas karštas ir tyras. Galop Jaunatvienė nutraukia pokalbį ir 
klausia dukterį e7 camarade, kaip draugė: 

— Ko taip žiūri, Zuta? 

Pensiono mokinė, neatplėšdama žvilgsnio, ėmė darytis loja- 
lesnė — darėsi lojali — lojali, atvira, nuoširdi - ir papūstomis 
lūpytėmis išspaudė: 

— Jis visą laiką klausėsi. Viską girdėjo. 

O! Tai buvo pasakyti griežtai!.. Norėjau prieštarauti, bet ne- 
galėjau, o Jaunatvienė tarė profesoriui tyliau, mėgaudamasi mer- 
ginos protrūkiu: 

— Jos dabar itin jautriai reaguoja į lojalumą ir natūralumą - 
stačiai pamišusios dėl to. Naujoji karta. Tai Didžiojo karo 
moralė. Mes visi esame Didžiojo karo vaikai, mes ir vaikai mū- 
sų, — inžinierienė akivaizdžiai mėgavosi. - Naujoji karta, - 
pakartojo. 

— Kaip patamsėjo jos akelės, - tarė garbusis senelis. 

— Akelės? Mano duktė neturi „akelių“, profesoriau, tik akis. 
Mes - turime akis. Zuta, ramiai su akimis. 

Tačiau mergina išjungė veidą ir gūžtelėjo pečiais, nutildy- 
dama motiną. Pimka kaipmat susikrimto ir Jaunatvienei ty- 
liai ištarė: 

— Jeigu jūs tai laikote deramu dalyku... Mano laikais jauna 
persona niekad nebūtų išdrįsusi gūžtelėti pečiais... Motinai! 

Ir tada Jaunatvienė su pasitenkinimu ir mielai paaiškino: 

— Epocha, profesoriau, epocha! Jūs nepažįstate dabartinės 
kartos. Gilios permainos. Didžioji papročių revoliucija, tasai. 
vėjas, požeminiai smūgiai, o mes juos puolame. Epocha! Viską 

reikia statyti iš naujo! Tėvynėje nugriauti visa kas sena, palikti 
tik nauja. Nugriauti Krokuvą! 

— Krokuvą! - sušuko Pimka. 

Tada pensiono mokinė, kuri su panieka klausėsi pokalbio, 
ištaikė tinkamą valandėlę ir iš šono spyrė man - staigiai, smar- 
kiai, į koją, nemačiom, su neapykanta ir niekšiškai, nekeisda- 
ma nei kūno padėties, nei veido išraiškos. Įspyrusi atitraukė 
koją ir toliau stovėjo abejinga, svetima tam, ką kalbėjo Pimka 
su Jaunatviene. Kiek motina visą laiką tiesiog lindo prie duk- 
ters, tiek duktė vengė motinos - tarsi būtų išdidesnė, nes jau- 
nesnė. 

— Spyrė jam! - sušuko profesorius. - Ar matėte? Spyrė. Mes 
čia kalbamės, o ji sau spardo jį. Čia tai bent necivilizuotas elge- 
sys, drąsa, pokarinės palaidos kartos pasitikėjimas savimi. Spy- 
rė koja! 

— Zuta, ramiau su kojomis! O jūs, profesoriau, neimkite į 
galvą, nieko čia tokio, —- nusijuokė ji. - Jūsų Juziukui nieko 
blogo nenutiks. Fronte Didžiojo karo metu vyko dar ne tokie 
dalykai. Mane pačią, sanitarę, apkasuose paprasti kareiviai ap- 
spardė ne kartą. 

Ji prisidegė papirosą. 

— Mano laikais, - tarė Pimka, - jaunos panelės... O ką į tai 
pasakytų Norvidas? 

— Kas tas Norvidas? - paklausė pensiono mokinė. 

Paklausė su visišku sportiniu jaunosios kartos neišmanymu 
ir su Epochos nustebimu, dalykiškai ir ne itin įsitraukdama į 
klausimą, na, tik tiek, kad leistų pasimėgauti jos sportiniu ne- 
mokšiškumu. Profesorius griebėsi už galvos. 

— Nėra girdėjusi apie Norvidą! - sušuko. 

Jaunatvienė nusišypsojo: 

— Epocha, profesoriau, epocha! 

Stojo nematytai malonus sutarimas. Mokinė nežinojo apie 
Norvidą dėl Pimkos. Pimka Norvidu piktinosi dėl mokinės. 
Motina juokėsi Epochoje. Tik aš vienas sėdėjau išstumtas iš 
draugijos ir negalėjau - negalėjau nei pabėgti, nei suprasti, 
kaip čia nutiko, kad vaidmenys pasikeitė taip, jog antika dėl 
tūkstantį kartų prastesnių blauzdų susibičiuliavo su naujoviš- 
kąja prieš mane, kad aš esu jų melodijos kontrapunktas. O, 
Pimka, pragarini! Kol taip sėdėjau tylėdamas ir jos apspardy- 
tas, atrodžiau esąs piktas ir pasipūtęs, ir Pimka maloniai pa- 
klausė: 

— Ko tyli, Juziuk! Draugijoje dera bendrauti... Negi būsi už- 
pykęs ant panelės Zutos? 

— Įsižeidė! — pašaipiai tarė sportiškoji mergina. 

— Zuta, atsiprašyk, - pabrėžtinai tarė inžinierienė. - Jis ant 
tavęs supyko, bet tegu kavalierius nepyksta ant mano dukters, 
nereikia būti tokiam jautriam. Be abejo, Zuta atsiprašys, bet, 
kita vertus, tiesa ir tai, kad truputį pozuojate. Daugiau natūra- 
lumo, daugiau gyvybės, pažvelkite į mane ir į Zutą - na, bet 
atpratinsime jaunuolį, būkite ramus, profesoriau. Pamokysime 
jį kaip reikiant. 

— Manau, kad šiuo požiūriu gyvenimas pas jus bus jam į nau- 
dą. Na, Juziuk, gana raukyti kaktytę. 

Kiekvienas iš šių pasakymų galutinai ir - atrodė - visam lai- 
kui sutvarkė, nustatė, nurodė. Jie trumpai aptarė finansines 
sąlygas, paskui Pimka pabučiavo man į kaktą. 

— Sudie, vyruti, iki pasimatymo. Gražiai elkis, neverk, na, 
neverk, lankysiu tave kiekvieną sekmadienį, o mokykloje irgi 
kartais užmesiu akį. Mano pagarba, mieloji ponia, iki pasima- 
tymo, iki pasimatymo, panele Zuta, neskriauskite Juziuko! 

Jis išėjo ir ant laiptų buvo girdėti jį krenkščiant ir kosint: 

— Kche kche, chm chm, kche kche! Ek, ek! 

Susiruošiau protestuoti ir aiškintis, bet Jaunatvienė nuvedė 
mane į mažą, naujovišką, nejaukią lindynę šalia vestibiulio, ku- 
ris (kaip paaiškėjo vėliau), kartu buvo ir Jaunatvytės kambarys. 

— Prašau, - tarė ji, - kambarys. Vonia šalimais. Pusryčiai sep- 
tintą valandą. Daiktai štai čia - tarnaitė atnešė. 

Ir kol žiojausi išlementi „ačiū“, išėjo į komiteto kovos su 
neeuropiška vaikų išmaldos prašinėjimo sostinėje rykšte po- 
sėdį. Likau vienas. Atsisėdau į krėslą. Viskas nutilo. Galvoje 
man ūžė. Sėdėjau naujomis aplinkybėmis, naujame bute. Po 
daugybės žmonių, kuriuos susitikau nuo pat ryto, staiga stojo 
visiška vienuma, ir tik vestibiulyje vaikštinėjo ir tvarkėsi pen- 
siono mokinė. Ne, ne, tai nebuvo vienuma - tai buvo vienu- 
ma su mokine! 

Ir vėl susiruošiau protestuoti, aiškintis. Turėjau ką nors daryti. 
Nė už ką negalėjau sutikti, kad padėtis, kurioje jie mane pali- 
ko, tęstųsi amžinai. Net mažiausias delsimas grėsė katastrofa. 
Tiesiai sėdėdamas krėsle nė nesiruošiau dėlioti ir tvarkyti dra- 
bužių, kuriuos Pimkos nurodymu atnešė tarnaitė. 

„Dabar, - galvojau, - dabar vienintelė galimybė atitaisyti, 
išsiaiškinti ir susišnekėti. Pimkos nėra. Jaunatvienė išėjusi. Ji 
liko viena. Negaišti laiko, laikas slegia ir sustingdo, eiti dabar, 
tučtuojau, pasirodyti jai tikruoju savo pavidalu, rytoj jau bus 
per vėlu. Pasirodyti, pasirodyti“, - mirtinai užsimaniau pasiro- 
dyti. Taip, bet pasirodyti - kokiam? Suaugusiam ir trisdešimt- 
mečiui? Ne, ne, ne, nė už ką, o, šią akimirką visiškai nenorėjau 
nusimesti jaunystės, nenorėjau prisipažinti esąs trisdešimtme- 
tis, mano pasaulis sugriuvo, jau neberūpėjo man kitas pasaulis, 
o tik svetimas naujoviškos pensiono mokinės pasaulis, sportas, 
lankstumas, begėdiškumas, blauzdos, kojos, akiplėšiškumas, 
dansingas, baidarė — štai mano naujosios tikrovės kolonada! 
Ne, ne - norėjau pasirodyti kaip naujoviškas! Dvasia, Sifonas, 
Mientus, Pimka, dvikova, viskas, kas buvo iki šiol, nuslinko į 
šalį ir berūpėjo viena - ką apie mane galvoja pensiono mokinė, : 
ar patikėjo Pimkos žodžiais, esą aš pozuotojas ir nenaujoviš- 

kas, - ir vienintelė mano problema buvo dabar, tučtuojau išei- 
ti, pasirodyti jau naujovišku, natūraliu, kad suprastų, jog Pim- 
ka mane apmelavo, jog iš tiesų esu kitoks, esu toks, kaip ji, to 
paties amžiaus ir epochos, bičiulis per blauzdą... 

Pasirodyti —- kokiu pretekstu? Kaip jai paaiškinti, jeigu jos 
beveik nepažįstu, jeigu savo gyvenimo būdu buvo man beveik 
svetima, nors jau manimi disponavo? Pasiekti ją gilesniuose bū- 
ties lygmenyse buvo neišpasakytai sunku, t. y. man buvo neap- 
sakomai sunku - prieiti galėjau tik dėl menkų smulkmenų, dau- 
gių daugiausia pasibeldęs galėjau paklausti, kelintą valandą tie- 
kiama vakarienė. Jos spyris į mano koją nė kiek nepalengvino 
užduoties - juk spirta buvo tarp kitko, spirta koja veidui neda- 
lyvaujant, o man trūko būtent atitinkamo veido. Sėdėjau krės- 
le tarsi žvėris narve, tarsi pririštas arklys, botagu laikomas per 
atstumą, ir tryniau rankas - kaip, kokiu pretekstu imtis Jaunat- 
vytės Ir savęs? 

Tada suskambėjo telefonas ir pasigirdo pensiono mokinės 
žingsniai. 

Atsistojau, atsargiai pravėriau vestibiulio duris ir apsidairiau — 
nieko nebuvo, butas tuščias, leidosi prietema, o ji telefonu ta- 
rėsi su drauge susitikti cukrainėje septintą valandą, su ja, su 
Polkiu ir su Baby (jie turėjo savo pravardes, pavadinimus, žo- 
džius). Ateisi, tiksliai, garantuotai, taip, ne, gerai, man skauda 
koją, patempta sausgyslė, debilas, fotkė, ateik, ateisi, ateisiu, 
na jau, tikrai. Žodžiai, kuriuos viena naujoviškoji pusbalsiu sa- 
kė kitai naujoviškajai į telefono ragelį, kai aplink nieko nebu- 
vo, mane labai sujaudino. „Sava kalba! - pamaniau, - sava nau- 

joviška kalba!“ Ir tada man pasirodė, kad mergina, kurios lū- 
pos užimtos pokalbiu, o akys laisvos, pririšta telefono laidu, 
tapo prieinamesnė, tinkamesnė mano ketinimams: Galėjau pa- 


sirodyti jai be jokių aiškinimų, prieiti be komentarų. 

Greitai pasitaisiau apykaklę ir kaklaryšį, prilaižiau plaukus, 
kad gerai matytųsi sklastymas, nes žinojau, kad šiomis aplinky- 
bėmis toji linija ant galvos turi tam tikrą reikšmę. Nežinia ko- 
dėl, bet linija buvo naujoviška. Eidamas per valgomąjį paėmiau 
nuo stalo dantų krapštuką ir pasirodžiau (telefonas buvo prieš- 
kambaryje), išdygau ant slenksčio kuo abejingiausiai, sustojau, 
petimi remdamasis į staktą. Įsikandęs dantų krapštuką, tylomis 
skelbiau apie save. Krapštukas buvo naujoviškas. Negalvokite, 
kad lengva taip stovėti su krapštuku dantyse ir vaizduoti lais- 
vą, kai viskas dar suparalyžiuota, vaizduoti agresyvų, kai dar 
esi Mirtinai pasyvus. 

Tuo tarpu Jaunatvytė draugei sakė: 

— Ne, nebūtinai, po galais, gerai, draugauk su ja, nedrau- 
gauk su juo, fotkė, vieni juokai, atsiprašau, minutėlę. 

Ji padėjo ragelį ir paklausė: 

— Norite paskambinti? 

Bet paklausė mandagiai, šaltu tonu, tarytum tai ne man bu- 
vo spyrusi. Papurčiau galvą. Norėjau, kad suvoktų, jog vienin- 
telė mano stovėjimo čia priežastis - ji ir aš, jog turiu teisę sto- 
vėti tarpduryje, kol ji kalba telefonu, - kaip naujoviškumo ko- 
lega ir bendraamžis, suprask, Jaunatvyte, mums nėra jokio 
reikalo aiškintis, paprasčiausiai galiu prisijungti prie tavęs be 
jokių ceremonijų. Smarkiai rizikavau, nes jei pareikalautų pa- 
siaiškinti, nemokėčiau suregzti nė dviejų žodžių, ir dėl itin ne- 
natūralios situacijos būčiau priverstas atsitraukti. Bet jeigu 
priims, jeigu pritars, jeigu tylomis sutiks — triumfuos natūralu- 
mas, apie kokį negalėjau nė svajoti! Ir tada jau iš tikro galėčiau 
būti su ja, aš, naujoviškas. „Mientau, Mientau“, - galvojau apim- 
tas nerimo, nes prisiminiau, kaip siaubingai Mientus susiraukė 
po pirmos šypsenos. Su moterim, tiesa, buvo lengviau. Kūno 
kitoniškumas lėmė geresnį galėjimą. 

Tačiau Jaunatvytė su rageliu prie ausies nežiūrėdama į mane 
kalbėjo dar gana ilgai (o laikas vėl ėmė grėsti prislėgsiąs mane 
visu savo svoriu), galop tarė: 

— Gerai, punktualiai, tiksliai, kinas, iki, - ir padėjo ragelį. 

Atsistojo ir nuėjo į savo kambarį. Išsiėmiau iš dantų krapštu- 
ką, nuėjau į savo kambarį. O ten stovėjo kėdutė - prie sienos, 
šalia spintos, iš šono, skirta ne sėdėti, o susidėti nakčiai daiktus 
— sustingau ant tos kėdutės ir patryniau rankas. Ji praėjo pro 
šalį - nenorėjo nė pasišaipyti. Gerai, jeigu jau sykį prasidėjo, 
taip palikti nebegalima, kol Jaunatvienės nėra namie, reikia 
viską išspręsti, bandyk iš naujo, nes dabar, po to tavo nelaimin- 
go pasirodymo, ji iš tikrųjų ir galutinai gali pamanyti, kad esi 
pozuotojas, šiaip ar taip, tavo poza stiprėja, gilėja, kodėl atsisė- 
dai iš šono prie sienos, kodėl trini rankas. Juk rankų trynimas 
savo kambaryje, sėdint ant kėdutės, yra bet kokio naujovišku- 
mo priešingybė, yra senamadiškas. O Dieve! 

Pritilau klausydamasis, kas vyksta už sienos. Jaunatvytė vaikš- 
tinėjo taip, kaip visos merginos vaikštinėja po savo kambarį. O 
vaikštinėjant jos nuomonė apie mane - kad esu pozuotojas — 
veikiausiai stiprėjo ir atrodė vis teisingesnė. Baisu būti išstum- 
tam iš kambario, priverstam sėdėti čia, kai ji formuoja tave 
ten, - bet kaip ją užkabinti, kaip vėl ją užkabinti, nuo ko pradė- 
ti? Preteksto neturėjau jokio - o net jei ir būčiau turėjęs, nega- 
lėčiau panaudoti - nes reikalas buvo pernelyg vidinis. 

Tuo tarpu vis labiau temo, ir vienišumas — tas apgaulingas 
vienišumas, kai žmogus, vienas pats, vis dėlto esi ne vienas, o 
jauti dvasinį, skausmingą ryšį su kitu žmogumi už sienos - o 
juk pakankamai vienas, kad rankų trynimas, mėšlungio sutraukti 
pirštai ir kiti požymiai būtų absurdiški - tamsa ir tas netikras 
vienišumas mušė man į galvą, akino, galutinai slopino tikrovės 
pojūtį, stūmė į naktį. Kaip dažnai naktis mums įsiveržia į die- 

ną! Vienas, tame kambaryje, ant kėdutės, buvau pernelyg absur- 
diškas, ilgiau nebegalėjau čia sėdėti. Procesai, kurie išgyvena- 
mi kartu, drauge su visais ir atvirai, nėra grėsmingi, o be part- 
nerio tampa nepakeliami. Vienišumas yra išstumiantis. Tad il- 
gokai palaukęs vėl pravėriau duris, atsistojau ant slenksčio, iš 
vienišumo šiek tiek apgraibom tarsi šikšnosparnis. Atsistojęs 
suvokiau, kad vėl nežinau, kaip ją užkabinti ir kaip prie jos 
tarytum prieiti - ir toliau buvo griežtai atsiribojusi ir užsidariu- 
si, baisus daiktas tasai aiškus ir tikslus žmogaus formos kontū- 
ras, ta šalta atskirianti linija - forma! 

Palinkusi, užkėlusi koją ant kėdutės, ji minkšta zomšos skiau- 
tele valė batelį. Šis vaizdas dvelkė klasika, ir man pasirodė, 
kad merginai ne tiek rūpi batelio blizgėjimas, kiek noras blauz- 
da ir koja paslapčiom stiprinti savo tipažą ir išlaikyti naujo- 
višką stilių. Maniau, kad naujoviškoji, užklupta su koja, turės 
tapti malonesnė, ne tokia formali. Priėjau prie jos - ir atsisto- 
jau arti, per vieną ar du žingsnius, tylomis pasiūliau save ne- 
žiūrėdamas, įtraukęs žvilgsnį - iki šiol puikiai prisimenu, kaip 
prieinu, kaip stoviu per žingsnį nuo jos, ties plataus rato riba, 
kur jau prasideda ji, kaip užgesinu visus pojūčius, kad galė- 
čiau prieiti kuo arčiau, ir laukiu, ko? - nagi to, kad ji visiškai 
nenustebtų. Šį kartą be dantų krapštuko ir be jokio ypatingo 
pavidalo. Tegu priima arba atmeta, stengiausi būti visiškai pa- 
syvus, neutralus. 

Ji nukėlė koją nuo kėdutės ir išsitiesė... 

— Turite į mane... reikalą? - paklausė netvirtai, šnairai, kaip 
žmogus, prie kurio kitas žmogus be jokios priežasties prieina 
pernelyg arti; o kai išsitiesė, įtampa tarp mūsų dar sustiprėjo. 
Jaučiau, kad ji yra linkusi mane atstumti. Bet negalėjo, nes sto- 
vėjau pernelyg arti. 

Ar turėjau į ją reikalą? 

— Ne, - atsakiau tyliai. 

Ji nuleido rankas palei šonus. Pažvelgė pro nuleistas blaks- 
tienas. 

— Pozuojate? - tarė gindamasi, dėl viso pikto. 

— Ne, - sušnibždėjau akiplėšiškai, - ne. 

Šalia manęs stovėjo staliukas. Toliau - radiatorius. Ant sta- 
liuko šepetys ir kišeninis peiliukas. Vis labiau temo - šviesa, 
tarpinė tarp dienos ir nakties, pamažu trynė ribas ir grėsmin- 
gą demarkacijos liniją, po prieblandos vualiu buvau nuošir- 
dus, nuoširdus kiek tik begalėjau, palankus pensiono moki- 
nei, linkęs į ją. 

Neapsimetinėjau. Jei pripažintų, kad dabar neapsimetu, va- 
dinasi, mano ankstesnis dirbtinumas prie Pimkos buvo apsi- 
mestinis. Kodėl maniau, kad merginai negalima atmesti vy- 
riškio, kuris prašosi priimamas, pasiūlymo? Negi maniau, kad 
pensiono mokinė prieblandoje pasiduos pagundai daryti iš 
manęs šį tą tinkamo? Kodėl neturėtų pasirinkti manęs palan- 
kaus ir tinkamo? Juk vis dėlto kur kas maloniau namie turėti 
kolegą amerikietį nei senovišką, surūgusį ir įžeistą apsimetė- 
l;. Argi nesugros manimi prieblandoje savo melodijos, jeigu 
jau atėjau ir jeigu jau pasisiūliau — sugrok, sugrok manimi 
savo melodiją, tą naujovišką melodiją, kurią visi niūniuoja 
kavinėse, pliažuose ir dansinguose, tyrą viso pasaulio jauni- 
mo su teniso šortais melodiją. Paniūniuok manimi teniso dra- 
bužių naujoviškumą. Nenori? 

Jaunatvytė, manęs užklupta visai šalia, atsisėdo ant stalo, ran- 
komis atsirėmė į stalo kraštą su tam tikru kūnišku humoru - iš 
prieblandos išniro jos veidas, neapsisprendęs, svyruojantis tarp 
nustebimo ir pralinksmėjimo - ir man pasirodė, kad sėdasi ta- 
rytum vaidinti... Taip amerikietės sėdasi ant valties krašto. Ir 
jau pačiame fakte, kad atsisėdo, slypėjo kažkas, nuo ko mane 

užliejo karščio banga, mažų mažiausiai tai buvo bežadis sutiki- 
mas situaciją tęsti. Atrodė, kad įsitaisė ilgesniam laikui, var- 
tojimui. Ir smarkiai plakant širdžiai pastebėjau, kad ima de- 
monstruoti šį tą iš savo žavesių. Kiek palenkė galvutę - kapri- 
zingai papūtė lūputes - ir tuo pat metu jos didelės akys, 
naujoviškos akys, atsargiai nukrypo į šoną, valgomojo link, 
ar kartais ten nėra tarnaitės. Nes ką gi pasakytų tarnaitė, jei 
pamatytų mus, beveik nepažįstamus, čia, šitokia maniera? Ar 
apkaltintų nepageidaujamu dirbtinumu? O gal perdėtu natū- 
ralumu? | 

Tačiau būtent šitokia rizika patinka merginoms, toms prieb- 
landų mergelėms, kurios tik sutemus gali parodyti, ką moka. 
Pajutau, kad užvaldžiau pensiono mokinę laukiniu dirbtinumo 
natūralumu. Susikišau rankas į švarko kišenes. Išsitempęs prie- 
šais ją, gaudydamas kiekvieną atodūsį, buvau su ja tyliai, bet 
godžiai, iš visų jėgų, - simpatiškas, vėl simpatiškas... Šiuo kar- 
tu laikas buvo man palankus. Kiekviena sekundė, gilindama 
dirbtinumą, tuo pačiu gilino ir natūralumą. Laukiau, kad ji staiga 
ims ir pasakys man ką nors, tarytum būtume seni pažįstami, 
apie koją, kad jai skauda koją, nes pasitempė sausgyslę. 

— Man skauda koją, nes pasitempiau sausgyslę. Skambėjo 
tavo sidabrinis juokas cigaro dūmuose, linksmam būry... 

Ir jau ketino tai pasakyti, jau pravėrė lūpas - ir staiga pasakė 
visiškai ką kita, tyčiomis - oficialiai: 

— Kuo galiu padėti? 

Žengtelėjau atgal, o jai tie žodžiai pakuteno savimeilę, tai 
išlaikydama jaunos naujoviškos merginos, sėdinčios ant stalo 
ir mataruojančios kojomis, fasoną ir, žinoma, per tai fasono 
įgaudama dar daugiau, pabrėžtinai ir su formaliu lediniu susi- 
domėjimu pakartojo: 

— Kuo galiu padėti? 

O kadangi pajuto, kad tie žodžiai nė truputėlio jos nesupras- 
tina, netgi atvirkščiai — suteikia griežtumo ir sentimentalaus 
blaivumo, pabrėžia jos pasirinktą vaidmenį, tai dar kartą, žiū- 
rėdama į mane kaip į pamišėlį, paklausė: 

— Kuo galiu padėti? 

Apsisukau ir nuėjau, o mano tolstanti nugara dar ją pakurs- 
tė, nes jau už durų išgirdau: 

— Kvaiša! 

Visiškai be jėgų, atskirtas, atstumtas sėdau ant savo kėdutės 
prie sienos. 

— Viskas baigta, —- sušnibždėjau. - Sugadino. Kodėl sugadi- 
no? Kažkas ją užgavo —- nusprendė verčiau pervažiuoti per ma- 
ne, nei važiuoti su manim. Būk sveika, mano kėdutė, čia, prie 
sienos, bet reikia galų gale išsikrauti daiktus, lagaminas stovi 
kambario viduryje, rankšluosčių nėra. 

Kukliai prisėdau ant kėdutės kraštelio ir tamsoje ėmiau dė- 
lioti į stalčius savo baltinius - reikia sudėlioti, rytoj teks eiti į 
mokyklą - bet šviesos nedegiau, iš tikrųjų aš to nevertas. Jau- 
čiausi toks menkas, toks vargšas, bet man buvo gera, ir būtų 
gera niekada daugiau nejudėti, atsisėsti, sėdėti ir nieko dau- 
giau nenorėti, nieko iki pat galo. 

Bet pasėdėjus keletą minučių tapo aišku, kad, nepaisant išse- 
kimo ir nepakankamumo, vėl turiu veikti. Negi taip ir nesu- 
lauksiu poilsio valandėlės? Dabar — trečią kartą turėjau eiti į 
jos kambarį ir pasirodyti kaip kvaiša, kad žinotų, jog viskas, 
kas buvo prieš tai, iš mano pusės buvo sąmoningas kvailioji- 
mas, ir jog tai aš pasityčiojau iš jos, 0 ne ji iš manęs. Tout est 
perdu sauf Vbonneur* - kaip pasakė Pranciškus I. Todėl nepai- 
sydamas menkumo ir nuovargio atsistojau ir vėl ėmiau ruoštis 


* Prarasta viskas, išskyrus garbę (pranc.) - Red. 

1šeiti. Pasiruošimas truko gana ilgai. Galop pravėriau duris ir į 
jos kambarį pirmiausia įkišau galvą. Akinanti šviesa. Uždegė 
lempą. Užsimerkiau. Mane pasiekė nekantrus dėmesys. 

— Prašau pirma pasibelsti. 

Užsimerkęs, makaluodamas įkištą galvą atsakiau: 

— Nuolankus jūsų tarnas. 

Ji atidarė duris, ir įžengiau vidun grakščiai ir sąmojingai, o, 
tas vargetos grakštumas! Nusprendžiau ją supykdyti - prisimi- 
nęs taisyklę, kad pyktis kenkia grožiui. Maniau, sunervinsiu ją, 
o pats, išlaikydamas šaltą kraują, prisidengęs kvailio kauke, 
įstengsiu pasiekti persvarą. Ji šūktelėjo: 

— Jūs prastai išauklėtas! 

Nustebau, kad naujoviškos lūpos ištarė tokius žodžius, juo- 
lab kad jie nuskambėjo taip autentiškai, tarsi geras išauklėjimas 
būtų paskutinė pasileidusių pokario pensiono mokinių instan- 
cija. Naujoviškosios meistriškai moka žongliruoti blogu ir geru 
išauklėjimu. Pasijutau esąs chamas. Trauktis buvo per vėlu - 
pasaulis egzistuoja tik todėl, kad visada būna per vėlu trauktis. 
Atsakiau išsisukinėdamas: 

— Nuolankus jūsų tarnas. 

Ji atsistojo 1r pasuko durų link. Kokia nesėkmė! Jeigu ji išeis 
palikusi mane su mano chamiškumu - viskas prapuolė! Puo- 
liau į priekį, užstojau kelią. Stabtelėjo. 

— Ko jūs norite? 

Ji buvo sunerimusi. 

O aš, užburtas savo judesio pasekmės, ir dar todėl, kad trauk- 
tis jau nebegalėjau, žengiau jai priešais. Aš jai priešais, kuokte- 
lėjęs, kvaiša, pozuotojas, beždžionė priešais panelę, barokiškas 
mokinys ir pajacas, su buka arogancija - ji atsitraukia už stalo, 
o aš jai priešais grakščiai, beždžioniškai, pirštu rodau kryptį jos 
link 1r žengiu kaip girtuoklis, užkietėjęs niekšas, kaip banditas — 

ji palei sieną, aš iš paskos. Bet, prakeikimas! — artindamasis 
prie jos košmariškai ir siaubingai, išverstakiškai, vis dėlto ma- 
tau- prieš kuoktelėjusį nepraranda nė dale- 
lės savo grožio —-kai aš stoviu nežmoniškas, ji palei sie- 
ną smulkutė, palinkusi, išblyškusi, nuleistomis, per alkūnes šiek 
tiek sulenktomis rankomis, uždususi ir tarytum mano numesta 
palei sieną, išsiplėtusiais vyzdžiais ir pasiutiškai tyli, jaučianti 
pavojų, priešiška, nuostabiai graži - kaip iš kino - naujoviška, 
poetiška, artistiška, o baimė, užuot subjaurinusi, puošia ją! Dar 
valandėlė. Artėjau prie jos ir, aiškus dalykas, viskas turėjo iš 
naujo išsispręsti - šmėkštelėjo man galvoje, kad tai jau viskas, 
kad turiu ranka paliesti jos veidelį - įsimylėjęs buvau, įsimylė- 
jęs!.. tik staiga prieškambaryje pasigirdo triukšmas. Tai Mien- 
tus atakavo tarnaitę. Neišgirdome skambučio. Jis atėjo aplan- 
kyti manęs, apsigyvenusio naujoje vietoje, o atsidūręs prieš- 
kambaryje vienas su tarnaite puolė ją prievartauti. 

Nes Mientus po dvikovos su Sifonu nebegalėjo atsikratyti 
savo baisiųjų minų, kurios supančiojo jį taip velniškai, kad jis 
apskritai negalėjo kitaip, kaip tik pabaisiškai. Pamatęs tarnaitę, 
nepraleido progos jai būti kiek įmanoma prasčiokiškesnis ir 
vulgaresnis. Tarnaitė pakėlė triukšmą. Mientus spyrė jai į pilvą 
ir įžirgliojo į kambarį su pusbuteliu baltosios po pažastim. 

— A, štai kur tu! - sušuko. - Sveikutis, Juziuk, kolega! Atėjau 
su vizitu. Atsinešiau degtinės ir dešrelių! Ho ho ho, betgi tavo 
ir snukis! Na, nieko, mano ne geresnis! 


Lai snukis snukiui trenks per snukį! 
Likimas toks mūsų, tai mūsų dalia! 
Marmuūze trenk bučkin įsmukęs 

Ar pasikark po šakele žalia! 

— Ar tave čia Sifonas įtaisė? Šalia to kvietkelio prie sienos? 
Mano pagarba! 

— Įsimylėjau, Mientau, įsimylėjau... 

Miento atsakymas buvo persmelktas girtuoklio išminties: 

— Tai dėl to tavo toks snukis? Draugaukime, Juzi! Na, bet ir 
marmūzę tau įtaisė tavo mylimoji. Kad matytum, kaip atro- 
dai! Nieko tokio, nieko tokio, mano ne ką geresnė. Draugau- 
kime! Ko čia trypčioji, palydėk mane į savo apartamentus, 
atnešk duonos prie dešrelių - turiu buteliuką nuo visų šird- 
peršų! Ko čia jaudintis! Juzi, kolega, išgerkime, pasišnekėki- 
me, apšnekėsime visus, kas tik užklius už liežuvio, kaipmat 
palengvės! Šiandien geriu jau trečią pusbutelį. Kaipmat pa- 
lengvės! Pagarba gerbiamai... bon jour... au revoir... mano pa- 
garba! Allons, allons!* 

Dar kartą atsisukau į naujoviškąją. Norėjau ką nors pasaky- 
ti, paaiškinti - ištarti kokį nors vieną vienintelį žodį, kuris ma- 
ne išgelbėtų, - tačiau tokio žodžio nebuvo, o Mientus čiupo 
mane už peties, ir svyrinėdami patraukėme į mano kambarį, 
apgirtę ne nuo alkoholio, o nuo savo snukių. Apsiverkiau ir 
viską, nieko nepraleisdamas, papasakojau jam apie pensiono 
mokinę. Geraširdiškai tarsi tėvas išklausė manęs ir užplėšė: 


Ei, snukis 

Į bučkį 

Įsmukęs! 

— Gerk, išgerk, ko negeri? Išmesk nors burnelę! Duok bučkį 
buteliukui, duok snukį buteliukui! 


Jo veidas tebebuvo baisus, siaubingai prasčiokiškas ir vulga- 


* laba diena... iki pasimatymo... Eime, eime! (pranc.) - Red. 

rus, rijo dešreles, laikydamas jas riebaluotame popieriuje, kišo 
į plyšį snukyje. 

— Mientau, aš noriu išsilaisvinti! Būti laisvas nuo jos! - sušukau. 

- Išsilaisvinti iš snukio? - paklausė. - Po šimts kalakutų! 

— Išsilaisvinti iš pensiono mokinės! Mientau, juk man trisde- 
šimt metų, lygiai trisdešimt! Trisdešimt metų! 

Pažvelgė į mane nustebęs, matyt, mano balse išgirdo nuošir- 
dų skausmą. Bet netrukus prunkštelėjo. 

— Nepliurpk nesąmonių! Trisdešimt metų! Pusgalvis, priet- 
ranka, naivuolis (ir pavartojo kitus žodžius, kurių čia nekarto- 
siu). Trisdešimt metų! Eik tu žinai kur! - jis gurkštelėjo iš bute- 
lio ir nusispjovė. - Man ta tavo antroji pusė kažkur matyta. 
Esu ją matęs... Paskui ją sekioja Kopirda... 

— Kas paskui ją sekioja? 

— Kopirda. Tas iš mūsų klasės. Patiko jam, nes jis irgi toks — 
naujoviškas. Cha, jeigu ji tikrai naujoviška, nieko čia tau nepa- 
vyks, po galais! Naujoviška prasidės tik su naujovišku, tik su 
tokiu pačiu, kaip ir ji. Cha cha, jeigu naujoviškoji įlipdė tau 
snukį, taip lengvai neišsikapstysi. Tai blogiau už Sifoną. Nesi- 
kankink, brolau, prie kiekvieno iš mūsų, tarsi girnapusė po kak- 
lu, yra prikabintas koks nors idealas. Gerk, gerk, išgerk! Ma- 
nai, kad aš išsilaisvinau? Iš savo snukio padariau skudurą, bet 
pusbernis ir toliau man grysta. 

— Bet juk išprievartavai Sifoną? 

- Ir kas iš to? Išprievartavau, bet pasiliko snukis. Ką tu pasa- 
kysi! —- nustebo jis, — iš mūsų tai bent pora! Aš su pusberniu, tu 
su pensiono mokine. Gerk tą degtinę! Ei, pusbernis, — staiga 
įsisvajojo jis, - ei, pusbernis! Juzi, kad taip pabėgus pas pusber- 
nį. Į pievas, į lankas, pabėgti, pasprukti, - murmėjo jis. - Pas 
pusbernį... pas pusbernį... 

Bet man jo pusbernis visai nerūpėjo. Tik naujoviškoji! Apėmė 

pavydas dėl Kopirdos - tai, vadinasi, paskui ją sekioja Kopir- 
"da! Jeigu vis dėlto „paskui ją“, o ne „su ja“, tai reikštų, kad jie 
nėra pažįstami... Bet klausti nedrįsau. Ir taip sėdėjome su savo 
snukiais, kiekvienas savo vėžėse, su savo mintimis, retkarčiais 
patraukdami iš butelio. Mientus svyruodamas atsistojo. 

— Man jau laikas, - tarė puse lūpų, - o tai dar senė grįš. 
Išeisiu per virtuvę, - burbtelėjo. - Dar užsuksiu pas tarnaitę. 
Tarnaitę turi neblogą, visai, visai nieko... Nors ir ne pusbernis, 
bet vis tiek iš liaudies. Gal turi brolį pusbernį. Ek, brolau, - 
pusbernis... pusbernis... 

Išėjo. O aš pasilikau su pensiono mokine. Blyški mėnulio 
šviesa sidabravo dulkeles, kurių gausybė šoko aplink mane ore. 

VIII skyrius 


Kompotas 


O kitą rytą - mokykla ir Sifonas, Mientus, Hopekas, Mizdra- 
las, Galkevičius ir accusativus cum infinitivo, Blykšnys, didis 
poetas ir kasdienis visuotinis negalėjimas, nuobodybė, nuobo- 
dybė, nuobodybė! 

Ir vėl tas pats! Ir vėl poetas poetuoja, mokytojas postringau- 
ja apie poetą, užsidirba duoną, mokiniai po suolais kamuojasi 
apimti prostracijos, pirštas bate sukasi kaip malūnėlis ir bliū- 
das prūde plūdur, tame bliūde putra, ant tos putros pluta, ant 
tos plutos puta, nuobodybė, nuobodybė! Ir vėl nuobodulys 
spaudžia, nuoboduliui, poetui ir mokytojui spaudžiant tikrovė 
pamažu virto idealiu pasauliu - kaip gražu! - nes ir kaip begy- 
vent ir kentėt be vilties - ir jau niekas nežino, kas yra tikra, o 
ko apskritai nėra, kur tiesa, kur apgaulė, ką jauti, ko nebejauti, 
kas natūralu, o kas dirbtina, poza, ir tai, kas turi būti, mai- 
šosi su tuo, kas neišvengiamai yra, ir vienas kitą diskvalifi- 
kuoja, vienas kitam atima bet kokią būties prasmę, o, didžioji 
netikrovės mokykla! Ir aš geras penkias valandas svajojau apie 
savo idealą, marmūzė tuštumoje pūtėsi man tarsi balionas, pū- 
tėsi be jokių kliūčių - nes fiktyviame, irealiame pasaulyje nebu- 
vo nieko, kas galėtų grąžinti jai formą. Vadinasi, ir aš jau turė- 
jau savo idealą — naujovišką pensiono mokinę. Buvau įsimylė- 

jęs. Svajojau kaip melancholiškas garbintojas ir pretendentas. 
"Po nevykusių bandymų užkariauti mylimąją - po bandymo pa- 
sityčioti iš mylimosios - mane apėmė didis graudulys, žinojau, 
kad viskas prarasta. 

Prasidėjo monotoniškų dienų rožinys. Buvau įkalintas. Ką 
galiu pasakyti apie tas dienas, panašias kaip du vandens lašai? 
Rytais eidavau į mokyklą, po pamokų grįždavau pas Jaunat- 
vius pietauti. Jau nebenorėjau nei bėgti, nei aiškintis, nei pro- 
testuoti - su malonumu dariausi mokiniu, juk būdamas mo- 
kiniu buvau arčiau pensiono mokinės, nei būdamas savaran- 
kišku žmogum. Et, et - beveik pamiršau savo trisdešimt metų. 
Mokytojai mane pamėgo, direktorius Piorkovskis tapšnojo 
per užpakalį, o ideologinių ginčų metu ir mano veidą išmuš- 
davo raudonom dėmėm, ir aš šūkaudavau: „Naujoviškumas! 
Tik naujoviškas berniukas! Tik naujoviška pensiono mokinė!“ 
Kopirda iš to tik juokėsi. Turbūt prisimenate Kopirdą, vie- 
nintelį naujovišką vaikiną visoje mokykloje? Stengiausi su juo 
susidraugauti, bandžiau suartėti ir išpešti jo santykių su Jau- 
natvyte paslaptį - bet jis atstumdavo mane, žiūrėjo su dar di- 
desne panieka nei į kitus, tarytum jautė, kad jo sesuo pagal 
tipą, naujoviška pensiono mokinė, mane atstūmė. Apskritai 
negailestingumas, su kuriuo mokiniai naikino priešiškas sau 
jaunystės rūšis, buvo nematytas, švaruoliai nekentė purvinų- 
jų, naujoviškieji bjaurėjosi senoviškaisiais ir taip toliau. Taip 
toliau, toliau! Ir toliau! 

Ką dar galiu pasakyti? Sifonas mirė. Išprievartautas per au- 
sis, negalėjo atsitokėti, niekaip negalėjo atsikratyti nelaimę le- 
miančių pradų, kurie jam buvo įskiepyti per ausis. Veltui jis 
kamavosi, ištisas valandas stengėsi užmiršti įsąmoninančius žo- 
džius, kuriuos norom nenorom išgirdo. Ėmė bjaurėtis savo iš- 
kreiptu tipu ir vaikščiojo sklidinas vidinio pasišlykštėjimo, vis 

labiau blyško, nuolat raugėjo, spjaudė, springo, krenkštė, ko- 
sėjo, bet negalėjo, ir vieną pavakarę, jausdamasis niekam ti- 
kęs, pasikorė ant kabyklos. Tai sukėlė didžiulę sensaciją, apie 
tai netgi rašė laikraščiai. Mientui iš to nebuvo didelės nau- 
dos, Sifono mirtis nė kiek nepataisė jo marmūzės būklės. Kas 
iš to, kad Sifonas mirė? Minos, kurias jis taisė dvikovos metu, 
prilipo jam prie veido - minų nusikratyti nėra lengva, kartą 
ištemptas veidas pats savaime neatsikuria, juk nėra guminis. 
Tai ir vaikščiojo su tokia antipatiška marmūze, kad net Hope- 
kas ir Mizdralas, artimiausi bičiuliai, ėmė vengti jo kiek įma- 
nydami. Kuo buvo bjauresnio veido - aiškus dalykas - tuo 
labiau dūsavo dėl pusbernio; kuo labiau dūsavo dėl pusber- 
nio — tuo bjaurėjo veidas. Nedalia mus suartino, jis dūsavo 
dėl pusbernio, aš dėl naujoviškosios, ir taip bendrai dūsau- 
jant iš lėto ėjo laikas, tačiau tikrovė ir toliau liko neprieinama 
ir nepasiekiama, tarsi mūsų veidai būtų išberti. Jis papasako- 
jo, kad yra numatęs nuskinti Jaunatvių tarnaitę - tą vakarą, 
kai įkaušęs ėjo per virtuvę, nuvogė nuo jos lūpų bučinuką, 
bet jam to pasirodė per maža. 

— Čia ne tai, — sakė jis, - čia dar ne tai. Nuvogti mergos 
bučinuką? Teisybė, merga basa, tiesiai iš kaimo ir - kaip suži- 
nojau - turi brolį pusbernį, bet kas iš to, po galais, cholera, kad 
tave dryži paraliai (i1r pavartojo kitus žodžius, kurių nenoriu 
kartoti), sesuo tai ne brolis, tarnaitė tai ne pusbernis. Vaikštau 
pas ją vakarais, kai toji tavo Jaunatvienė išeina į komiteto po- 
sėdį, netgi kaimiškai liežuvį laužau, bet ji iki šiol nesutinka pri- 
pažinti manęs savu. 

Ir štai taip. formavosi jo pasaulis - su tarnaite antrame plane, 
su pusberniu pirmame. Bet mano pasaulis visas visutėlis iš mo- 
kyklos persikėlė į Jaunatvių namus. 

Jaunatvienė motinos įžvalgumo dėka netruko pastebėti, kad 

esu įsimylėjęs jos dukterį. Nėra reikalo aiškinti, kad inžinierie- 
nė, kurią Pimka iš pat pradžių nemenkai suaudrino, po šio at- 
radimo susiaudrino dar labiau. Senamadiškas ir manieringas 
vaikinas, nemokantis nuslėpti susižavėjimo naujoviškais pen- 
siono mokinės atributais, buvo tarsi kalba, kuria galėjo jausti ir 
mėgautis visais dukters žavesiais, o netiesiogiai — ir savo pa- 
čios. Todėl tapau tos nutukusios moters kalba - ir kuo buvau 
senoviškesnis, nenuoširdesnis ir nenatūralesnis, tuo geriau jos 
jautė savo naujoviškumą, nuoširdumą ir paprastumą. Ir todėl 
dvi infantilios tikrovės - naujoviška ir ssnamadiška - skatinda- 
mos, erzindamos ir kurstydamos viena kitą tūkstančiais keis- 
čiausių sąsajų, kaupėsi ir kristalizavosi į kaskart labiau frag- 
mentišką ir žalią pasaulį. Galop senoji Jaunatvienė ėmė rodytis 
prieš mane, girtis ir didžiuotis naujoviškumu, kuris atstojo jai 
jaunystę. Valgant visai šeimai prie stalo ar tiesiog laisvomis va- 
landėlėmis prasidėdavo pokalbiai apie Papročių Laisvę, Epo- 
chą, Revoliucinius Sukrėtimus, Pokario Laikus ir t. t., ir senoji 
buvo sužavėta, kad savo Epocha gali būti jaunesnė už vaikiną, 
kuris yra jaunesnis amžiumi. Iš savęs padarė jauniklę, o iš ma- 
nęs - senuką. 

— Ir kaipgi laikosi mūsų jaunasis studentas? - klausinėdavo 
ji. - Mūsų supuvęs kiaušinis? 

Ir su inteligentiškos naujoviškos inžinierienės, kokia ji buvo, 
rafinuotumu šaipėsi iš manęs, visu savo gyvenimišku verslumu 
ir patyrimu, ir tuo, kad pažįsta gyvenimą, ir tuo, kad ją, sanita- 
rę, Didžiojo karo metu apspardė kareiviai, ir savo įkarščiu, ir 
savo horizontais, ir savo Pažangios, Veiklios, Drąsios moters 
liberalizmu bei savo naujoviškais papročiais, kasdienine vonia 
ir atviru vaikščiojimu į tam tikrą, iki šiol užkonspiruotą išvietę. 
Keisti, iš tikro keisti dalykai! Retkarčiais mane aplankydavo 
Pimka. Senasis mokytojas grožėjosi mano užpakaliu. 

— Koks užpakaliukas, - murmėdavo sau po nosimi, - stačiai 
neprilygstamas! 

Ir kiek įmanydamas dar kurstė-Jaunatvienę, be galo perdė- 
damas savo senoviško pedagogo genre* ir kuo labiausiai pik- 
tindamas naujovišką pensiono mokinę. Pastebėjau, kad kur ki- 
tur, pavyzdžiui, su Piorkovskiu, anaiptol nebuvo toks senas ir 
nesilaikė senoviškų principų, ir negalėjau suprasti, ar tai Jau- 
natviai sukelia tą jo senoviškumą, ar - atvirkščiai - jis sužadina 
Jaunatvių naujoviškumą, o gal jie darėsi priklausomi vieni nuo 
kitų iš aukščiausiųjų dermės paskatų. Iki šiol nežinau, ar Pim- 
ka, pedagogas, suk nesukęs, pedagogas absoliutus, verčiamas 
pokarinės Jaunatvytės palaidūnystės, įgavo ryškių ikikarinio pe- 
dagogo bruožų, ar tai jis išprovokavo palaidūnystę, sąmonin- 
gai pasirinkęs būtent tokią nelaimingą ir nevykusį garbaus se- 
nelio vaidmenį. Ką ir kas čia formavo — naujoviška pensiono 
mokinė senelį ar senelis naujovišką pensiono mokinę? Klausi- 
mas visai beprasmiškas ir bergždžias. Kaip vis dėlto keistai kris- 
talizuojasi ištisi pasauliai tarp dviejų žmonių blauzdų! 

Šiaip ar taip, abu jautėsi kuo puikiausiai, jis - kaip senųjų 
principų ir pažiūrų pedagogas, ji - kaip palaidūnė, ir pamažu 
jo vizitai darėsi ilgesni ir vis mažiau dėmesio jis skyrė man, jį 
visą atiduodamas naujoviškajai. Ar pasakyti tiesą? Pimka suža- 
dino mano pavydą. Nežmoniškai kentėjau matydamas, kaip 
jiedu vienas kitą papildo, susiderina, rimuoja dainelę, kaip abu 
kartu kuria mažą pikantišką senai jauną poemėlę, ir buvo sar- 
mata, kad nukvakęs senukas su tūkstantį kartų bjauresnėmis 
blauzdomis nei mano susikukavo su naujoviška mergina. Jie 
nuolatos ginčydavosi, dažniausiai dėl Norvido, malonusis Pimka 
negalėjo susitaikyti su tuo, kad ji ignoruoja šį dalyką, tai žeidė 

Jo švenčiausius jausmus, 0 jai arčiau širdies buvo šuoliai į aukš- 
tį, ypač su kartimi — ir taip jis nuolat piktinosi, o ji juokėsi, jis 
rekomendavo, o ji nenorėjo, jis maldavo, o ji šokinėjo - nuo- 
lat, nuolat, nuolat! Negalėjau atsistebėti išmintimi ir ištverme, 
su kuria pedagogas, nė valandėlę nenustodamas būti pedago- 
gu, visada veikdamas pagal pedagogikos taisykles, vis dėlto su- 
gebėjo semtis malonumo iš naujoviškos pensiono mokinės — 
remdamasis kontrasto galia ir antisintezės būdu, negalėjau at- 
sistebėti, kaip jis pedagogu skatino ją būti pensiono mokine, o 
ji pensiono mokine skatino jį būti pedagogu. Pavydėjau baisiai, 
nors juk ir aš skatinau ją antiteziškai ir buvau jos skatinamas — 
tačiau aš, o Dieve, nenorėjau būti ssnamadiškas su ja, norėjau 
su ja būti naujoviškas! 

Ek, kančia, kančia, kančia! Niekaip negalėjau jos atsikratyti. 
Bergždžiai visais būdais bandžiau išsilaisvinti. Patyčios, kurių 
jai negailėdavau mintyse, nedavė jokių rezultatų - iš tikro, ką 
reiškia pigi pajuoka už akių? Galų gale patyčios buvo ne kas 
kita, o tik garbinimas. Nes patyčių dugne slypėjo nuodijantis 
troškimas patikti — jeigu tyčiojausi, tai nebent tik todėl, kad 
apsikaišyčiau patyčių povo plunksnomis - ir tik todėl, kad ne- 
buvau priimtas. O tokios patyčios atsigręždavo prieš mane, dėl 
to mano veidas darėsi vis bjauresnis ir baisesnis. Ir su tokiomis 
patyčiomis nedrįsau eiti prieš ją —- ji tik gūžtelėtų pečiais. Nes 
mergina, ir tuo ji panaši į kitus žmones, niekada neišsigąs to, 
kuris iš jos šaiposi, nes nebuvo priimtas... O kvailas išpuolis, 
kurį padariau tada jos kambaryje, davė man tik tiek, kad nuo 
tada su manimi buvo atsargi, ignoravo mane - ignoravo taip, 
kaip sugeba tik naujoviška pensiono mokinė, puikiai žinanti, 
kad esu įsimylėjęs jos naujoviškus žavesius. Tai stiprino, didino 
tuos savo žavesius su rafinuotos šarkos žiaurumu, tuo pat metu 
rūpestingai vengdama bet kokio koketiškumo, dėl kurio galėtų 

tapti nuo manęs priklausoma. Tik tiek, kad pati prieš save da- 
rėsi vis labiau padūkusi, įžūlesnė, drąsesnė, griežtesnė, lanks- 
tesnė, sportiškesnė, blauzdiškesnė, greičiau pasiduodavo nau- 
joviškumo žavesiui. Ir sėdėdavo per pietus, ak, subrendusi ne- 
brandume, pasitikinti savimi, abejinga, sėdėjo pati sau, o aš 
sėdėjau dėl jos, dėl jos, dėl jos sėdėjau ir negalėjau nė vienos 
valandėlės sėdėti ne dėl jos, buvau joje, ji turėjo mane savyje 
kartu su mano patyčiomis, jos skonis, jos nuomonė buvo mano 
skonis bei nuomonė, sau patikti galėjau tik tiek, kiek patikau 
jai. Kankynė - visam visutėliam tūnoti naujoviškoje pensiono 
mokinėje. Ir niekada, nė vieno kartelio nepavyko sučiupti iš- 
krypstant ją iš naujoviško stiliaus, niekada jokio netikslumo, 
per kurį būčiau galėjęs išsigauti į laisvę, pabėgti! 

Kaip tik tai mane joje ir užbūrė - subrendimas ir suverenu- 
mas jaunystėje, stiliaus tvirtumas. Kai mes ten, mokykloje, bu- 
vome spuoguoti, kai nuolat atsirasdavo šašų ir idealų, kai mū- 
sų judesiai buvo nevikrūs, kai kas žingsnis pasielgdavome ne- 
taktiškai — jos exterieur“ buvo nepriekaištinga. Jai jaunystė 
nebuvo pereinamasis amžius - jaunystė naujoviškajai buvo vie- 
nintelis tinkamas žmogaus gyvenimo laikotarpis - ji nieki- 
no subrendimą, tiksliau, nesubrendimą lai- 
kė subrendimu - nepripažino barzdų, ūsų, mamyčių ar 
motinų su vaiku - štai iš kur ji sėmėsi savo magiškos galios. Jos 
jaunystė netroško jokių idealų, nes pati buvo idealas. Tai ko čia 
stebėtis, kad aš, nukamuotas idealistinės jaunystės, kaip vana- 
gas puoliau prie tos idealios jaunystės. Bet jį manęs nenorėjo! 
Marmūzę man darė! Ir kasdien vis baisesnę. 

Ak, kaip ji mane kankino! Nėra nieko žiauresnio už žmogų, 
kuris kitam žmogui daro marmūzę. Niekuo nesibodi, kad tik 

įstumtų į juokingumą, į groteską, maskaradą, nes ano bjauru- 
mas peni jo grožį, o, patikėkite mano žodžiu - padaryti kitam 
užpakalį yra menkas niekas palyginti su marmūzės darymu! O 
kartais, privestas iki paskutiniosios, kurdavau žiauriausius pen- 
siono mokinės fizinio sunaikinimo planus. Subjaurinti jai vei- 
delį. Sudarkyti, nupjauti nosį. Tačiau Mientaus ir Sifono pa- 
vyzdys rodė, kad fizinė prievarta duoda nedaug naudos, ne, 
dvasiai nosis nerūpi, dvasią galima išlaisvinti tik per dvasinę 
pergalę. O ko galėjo imtis mano dvasia, jeigu visa tūnojo joje, 
jei buvau joje, jei ji mane uždarė savyje. Ar galima savo paties 
jėgomis išsiveržti iš ko nors, jei neturi daugiau nieko, tik tą ką 
nors, jokios atsparos, jokio ryšio daugiau su niekuo, tik su juo, 
jeigu jo stilius visiškai tave pavergė? Ne, savo paties jėgomis to 
padaryti neįmanoma, apie tai negali būti nė kalbos. Nebent 
kas nors trečias iš šono padėtų man, ištiestų nors piršto galelį. 
O kas galėjo padėti? Mientus, kuris nesilankė pas Jaunatvius 
(ateidavo tik į virtuvę, paslapčia) ir niekad nedalyvaudavo man 
bendraujant su pensiono mokine? Jaunatvys, Jaunatvienė, Pim- 
ka, visi pensiono mokinės draugai? O gal samdoma tarnaitė, 
bebalsis asmuo? Tuo tarpu marmūzė darėsi vis bjauresnė, o kuo 
buvo bjauresnė, tuo labiau Jaunatvienė ir Jaunatvytė vienijosi 
naujovišku stiliumi ir tuo bjauresnę darė man marmūzę. O, sti- 
lius - tironijos įrankis! Prakeikimas! Tačiau moteriškos ėmė ir 
apsiskaičiavo! Nes atėjo valandėlė, kai atsitiktinai, dėl Jaunat- 
vio (taip, būtent Jaunatvio), stiliaus grandinės įtrūko, ir aš pa- 
mažu atgavau galėjimą. Ir tada - puoliau į ataką. Ei, pulk, griebk, 
ei, naujoviškos pensiono mokinės stilių ir grožį! 


Keistas dalykas - už išsilaisvinimą esu dėkingas inžinieriui, 


jeigu nejis, būčiau likęs pavergtas amžiams. Jis tai padarė nety- 
čiom, viskas šiek tiek persistūmė, ir kaipmat pensiono mokinė 

atsidūrė manyje, o ne aš - pensiono mokinėje, taip, inžinierius 
įtraukė dukterį į mane, iki karsto lentos būsiu jam už tai dėkin- 
gas. Prisimenu, kaip viskas prasidėjo. Prisimenu - pareinu iš 
mokyklos namo, Jaunatviai jau sėdi prie stalo, tarnaitė įneša 
bulvienę, pensiono mokinė irgi sėdi - sėdi absoliučiai, su šiek 
tiek bolševikiška fizkultūra ir guminiais bateliais. Sriubos valgė 
mažai — užtat vienu mauku išgėrė stiklinę šalto vandens ir už- 
kando duonos kriaukšliu, sriubos vengė, veikiausiai jos tipui 
kenkė vandeninga, šilta ir pernelyg paprasta tyrė, ir, galimas 
daiktas, kuo ilgiau norėjo būti alkana, bent iki antro patiekalo, 
nes alkana naujoviška mergina yra aukštesnės klasės nei soti 
naujoviška mergina. Jaunatvienė irgi valgė mažai sriubos ir ma- 
nęs nė nepaklausė, kaip sekasi mokykloje. Kodėl nepaklausė? 
Todėl, kad nepripažino tų motiniškų klausimų ir apskritai mo- 
tina jai kėlė šiokį tokį pasibjaurėjimą, nemėgo motiniškumo. 
Arčiau širdies jai buvo seseriškumas. 

— Prašau, Viktorai, paimk druskos, - tarė ji, duodama vyrui 
druskinę tikros, ištikimos draugės ir Velso skaitytojos tonu ir, 
žvelgdama šiek tiek į ateitį, šiek tiek į erdvę, pabrėždama hu- 
manitarinį maištą individo, kovojančio su visuomeninio blo- 
gio, neteisybės ir skriaudos nešlove, pridūrė: 

— Mirties bausmė jau atgyveno. 

Ir tada Jaunatvys, tasai europietis, inžinierius ir sąmoningas 
urbanistas, kuris susiformavo Paryžiuje ir iš ten grįžo europie- 
čiu, juodbruvas, dėvintis laisvo stiliaus drabužius, su geltonais 
ševro odos pusbačiais, naujais, krintančiais į akis, su apykakle 
d la Slovackis ir akiniais raginiais rėmeliais, neturintis jokių 
prietarų, užkietėjęs pacifistas ir mokslinio darbo organizavimo 
garbintojas, mėgstantis mokslinius anekdotus ir sąmojus bei są- 
mojus iš kabaretų, imdamas druskinę tarė: 

— Ačiū, Joana. 

Paskui sąmoningo pacifisto, bet su politechnikos studento 
priemaiša, balsu pridūrė: 

— Brazilijoje skandina druskos statines, tuo tarpu mes moka- 
me po šešis grašius už gramą. Politikai! Mes, specialistai. Pa- 
saulio reorganizacija. Tautų Lyga. 

Tada Jaunatvienė giliai atsiduso ir inteligentiškai, su geres- 
nės rytdienos ir Žeromskio stiklinių namų vizija, remdamasi 
vakarykštės Lenkijos galybės tradicija ir linkdama į rytdienos 
Lenkiją, tarė: 

— Zuta, o kas tas vaikinas, su kuriuo vakar grįžai iš mokyk- 
los? Gali neatsakyti, jei nenori. Juk žinai, kad tavęs nevaržau. 

Jaunatvytė abejingai sukramtė kąsnelį duonos. 

— Nežinau, - atsakė. 

— Nežinai? - džiaugsmingai paklausė motina. 

— Prikibo prie manęs, - tarė pensiono mokinė. 

— Prikibo? - paklausė Jaunatvys. 

Tiesą sakant, paklausė mašinaliai. Bet šitas klausimas apsun- 
kino reikalą ir galėjo sukelti įtarimą, kad šitaip pasireiškia se- 
noviško tėvo nepasitenkinimas. Todėl įsiterpė Jaunatvienė: 

— O kas čia keisto? - tarė ji, bet galbūt su perdėtu įkarščiu. — 
Prikibo prie jos - baisus čia daiktas! Tegu kimba! Zuta, o gal 
susitarei su juo susitikti? Puiku! Gal nori išplaukti su juo val- 
timi - visai dienai? O gal nori išsiruošti į week-end* ir negrįž- 
ti nakvoti? Tai gali ir negrįžti, - tarė paslaugiai, - drąsiai gali! 
"O gal nori išvykti be pinigų, gal nori, kad jis mokėtų už tave, o 
gal pati nori už jį mokėti, nori, kad jis būtų tavo išlaikytinis — 
tokiu atveju duosiu tau pinigų. Bet veikiausiai abu susitvarky- 
site be pinigų, ką? — tarė ji išdidžiai, net palinkusi į priekį. 
Tiesą sakant, ji truputį persistengė, bet duktė dailiai išsisuko 

nuo motinos, kuri pernelyg akivaizdžiai norėjo pasirodyti duk- 
ters sąskaita. 

— Gerai, mama, gerai, - neutraliai atsakė duktė, neimdama 
kotleto, nes malta mėsa jai nepatiko - per minkšta ir per leng- 
va valgyti. Naujoviškoji su tėvais buvo labai atsargi, niekada 
pernelyg arti neprisileisdavo. 

Bet inžinierius jau pasigavo žmonos pradėtą temą. Kadangi 
žmona leido suprasti, jog neva jis neigiamai vertinąs dukters 
užkabinimą, tėvas irgi panoro pasirodyti. Taip jie pakaitom pa- 
laikė pradėtą temą. Ir tarė: 

— Žinoma, kas čia blogo! Zuta, jeigu nori turėti nesantuoki- 
nį vaiką, tai jokių problemų. O kas čia blogo! Mergystės kultas 
žlugo! Mes, naujos visuomeninės tikrovės inžinieriai konstruk- 
toriai, nepripažįstame senoviškų kaimiečių mergystės kulto! 

Gurkštelėjo vandens ir nutilo pajutęs, kad šiek tiek persisten- 
gė. Bet tada Jaunatvienė perėmė temą ir netiesiogiai, užuolan- 
kom ėmė įkalbinėti dukterį turėti nesantuokinį vaiką, de- 
monstravo savo liberalizmą, pasakojo apie santykius Ameriko- 
je, citavo Lindsėjų, pabrėžė šiuolaikinio jaunimo požiūrį į šį 
dalyką ir t. t., ir t. t. ... Tai buvo jų arkliukas. Kai vienas nusės- 
davo pajutęs, jog persistengė, užšokdavo kitas ir šuoliavo to- 
liau. Tai buvo iš tikro keista, nes - jau esu tai minėjęs - nė 
vienam iš jų (nes Jaunatviui irgi) nerūpėjo nei motina, nei 
vaikas. Tik reikia suprasti, kad į šį reikalą jie žiūrėjo ne iš 
motinos, o iš pensiono mokinės, ne iš vaiko, o iš nesantuoki- 
nio pusės. Ir pirmiausiai Jaunatvienė norėjo nesantuokiniu 
dukters vaiku išeiti į pirmas istorijos avangardo gretas, norė- 
jo, kad tas vaikas būtų pradėtas nerūpestingai, lengvai, drą- 
siai, akiplėšiškai, krūmuose, sporto iškyloje su bendraamžiu, 
kaip kad aprašoma šiuolaikiniuose romanuose, ir pan. Paga- 
liau jau pats kalbėjimas, tas faktas, kad tėvai įkalbinėja pen- 

siono mokinę, iš dalies teikė trokštamą skonį. Ir jie drąsiai 
tenkino šį savo poreikį, nes jautė mano negalėjimą pensiono 
mokinės atžvilgiu - iš tikrųjų iki šiol neišmokau apsiginti nuo 
septyniolikmetės krūmuose žavesio. 

Bet jie neatsižvelgė į tai, kad tądien net pavydas manyje iš- 
nyko, buvau visiškas vargšas. Ką gi - dvi savaites be perstojo 
darė man snukį, ir galop jis tapo toks atgrasus, kad net pavydė- 
ti neturėjau iš ko. Numaniau, kad jaunuolis, apie kurį kalbėjo 
Jaunatvienė, - tai Kopirda, tačiau ką gi, viskas vis viena - šird- 
gėla, liūdesys - liūdesys ir skurdas - skurdas ir didžiulis nuo- 
vargis, rezignacija. Todėl, užuot mintijęs tą mintį iš žaliai žyd- 
ros, akiplėšiškos, gaivios pusės, mintijau ją skurdžiai. „Ką gi, 
vaikas yra vaikas“, - galvojau įsivaizduodamas gimdymą, žin- 
dyvę, ligas, uždegimus, vaikišką netvarką, jo išlaikymo išlai- 
das, taip pat tai, kad vaikas savo vaikiška šiluma ir pienu netru- 
kus sunaikintų merginą, paversdamas ją apsunkusia ir šilta ma- 
myte. Tad palinkęs prie Jaunatvytės gailiai, mąsliai tariau: 

— Mamyte... 

Ištariau labai liūdnai, graudžiai ir šiltai, į tą Žodį sudėjau visą 
motinišką švelnumą, į kurį jie savo ryškioje, gaivioje, mergiš- 
koje ir jaunatviškoje pasaulio vizijoje nenorėjo atsižvelgti. Kam 
taip pasakiau? Ogi šiaip sau. Mergina, kaip ir kiekviena, visų 
pirma buvo estetė, jos pagrindinė užduotis - būti dailia, o aš, 
derindamas prie jos tipo šiltą, jausmingą ir šiek tiek apnuogi- 
nantį žodį „mamytė“, kūriau kažką baisiai nevalyvo ir negra- 
žaus. Ir maniau, kad gal dėl to ji suskils. Žinojau ir tai, kad ji 
išsprūs, o negražumas liks man - nes tarp mūsų susiklostė to- 
kie santykiai, jog viskas, ko imdavausi prieš ją, prilipdavo prie 
manęs - tarsi būčiau spjaudęs prieš vėją. 

O čia Jaunatvys kad sukikens! 

Sukikeno netikėtai pačiam sau, gerkliniu balsu, čiupo serve- 

tėlę, susigėdo - kikeno išsprogusiomis akimis, užsikosėjo ir kva- 
tojo į servetėlę, baisiai, automatiškai, prieš savo valią. Labai 
nustebau! Kas taip pakuteno jo nervų sistemą? Tasai žodis „ma- 
mytė“? Prajuokino kontrastas tarp jo merginos ir mano mamy- 
tės, rado kažkokias sąsajas, gal su kabaretu, o gal mano liūdnas 
ir gailus balsas privedė jį prie žmonių giminės nuomonės. Jis 
turėjo visiems inžinieriams būdingą savybę - nepaprastai mėgo 
žydiškus juokus, o mano posakis iš tiesų smarkiai jais atsidavė. 
Ir kikeno tuo smarkiau, kuo labiau prieš valandėlę šlovino ne- 
santuokinį vaiką. Net nuo nosies nukrito akiniai. 

— Viktorai, - tarė Jaunatvienė. 

O aš dar kliūstelėjau alyvos į ugnį. 

— Mamyte, mamyte... 

— Atsiprašau, atsiprašau, - kikeno jis, - atsiprašau, atsipra- 
šau... Negaliu! Atsiprašau... 

Mergina palinko prie lėkštės, ir staiga beveik fiziškai paju- 
tau, kad per tėvo kikenimą mano posakis ją užkliudė, ji buvo 
užkliudyta - taip, taip, nesuklydau, tėvo juokas iš šono pakeitė 
situaciją, ištraukė mane iš pensiono mokinės. Galų gale ją pa- 
liečiau! Sėdėjau suglaudęs ausis tarsi kiškis. 

Tėvai irgi tą pastebėjo, šoko į pagalbą. 

— Stebiuosi tavimi, Viktorai, - tarė nepatenkinta Jaunatvie- 
nė, - mūsų senuko pastabos nėra net sąmojingos. Tai poza ir 
nieko daugiau! 

Galiausiai inžinierius sutramdė juoką. 

— Ką, manai, iš jo juokiausi? Niekada gyvenime, netgi negir- 
dėjau, ką pasakė, - šiaip prisiminiau vieną dalyką... 

Tačiau jų pastangos dar smarkiau įtraukė pensiono mokinę 
į situaciją. Nors gerai nesuvokiau, kas čia vyksta, tuo pačiu 
apsunkusiu ir gailiu tonu dar porą kartų pakartojau „mamy- 
te, mamyte“, o dėl kartojimo tas žodis, matyt, įgavo naujos 

jėgos, nes inžinierius vėl sukikeno - trumpai, su pertrūkiais, 
krenkščiančiu, gerkliniu juoku. Ir turbūt tas kikenimas jį pra- 
juokino - nes netyčia nusikvatojo visu balsu ir tučtuojau užsi- 
kimšo burną servetėle. 

— Prašau nesikišti! — piktai šūktelėjo man Jaunatvienė, bet 
savo pykčiu dar labiau įtraukė dukterį, kuri galop gūžtelėjo 
pečiais. 

— Nusiramink, mama, - iš pažiūros abejingai tarė, ir tai ją 
irgi įtraukė. Keista - santykis tarp mūsų pasikeitė taip radika- 
liai, kad kiekvienas žodis juos įtraukdavo. Tiesą sakant, tai bu- 
vo netgi malonu. Jaučiau, kad atgavau galėjimą su pensiono 
mokine. Bet man, tiesą sakant, buvo tas pats. Kadangi jaučiau, 
kad atgavau galėjimą, nes man buvo tas pats, ir kad jeigu nors 
vieną akimirką savo liūdesį ir graudulį, skurdą ir menkumą 
pakeisčiau triumfu, tučtuojau mano galėjimas išnyktų, nes šis 
galėjimas buvo keistas, pagrįstas deklaruotu ir atsižadėtu nega- 
lėjimu. Tad norėdamas įsitvirtinti menkume ir parodyti, kad 
man čia viskas visiškai vis viena, ėmiau terliotis su kompotu, 
mėčiau ten trupinius, atliekas, duonos gumuliukus, makalavau 
šaukšteliu. Mano marmūzė - kaip visada, man gera ir tokia — 
ak, po galais, ko čia jaudintis - galvojau tingiai, dar truputį 
pridėdamas druskos, pipirų ir du dantų krapštukus - ak, tegu, 
viską suvalgysiu, galiu misti bet kuo, man viskas tas pats... Ir 
jaučiausi tarsi gulėdamas griovy, kai virš galvos skraido paukš- 
"teliai... nuo to makalavimo man pasidarė šilta ir jauku. 

— Ką, kavalieriau?.. Ką čia, kavalieriau? Kodėl terliojiesi su 
kompotu? 

Jaunatvienė uždavė klausimą tyliai, bet nervingai. Pakėliau 
surukusį žvilgsnį nuo kompoto. 

— Aš tik šiaip... man tas pats... - sušnibždėjau gailiai ir mei- 
liai. Ir ėmiau valgyti tą tyrę, o mano dvasiai tyrė išties nedarė 

jokio įspūdžio. Sunku pasakyti, kokį įspūdį tai padarė Jaunat- 
viams, nesitikėjau jį būsiant tokį stiprų. Inžinierius trečią kartą 
spontaniškai sukikeno kabaretiniuų juoku, nuomoniniu juoku, 
užpakaliniu juoku. Mergina pasilenkė prie lėkštės ir valgė savo 
kompotą tylėdama, tvarkingai, santūriai, netgi - didvyriškai. 
Inžinierienė išbalo - ir žiūrėjo į mane kaip užhipnotizuota, iš- 
plėstomis akimis, aiškiausiai manęs bijojo. Bijojo! 

— Tai poza! Poza! - murmėjo. — Prašau nevalgyti... Drau- 
džiu! Zuta! Viktorai - Zuta! Viktorai! Zuta! Zuta! Viktorai — 
nustok, uždrausk! O... 

Valgiau toliau, nes kodėl neturėčiau valgyti? - viską suvalgy- 
siu, net nudvėsusią žiurkę, man tas pats... „Ek, Mientau, - pa- 
maniau, - gerai, gerai... Gerai... Ką čia, ko čia, kad tik būtų ko 
burnon įsidėti, ką čia, ko čia, ką čia...“ 

— Zuta! - veriamai sušuko Jaunatvienė. Motina daugiau 
nebeišgalėjo žiūrėti į dukters garbintoją, vartojantį viską be 
jokios atrankos. Bet tada pensiono mokinė, kuri kaip tik už- 
baigė savo kompotą, atsistojo ir išėjo. Jaunatvienė jai iš 
paskos. Jaunatvys išėjo konvulsiškai kikendamas, kišdamas 
burnon nosinę. Nežinia, ar baigė pietauti, ar pabėgo. Žino- 
jau - pabėgo! Puoliau juos vytis! Mūsų viršus! Pirmyn, ata- 
kuok, prikibk, mušk, vyk, vykis, lipk ant kulnų, čiupk, pri- 
dusink, dusink, dusink, spausk ir nepaleisk! Bijojo? Tai gąs- 
dink! Bėgo? Vykis! Tyliau, ramiai, ramiai, ramiai, varganai 
ir graudulingai, elgetos nekeisk į nugalėtoją, juk elgeta at- 
nešė tau pergalę. Bijojo, kad jiems kaip kompoto neparuoš- 
čiau smegeningos merginos. Cha, dabar jau žinojau, iš kurio 
galo prieiti prie jos stiliaus! Ir galėjau smegeningai, menta- 
liškai prikimšti ją viskuo, kas pasitaikys po ranka, skalam- 
byti šaukšteliu, smulkinti, maigyti nesiskaitydamas su prie- 
monėmis! Bet ramiai, tik ramiai... 

Kas būtų patikėjęs, kad pogrindinis Jaunatvio kikenimas su- 
grąžins man galimybę priešintis? Mano veiksmai ir mintys at- 
gavo nagus. Ne, partija dar nebuvo laimėta. Tačiau bent jau 
galėjau veikti. Žinojau, kokiu keliu eiti. Kompotas man viską 
atskleidė. Lygiai taip pat, kaip sugadinau kompotą, paversda- 
mas jį bjauria putra, galėjau sunaikinti pensiono mokinės nau- 
joviškumą, įmaišydamas į jį svetimų, heterogeniškų elementų 
ir apskritai visko, kiek tilps. Ei, ei, ei, pulk naujovišką stilių, 
naujoviškos pensiono mokinės grožį! Tik tyliau, tyliau... 

9 skyrius 


Žiūrėjimas pro rakto skylutę ir 
tolesnis skverbimasis į naujoviškumą 


Tyliai nuėjau į savo kambarį ir atsiguliau ant kanapos. Turė- 
jau apmąstyti veiksmų planą. Visas virpėjau apsipylęs šaltu 
prakaitu, nes žinojau, kad savo kelionėje nesėkmių laiptais 
leidžiuosi į patį pragaro dugną. Ne, visa tai, kas skanu, negali 
būti baisu (tą nurodo pats žodis „skanu“), tik tai, kas neska- 
nu, yra išties nevalgoma. Su pavydu prisiminiau tuos gražius, 
romantiškus arba klasikinius nusikaltimus, smurtą, išluptas 
akis poezijoje ir prozoje - žinau, kad tikrai baisu tai sviestas 
"su uogiene, o ne didingi ir gražūs nusikaltimai iš Šekspyro. 
Ne, nekalbėkite man apie tuos jūsų surimuotus skausmus, ku- 
riuos be vargo nugurkiame kaip austres, nekalbėkite apie gė- 
dos saldainiukus, šokoladinį siaubo kremą, vargo pyragaičius, 
kančios čiulpinukus ir sielvarto želė. Ir kodėl gi kokia nors 
„poniutė, kuri nepavargstančiu pirštu drasko kruviniausius vi- 
suomenės skaudulius, šešių asmenų darbininkų šeimos narių 
mirtį badu, kodėl, klausiu, tuo pačiu pirštu ji nė už ką neiš- 
drįs viešai pasikrapštyti ausį? Ogi todėl, kad taip daryti būtų 
gerokai baisiau. Bado mirtį arba milijonų žmonių mirtį kare 
galima nuryti, netgi skaniai - bet ir dabar pasaulyje egzistuoja 
nevalgomos, vėmulį keliančios, blogos, disharmoniškos, atstu- 

miančios ir atbaidančios, ak, šėtoniškos kombinacijos, kurias 
žmogaus organizmas atmeta. O juk skanauti yra mūsų svar- 
biausias uždavinys, mes privalome skanauti, skanauti, tegu 
merdi vyras, žmona ir vaikai, tegu širdis dūžta į šipulius, kad 
tik būtų skanu, kad tik gomuriui malonu. Taip, tai, ko turėjau 
imtis Subrendimo vardan ir tam, kad išsilaisvinčiau iš pensio- 
no mokinės magijos, buvo antikulinarinė ir antigomurinė veik- 
la, nuo kurios krūpčioja ryklė. 

Aš neapgaudinėjau savęs - mano sėkmė prie pietų stalo bu- 
vo iliuzinė, įveikiau tik tėvus, mergina išsisuko be didesnių 
nuostolių ir pasiliko tolima ir nepasiekiama. Kaip per atstu- 
mą naikinti jos naujovišką stilių? Kaip iš tikrųjų įtraukti jį į 
mano veiklos orbitą? O juk mus skyrė ne tik psichologinis, 
bet ir fizinis atstumas —- matydavomės tik per pietus ir vaka- 
rienę. Kaip naikinti ją, kaip iš tolo iškimšti mentališkai, tai 
yra tada, kai ji būna viena, kai manęs nėra šalia? „Nebent, - 
mąsčiau varganai, - nebent žvilgčiojant pro rakto skylutę ir 
slapčiom pasiklausant“. Šiam veiksmui kelias jau buvo pra- 
mintas, nes jie patys nuo pat pirmos mūsų pažinties valandė- 
lės ėmė laikyti mane tokiu, kuris mėgsta slapta žvilgčioti ir 
klausytis. „Ir kas žino, — mąsčiau vangiai, su viltimi, - gal 
pridėjęs akį prie rakto skylutės iš karto pamatysiu ką nors 
tokio, kas mane nuo jos atstums, juk dažna gražuolė savo kam- 
baryje elgiasi atstumiančiai“. Tačiau buvo ir toks pavojus: kai 
kurios pensiono mokinės, besigėrinčios savimi ir pasidavu- 
sios stiliaus disciplinai, vienos savo kambaryje elgiasi taip pat, 
kaip viešumoje. Todėl vietoj bjaurumo kuo puikiausiai galė- 
jau pamatyti ir grožį, o grožis, pamatytas slapčia, yra dar la- 
biau žudantis. Prisiminiau, kaip netikėtai įėjęs užtikau pen- 
siono mokinę su skudurėliu rankoje labai stilinga poza - taip, . 
bet, kita vertus, pats žvilgčiojimo pro rakto skylutę faktas jau 

gadino ir kimšo, nes į grožį žvilgčiojame bjauriai ir ant grožio 
lieka mūsų žvilgsnių nuosėdos. 

Šitaip samprotavau tarsi apimtas karštligės — galop tingiai 
nuslinkau nuo kanapos ir nuėjau prie rakto skylutės. Bet prieš 
priglausdamas prie jos akį pažvelgiau pro langą, o diena buvo 
graži, gaivi ir rudeniška - rudens nušviestoje gatvėje Mientus 
sėlino prie galinių durų. Matyt, taikėsi prie tarnaitės. Virš gre- 
timo namo stogo, apšviesti skaisčios saulės, gražiu pulkeliu pa- 
kilo balandžiai, kažkur toli nuskardėjo automobilio signalas, 
ant šaligatvio auklė žaidė su vaiku, langai degė saulės, kuri jau 
slinko vakarop, atšvaitais. Priešais namą stovėjo elgeta, senas, 
suvargęs žmogus, aukšto ūgio skurdžius, apaugęs gaurais ir barz- 
da. Barzdočius pakišo man vieną mintį - tingiai ir lėtai išėjau į 
gatvę, skvere nulaužiau žalią šakelę. 

— Seneli, - tariau, - štai jums penkiasdešimt grašių. Kas va- 
karą gausite po zlotą, jei iki vėlumos čia stovėsite su ta šakele 
burnoj. 

Barzdočius įsikando šakelę. Laimindamas pinigą, kuris vie- 
nija sąjungininkus, grįžau į savo kambarį. Prikišau akį prie rak- 
"to skylutės. Pensiono mokinė vaikštinėjo, kaip paprastai mer- 
gina vaikštinėja po savo kambarį. Pertvarkė kažkokį stalčių, 
išsiėmė sąsiuvinį - padėjo ant stalo - jos veidą mačiau profiliu, 
tipiškos pensiono mokinės veidą virš sąsiuvinio, 

Nesitraukdamas gailiai žiūrėjau nuo ketvirtos iki šeštos 
„(o elgeta visą laiką stovėjo įsikandęs šakelę), veltui tikėda- 
masis, kad gal savo pralaimėjimą prie stalo išduos kokiu nors 
nervingu refleksu, pavyzdžiui, prikąs lūpą ar surauks kaktą. 
Bet ne. Tarytum niekas nepasikeitė. Tarytum aš neegzistuo- 
čiau. Tarytum niekas niekada nebuvo sudrumstęs jos pen- 
sioniškumo. O tasai pensioniškumas laikui bėgant darėsi vis 
šaltesnis, žiauresnis, abejingesnis, nepasiekiamesnis, ir gali- 

ma buvo suabejoti pensiono mokinės, kuri vienumoje elgėsi 
taip pat, kaip ir viešumoje, sugadinimo galimybe. Tiesiog 
galima buvo abejoti, ar pietų metu kažkas įvyko. Apie šeštą 
valandą staiga klastingai atsidarė durys - ant slenksčio sto- 
vėjo inžinierienė. 

— Dirbi? - paklausė su palengvėjimu, tiriamai nužvelgdama 
dukterį. - Dirbi? 

— Ruošiu vokiečių, - atsakė pensiono mokinė. 

Motina dar kartą atsiduso. 

— Dirbi - tai gerai. Dirbk, dirbk. 

Nusiraminusi paglostė jai galvą. Negi ir ji tikėjosi dukterį 
palūšiant? Zuta nedraugiškai atitraukė galvą. Motina žiojosi 
kažką sakyti, bet susilaikė. Apsidairė aplink įtariu žvilgsniu. 

— Dirbk! Dirbti! Dirbti! - prabilo nervingai. - Būk užsiėmusi — 
intensyvi. Vakare spruk į dansingą - spruk į dansingą - spruk į 
dansingą. Grįžk vėlai, užmik kietu miegu... 

— Nesukite man galvos, mama! - tvirtai tarė pensiono moki- 
nė. - Neturiu laiko! 

Motina pažvelgė į ją su slepiamu pasigėrėjimu. Pensiono 
mokinės tvirtumas visiškai ją nuramino. Suvokė, kad per pie- 
tus duktė nė truputėlio neišskydo. O man sugniaužė gerklę 
akiplėšiškas pensiono mokinės griežtumas. Tasai griežtumas 
buvo nukreiptas į ją pačią, o niekas mūsų taip neskaudina, 
kaip faktas, kad mylimoji yra nepermaldaujamai griežta ne 
tik mūsų, bet ir savo pačios atžvilgiu, kad ji treniruojasi tarsi 
kaupdama atsargas. Ir kartu merginos fenomenalumas skau- 
džiai pabrėžė jos akiplėšiškumą. Kai Jaunatvienė išėjo, palen- 
kė prie sąsiuvinio savo profilį ir nepriklausomai, svetimai ir 
žiauriai ėmė ruošti pamokas. 

Jaučiau, kad jeigu dar leisiu merginai vienatvėje būti feno- 
menalia ir jeigu neužmegsiu ryšio tarp jos ir savo žiūrėjimo pro 

rakto skylutę, reikalas gali baigtis tragiškai. Užuot naikinęs ją 
savimi, gėrėjausi, užuot čiupęs ją už gerklės, leidau, kad ji ma- 
ne sučiuptų. Tupėdamas prie durų garsiai nurijau seiles, kad ji 
išgirstų mane žiūrint. Krūptelėjo ir nepasuko galvos - tai buvo 
geriausias įrodymas, kad išgirdo, - įtraukė galvelę į pečius tarsi 
perlieta. Bet tučtuojau jos profilis nustojo egzistuoti pats sau, 
todėl staiga aiškiai ėmė alsuoti fenomenalumu. Mergina su slap- 
čia matomu profiliu kurį laiką sunkiai ir tylomis kovojo su ma- 
nimi, o toji kova pasireiškė tuo, kad ji nė nemirktelėjo. Toliau 
plunksna vedžiojo popieriuje ir laikėsi taip, tartum niekas į ją 
nežiūrėtų. 

Bet po kelių minučių skylutė duryse, žiūrinti mano akimi, 
ėmė ją erzinti - kad pademonstruotų savo nepriklausomybę ir 
užtvirtintų abejingumą, garsiai šniurkštelėjo nosimi, vulgariai 
ir bjauriai šniurkštelėjo nosimi, lyg būtų norėjusi pasakyti: „Žiū- 
rėk, kad nori, man tai nerūpi, šniurkščioju“. Merginos tokiu 
būdu parodo savo didžiausią panieką. Aš to tik ir laukiau. Kai 
ji šniurkštelėjo nosimi — tai buvo jos taktinė klaida - už durų 
šniurkštelėjau ir aš, nelabai garsiai, bet aiškiai, kaip tik taip, lyg 
nebegalėčiau susilaikyti, užsikrėtęs jos šniurkštelėjimu. Ji nuti- 
"lo kaip triušis - tas nosinis dvigarsis buvo merginai nepriimti- 
nas - bet nosis, sykį suaktyvinta, nepaliko jos ramybėje, ir po 
neilgos kovos turėjo išsitraukti nosinę ir išsišnypšti nosį, bet ir 
po to kada ne kada nervingai šniurkštelėdavo, o aš kas kartą 

tarsi aidas atsakydavau tuo pačiu. Sveikinau save, kad pavyko 
| taip lengvai išgauti jos nosį, merginos nosis buvo daug mažiau 
naujoviška už jos kojas, lengviau įveikiama. Akcentuodamas ir 
išgaudamas jos nosį, žengiau didelį žingsnį į priekį. Kad taip 
įstengčiau Jaunatvytę susargdinti nerviniu kataru, t. y. susarg- 
dinti naujoviškumą! 

O juk po šitiekos šniurkštelėjimų ji negalėjo atsistoti ir už- 

kišti rakto skylutės kokiu nors skuduru - tai būtų tolygu prisi- 
pažinti, kad ji šniurkščioja nervingai. Tyliau, šniurkščiokim grau- 
džiai, beviltiškai, slėpkimės su savo viltimi! Vis dėlto aš nepa- 
kankamai vertinau merginos sumanumą ir išradingumą. Vienu 
staigiu, plačiu judesiu nuo ausies iki ausies ji nusišluostė nosį 
ranka - visa ranka iki alkūnės - ir tas drąsus, sportiškas, veržlus 
ir žaismingas judesys pakeitė santykį jos naudai, suteikė šniurkš- 
čiojimui žavesio. Sugriebė mane už gerklės. Tuo pat metu - vos 
spėjau atšokti nuo rakto skylutės - klastingai, netikėtai į mano 
kambarį įėjo Jaunatvienė. 

— Ką čia veikiate, kavalieriau? - įtariai tarė ji, pamačiusi ma- 
ne vidury kambario neapibrėžta poza. - Kodėl čia... stovite? 
Kodėl neruošiate pamokų? O kodėl neužsiimate kokiu nors 
sportu? Reikia kuo nors užsiimti, - piktai pridūrė. Bijojo dėl 
dukters. Mano neapibrėžtumas vidury kambario sužadino nuo- 
jautą, kad kažką rezgu prieš dukterį, kokią nors machinaciją. 
Nepadariau jokio veiksmo, galinčio paaiškinti mano būseną, ir 
toliau stovėjau viduryje apatiškai ir nevykusiai, tarytum paža- 
botas, kol Jaunatvienė pasisuko į mane šonu. Jos žvilgsnis už- 
kliudė priešais namą stovintį elgetą. 

— Ką jis... laiko? Kodėl laiko burnoje... šakelę? 

— Kas? 

— Elgeta. Ką tai reiškia? 

— Nežinau. Įsikando ir laiko. 

— Kalbėjotės su juo. Mačiau pro langą. 

— Kalbėjausi. 

Akimis tyrinėjo mano veidą. Abejojo ir dvejojo. Svarstė, ar 
šakelėje slypi kokia nors paslėpta prasmė, pavojinga dukteriai. 
Bet mano sumanytų kombinacijų suvokti negalėjo, tad negalė- 
jo žinoti, kad šakelė dantyse tapo mano naujoviškumo atribu- 
tu. Nesąmonė būtų galvoti, kad tai aš liepiau barzdočiui laikyti 

šakelę dantyse, tos minties ji net negalėjo įvilkti į žodžius. Su 
nepasitikėjimu permetė mintimis mano ketinimus įtardama, kad 
tapo kaprizo auka, ir išėjo. Puci! Mušk! Laikyk! Gaudyk, vy- 
kis! Mano fantazijos belaisvė! Kaprizo auka! Tyliau, tyliau! Pri- 
šokau prie rakto skylutės. Įvykiams besivystant darėsi vis 
sunkiau išlaikyti pirmykštę beviltišką ir gailią būseną - kova 
darėsi vis aršesnė, beždžioniškas pyktis ėmė įveikti prostraciją, 
rezignaciją. Pensiono mokinė nutilo. Išgirdusi už sienos balsus 
suvokė, kad jau nežiūriu, ir tai jai padėjo ištrūkti iš spąstų. Išsi- 
ruošė į miestą. Ar pamačiusi šakelę elgetos dantyse atspės, dėl 
ko ją įsikando? O kad ir neatspėtų - šakelė barzdočiuje, aitrus, 
žalias kartėlis elgetos burnos ertmėje turėjo ją susilpninti, nes 
tai pernelyg prieštaravo jos naujoviškam pasaulio suvokimui. 
Temo. Žibintai maudė miestą violetinėje šviesoje. Iš krautuvės 
ėjo kiemsargio sūnus. Tyrame ir skaidriame ore medžiai metė 
lapus. Virš miesto burzgė lėktuvas. Trinktelėjo laukujės durys 
pranešdamos, kad Jaunatvienė išėjo. Inžinierienė, sunerimusi, 
susirūpinusi, nujausdama kažką negero, išvyko į komiteto po- 
sėdį, kad dėl viso pikto pasisemtų šiek tiek subrendusio, pasau- 
linio, visuomeninio elemento. 

VADOVĖ 

Ponios, šio posėdžio dienotvarkėje - pamestų kūdikių rykštė. 

INŽINIERIENĖ JAUNATVIENĖ 

Iš kur.gauti lėšų? 

Temo, o elgeta su žalėsiu dantyse tebestovėjo priešais langus 
kaip disonansas. Patalpoje likau vienas. Tuščiuose kambariuo- 
se ėmė tvenktis nusikaltimų kvapas, įsimaišė kažkas šerloko- 
holmsiško, kol.stovėjau prietemoje, svarstydamas, kaip toliau 
tęsti sėkmingai pradėtus veiksmus. Kadangi jos pabėgo, 
nusprendžiau apeiti butą, galbūt pavyks pasiekti jas per tą au- 
ros dalelę, kurią paliko kambariuose. Jaunatvių miegamajame — 

šviesiame, ankštame, švariame ir santūriame - muilo ir vonios 
kvapas, toji inteligentiška, naujoviška, tvarkinga namų šiluma, 
atsiduodanti nagų dilde, dujine lempa ir pižama. Ilgokai stovė- 
jau vidury kambario, kvėpuodamas ta atmosfera, tyrinėdamas 
detales 1r ieškodamas, kaip ir iš kur išpešti ką nors bjauraus, 
kuo būtų galima demoralizuoti. 

Iš pirmo žvilgsnio prikibti nebuvo prie ko. Švara, tvarka ir 
saulė, ekonomiškumas ir kuklumas - o aromatas buvo geres- 
nis net už kvapą, tvyrojusį senoviškuose miegamuosiuose. Ir 
niekaip negalėjau suvokti, kodėl naujoviško inžinieriaus cha- 
latas, pižama, kempinė, skutimosi pasta, jo batai, „Vichy“ 
pastilės ir guminis jo žmonos gimnastikos įtaisas, šviesi, gel- 
tona užuolaidėlė naujoviškame lange sukelia įtarimą, kad ap- 
link tvyro kažkas bjauraus. Standartizacija? Miesčionišku- 
mas? Miestietiškumas? Ne, ne tai, tikrai ne tai - kodėl? Sto- 
vėjau nemokėdamas rasti bjaurumo formulės, trūko žodžio, 
gesto, veiksmo, kuriais galėčiau sugauti ir pasiimti nesugau- 
namą bjaurumą - tik žvilgsnis užkliudė atverstą knygą, gu- 
linčią ant naktinio stalelio. Tai buvo Caplino prisiminimai, 
atversti ten, kur jis pasakoja, kaip Velsas šoko solo savo pa- 
ties sukomponuotą šokį. „Paskui H. G. Velsas puikiai šoka 
kažkokį fantastišką šokį“. Solinis anglų rašytojo šokis tary- 
tum meškerė padėjo man sugauti bjaurumą. Štai teisingas ko- 
mentaras! Tasai kambarys buvo Velsas, šokantis solo priešais 
Čapliną. Nes kas gi Velsas buvo šokdamas? - utopistas. Senas 
naujoviškasis manė, kad turi teisę išreikšti savo džiaugsmą ir 
šokti, įsikibo į savo teisę džiaugtis ir jausti harmoniją... šoko 
turėdamas prieš akis pasaulio, koks jis bus po tūkstančio me- 
tų, viziją, šoko vienas, aplenkdamas laiką, šoko teoriškai, nes 
manė turįs tam teisę... O kas buvo šis miegamasis? — utopija. 
Kur jame vieta šnaresiui ir murmėjimui, pasigirstančiam per 

miegus? Kur vieta antrosios pusės riebumui? Kur vieta Jau- 
natvio barzdai, tiesa, nuskustai, bet vis tiek egzistuojančiai im 
potentia“*? Juk inžinierius buvo barzdotas, nors kasdien 
savo barzdą kartu su skutimosi putomis išmesdavo į prausyk- 
lę - otas kambarys buvonuskustas. Seniau žmonijos mie- 
gamasis buvo ošiantis miškas, o kur dabar buvo vieta ošimui, 
nakties šnaresiams, tamsai ir miško juodumai - tame šviesia- 
me kambaryje, tarp rankšluosčių? Kokia šykšti buvo toji šva- 
ra - ir ankšta - šviesiai mėlyna, nederanti prie žemės ir žmo- 
gaus spalvos. Ir inžinieriaus šeima tame kambaryje man pasi- 
rodė tokia pat siaubinga, kaip ir Velsas, šokantis Čaplinui savo 
sugalvotą šokį. 

Tik tada, kai vis dėlto leidausi šokto solo - tik tada mintys 
įgijo kūną ir tapo veiksmu, galingai išjuokdamos viską aplin- 
kui. Šokau - o šokis be partnerio tuštumoje, tyloje tvinko pa- 
mišimu ir išgavo atskonį. Apšokęs Jaunatvių rankšluosčius, pi- 
žamas, putas, lovą ir prietaisus, greitai išėjau, uždaręs paskui 
save duris. Prileidau jiems šokio į naujovišką vidų! O dabar 
toliau, toliau, į pensiono mokinės kambarį, dabar šokti, viską 
sugadinti ten! 

Tačiau Jaunatvytės kambarį, iš tikrųjų svetainės vestibiulį, 
kuriame ji miegojo ir ruošė pamokas, buvo nepalyginamai 
sunkiau paruošti bjaurumui. Jau tas faktas, kad mergina ne- 
turėjo savo kambario, o glaudėsi vestibiulio kamputyje, teikė 
nuostabių ir svaiginančių prasmių. Čia slypėjo didis mūsų šimt- 
mečio laikinumas, pensiono mokinės klajokliškumas ir kaž- 
koks carpe diem**, tai slaptais būdais siejosi su aiškia šiuolai- 
kinio jaunimo prigimtimi, imančia pavyzdį iš automobilio, 


* kaip galimybė (/ot.) - Red. 
** negaišk laiko (lot.) - Red. 

Teko daryti prielaidą, kad ji užmiega tučtuojau, vos padėjusi 
galvelę (ne galvą; jos turėjo akis - bet vis dar turėjo galveles) 
ant pagalvės, o tai vėl žadino mintis apie šiandienio gyveni- 
mo intensyvumą ir tempą. Be to, dėl tos priežasties, kad ne- 
buvo atskiro miegamojo sensu stricto“, negalėjau atlikti to- 
kios pačios akcijos, kaip Jaunatvių miegamajame. Tiesą sa- 
kant, pensiono mokinė miegojo ne privačiai, o viešai, ji 
neturėjo privataus naktinio gyvenimo, ir akivaizdus mergi- 
nos viešumas siejo ją su Europa, su Amerika, su Hitleriu, Mu- 
soliniu ir Stalinu, su darbo stovyklomis, su vėliava, viešbučiu, 
geležinkelio stotimi, apėmė įvairialypes sritis, suvisai braukė 
nuosavą kampelį. Patalas, paslėptas sofoje, buvo pagalbinio 
charakterio, daugių daugiausia galėjo būti miego priedas. Va- 
dinamojo tualetinio stalelio nebuvo. Pensiono mokinė žvelg- 
davo į sieninį veidrodį. Jokio rankinio veidrodėlio. Prie sofos 
stovi mažas staliukas, juodas, pensioniškas, ant jo guli knygos 
ir sąsiuviniai. Ant sąsiuvinių - nagų dildė, ant palangės - kiše- 
ninis peiliukas, pigus rašiklis už šešis zlotus, obuolys, pamo- 
kų tvarkaraštis, Fredo Astero ir Džindžer Rodžers fotografi- 
ja, pakelis opijum pagardintų cigarečių, dantų šepetėlis, teni- 
so batelis, o jame gėlė, gvazdikas, numestas visiškai atsitiktinai. 
Ir viskas. Kaip kuklu, o vis dėlto kaip sukrečia! 

Tylomis sustojau prie gvazdiko - negalėjau atsistebėti pen- 
siono mokine! Koks sumanumas! Įmetusi gėlę į batelį, vienu 
šūviu nušovė du zuikius - meilę stiprino sportu, sportą trenira- 
vo meile! Įmetė gėlę į prakaitu persisunkusį teniso, o ne į pa- 
prastą batelį, nes žinojo, kad tik sportinis prakaitas nekenkia 
gėlėms. Sportinį prakaitą susiejusi su gėle, primetė teigiamą 
požiūrį į savo prakaitą apskritai, suteikė jam gėlėtų ir sportinių 


* griežta prasme (lot.) - Red. 

elementų. Štai kur tikras meistriškumas! Kai senamadiškosios, 
naiviosios ir banaliosios ant palangių augina azalijas, ji į batelį 
įmeta gėlę, į sportinį batelį! Ir - mat kokia nenaudėlė - tikrų 
tikriausiai padarė tai netyčia, atsitiktinai! 

Ėmiau svarstyti, ką man daryti su tuo fantu! Išmesti gėlę 
šiukšliadėžėn? Įkišti barzdotam elgetai į dantis? Bet tokie me- 
chaniški ir dirbtiniai sprendimai būtų tik būdas išvengti sunku- 
mų, ne, gėlę reikėjo sugadinti ten, kur ji gulėjo, ir ne fiziškai, o 
psichiniai. Ištikimai ir kantriai po langu rymojo barzdočius su 
žalia šakele barzdos tankumyne, zirzė musė, ieškodama plyšio 
lange, iš virtuvės sklido monotoniškas tarnaitės, kurią dėl pus- 
bernio įkalbinėjo Mientus, burblenimas, tolumoje darydamas 
posūkį dejavo tramvajus - stovėjau tarp tų įtampų su dvejojan- 
čia šypsenėle —- musė suzirzė garsiau. Sugavau musę, nuroviau 
jai sparnelius ir kojukes, padariau iš jos kenčiančią, skausmin- 
gą, keliančią siaubą metafizinę kulką, ne visiškai apvalią, tiesa, 
užtat pražūtingą, ir pridėjau prie gėlės, tyliai įmečiau į ba- 
telį. Prakaitas, kuris išpylė mano kaktą, pasirodė esąs stipresnis 
už gėlėtus tenisinius prakaitus! Tarytum ant naujoviškosios bū- 
čiau užsiundęs velnią! Musė savo apatiška ir nebylia kančia 
diskvalifikavo batelį, gėlę, obuolį, papirosus, visą pensiono 
mokinės ūkį, o aš su pikta šypsenėle stovėjau klausydamasis, 
kas dabar darosi kambaryje ir manyje, tirdamas aurą, kaip du 
vandens lašai panašus į pamišėlį - ir galvojau, kad ne tik maži 
berniukai skandina kates ir kankina paukštelius, kad dideli ir 
suaugę berniukai taip pat kartais kankina tik tam, kad nusto- 
tų būti pensiono mokinių berniukais, kad įveiktų kokią nors 
savo pensiono mokinę, pensiono mokinę! Ar ne todėl kanki- 
no Trockis? Torkvemada? Kas yra Torkvemados pensiono mo- 
kinė? Tyliau, tyliau. 

Papuoštas žalumynais barzdočius stovėjo poste — musė be 

garso kentė batelyje, dabar kiniškame, bizantiškame - Jaunat- 
vių miegamajame buvo mano šokis - ėmiau giliau raustis nau- 
joviškosios daiktuose. Atidariau sieninę spintą su apatiniais dra- 
bužiais, bet jie mane nuvylė. Kelnaitės kaip kelnaitės - naujo- 
viškos kelnaitės nė kiek negadino merginos, buvo praradusios 
senąjį, naminį charakterį, jos veikiau priminė jūrines kelnaites. 
O stalčiuje, kurį atidariau peiliuku, radau šūsnį laiškų, pensio- 
no mokinės meilės korespondenciją! Puoliau prie jos, tuo tar- 
pu barzdočius, musė, šokis veikė toliau, be atvangos. 

O, naujoviškos pensiono mokinės netvarka! Kiek įdomiau- 
sių dalykų slypėjo tame stalčiuje! Tik tada supratau, kokių 
baisių paslapčių turi šiuolaikinės pensiono mokinės, ir kas bū- 
tų, jei kuri nors iš jų sugalvotų paviešinti tas jai patikėtas pa- 
slaptis! Bet į merginas jos įkrenta tarsi akmenys į vandenį, 
merginos yra pernelyg padorios, pernelyg dailios, kad galėtų 
pasakoti... o tos, kurių nevaržo grožis, tokių laiškų negau- 
na... Nuostabus dalykas, kad tik būtybėms, apribotoms gro- 
Žiu, prieinamas tikrasis žmonijos psichikos turinys. O, mergi- 
na, tas gėdos rezervuaras, kurį tvirtai užrakino grožis! Čio- 
nai, į šią šventovę tiek jaunas, tiek senas nešdavo tokius 
dalykus, jog veikiau būtų linkę tris kartus numirti arba būti 
kepami ant lėtos ugnies, negu leisti, kad tai būtų paviešinta... 
Ir amžiaus veidas - XX amžiaus, amžių susimaišymo amžiaus, 
veidas kyšojo kaip Pilypas iš kanapių. 

Ten buvo mokinių rašytų meilės laiškelių, tokių bjaurių, 
nemalonių, erzinančių, nevykusių, neapsiplunksnavusių, lem- 
tingų, gėdingų ir negarbingų, kokių Istorija - nei senovės, nei 
viduramžių - dar nėra mačiusi. Ir jei koks nors Asirijos, Babi- 
lono, Graikijos ar viduramžių Lenkijos amžininkas ar netgi 
koks paprastas Žygimanto Augusto laikų skurdžius tai perskai- 
tytų, kaipmat tvykstelėtų raudoniu, trenktų į snukį. O, kokia 

baisi kakofonija sklido iš jų! Kokia veidmainybė, draskanti jų 
meilės giesmes! Tarytum pati Gamta, apimta begalinės panie- 
kos varganiems, iškimštiems tipeliams, būtų atėmusi iš jų bal- 
są, skirtą merginai, kad mokinių gentis nesidaugintų. Paken- 
čiami buvo tik tie laiškeliai, kurie iš baimės nieko nesakė: Zuta 
su Maryte ir Oleku į kortą, rytoj, skambtlk, Henekas. - Tik 
tokie nebuvo kompromituojantys... Radau po du Mizdralo ir 
Hopeko laiškelius — vulgaraus turinio, prastos formos, su di- 
džiausiu pasipūtimu besistengiančių atrodyti subrendusiais. Lėkė 
tarsi vabzdžiai prie ugnies, žinodami, kad sudegs... 


Bet ir studentų laiškeliai buvo ne mažiau menkaverčiai, nors 
užmaskuoti kur kas geriau. Buvo matyti, kaip kiekvienas, ve- 
džiodamas plunksną, bijojo ir kamavosi, kaip saugojosi ir rin- 
ko žodžius, kad tik nuožulnia plokštuma nenusiristų tiesiai į 
savo pačių nesubrendimą, į savo blauzdas. Todėl niekur nera- 
dau nė užuominos į blauzdas, užtai daug buvo kalbama apie 
jausmus, visuomeninius reikalus, uždarbį, visuomenę apskri- 
tai, apie bridžą ir arklių lenktynes, netgi apie santvarkos pakei- 
timą. Ypač politikai, tie „akademinio gyvenimo“ kreivasnukiai, 
nepaprastai išmoningai ir atsargiai slėpė blauzdas, tačiau siun- 
tinėjo pensiono mokinei visas savo programas, atsišaukimus ir 
idėjines deklaracijas. „Panele Zuta, gal malonėtumėte susipa- 
žinti su mūsų programa“, — rašė jie, bet jų programose niekur 
nebuvo aiškiai paminėtos blauzdos, nebent atsitiktinai įsivėlė 
lapsus linguae*, pavyzdžiui, vietoje „kiekviena lazda turi du 
galus“ buvo parašyta „kiekviena blauzda turi du galus“, o vie- 
toj „visuomenės branda“ - „visuomenės blauzda“. Išskyrus šiuos 
du atvejus, daugiau nė karto blauzda paminėta nebuvo. Pana- 


* apsirikimas (/ot.) - Red. 

šiai kaip žurnaluose, beje, itin gašliuose, per kuriuos senos te- 
tutės, rašančios straipsnius apie „džiazbandų epochą“, stengėsi 
užmegzti dvasinį ryšį su pensiono mokine ir apsaugoti ją nuo 
nuopuolio, taigi tuose žurnaluose blauzdos irgi buvo paslėptos 
labai rūpestingai. Skaitydamas galėjai pamanyti, kad kalbama 
visai ne apie blauzdas. 

O toliau - krūvos nedidelių poezijos knygelių, šiandien jau 
atrodančių vidutiniškomis, kuriose buvo ne mažiau kaip trys 
ar keturi šimtai eilučių. Jos mėtėsi stalčiaus dugne, beje - reikia 
pasakyti tiesą — nesupjaustytos ir minėtos pensiono mokinės 
neskaitytos. Visos knygelės buvo su dedikacijomis, parašyto- 
mis giliu, dalykišku, nuoširdžiu ir pagarbiu tonu, jos kuo ener- 
gingiausiai reikalavo, kad mergina perskaitytų, vertė perskai- 
tyti, išrankiomis ir žudančiomis frazėmis smerkė merginos ne- 
perskaitymą, o per skaitymą šlovino ir kėlė lig debesų, už 
neperskaitymą grasino išmesti iš kultūringų žmonių visuome- 
nės ir troško, kad mergina perskaitytų atsižvelgdama į poeto 
vienišumą, poeto triūsą, poeto misiją, poeto vaidmenį, poeto 
kančią, poeto avangardą, poeto pašaukimą ir poeto sielą. Bet 
keisčiausia tai, kad ir čia nebuvo atvirai kalbama apie blauzdą. 
Ir dar labai keista, kad ir knygelių pavadinimai visai niekur 
neminėjo blauzdų. Vien tik Blankios Aušros ir Tekančios Auš- 
ros, ir Naujos Aušros, ir Naujas Rytas, ir Rytas Vakaras, ir Ko- 
vos Epocha, ir Epochos Kova, ir Sunki Epocha, ir Jauna Epo- 
cha, ir Laiko Įtampa, ir Jaunimo Sargyba, ir Jaunoji Sargyba, ir 
Kovojantis Jaunimas, ir Žygiuojantis Jaunimas, ir Stovintis Jau- 
nimas, ir Ei, Jaunime, ir Jaunystės Sielvartas, ir Jaunystės Akys, 
ir Jaunystės Lūpos, ir Jaunasis Pavasaris, 11 Mano Pavasaris, ir 
Pavasaris ir Aš, ir Pavasario Ritmai, ir Pavasario Balsai, ir Salvė 
į Viršų, Sematorai, Antenos, Propeleris ir Mano Bučinys, ir Ma- 
no Švelnumas, ir Mano Ilgesys, ir Mano Akys, ir Mano Lūpos 

(apie blauzdas niekur nė mur mur), ir viskas parašyta labai 
poetiškai, su prašmatniais asonansais arba be prašmatnių aso- 
nansų ir su drąsiomis metaforomis arba su gilumine žodžio me- 
lodija. Tačiau blauzdų, galima sakyti, kaip ir nėra, na, labai 
mažai, neproporcingai mažai. Autoriai apsukriai ir su dideliu 
poetiniu meistriškumu slėpėsi už Grožio, Amato Tobulumo, 
Kūrinio Vidinės Logikos, Geležinio Asociacijų Nuoseklumo ar- 
ba už Klasinės Sąmonės, Kovos, Istorijos Mišių ir panašių ob- 
jektyvių, antiblauzdiškų momentų. Bet matėsi iš pirmo žvilgs- 
nio, kad tie eilėraštukai su savo painiais, įsiręžusiais ir niekam 
nenaudingais triukais tėra painus šifras ir kad turi egzistuoti 
kokia nors itin svarbi ir nepaprasta priežastis, verčianti šitiek 
sumenkusių, smulkių svajotojų dėlioti tas keistas šaradas. Ge- 
rokai palaužius galvą man pavyko išversti į suprantamą kalbą 
tokį posmelį: 


Horizontai skyla kaip buteliukai 
žalia dėmė brinksta bo debesimi 
vėl bersikeliu į pavėsį po pušimis — 
17 Čia: 

išgeriu godžiu gurkšniu 

savo kasdieninį pavasarį. 


Mano vertimas: 


Blauzdos, blauzdos, blauzdos 
blauzdos, blauzdos, blauzdos, blauzdos 
blauzdos, blauzdos, blauzdos, blauzdos 
blauzda 

blauzdos, blauzdos, blauzdos 
blauzdos, blauzdos, blauzdos. 

O toliau - kaip tik čia ir prasideda tikras pensiono mokinės 
chaosas - toliau buvo visa krūva slaptų teisėjų, advokatų ir pro- 
kurorų, vaistininkų, prekybininkų, miestelėnų ir dvarininkų, 
daktarų ir t. t. laiškelių - nuo tų nuostabiųjų ir šventųjų, kurie 
man visada imponavo! Apstulbau, o musė ir toliau tyliai kentė- 
jo. Tai ir jie patyliukais palaikė santykius su pensiono mokine? 
Negali būti - kartojau —- negali būti! Vadinasi, juos taip slėgė 
Subrendimas, kad paslapčia nuo žmonų ir vaikų siuntė ilgus 
laiškus naujoviškai šeštos klasės pensiono mokinei? Be abejo, 
čia juolab niekur aiškiai nebuvo kalbama apie blauzdas, netgi 
atvirkščiai, kiekvienas išsamiai dėstė, kad „panelė Zuta“ jį 
supras, viską suvoks teisingai, nepalaikys įžūlumu ir t. t. Po to 
imdavo garbinti naujoviškąją vingriomis, bet vergiškomis fra- 
zėmis, tarp eilučių maldaudami, kad dažniau juos prisimintų, 
žinoma, paslapčia. Ir kiekvienas, kas be ko, nė žodeliu neužsi- 
mindamas apie blauzdas, kaip įmanydamas demonstravo savo 
naujovišką berniukiškumą. 

Prokuroras: 

Teisybė, apsisiaučiu toga, bet iš tikrųjų esu tik pasiuntinukas. 
Esu drausmingas. Darau, ką lieptas. Neturiu savo nuomonės. 
Pirmininkas gali mane išplūsti. Anądien išvadino mane žiopliu. 

Politikas tikino: 

Esu berniukas, esu tik politinis berniukas, istorinis berniukas. 

Kažkoks itin aistringos ir lyriškos sielos puskarininkis para- 
šė štai ką: 

Mane įpareigoja akla drausmė. Gavęs įsakymą, privalau pa- 
aukoti gyvybę. Esu belaisvis. Juk vadai - nesvarbu, kiek mums 
metų, — visada vadina mus berniukais. Netikėk mano metri- 
kais, tai tik mažmožis, išorė, žmona ir vaikai - tik priedas, aš 
nesu joks riteris, aš tik kariuomenės berniukas su ištikima, ak- 
la, jaunuoliška širdimi, o kareivinėse šuo, šuo esu! 

Dvarininkas: 

Jau subankrutavau, žmona ir vaikai skursta, o aš - aš joks 
dvarininkas, tik išvarytas berniukas. Širdies gilumoje tuo džiau- 
giuosi. 

Tačiau blauzdos en toutes lettres* nė karto nebuvo paminė- 
tos. Postskriptuose visi maldavo pensiono mokinę būti diskre- 
tiška primindami, kad jų karjera neišvengiamai žlugtų, jei būtų 
paviešinta nors viena jų pasipasakojimų raidelė. 

Tai tik Tau. Išlaikyk paslaptį. Niekam neprasitark! 

Tiesiog neįtikėtina! Tik iš tų laiškų supratau, kokia galinga 
yra naujoviška pensiono mokinė. Kur tik jos nebuvo! Kieno tik 
galvoje neglūdėjo jos blauzdos! Tų minčių veikiamos kojos pa- 
čios ėmė kilnotis, ir būčiau sušokęs šokį Senųjų XX amžiaus 
Berniukų garbei - išmuštruotų, vaikomų, gainiojamų ir auklė- 
jamų botagu, bet stalčiaus dugne pamačiau didelį voką iš kura- 
torijos, o adresas kuo aiškiausiai buvo užrašytas Pimkos ranka! 
Laiško tonas buvo sausas. 

Daugiau, - rašė Pimka, - negaliu toleruoti paniekos mokyk- 
linei programai ir skandalingo jos ignoravimo. 

Kviečiu atvykti į mano kabinetą - kuratorijoje, poryt, penkta- 
dienį, 4.30 val., kad galėčiau išaiškinti, išdėstyti ir pateikti me- 
džiagą apie Norvidą, ir taip užpildyčiau išsilavinimo spragas. 

Atkreipiu jūsų dėmesį, kad kviečiu legaliai, formaliai, oficia- 
liai ir kultūraliai, kaip profesorius ir auklėtojas, 0 jei neatvyksi- 
te, parašysiu direktorei, kad išmestų jus iš mokyklos. 

Informuoju, kad ilgiau nepakęsiu spragos, o kaip profesorius 
turiu teisę nepakęsti. Prašau atvykti be prieštaravimų. 

T. Pimka, filos. dr. ir prof. bonoris causa 

Varšuva, 2 


* žodžiais (pranc.) - Red. 

Jų santykiai nuėjo taip toli? Grasina jai? Šitaip, vadinasi. 
Taip ilgai koketiškai jį ignoravo, kad galop pedagogas parodė 
nagus. Pimka, negalėdamas paskirti pensiono mokinei pasi- 
matymo kaip Pimka, išsikvietė ją kaip vidurinių ir aukštųjų 
mokyklų profesorius. Jam jau buvo per maža žaidimų namuo- 
se, budriai prižiūrint tėvams, - jis pasinaudojo savo padėtimi, 
norėjo legaliai priversti merginą išmanyti Norvidą. Kad jau 
neįstengė nieko daugiau, norėjo nors per Norvidą ilgam iš- 
likti jos atminty. Laikiau laišką rankoje labai nustebęs. Sto- 
vėjau prie kalno popierių neišmanydamas, ar tai man išeis į 
gera, ar į bloga. Bet po tuo voku stalčiuje gulėjo dar vienas 
laiškelis — iš bloknoto išplėštas lapas, ant jo brūkštelėti keli 
sakiniai — ir pažinau Kopirdos rašyseną! Taip, Kopirda, ne- 
abejotinai Kopirda ir niekas kitas! Karštligiškai čiupau laiške- 
l;. Lakoniškas, sulamdytas, atsainus - viskas rodė, kad buvo 
įmestas pro langą. 

Pamiršau pasakyti savo adresą (čia buvo užrašytas Kopirdos ad- 
resas). Jei norėtum su manim, tai ir aš norėčiau. Duok žinią. H. K. 

Kopirda! Ar pamenate Kopirdą? Ak, man iš karto viskas ta- 
po aišku! Nuojauta manęs neapgavo! Kopirda buvo tas nepa- 
žįstamas vaikinas, kuris užkabino pensiono mokinę, kaip kad 
buvo kalbėta per pietus! Kopirda, neseniai eidamas pro šalį, 
įmetė pro langą šį laiškelį. Užkabino merginą gatvėje, o dabar 
pateikė jai papildomą pasiūlymą - ak, kokį akiplėšišką, kokį 
naujovišką! „Jeigu norėtum su manim, tai ir aš norėčiau“, — 
siūlė konkrečiai, dalykiškai, glaustai... Pamatė ją gatvėje, paju- 
to lytinį potraukį... ir užkalbino — o dabar eidamas pro šalį 
įmetė laiškelį, be nereikalingų emocijų, pagal naujus jaunimo 
papročius... Kopirda! O ji - juk ji nežinojo net jo vardo, nes jis 
neprisistatė... 

Man stačiai kvapą užėmė. 

O čia vėl Pimka, senis Pimka, kuris kultūraliai, oficialiai, 
legaliai 1r formaliai vertė paklusti profesoriui. Turi, privalai pa- 
tenkinti mane Norvidu, nes aš esu ponas, tavo profesorius, o 
tu mano belaisvė - pensiono mokinė!.. Anas turėjo į ją teisių 
kaip naujoviškas brolis bendraamžis, o šitas kaip vidurinių mo- 
kyklų mokytojas, patentuotas pedagogas. 

Man dar kartą užėmė kvapą. Ką reiškė dvarininkų atviravi- 
mai, advokatų aimanos ar juokingos poetinės šarados palyginti 
su tais dviem laiškais? Tie du pranašavo sutriuškinimą, katastro- 
fą. Grėsmingas, tikrasis pavojus slypėjo štai kur: mergina buvo 
pasiruošusi nusileisti Pimkai ir Kopirdai, nieko jiems nejausda- 
ma, tik dėl susiklosčiusių įpročių, nusileisti tik todėl, kad vie- 
nas ir kitas turi teisę, vienas naujovišką ir privačią, kitas — se- 
novišką ir viešą. Tokiu atveju jos žavesys negirdėtai išaugo... ir 
jau manęs neišgelbėtų mano akcijos, šokiai ir musė, ji uždusin- 
tų mane tuo žavesiu. Jeigu dalykiškai, be jokių sentimentų, fi- 
ziškai, naujoviškai susidės su Kopirda... o jeigu nueis pas Pim- 
ką, paklususi pedagogo įsakymui... Mergina, kuri eina pas se- 
ną, nes yra pensiono mokinė... Mergina, kuri atsiduoda jaunam, 
nes yra naujoviška... 

O, tasai kultas, tas merginos paklusnumas pensiono moki- 
nei ir naujoviškajai, toji priklausomybė! Abu žinojo, ką daro, 
prabildami į ją taip šiurkščiai ir glaustai, žinojo, kad kaip tik 
todėl mergina yra pasirengusi sutikti... Juk patyręs Pimka . 
nesitikėjo, kad ji išsigąs jo grasinimų - ne į tai dėjo viltis, 0 į 
tai, kad pasiduoti senam iš baimės yra nuostabu - beveik taip 
pat nuostabu, kaip pasiduoti jaunam tik todėl, kad tasai kalba 
naujoviška kalba. O, priklausomybė nuo stiliaus net iki pra- 
žūties, 0, merginos paklusnumas! Jau žinojau, kad tai 
neišvengiama... O tada... ką man daryti, kur pasidėti... kaip 
apsiginti... nuo to naujo potvynio ir antplūdžio? Bet atkreip- 

kite dėmesį, kaip čia viskas keistai susiklostė. Juk galutinis 
rezultatas toks, kad ir vienas, ir kitas naikino naujovišką Jau- 
natvytės žavesį. Nes Pimka norėjo sunaikinti jos sportinį poezi- 
jos ignoravimą. O su Kopirda dar blogiau - galėjo baigtis 
mamyte. Tačiau pats sunaikinimo momentas šimtą kartų rea- 
lizavo visą patrauklumą... Ko lindau į stalčių? Palaimintas ne- 
žinojimas. Jeigu nežinočiau, galėčiau toliau vykdyti savo ak- 
ciją prieš pensiono mokinę. Bet jau žinojau — ir tai mane siau- 
bingai susilpnino. 

Veriamos ir skvarbios septyniolikmetės asmeninio gyveni- 
mo paslaptys, demoniškas pensiono mokinės stalčiaus turi- 
nys. Poezija... Kuo sunaikinti? Kaip sugadinti save? Musė ken- 
tėjo nejudėdama, tylomis. Barzdočius laikė šakelę. Laikyda- 
mas laiškus rankoje galvojau, ką čia tokio padarius, kaip 
susidorojus su neišvengiamu ir baisiu žavesių, grožių, ilgesių 
potvyniu... 

Galop, kai jau galvoje ėmė visai maišytis, nušvito tam tikros 
intrigos sumanymas - toks keistas, kad kol nepradėjau jo įgy- 
vendinti, atrodė nerealus. Išplėšiau sąsiuvinio lapą. Aiškia, reta 
Jaunatvytės rašysena parašiau: 

Rytoj, ketvirtadienį, apie 12 val. nakties pasibelsk į verandos 
langą, įlėisiu. Z. 

Įdėjau į voką. Užrašiau Kopirdos adresą. Ir parašiau kitą to- 
kį patį laišką: 

Rytoj, ketvirtadienį, po 12 val. nakties pasibelsk į verandos 
langą, įleisi. Z. 

J; adresavau Pimkai. Mano planas buvo toks: Pimka, į savo 
protesorišką kvietimą gavęs tokį cinišką laiškelį, kuriame jis 
tujinamas, pames galvą. Seniui tai bus tarsi pagaliu į kaktą. Pa- 
manys, kad pensiono mokinė skiria jam pasimatymą sensu stric- 
to. Naujoviškosios įžūlumas, cinizmas, pagedimas, demoniz- 

mas - turint galvoje amžių, visuomeninę padėtį, auklėjimą - ap- 
svaigins jį kaip hašišas. Neišsilaikys profesoriaus vaidmenyje — 
neišsilaikys legalume ir viešume. Slapta, nelegaliai atlėks prie 
lango ir pasibels. O tada susitiks su Kopirda. 

Kas bus toliau? Nežinojau. Tik žinojau, kad sukelsiu triukš- 
mą, pažadinsiu šeimą, iškelsiu tą dalyką į viešumą, Pimką iš- 
juoksiu Kopirda, o Kopirdą Pimka - ir tada pažiūrėsime, į ką 
viešumoje bus panašūs amūrai, kas liks iš žavesio! 

10 skyrius 
Palaiduūnas ir pagautas iš naujo 


Naktį miegojau neramiai, kamavo sunkūs sapnai, tai nubudau 
vos prašvitus. Bet į mokyklą eiti neketinau. Pasislėpiau už ka- 
byklos mažame prieškambaryje, kuris skyrė virtuvę nuo vo- 
nios. Ruošiausi kitam neišvengiamam kovos etapui - psichiš- 
kai užpulti Jaunatvius vonioje. Sveikas, užpakali! Sveika, kara- 
liene! Turėjau mobilizuoti ir sustiprinti savo dvasią intrigai su 
Pimka ir Kopirda. Visas virpėjau, pylė prakaitas, tačiau kovoje, 
kai ant kortos pastatyta gyvybė ar mirtis, visos priemonės ge- 
ros, ir tokio švietalo atsisakyti nebuvo galima. Priešą stenkis 
užklupti vonioje. Pažiūrėk, kaip atrodys tada! Pamatyk jį ir 
įsidėmėk! Kai nukris drabužiai, o kartu su jais tarsi lapai ru- 
denį visas prašmatnumo ir puošnumo spindesys, tada vienu 
šuoliu pulk jį tarsi liūtas ėriuką. Negalima pamiršti nieko, kas 
galėtų padėti mobilizuotis, dinamizuotis ir įgyti pranašumą, 
tikslas pateisina priemones, visų pirma kova, kova, kova tai- 
kant naujoviškiausius metodus, ir nieko daugiau, išskyrus ko- 
vą! Taip skelbia tautų išmintis. Kai pasislėpiau, visi dar mie- 
gojo. Iš merginos kambario nesigirdėjo jokio šnaresio, ji mie- 
gojo kaip užmušta, užtat Jaunatvys, inžinierius, knarkė savo 
šviesiai mėlyname miegamajame kaip provincijos prievaizdas 
arba kirpėjas... 

Bet virtuvėje jau ima suktis tarnaitė, pasigirsta užsimiegoję bal- 
sai, šeima bunda ankstyvosioms vandens procedūroms ir apei- 
goms. Įtempiau visą savo protą. Dvasioje sulaukėjęs, jaučiausi kaip 
laukinės civilizacijos žvėris kultūrkampfe. Užgiedojo gaidys. Pir- 
moji pasirodė Jaunatvienė - su šviesiai pilku chalatu ir šlepetėmis, 
paviršutiniškai susišukavusi. Ėjo ramiai, aukštai iškelta galva, o jos 
veidas spindėjo ypatinga išmintimi, sakyčiau, kanalizacijos vamz- 
džių išmintimi. Ėjo netgi su tam tikru pamaldumu, vardan švento 
natūralumo ir paprastumo ir vardan racionalios rytinės higienos. 
Prieš eidama į vonios kambarį, su iškelta galva užsuko į water 
closet* ir pradingo už jo durų kultūringai, išmintingai, sąmonin- 
gai ir inteligentiškai, kaip moteris, kuri žino, kad natūralios orga- 
nizmo funkcijos nėra ko gėdytis. Iš ten išėjo išdidesnė 
nei įėjo, tarytum sustiprėjusi, nušvitusi 1r sužmogėjusi, išėjo 
tarsi iš graikų šventovės! Tuomet supratau, kad ir įėjo kaip į 
šventovę. Iš tos šventovės sėmė savo galią naujoviškieji inžinie- 
riai ir advokatai! Kasdien iš tos vietos ji išeidavo geresnė, kultū- 
ringesnė, aukštai iškėlusi pažangos vėliavą ir iš ten ėmėsi jos in- 
teligentiškumas ir natūralumas, kuriais tyčiojosi iš manęs. Gana. 
Nuėjo į vonią. Užgiedojo gaidys. 

Paskui risčia atbėgo Jaunatvys su rytiniu švarku, triukšmin- 
gai krenkšdamas ir spjaudydamasis, vikriai, kad nepavėluotų į 
darbą, su laikraščiu, kad neeikvotų veltui laiko, su akiniais ant 
nosies, su rankšluosčiu ant kaklo, nagu valydamas panages, šlep- 
sėdamas šlepetėmis ir kaprizingai šiurendamas nuogais kulnais. 
Pamatęs tualeto duris, sukikeno užpakaliniu, pakieminiu juo- 
ku, tokiu pačiu kaip vakar, ir įlindo ten kaip dirbantis inteli- 
gentiškas inžinierius, klastingai ir juokingai, nepaprastai sąmo- 
jingai. Užtruko ten ilgai, surūkė cigaretę, sudainavo dainelę ir 


* tualetą (angl.) - Red. 

išėjo visiškai demoralizuotas, tipiškas inteligentiškas chamas su 
tokia kretiniškai trumpalaike, šlykščiai nešvankia ir bjauriai su- 
kvailėjusia marmūze, kad būčiau trenkęs per tą marmūzę, bet 
šiaip ne taip pavyko susitvardyti. Keistas dalykas - kiek jo žmoną 
closet water veikė konstruktyviai, tiek jį - destruktyviai, nors 
buvo inžinierius konstruktorius. 

— Paskubėk! - palaidai šūktelėjo žmonai, kuri prausėsi vo- 
nioje. - Greičiau, sene! Viktoriukas skuba į darbą! 

Water closet'o paveiktas Viktoriukas pasivadino mažybiniu 
vardu ir nuėjo su rankšluosčiu. Per matinio stiklo tarpą atsar- 
giai žvilgtelėjau į vonią. Inžinierienė, nuoga, šluostė šlaunį di- 
deliu rankšluosčiu, o jos veidas, tamsesnis nei kūnas, išmintin- 
gas, paaštrėjęs, kabojo virš riebiai baltos, veršiškai nekaltos, 
beviltiškos blauzdos tarsi grifas virš veršio. Čia slypėjo baisi 
antitezė, atrodė, kad sklando erelis, neįstengiantis nusinešti ver- 
šio, kuris bliauna visu balsu, o tai tik inžinierienė Jaunatvienė 
higieniškai ir inteligentiškai žiūrinėjo savo bobišką, storą koją. 
Pašoko. Atsistojo tiesiai, rankomis įsirėmė į šonus ir liemeniu 
pasisuko kairėn, dešinėn, įkvėpė, iškvėpė. Iš kairės į dešinę iš- 
kvėpdama ir įkvėpdama! Mostelėjo į viršų koją, o jos pėda bu- 
vo nedidelė ir rausva. Paskui kitą koją ir kitą pėdą! Paskui — 
pritūpimai! Dvylika kartų, kvėpuodama per nosį, pritūpė prie- 
šais veidrodį — vienas, du, trys, keturi - net krūtys pliaukšėjo, 
net ir man kojos ėmė krutėti, vos susilaikiau nepradėjęs pasiu- 
tusio, kultūrinio šokio. Puoliau už kabyklos. Lengvais žings- 
niais artėjo pensiono mokinė, užsimaskavau tarsi džiunglėse, 
pasiruošiau psichologiniam šuoliui, sužvėrėjęs... nežmoniškai, 
visiškai nežmoniškai sužvėrėjęs... Dabar arba niekados, sugau- 
siu ją užsimiegojusią, nesusitvarkiusią, šiltutę, neapsircngusią, 
sunaikinsiu savyje jos grožį, jos pigų pensionišką yrožį! Pasi- 


„- 


iūrėsim, ar Kopirda su Pimka išgelbės ją nuo sunaikinimo! 

Ji ėjo švilpiniuodama, su rankšluosčiu ant kaklo, su pižama 
atrodė žaismingai — jos judesiai buvo tikslūs, greiti ir dalykiški. 
Po valandėlės jau buvo vonioje, ir aš iš savo slėptuvės puoliau ją 
žvilgsniu. Dabar, dabar arba niekados, dabar, kai ji silpniausia ir 
atsilapojusi! — bet ji veikė taip greitai, kad joks atsilapojimas ne- 
galėjo prie jos prilipti. Šoko į vonią - paleido šaltą dušą. Purtė 
garbanas, o jos proporcingas aktas krūpčiojo ir rietėsi, čaižomas 
vandens čiurkšlių. Cha! Ne aš ją, o ji mane stvėrė už gerklės! 
Mergina, niekieno neverčiama, iš pat ryto, prieš pusryčius, pylė 
ant savęs šaltą vandenį, vertė kūną krūpčioti ir virpėti, kad jau- 
natviškai, čaižymu, dar tuščiu skrandžiu atgautų dieninį grožį! 

Prieš savo valią turėjau gėrėtis mergystės grožio disciplina! 
Miklumu, tikslumu, vikrumu įstengė išsisukti iš sunkiausio pe- 
reinamojo laiko tarpsnio tarp nakties ir dienos, kaip drugelis 
nuskrido mostelėjęs sparnais. Maža to - dar atstatė kūną šal- 
tam vandeniui, kad čaižytų ją jaunatviškai ir aštriai, instinkty- 
viai jausdama, kad aštrumo dozė visiškai užgoš atsilapojimą. Ir 
tikrai - kas galėtų pakenkti aštriai nučaižytai merginai? Kai 
užsuko čiaupą ir stovėjo nuoga, varvanti, uždususi, lyg naujai 
gimusi, tarsi nieko nebūtų buvę. Ei! - jei užuot šaltu būtų nu- 
sipraususi šiltu vandeniu su muilu, nelabai tas jai būtų padėję. 
Tik čaižoma šalto vandens galėjo viską užmiršti. 

Gėdingai išlindau iš slėptuvės. Susmukęs nusivilkau į savo 
kambarį būdamas įsitikinęs, kad tolesnis žvilgčiojimas niekur 
nenuves, netgi gali pasirodyti esąs pražūtingas. Po velniais, po 
velniais - vėl pralaimėjimas, pačiame inteligentiško pragaro dug- 
ne vis tiek patyriau pralaimėjimą. Iki kraujo grauždamas nagus 
prisiekiau sau nepasiduoti, toliau mobilizuotis, dinamizuotis ir 
vonioje pieštuku užrašiau: Veni, vidi, vici*. Tegu bent žino, kad 


* Atėjau, pamačiau, nugalėjau (/ot.) - Red. 

mačiau, tegu pasijunta pamatyti! Priešas nesnaudžia, priešas 
tyko. Motorizacija ir dinamizacija! Nuėjau į mokyklą, o ten 
nieko naujo, Blykšnys, poetas, Mizdralas, Hopekas ir accusati- 
vus cum infinitivo, Galkevičius, veidai, snukiai, užpakaliai, pirš- 
tas bate ir kasdienis visuotinis negalėjimas, nuobodu, nuobo- 
du, nuobodu! Kopirda, kaip, beje, ir maniau, buvo toks kaip 
visada, niekuo neparodė gavęs mano laišką, daugių daugiausia 
gal šiek tiek labiau akcentavo kojas, bet nebuvau tikras, ar man 
nepasirodė. Užtat kolegos žiūrėjo į mane su pasibjaurėjimu, 
Mientus netgi paklausė: 

— Dėl Dievo meilės, kas tave šitaip patvarkė? 

Iš tiesų mano marmūzė po dinamizacijos ir mobilizacijos ta- 
po tokia drumzlina, kad pats gerai nežinojau, kas manyje vyks- 
ta, bet tai nesvarbu; vis tiek svarbiausia buvo naktis, visas vir- 
pėdamas laukiau nakties, naktis viską išspręs, naktis nuspręs. 
Galbūt naktį įvyks persilaužimas. Bet ar Pimka susigundys? Ar 
patyręs, dvivamzdis šautuvinis pedagogas leis, kad mergiškas 
aistringas laiškelis išmuštų jį iš formos? Viskas priklausė nuo 
jo. „Kad tik Pimka, - meldžiausi širdyje, - leistųsi išmušamas, 
kad tik pamestų galvą“, - ir staiga, apimtas siaubo, kurį sukėlė 
marmūzė, užpakalis, laiškas, Pimka, tai, kas buvo, tai, kas dar 
bus, veržiausi pabėgti, klasėje kaip paskutinis idiotas pašokda- 
vau iš suolo - ir atsisėsdavau - nes kurgi man bėgti, atgal, pir- 
myn, dešinėn ar kairėn, nuo savo paties marmūzės, užpakalio? 
Tylėk, tylėk, pabėgti neįmanoma! Naktis išspręs. 

Per pietus neįvyko nieko, ką vertėtų papasakoti. Pensiono 
mokinė ir inžinierienė kalbėjo labai santūriai ir nedemonstra- 
vo savo naujoviškumo, kaip anksčiau. Aiškiai bijojo. Puikiai 
jautė mobilizacijos ir dinamizacijos padarinius. Pastebėjau, kad 
Jaunatvienė sėdėjo kaip sumedėjusi, su stebimos sėdint būty- 
bės orumu, komiškai, bet dėl to ji buvo panaši į matroną, tokio 

įspūdžio nesitikėjau. Šiaip ar taip, nekėlė abejonių, kad buvo 
perskaičiuosi mano užrašą ant sienos. Stengiausi žiūrėti į ją kuo 
labiau veriamai ir gailiai, meilikaujamai, abstrakčiai pasakiau, 
kad pasižymiu itin skvarbiu ir kiaurai veriančiu žvilgsniu, kuris 
įeina per veidą ir išeina per kitą pusę... Ji apsimetė negirdėjusi, 
užtat inžinierius prieš savo valią spazmiškai sukikeno ir kikeno 
ilgai, mašinaliai. Jaunatvys - jei žvilgsnis manęs neapgavo — 
pastarųjų įvykių paveiktas rodė tam tikrą polinkį į nevalyvu- 
mą, sviestu tepė dideles duonos žiauberes ir kando didžiulius 
kąsnius, kuriuos kramtė garsiai čepsėdamas. 

Po pietų nuo ketvirtos iki šeštos bandžiau stebėti pensiono 
mokinę pro rakto skylutę, tačiau be rezultatų, nes ji nė karto 
nepateko į mano žvilgsnio sferą. Akivaizdžiausiai saugojosi. Taip 
pat pastebėjau, kad Jaunatvienė mane šnipinėja, keletą kartų 
užėjo, sugalvojusi kažkokį pretekstą, o vieną kartą net naiviai 
pasiūlė jos sąskaita nueiti į kiną. Jų nerimas augo, jautė grės- 
mę, nujautė slypint priešą ir pavojų, nors tiksliai nežinojo, kas 
jiems gresia ir ko siekiu, - tik numanė, ir tai juos demoraliza- 
vo, neapibrėžtumas žadino nerimą, bet tas nerimas neturėjo 
kur konkretizuotis. Ir net negalėjo pasikalbėti apie pavojų, nes 
žodžiai skendo beformėje ir neapibrėžtoje tamsoje. Inžinierie- 
nė apgraibom bandė organizuoti kažką panašaus į gynybą ir, 
kaip įsitikinau, visą popietę skaitė Raselą, o vyrui davė skaityti 
Velsą. Tačiau Jaunatvys pareiškė, kad jam arčiau širdies „Varšu- 
vos kirpėjo“ metų komplektas bei Bojaus „Zodeliai“, ir girdė- 
jau, kaip jis kada ne kada prapliupdavo juoktis. Apskritai jie 
negalėjo rasti sau vietos. Galop Jaunatvienė ėmėsi namų sąs- 
kaitų, perėjo į finansinio realizmo sritį, o inžinierius slankiojo 
po namus, prisėsdavo vis ant kitos kėdės ir niūniavo lengvabū- 
diškas daineles. Juos nervino, kad sėdžiu savo kambaryje ir ne- 
rodau jokių gyvybės ženklų. Dėl to, žinoma, stengiausi laikytis 

kuo tyliau. Tyliau, tyliau, tyliau, neretai tyla tapdavo tokia tirš- 
ta, kad musės zirzimas aidėjo lyg trimitas, o neapibrėžtumas 
sunkėsi tyloje, sudarydamas drumzlinus tvenkinius. Apie sep- 
tintą pamačiau Mientų, palei tvorą slenkantį pas tarnaitę ir siun- 
čiantį reikšmingus ženklus virtuvės pusėn. 

Pavakare inžinierienė irgi ėmė sėsčioti ant kėdučių, o inžinie- 
rius podėlyje išgėrė kelias taureles. Jie negalėjo rasti nei vietos, 
nei formos, negalėjo nusėdėti vietoje, prisėsdavo ir čia pat pa- 
šokdavo kaip nuplikyti, vaikščiojo ten ir šen sukiršinti, lyg per- 
sekiojami. Tikrovė, stiprių mano akcijos impulsų išstumta iš sa- 
vo guolio, plūdo ir teliūskavo, staugė ir kimiai aimanavo, o tam- 
sus, juokingas bjaurumo, šlykštumo, niekšystės gaivalas supo juos 
vis glaudžiau ir kaip ant mielių augo iš jų tvinkstančio nerimo. 
Per vakarienę inžinierienė vos begalėjo išsėdėti, visa susikoncent- 
ravusi į veidą ir viršutinę povyzos dalį, tačiau Jaunatvys, at- 
virkščiai, sėdo prie stalo su liemene, po kaklu pasirišo servetė- 
lę ir tepdamas sviestu storas prakąstas žiauberes mėtė inteli- 
gentiškus sąmojus ir kikeno. Suvokimas, kad buvo mano 
pamatytas, žlugdė jį ir stūmė į prasčiokišką infantilizmą, jis pri- 
sitaikė prie savo atvaizdo, kurį aš pamačiau, ir tapo smulkiu, 
koketišku, jukiu inžinierėliu, jautriu, kaprizingu ir Žaismingu. 
Taip pat bandė merkti man akį, rodė sąmojingus ženklus, į ku- 
riuos —- be abejo - neatsakinėjau, sėdėjau suvargusiu, nublyšku- 
siu veidu. Mergina gi sėdėjo abejinga, sučiaupusi lūpas, viską 
ignoravo su stačiai mergišku herojiškumu, galima būtų prisiekti, 
kad nieko nežino - O, su nerimu žiūrėjau į tą jos heroizmą, dėl 
kuro darėsi vis gražesnė! Tačiau naktis išspręs, naktis nuspręs, 
bet jeigu Pimka su Kopirda paves, naujoviškoji tikrai taps nuga- 
lėtoja, ir jau niekas niekada neišvaduos manęs iš nelaisvės. 

Artėjo naktis, o su ja kova. Neįmanoma buvo numatyti, kaip 
viskas vyks, programos nebuvo, tik žinojau, kad turiu bendra- 


( 181 


darbiauti su kiekvienu deformuojančiu, juokingu, drumzlinu, 
karikatūrišku ir disharmonišku elementu, kuris tik atsiras, - ir 
į mano širdį skverbėsi kartus, liguistas siaubas, palyginti su ku- 
riuo prakaituota žudiko baimė yra menkas niekas. Po vienuo- 
liktos pensiono mokinė susiruošė poilsio. Kadangi anksčiau kal- 
tu buvau padaręs duryse įstrižą plyšį, dabar galėjau matyti pir- 
miau nepasiekiamą kambario dalį. Ji greitai nusirengė ir 
užgesino šviesą, bet užuot migusi tik vartėsi nuo šono ant šono 
savo kietame patale. Užsidegė šviesą, paėmė nuo stalo anglų 
detektyvinį romaną; mačiau, kaip prisiverčia skaityti. Naujo- 
viškoji įdėmiai žvelgė į erdvę, tarsi stengtųsi žvilgsniu įspėti, 
kur slypi pavojus, atspėti jo pavidalą, galų gale pamatyti grės- 
mę, suvokti, kas konkrečiai jai ruošiama. Nežinojo, kad pavo- 
jus neturi nei pavidalo, nei esmės - beprasmiškas, beformis ir 
beteisiškas, drumzlinas, teliūskuojantis, nestilingas gaivalas grėsė 
jos naujoviškam pavidalui, štai ir viskas. 

Iš Jaunatvių miegamojo mane pasiekė pakelti balsai. Kuo 
greičiausiai nubėgau prie jų durų. Inžinierius su vienais apati- 
niais, kikenantis ir kabaretinis, vėl pasakojo anekdotus su aiš- 
kiai inteligentišku prieskoniu. 

— Gana! - Jaunatvienė su chalatu nervingai trynė rankas. — 
Gana, gana! Nustok! 

- Palauk, palauk, Jaska, - dar truputį... Tuoj baigsiu! 

— Aš jokia ne Jaska, o Joana. Nusimauk tas kelnaites arba 
apsimauk kelnes. 

— Kelnaitėles! 

— Tylėk! 

— Kelnaitėles, chi chi chi, kelnaitėles! 

— Tylėk, sakau... 

— Kelnaitėles, kelnaitėles... 

— Tylėk! - staiga ji užgesino šviesą. 

— Uždek, sene! 

— Aš anaiptol ne senė... Nebegaliu į tave žiūrėti! Kodėl 
tave pamilau? Kas tau? Kas su mumis darosi? Atsipeikėk. 
Juk drauge žengiame į Naująsias Dienas! Esame Naujųjų Lai- 
kų kovotojai! 

— Gerai, gerai, sutikau aš sraigę riebią, riebią, storą ir durną, 
chi chi chi, ji pati įšoko man į burną. Kad ir labai kūninga, 
sraigė buvo išties žavinga. Bet jam ėmė ir nulinko, juokas vie- 
nas, nes jau buvo senas krienas... 

— Viktorai! Ką tu čia kalbi? Ką tu kalbi? 

— Viktoriukas linksminasi! Viktoriukas išdykauja! Viktoriu- 
kas ristele išdykauja! 

— Viktorai, ką tu kalbi? Mirties bausmė! - sušuko ji. - Mir- 
ties bausmė! Epocha! Kultūra ir pažanga! Mūsų troškimai! Mūsų 
entuziazmas! Viktorai, bent ne taip riebiai, ne taip nepadoriai, 
ne taip smulkiai... Kas tave apsėdo? Zuta! O, kaip sunku! Kaž- 
kas negero! Kažkas lemtingo tvyro ore! Išdavystė... 

— Išdavystėlė, - tarė Jaunatvys. 

— Viktorai! Nemažybink! Nemažybink! 

— Viktoriukas sako, kad išdavystėlė... 

— Viktorai! 

Jie ėmė tąsytis. 

— Šviesos, - kvėpavo Jaunatvienė, - Viktorai! Šviesos! Už- 
dek! Leisk! 

— Palauk! - kvėpavo kikendamas. - Palaukš, tik pliaukštelė- 
siu tau per sprandą! 

— To tai nebus! Paleisk, nes įkąsiu! 

— Pliaukštelėsiu, pliaukštelėsiu per sprandelį, spranduką, 
sprandukiuką... 

Ir staiga jam išsiliejo visi užsigulėję mieli mažybinimai - pra- 
dedant vištele, baigiant karvele... Apimtas baimės žengtelėjau 

atatupstas. Man netrūko pasibjaurėjimo, bet ilgiau nebegalė- 
jau kęsti. Prakeiktas mažybinimas, kuris andai pakeitė 
mano likimą, apsunkino padėtį 17 dabar. Tai buvo velniškas 
inžinieriaus išsišokimas, o, tai siaubinga, kai smulkus inteligentas 
užsispiria ir nusimeta apynasrį, tai bent prisigyvenome! Pliaukš- 
telėjo per spranduką ar per žanduką? 

Merginos kambaryje buvo tamsu. Miegojo? Tvyrojo tyla, ir 
aš įsivaizdavau, kad ji miega, ranka apsiglėbusi galvą, užsiklo- 
jusi iki pusės ir nuvargusi. Staiga sudejavo. Tai nebuvo aimana 
per miegus. Ūmai nervingai sujudėjo ant sofos. Žinojau, kad ji 
riečiasi į kamuolį, o išplėstos akys neramiai tiria tamsą. Negi 
pensiono mokinė tapo tokia jautri, kad ją sužeidė mano žvilgs- 
nis pro rakto skylutę? Dejonė buvo neapsakomai nuostabi, iš- 
plėšta iš nakties gelmių - tarytum būtų sudejavęs pats užkeik- 
tas merginos likimas, veltui šaukdamasis pagalbos. 

Vėl sudejavo kimiai, sielvartingai. Negi nujautė, kad kaip 
tik šią minutę per mane demoralizuotas tėvas plekši motinai? 
Negi atpažino iš visų pusių apsiautusią bjaurystę? Man atro- 
dė, matau sutemose naujoviškąją, grąžančią rankas ir iki skaus- 
mo kandančią sau į petį. Tarytum dantimis norėtų prasiskinti 
kelią į grožį savyje. Išorinė bjaurystė, tykanti kampuose, ska- 
tino ją susidomėti savo pačios žavumynais. Kokių turtų, ko- 
kių žavesių ji turėjo! Pirmasis turtas - mergina. Antrasis tur- 
tas — pensiono mokinė. Trečiasis turtas — naujoviška. Ir visa 
tai joje buvo uždaryta tartum riešuto branduolys kevale, ji 
negalėjo prasibrauti iki savo ginklų, nors jautė niekšišką ma- 
no žvilgsnį ir žinojo, kad atstumtas garbintojas trokšta psi- 
chiškai sunaikinti, sutrypti, sugadinti, subjaurinti jos mergiš- 
ką grožį. | 

Ir manęs nė kiek nenustebino, kad mergina, kuriai grėsė pa- 
sislėpusi bjaurastis, įsišėlo kaip reikiant. Šoko iš lovos. Nusi- 

metė marškinius. Leidosi šokti po visą kambarį. Jau jai nerūpė- 
jo, kad aš žiūriu, netgi pati tarsi kvietė mane į kovą. Kojos 
lengvai, grakščiai nešiojo jos kūną, rankos plakėsi ore. Kur nors 
glaudė galvelę. Rankomis apglėbė galvą. Purtė garbanas. Gulė- 
si ant grindų ir vėl stojosi. Kūkčiojo, juokėsi arba tyliai daina- 
vo. Užšoko ant stalo, nuo stalo ant sofos. Atrodė, kad bijo su- 
stoti net menką valandėlę, tarytum ją vaikytųsi žiurkės ir pelės, 
kad judesio miklumu trokšta pakilti virš bjaurumo. Jau pati 
nebežinojo, ko griebtis. Galop čiupo diržą ir iš visos jėgos 
ėmė pliekti sau per pečius, kad tik krutėtų jaunatviškai, skaus- 
mingai... Man užgniaužė kvapą! Kaip grožis tyčiojosi iš jos, 
ko tik nevertė daryti, kaip blaškė, gniaužė, kaip raičiojo! Ap- 
miriau prie rakto skylutės disharmoniška ir šlykščia marmū- 
ze, lygiai padalinta susižavėjimo ir neapykantos. Pensiono mo- 
kinė, blaškoma grožio, šoko vis karščiau. O aš dievinau ir 
nekenčiau, visas virpėjau, marmūzė mėšlungiškai susitrauk- 
davo tarsi būtų iš gutaperčios, Dieve, prie ko žmogų gali pri- 
vesti meilė grožiui! 

Valgomajame išmušė dvylika valandų. Pasigirdo tylus beldi- 
mas į langą. Tris kartus. Išsigandau. Prasideda! Kopirda, Ko- 
pirda ateina! Pensiono mokinė nustojo šokusi. Vėl pasigirdo 
beldimas, atkaklus, tylus. Ji priėjo prie lango ir praskleidė ža- 
liuzes. Stengėsi pamatyti... 

— Čia tu? - nakties tyloje atsklido šnibždesys iš verandos. 

Ji patraukė už virvelės. Mėnulio šviesa užliejo kambarį. Pa- 
mačiau, kad ji stovi su marškiniais įsitempusi, budri... 

— Ko? - paklausė. 

Stebėjausi šarkos meistriškumu! Juk Kopirdos atsiradimas 
po langu buvo jai netikėtas. Jos vietoje kita, senoviška, imtų 
kvailai šūkčioti ir klausinėti: „Atsiprašau! Ką tai reiškia? Ko. 
norite iš manęs tokiu vėlyvu metu?“ Bet naujoviškoji instinkty- 

viai pajuto, kad nustebimas gali viską sugadinti... kad daug gra- 
žiau be nustebimo... O, koks meistriškumas! Patikliai, draugiš- 
kai, geranoriškai persisvėrė per langą. 

— Ko? - pakartojo mergišku pusbalsiu, remdama smakrą ran- 
komis. 

Kadangi jis ėmė ją tujinti, tai ir ji nesakė „jūs“. Ir dar stebė- 
jausi, kaip neįtikėtinai greitai ji sugebėjo pakeisti stilių - vienu 
šuoliu iškart į draugiškumą. Kas būtų galėjęs pamanyti, kad 
prieš akimirką blaškėsi ir šokinėjo? Kopirdą, nors irgi naujo- 
višką, nepaprastas pensiono mokinės dalykiškumas šiek tiek 
sutrikdė. Bet, žaibiškai prisitaikęs prie jos tono, vaikiniškai, ne- 
rūpestingai, su rankomis kišenėse, tarė: 

— Įleisk mane. 

— Kam? 

Švilptelėjo ir akiplėšiškai atsakė: 

— Argi nežinai? Įleisk. 

Jis buvo susijaudinęs, balsas šiek tiek virpėjo, bet stengėsi 
susijaudinimą nuslėpti. Aš labai bijojau, kad neimtų aiškinti apie 
laišką. Laimė, naujoviškumo papročiai neleido jiems nei ilgai 
kalbėtis, nei stebėtis, turėjo vaizduoti, kad viskas savaime su- 
prantama. Nerūpestingumas, akiplėšiškumas, glaustumas ir pa- 
nieka - štai kuo išgaudavo poeziją, kurią ankstesnių laikų įsi- 
mylėjėliai išgaudavo aimanomis, atodūsiais ir mandolinomis. 
Jis žinojo, kad tik panieka gali užkariauti merginą, o be panie- 
kos - nėra nė kalbos. Bet, leisdamas šiek tiek konkretaus, nau- 
joviško sentimentalumo dūmų, pridūrė ilgesingai, palankiai, 
kimiai, veidu, aprėmintu palei sieną augančios gebenės lapais: 

— Juk pati nori! 


Ji padarė judesį, lyg ketintų uždaryti langą. Tik staiga - tary- 
tum tasai judesys paskatino ją daryti šį tą visiškai priešingo — 

stabtelėjo... Sučiaupė lūpas. Sekundę stovėjo nejudėdama, tik 
jos akys atsargiai, iš lėto dairėsi į šalis. Veide pasirodė išraiš- 
ka... naujoviško cinizmo išraiška... Ir pensiono mokinė, paska- 
tinta cinizmo išraiškos, akimis ir lūpomis, mėnulio šviesoje, 
lange, netikėtai iki pusės persisvėrė per langą ir ranka, kurioje 
nebuvo visiškai jokio žaismingumo, sušiaušė jam plaukus. 

— Eikš! - sušnibždėjo. 

Kopirda neparodė jokio nustebimo. Jam buvo negalima ste- 
bėtis nei ja, nei savimi. Mažiausia abejonė galėjo viską pražu- 
dyti. Turėjo elgtis taip, tarsi tikrovė, kurią jie kūrė tarp savęs, 
būtų kasdieniška ir įprasta. O, tikras meistras! Taip ir elgėsi. 
Užlipo ant palangės ir įšoko į kambarį būtent taip, tarsi naktį 
lipo pas kažkokią pensiono mokinę, su kuria vakar susipažino. 
Kambaryje tyliai nusijuokė, dėl viso pikto. Tačiau mergina pa- 
ėmė jį už plaukų, palenkė galvą ir įsisiurbė į lūpas! 

Po velnių, po velnių! Jeigu buvo nekalta! Jeigu mergina bu- 
vo nekalta! Jeigu buvo nekalta ir štai dabar be jokių ceremoni- 
jų ketino atsiduoti pirmam pasitaikiusiam, kuris pasibeldė į lan- 
gą. Po velnių, po velnių! Sučiupo mane už gerklės. Nes jeigu 
būtų paprasta pasileidėlė ir ištvirkėlė, tada būta čia ko, bet jei- 
gu nekalta mergina, tai - reikia pripažinti - naujoviškoji įsten- 
gė išgauti iš savęs ir Kopirdos tiesiog nenusakomą grožį. Taip 
įžūliai, taip tyliai, akiplėšiškai ir lengvai čiupti vaikiną už plau- 
kų — čiupti mane už gerklės... Cha! Žinojo, kad žiūriu pro rak- 
to skylutę, ir prieš nieką nesitraukė, kad tik nugalėtų grožiu! 
Susvyravau. Kad bent jis būtų čiupęs ją už plaukų - tačiau tai ji 
čiupo jį už plaukų! Ei, jūs, panelės, tekančios už vyrų su didele 
pompa ir po ilgų ceremonijų, jūs, banaliosios, kurios leidžiate 
sau nuvogti bučinuką, žiūrėkite, kaip naujoviškoji imasi meilės 
ir savęs! Parvertė Kopirdą ant lovos. Vėl susvyravau. Ėmė rai- 
čiotis! Septyniolikmetė aiškiausiai statė ant kortos didžiausią 

savo grožio švietalą. Meldžiausi, kad ateitų Pimka - jeigu Pim- 
ka paves, būsiu prapuolęs, niekada, niekada neišsivaduosiu iš 
pašėlusio naujoviškosios žavesio. Smaugė, gniaužė — mane, ku- 
ris norėjo pasmaugti ją, kuris norėjo ją nugalėti! 

"Tuo tarpu mergina pačiame jaunystės žydėjime ant lovos gla- 
monėjosi su Kopirda ir ruošėsi jam padedant pasiekti savo ža- 
vesio kulminaciją. Atsitiktinai, bet kaip, be meilės ir potraukio, 
visai negerbdama savęs, vien tik tam, kad pašėlusia pensionine 
poezija sučiuptų mane už gerklės. Po velnių, po velnių, ji ėmė 
viršų, ėmė viršų, ėmė viršų! 

Galų gale pasigirdo išganingasis beldimas į langą. Nustojo 
glamonėjęsi. Galų gale! Atėjo Pimka su pagalba. Artėjo lemtin- 
gi įvykiai. Ar Pimka įstengs sugadinti - ar dar pridės grožio, 
žavesio? Galvojau apie tai už durų, ruošdamas marmūzę įsiki- 
šimui. Kol kas Pimkos beldimas suteikė tam tikrą palengvėji- 
mą, nes anie turėjo liautis šėlę, o Kopirda sušnibždėjo: 

— Kažkas beldžiasi. 

Pensiono mokinė pašoko nuo sofos. Abu klausėsi - gal vėl 
pradėti nutrauktas glamones. Beldimas pasikartojo. 

— Kas ten? - paklausė ji. 

Už lango pasigirdo karštas, trūksmingas: 

— Zutele! 

Ji pakėlė žaliuzes, duodama ženklą Kopirdai, kad pasitrauk- 
tų. Bet jai nespėjus nė prasižioti, Pimka skubiai įsirioglino į 
kambarį. Bijojo, kad kas nors pamatys jį prie lango. 

— Zutele! - aistringai, kūniškai šnibždėjo jis. - Zutele! Pen- 
siono mokine! Mažule! Tu - sakyk „tu“! Esi mano draugė! O 
aš tavo draugas! - mano laiškas jį svaigino. Dvivamzdžio ir 
banalaus pedagogo burną buvo skausmingai iškreipusi poezi- 
ja. - Tu! Sakyk man „tu“, Zutele! Ar niekas nepamatys? Kur 
mama? - Bet pavojus jį svaigino dar labiau. - Kokia tu... mažu- 

tė... jaunutė... o įžūli... nepaisydama amžiaus, padėties skirtu- 
mo... Kaip galėjai... Kaip išdrįsai... man? Ar iš tikrųjų pavei- 
kiau tave? Sakyk man „tu“! Tik „tu“, tik „tu“! Sakyk, kas tau 
manyje patiko? 

Cha cha cha cha cha, protingasis pedagogas! 

— Kas? Ką jūs?.. - lemeno ji. Tai, kas buvo su Kopirda, jau 
prapuolė, jau buvo išsklaidyta. 

— Čia kažkas yra! - sušuko Pimka tamsoje. 

Tyla. Kopirda neatsišaukė. Naujoviškoji stovėjo tarp jų su 
marškiniais, bereikšmė, kaip mažutė dama. 

Tada aš už durų pratrūkau: 

— Plėšikai! Plėšikai! 

Pimka porą kartų apibėgo kambarį ir surado sieninę spintą. 
Kopirda norėjo iššokti pro langą, nespėjo —- pasislėpė kitoje 
spintoje. Įlėkiau į kambarį kaip stovėjau - su kelnėmis ir marš- 
kiniais. Turiu juos! Buvo sugauti! Man iš paskos įpuolė Jaunat- 
viai, jis - dar plekšnojantis, ji - nuplekšnota. 

— Plėšikai?! — prasčiokiškai ir miesčioniškai šaukė inžinierė- 
lis su kelnėmis, basomis. Jame nubudo savininko instinktas. 

— Kažkas įlipo pro langą! - paaiškinau. Uždegiau šviesą. Ap- 
simesdama miegančia, pensiono mokinė gulėjo po antklode. 

— Kas atsitiko? — paklausė ji mieguistu balsu — tobulu, bet 
dirbtiniu stiliumi. 

— Nauja intriga! - tarė Jaunatvienė žiūrėdama į mane basilis- 
ko žvilgsniu, su chalatu, susivėlusi, su tamsiomis dėmėmis ant 
skruostų. 

— Intriga? - pakartojau keldamas nuo grindų Kopirdos pet- 
nešas. — Intriga? 

— Petnešos, - geibiai tarė inžinierėlis. 

— Jos mano, - įžūliai tarė Jaunatvytė. Merginos įžūlumas pa- 
veikė maloniai, nors niekas, suprantama, ja nepatikėjo! 


( 189 


Vienu trūktelėjimu atidariau spintą, ir susirinkusiems pasima- 
tė apatinė Kopirdos kūno dalis, tai yra pora ilgų kojų su išlygin- 
tomis flanelinėmis kelnėmis ir lengvais sportiniais bateliais. Vir- 
šutinė dalis buvo apvyniota spintoje kabančiomis suknelėmis. 

— Aa... Zuta! - pirmoji prabilo Jaunatvienė. 

Pensiono mokinė užsitraukė antklodę ant galvos, matėsi tik 
kojos ir kuokštas plaukų. Kaip meistriškai sužaidė! Kita jos vie- 
toje imtų kažin ką lementi, teisintis. O ji tik iškišo plikas kojas 
ir judindama jas grojo susidariusia situacija - kojomis, jude- 
siais, žavesiu — tarsi fleita. Tėvai susižvalgė. 

— Zuta... - tarė Jaunatvys. 

Ir abu su Jaunatviene nusijuokė. Išnyko jų plekšnojimas, pras- 
čiokiškumas ir šlykštumas - įsiviešpatavo ypatingas grožis. Tė- 
vai, apsidžiaugę, pagyvėję, sužavėti, juokdamiesi tolerantiškai 
ir laisvai, žiūrėjo į merginos kūną, merginos, kuri kaprizingai 
ir lengvabūdiškai tebeslėpė galvelę. Kopirda, matydamas, kad 
nėra reikalo bijoti senųjų griežtų principų, išlindo iš spintos ir 
stovėjo šypsodamasis, blondinas, laikydamas švarką rankose, 
naujoviškas simpatiškas vaikinas, tėvų užkluptas su mergina. 
Jaunatvienė piktai pašnairavo į mane. Triumfavo. Turėjau būti 
sužavėtas. Norėjau sukompromituoti pensiono mokinę, bet nau- 
joviškasis visiškai jos nekompromitavo! Kad kuo skaudžiau pa- 
rodytų, jog esu čia nereikalingas, paklausė: 

— Ojūs, kavalieriau, ką čia veikiate? Šitai jums visiškai neturi 
rūpėti! 

Iki tol sąmoningai neatidariau spintos su Pimka. Man rūpė- 
jo, kad situacija nusistovėtų, galutinai įgautų naujovišką ir jau- 
ną stilių. Dabar tylėdamas atidariau spintos duris. Pimka susi- 
rietęs slėpėsi tarp suknelių —- matėsi tik pora kojų, pora profe- 
soriškų kojų, suglamžytos kelnės, kojos stovėjo spintoje, 
neįtikėtinos ir netikroviškos, pridurtos... 

Įspūdis buvo išverčiantis ir parverčiantis. Juokas sustingo Jau- 
natvių lūpose. Situacija susvyravo, tarytum žudikas būtų smo- 
gęs peiliu į šoną. Tikras idiotizmas. 

— Kas čia? - blykšdama sušnibždėjo Jaunatvienė. 

Už suknelių pasigirdo kosčiojimas ir mandagus juokas, tai 
Pimka ruošė dirvą savo pasirodymui. Žinodamas, kad po va- 
landėlės turės atrodyti juokingas, savo juoku norėjo nors kiek 
neutralizuoti juokingumą. Tasai juokas, sklindantis iš už sukne- 
lių, buvo toks kabaretinis, kad Jaunatvys vieną kartą sukikeno 
ir užsikirto... Pimka išlindo iš spintos ir nusilenkė, iš išorės juo- 
kingas, iš vidaus nelaimingas... Aš savyje jutau kerštingą, pašė- 
lusį sadizmą, bet išoriškai prunkštelėjau, susijuokiau - ir juoke 
ištirpo mano kerštas. 

Tačiau Jaunatviai apstulbo. Du vyrai dviejose spintose! Ir 
vienoje iš jų - senis. Kad taip būtų du jauni! Ar bent du seni. O 
dabar vienas jaunas ir vienas senas. Senas, be to, Pimka. Situa- 
Cija neturėjo ašies - neturėjo įstrižainės - tokiai situacijai nebu- 
vo galima rasti jokio komentaro. Nevalingai abu žvilgtelėjo į 
merginą, bet pensiono mokinė apmirė po antklode. 

Tada Pimka, krenkšdamas ir maldaujamai kikendamas, 
nusprendė paaiškinti situaciją ir ėmė kažką kalbėti apie laišką, 
kad panelė Zuta parašiusi... kad jis norėjęs Norvidą... bet kad 
panelė Zuta tujina... kad tujina jį... jį tujina... kad jis tik norėjęs 
tujinti... kad vardu... Ne, per visą savo gyvenimą nesu girdėjęs 
nieko šlykštesnio ir kartu kvailesnio, mįslingi, slopūs senuko 
kliedesiai buvo stačiai neįmanomi situacijoje, apšviestoje palu- 
bėje kabančios lempos, niekas nenorėjo suprasti, tai ir nesup- 
rato. Pimka žinojo, kad niekas nenori, tačiau įklimpo - peda- 
gogas, išmuštas iš pedagogo, visiškai susipainiojo, tiesiog nesi- 
norėjo tikėti, kad tai tas pats absoliutus ir patyręs dvivamzdinis, | 
kuris andai pritaisė man užpakalį. Paskendo lipnioje savo aiš- 

kinimų masėje, kėlė gailestį jo ištižimas, ir jau buvau beprade- 
dąs piktintis, bet paskui numojau ranka. Tačiau nesuprantami, 
drumzlini Pimkos kliedesiai pastūmėjo inžinierių oficialumui — 
tai buvo stipriau nei pagrįstas nepasitikėjimas, kurį galėjo jaus- 
ti mano akivaizdoje. 

— Aš klausiu, ką čia tokiu laiku darote? 

Dabar Pimka žinojo, ką reikia sakyti, ir kaipmat atgavo formą: 

— Prašau nekelti balso. 

Jaunatvys paklausė: 

— Ką? Ką? Jūs drįstate daryti pastabas mano paties namuose? 

Tačiau inžinierienė, žvilgtelėjusi į langą, suspigo. Virš tvoros 
kyšojo barzdotas veidas su šakele dantyse. Visiškai užmiršau 
elgetą! Buvau liepęs jam ir šiandien stovėti su šakele, bet pa- 
miršau sumokėti zlotą. Barzdočius ištvermingai stovėjo iki pat 
nakties, o matydamas mus apšviestame lange prikišo pasamdy- 
tą šakele papuoštą veidą, kad primintų apie save! Įvažiavo į 
situaciją kaip ant ratukų! 

— Ko tam žmogui reikia? — sušuko inžinierienė. Ji nebūtų 
labiau išsigandusi net jei pro duris būtų įžengęs vaiduoklis. 

Pimka ir Jaunatvys nutilo. 

Vargeta, į kurį trumpam nukrypo visų dėmesys, krutino ša- 
kelę tarytum ūsus, nežinodamas, ką sakyti. Todėl tarė: 

— Sušelpkite vargšą pavargėlį. 

— Duokite jam ką nors, - inžinierienė nuleido rankas ir iš- 
skėtė pirštus. - Duokite jam ką nors, - isteriškai šaukė ji, - ir 
tegu eina sau... 

Inžinierius ėmė graibytis kišenėse smulkių, bet nieko nera- 
do. Pimka greitai išsitraukė piniginę, mėšlungiškai kabindama- 
sis už bet kokio veiksmo, o gal tikėdamasis, kad sąmyšyje Jau- 
natvys paims iš jo smulkių, o tai sustabdytų tolesnį priešišku- 
mą, — bet Jaunatvys nepaėmė. Smulkios sąskaitos įsiveržė pro 

langą ir blaškėsi tarp žmonių. O aš stovėjau su marmūze, įdė- 
miai stebėdamas, kaip vystosi veiksmas, bet, tiesą sakant, viską 
mačiau kaip pro stiklą. Kurgi buvo mano kerštas, mano terlio- 
jimasis su jais ir draskomos tikrovės staugsmas, ir stiliaus skili- 
mas, ir mano šokis ant griuvėsių? Pamažu farsas ėmė mane 
varginti. Galvon lindo visokios mintys, be ryšio, pavyzdžiui — 
kur Kopirda perka kaklaryšius, ar inžinierienė myli kates, kiek 
jie moka už butą? 

Visą tą laiką Kopirda taip ir stovėjo, rankas susikišęs į kiše- 
nes. Naujoviškasis nepriėjo prie manęs, netgi mina neparodė, 
kad esame pažįstami — ir be to buvo susierzinęs, kad abu su 
Pimka yra kolegos merginos atžvilgiu, tad neketino sveikintis 
su ne visiškai apsirengusiu bendraklasiu, - ir vienas, ir kitas ko- 
legiškumas buvo jam neparankus. Kai Jaunatvienė ir Pimka ėmė 
ieškoti smulkių, Kopirda neskubėdamas pasuko durų link - pra- 
sižiojau sušukti, bet Pimka, pastebėjęs Kopirdos manevrą, kuo 
greičiausiai įsikišo piniginę ir nuėjo paskui jį. Tada inžinierius, 
matydamas juos išeinant, puolė kaip katė pelę. 

— Atsiprašau! - suriko. - Taip lengvai neišsisuksite! 

Kopirda ir Pimka sustojo. Kopirda, įsiutęs dėl kolegišku- 
mo su Pimka, atsitraukė nuo jo; o Pimka automatiškai priėjo 
arčiau — ir stovėjo greta tarsi du broliai - vienas jaunas... o 
kitas senas... 

Inžinierienei visai pakriko nervai, ji stvėrė inžinierių už rankos. 

— Nekelk scenos! Nekelk scenos! - ir šiais žodžiais, aišku, 
paskatino jį iškelti sceną. 

— Atsiprašau! - suriko. - Šiaip ar taip, esu tėvas! Aš klausiu, 
kaip ir kokiu tikslu atsidūrėte mano dukters miegamajame? Ką 
tai galėtų reikšti? Ką tai reiškia? 

Staiga žvilgtelėjo į mane ir nutilo, siaubas surakino jo skruos- 
tus, susivokė, kad tai vanduo ant mano malūno, ant skandalo 

malūno - ir būtų nutilęs, būtų nutilęs - bet žodis jau buvo ištar- 
tas... Tad pakartojo dar kartą: 

— Ką tai galėtų reikšti? - tyliai; vien tik norėdamas viską už- 
baigti ir širdyje melsdamasis, kad niekas nieko neatsakytų... 

Stojo tyla, nes niekas ir negalėjo atsakyti. Kiekvienas turė- 
jo savo kokią nors suprantamą tiesą, bet visuma buvo bepras- 
mė. Tyloje beprasmybė slėgė. Ir staiga po antklode nuskam- 
bėjo tylus, beviltiškas merginos kūkčiojimas. O, koks meistriš- 
kas žingsnis! Kūkčiojo su nuogomis blauzdomis, kyšančiomis 
iš po antklodės, su blauzdomis, kurios jai verkiant lindo iš po 
antklodės vis labiau, ir tos nepilnametės ašaros siejo Pimką, 
Kopirdą, tėvus, ant demonizmo tarsi ant siūlo suvėrė juos vi- 
sus. Situacija, lyg kas peiliu būtų atpjovęs, nustojo būti juo- 
kinga ir beprasmė, atgavo savo prasmę, ir prasmę naujovišką, 
nors niūrią, juodą, dramatišką ir tragišką. Kopirda, Pimka, 
Jaunatviai pasijuto geriau - 0 aš pasijutau blogiau, sučiuptas 
už gerklės. 

— Jūs... demoralizavote ją, - sušnibždėjo motina. — 
Neverk, vaikeli, neverk... 

— Sveikinu, pone profesoriau! - įsiutęs sušuko inžinierius. — 
Jūs už tai atsakysite! 

Pimka, regis, lengviau atsiduso. Netgi šitai jam buvo geriau, 
nei neturėti jokios vietos. Vadinasi, ją demoralizavo. Si- 
tuacija keitėsi merginos naudai. 

— Policija! - sušukau. - Reikia kviesti policiją! 

Tai būtų rizikingas žingsnis, nes policija su nepilnamete jau 
savaime sudarė apvalią, dailią ir liūdną visumą - Jaunatviai kaž- 
kaip išdidžiai pakėlė galvas — o aš norėjau išgąsdinti Pimką. 
Tasai išblyško, krenkštelėjo, kostelėjo. 

— Policija, - pakartojo motina mėgaudamasi policija virš pli- 
kų merginos kojų, - policija, policija... 

— Prašau patikėti, - išlemeno profesorius, - prašau, ponai, 
patikėti mano žodžiu... Klaida, esu neteisingai kaltinamas... 

— Taip! - tariau. - Esu liudininkas. Mačiau pro langą! Ponas 
profesorius užėjo į sodelį nusilengvinti. Panelė Zuta pažvelgė 
pro langą, ir ponas profesorius pasisveikino ir užėjo normaliai 
pro duris, kurias atidarė panelė Zuta! 

Policijos baimė palaužė Pimką. Jis godžiai griebėsi šio paaiš- 
kinimo, nepaisydamas jo gėdingos ir žeminančios prasmės. 

— Taip, būtent taip ir buvo, mane prispyrė reikalas, užėjau į 
sodelį, pamiršau, kad čia gyvenate jūs - o pro langą kaip tik 
žvilgtelėjo panelė Zuta, tai apsimečiau, che che che, apsime- 
čiau, kad atėjau su vizitu... Jūs suprantate... tokia nepadori si- 
tuacija... Ou1 pro guo, gui pro guo*, - kartojo jis. 

Susirinkusiuosius apėmė pasibjaurėjimas. Mergina paslėpė 
kojas. Kopirda apsimetė negirdėjęs, Jaunatvienė atsuko Pim- 
kai nugarą, bet susivokusi, kad taip elgtis nemandagu, kuo grei- 
čiau atsisuko priekiu. Jaunatvys mirktelėjo - cha, jie vėl atsidū- 
rė senosios situacijos gniaužtuose, prasčiokiškumas tvino ir už- 
liejo viską aplinkui, aš susidomėjęs žiūrėjau kaip tvinsta, o jie 
tvinksta; tai buvo tas pats prasčiokiškumas, kuriame aš nese- 
niai skendėjau taip, ko gero, tas pats - bet dabar jis tvyrojo tik 
tarp jų. Jaunatvytė po antklode nejudėjo. Ir Jaunatvys sukike- 
no - nežinia, kas jį pakuteno - gal Pimkos gui pro guo priminė 
andai Varšuvoje gyvavusį kabaretą tokiu pat pavadinimu - 
pratrūko visiškai smulkiainžinierišku kikenimu, nugariniu, ma- 
kabrišku ir mimikišku kikenimu - pratrūko ir - įsiutęs ant Pim- 
kos dėl to, kad tenka kikenti - šoktelėjo ir nežymiai, arogantiš- 
kai, inžinieriškai pliaukštelėjo ir trinktelėjo jam per ausį. Trink- 
telėjo — ir alsuodamas sustingo su ištiesta ranka. Surimtėjo. 


* Nesusipratimas, nesusipratimas (/ot.) - Red. 

Sustingo. Aš iš savo kambario atsinešiau švarką ir batus, iš lėto 
ėmiau rengtis, nenuleisdamas akių nuo besivystančio veiksmo. 

Apausiuotam užkando žadą, užsikišo gerklė - bet man atro- 
do, kad širdies gilumoje jis buvo dėkingas už antausį, kuris nors 
kažkaip jį klasifikavo. 

— Jūs man už tai sumokėsite, - lediniu balsu tarė jis su paste- 
bimu palengvėjimu. Nusilenkė inžinieriui, inžinierius nusilen- 
kė jam. Pimka, naudodamasis nusilenkimu, pasuko durų link. 
Kopirda prisidėjo prie lankstymosi ir patraukė paskui Pimką, 
ketindamas irgi pasinaudoti... Jaunatvys pašoko. Ką? - čia bręsta 
pasekmės, dvikova, o tasai chuliganas išeina lyg niekur nieko, 
pasityčioti nori! Tai ir jam per ausį! Inžinierius pašoko su iš- 
tiesta ranka, bet paskutinę akimirką nusprendė, kad negali 
smogti į veidą piemeniui, mokiniui, snargliui; ranka jam keis- 
tai išsirietė, ir užuot sudavęs čiupo (įsibėgėjęs negalėjo su- 
stoti), čiupo jam už pasmakrės. Kopirda, sučiuptas taip iš 
pasalų, supyko labiau, nei kad būtų gavęs per ausį, dar dau- 
giau, apgaulingas, neleistinas judesys po ilgai trukusios bepras- 
mybės išleido laisvėn pačius pirmykščiausius instinktus. Die- 
vas žino, kokia mintis jam šovė į galvą - kad inžinierius tyčia 
jį sučiupo, jeigu tu man, tai aš tau — na, kuri nors iš tokių 
minčių, ir pasinaudojęs teise, kurią turbūt būtų galima pava- 
dinti „įstrižąja teise“, pasilenkė ir čiupo inžinierių per kelius. 
Jaunatvys dribo - o tasai dantimis įsikirto jam į kairį šoną, įsi- 
kando ir nepaleido - pakėlė veidą ir pamišusiu žvilgsniu dairė- 
si po kambarį, laikydamas sukandęs šoną. 

Rišausi kaklaryšį ir vilkausi švarką, bet apimtas smalsumo 
sustojau. Dar niekad man nebuvo tekę matyti ko nors pana- 
šaus. Inžinierienė puolė vyrui į pagalbą, čiupo Kopirdą už ko- 
jos ir trūktelėjo iš visų jėgų. Viskas sukunkuliavo ir galutinai 
sugriuvo. O dar Pimka, stovėjęs per žingsnį nuo jų, pasielgė 

„neapsakomai keistai, tiesiog sunku atpasakoti. Ar pedagogas 
galop suabejojo savimi? Ar gal pasidavė? Gal jam pritrūko jėgų 
stovėti, kai anie gulėjo? Ar jam pasirodė, kad gulėti nė kiek ne 
blogiau, nei stovėti? Žodžiu, jis pats, savo valia, kampe atsigu- 
lė ant nugaros ir iškėlė aukštyn galūnes, tarsi pasiduodamas. 
Užsirišau kaklaryšį. Ir nė kiek manęs nesujaudino, kad mergi- 
na nusibloškė antklodę, verkdama nušoko nuo sofos ir apsipy- 
lusi ašaromis straksėjo aplink besiraičiojančius Jaunatvius ir Ko- 
pirdą, tarsi teisėjas per bokso mačą. 

— Mamyte! Tėveli! 

Inžinierius, nuo raičiojimosi praradęs nuovoką ir ieškoda- 
mas atsparos rankoms, čiupo ją už kojos virš čiurnos. Ji pargriu- 
vo. Visi keturi raičiojosi tyliai kaip bažnyčioje, nes triukšmauti 
buvo sarmata. Užmetęs akį pamačiau, kad motina kandžioja 
dukterį, Kopirda tempia Jaunatvienę, o inžinierius stumia Ko- 
pirdą, paskui vėl švystelėjo Jaunatvytės blauzda - ant motinos 
galvos. 

O profesorius kampe ėmė vis labiau linkti į tą knibždėlyną - 
gulėdamas ant nugaros su viršun iškeltomis galūnėmis aiškų 
aiškiausiai linko į tą pusę ir pastėręs slinko prie jų, nes, be jo- 
kios abejonės, tas knibždynas ir kamuolynas buvo jam vienin- 
telė išeitis. Atsistoti negalėjo, neturėjo jokio reikalo atsistoti — 
o ilgiau gulėti ant nugaros irgi nebuvo kaip. Pakako tik užka- 
binti, šeima su Kopirda atsirito artėliau — čiupo Jaunatvienę 
kažkur už pilvo, ir jį įtraukė sūkurys. Į mažą lagaminėlį baigiau 
krautis reikalingiausius daiktus ir užsidėjau skrybėlę. Man vis- 
kas atsibodo. Sudie, naujoviškoji, sudie, Jaunatviai ir Kopirda, 
sudie, Pimka - ne, ne sudie, nes kaip galima atsisveikinti su 
tuo, ko jau nėra. Ėjau lengva širdimi. Saldu, saldu nupurtyti 
dulkes nuo apavo ir išeiti nepaliekant už savęs nieko, ne, ne 
išeiti, O eiti... Ar buvo taip, kad Pimka, klasikinis pedagogas, 

pritaisė man užpakalį, kad buvau mokinys mokykloje, naujo- 
viškas su naujoviškąja, kad šokau miegamajame, nuroviau mu- 
sei sparnus, žiūrėjau pro plyšį į vonią, tra lia lia... Kad buvau su 
užpakaliu, su snukiu, su blauzda, tra lia lia... Ne, viskas prany- 
ko, nei jaunas, nei senas, nei naujoviškas, nei senoviškas, nei 
mokinys, nei berniukas, nei subrendęs, nei nesubrendęs, bu- 
vau joks, buvau niekas... Išeinant eiti, einant išeiti ir nieko ne- 
prisiminti. Palaimingas abejingumas! Jokių prisiminimų! Kai 
viskas tavyje miršta, o dar niekas nespėjo gimti iš naujo. O, 
verta gyventi dėl mirties, kad žinotum, jog mumyse jau numi- 
rė, kad jau nebėra, tuščia ir bergždžia, tylu ir švaru - ir kai jau 
ėjau, man atrodė, kad einu ne aš, o su savim - visai šalia, o gal 
manyje arba aplink mane ėjo kažkas identiška ir tapatu, ma- 
no - manyje, mano - su manim, ir mūsų nesiejo meilė, neapy- 
kanta, troškimai, pasibjaurėjimas, šlykštumas, grožis, juokas, 
kūno dalys, joks jausmas ir joks mechanizmas, niekas mūsų 
nesiejo, niekas, niekas, niekas... Šimtąją sekundės dalį. Nes kai 
tamsoje apgraibom ėjau per virtuvę, iš tarnaitės kampo mane 
tyliai pašaukė: 

— Juzi, Juzi... 

Tai Mientus sėdėjo ant tarnaitės ir skubiai avėsi. 

— Čia aš. Išeini? Luktelėk, išeisiu su tavimi. 

Šnibždesys smogė man iš šono, sustojau kaip pašautas. Tam- 
soje negalėjau gerai įžiūrėti jo marmūzės, bet sprendžiant iš 
balso ji turėjo būti baisi. Tarnaitė sunkiai alsavo. 

— Tsss... tyliau. Eime, - jis nulipo nuo tarnaitės. - Ten, ten... 
Atsargiai - krepšys. 

Atsidūrėme gatvėje. 

Aušo. Nameliai, medžiai ir tvoros stovėjo išrikiuoti eile, su- 
tvarkyti — ir oras skaidrus prie žemės, viršun vis labiau tirštė- 
jantis į beviltišką tvaiką. Asfaltas. Vakuumas. Rasa. Tuštuma. 

Šalia manęs drabužius besisagstantis Mientus. Stengiausi į jį 
nežiūrėti. Iš atdarų vilų langų - blanki elektros šviesa ir nety- 
lantis vartymosi šnaresys. Smelkėsi vėsa, bemiegis kelionių šal- 
tis; ėmiau drebėti ir kalenti dantimis. Mientus, už lango išgir- 
dęs šiūruojant Jaunatvius, tarė: 

— Kas ten? Masažuoja ką nors? 

Nieko neatsakiau, o jis, pastebėjęs mano rankoje lagaminėlį, 
paklausė: 

— Neši kudašių? Bėgi? 

Nuleidau galvą. Žinojau, kad mane sugaus, kad turi mane 
sugauti, nes buvome tik dviese ir greta. Bet pasitraukti nuo jo 
be priežasties negalėjau. Ir kažkaip prisislinko arčiau ir paėmė 
mane už rankos. 

— Bėgi? Tai ir aš kartu. Keliausime drauge. Išprievartavau 
tarnaitę. Bet tai ne tai, ne tai... Pusbernis, pusbernis! Nori - 
bėkime į kaimą. Į kaimą eisime. Ten gyvena pusberniai! Kai- 
me! Eime kartu, nori? Pas pusbernį, Juzi, pas pusbernį, pas 
pusbernį! - kartojo aistringai. 

Galvą laikiau iškėlęs aukštai, tiesiai, nežiūrėjau į jį. 

— Mientau, kas man iš to tavo pusbernio? 

Bet kai pradėjome eiti, jis nuėjo su manim, aš nuėjau su juo — 
ir nuėjome kartu. 

Prakalba „Vaiku pamuštam 
Filibertui“ 


Ir vėl prakalba... ir esu priverstas rašyti prakalbą, negaliu be 
prakalbos ir privalau prakalbą, nes simetrijos taisyklė skelbia, 
kad „Filidorą, pamuštą vaiku“ turi atitikti „Vaiku pamuštas Fi- 
libertas“, o prakalbą „Filidorui“ turi atitikti prakalba „Filiber- 
tui“. Kad ir kaip norėčiau, negaliu, negaliu ir negaliu nepaklusti 
geležinėms simetrijos beigi analogijos taisyklėms. Bet atėjo pats 
laikas nutraukti, nustoti, nors akimirką išnirti iš žalumos ir są- 
moningu žvilgsniu pažvelgti pro milijardų daigų, pumpurų, la- 
pelių tankmę, kad nebūtų galima sakyti, jog nuprotėjau bla bla 
bla ir taip toliau. Bet kol tęsiu savo kelionę prastesniu, netie- 
sioginiu nežmogiškų bjaurumų keliu, turiu išaiškinti, raciona- 
lizuoti, pagrįsti, paaiškinti ir sudėlioti, išgauti pagrindinę idėją, 
iš kurios išsirita visos kitos šios knygos idėjos, ir atskleisti visas 
čia paminėtas ir aprašytas kančias. Ir turiu supažindinti su kan- 
čių, taip pat idėjų hierarchija, pademonstruoti kūrinį analitiš- 
kai, sintetiškai ir filosofiškai, kad skaitantysis žinotų, kur gal- 
va, kur kojos, kur nosis, o kur kulnai, kad nebūtų priekaištau- 
jama, jog nesuvokiu savo paties tikslų ir neinu tiesiai, lygiai, 
tvirtai, kaip kad didžiausi mūsų laikų rašytojai, o kvailiausiai 
pametu galvą. Tačiau kuris iš kankinimų yra svarbiausias ir pa- 

grindinis? Kur slypi pirminė knygos kankynė? Kuri yra kanky- 
nės pramotė? Kuo ilgiau gilinuosi, tiriu ir mąstau, tuo aiškiau 
man matosi, kad, tiesą sakant, pagrindinė, svarbiausioji, esmi- 
nė kankynė, mano manymu, yra tiesiog prastos formos, neti- 
kusio exterieur kankynė, kitaip sakant, frazės, grimasos, mi- 
nos, marmūzės - taip, štai kur slypi šaltinis, versmė, pradžia, iš 
kurios harmoningai kyla visos kitos be išimties kančios, vargai 
ir sielvartai. O gal verčiau reikėtų pasakyti, kad pradinė, esmi- 
nė kankynė yra ne kas kita, kaip kančia, gimusi iš apribojimo 
kitu žmogumi, iš to, kad dūstame ir springstame ankštoje, siau- 
roje, nepataisomoje vaizduotėje - ką kitas žmogus mano apie 
mus. O gal knygos pagrindą sudaro kapitalinė ir mirštama 

nevisai žmogiška žalumo, daigų, lapelių, pumpurų 

arba vystymosi ir neišsivystymo kančia 

o gal nesusiformavimo, nevisai susiformavimo 

arba kai mūsų aš kuria kiti žmonės 

fizinės ir psichinės prievartos papjūtis 

dinamizuojančių tarpžmoginių įtampų kankynė 

įžambi neišaiškinta psichikos įstrižumo kančia 

šoninis išnirimo, pasisukimo, apsirikimo vargas 

nuolatinės išdavystės, apgavystės kančia 

automatiška mechanizmo ir automatizmo kankynė 

simetriška analogijos kančia ir analogiška simetrijos bėda 

analitiška sintezės kančia ir sintetinė analizės kančia 

o gal kūno dalių ir atskirų narelių hierarchijos sutrikimo liū- 
desys 

švelnaus infantilumo kankynė 

užpakaliuko, pedagogikos, mokyklinė, nesavarankiškumo 

nekaltumo ir jaukaus naivumo 

nutolimo nuo tikrovės 

chimeros, iliuzijų, svajų, fikcijos, kvailystės 

aukštesniojo idealizmo 

žemesniojo, skurdaus ir nelegalaus, idealizmo 

antrarūšio svajojimo | 

o gal neapsakomai keista smulkmeniškumo, mažybinimo pa- 
pjūtis 

kandidatavimo kančia 

pretendavimo kančia 

lavinimosi kančia 

o gal tiesiog prisitraukimo bei įtempimo virš galėjimo ir iš 
čia kylančio visuotinio ir ypatingo negalėjimo kankynė 

išsiaukštinimo ir pataikavimo vargas 

pažeminimo kančia 

aukštesniosios ir žemesniosios poezijos kankynė 

arba maudžiantis psichinės aklavietės sielvartas 

prieštaringa nukrypimo, išsisukimo ir neleistino metodo kan- 
kynė 

arba veikiau metų kankynė ypatingąja ir bendrąja prasme 

senoviškumo kančia 

naujoviškumo kančia 

kentėjimas dėl naujų visuomenės sluoksnių atsiradimo 

pusinteligenčių kančia 

neinteligentų kančia 

inteligentų kentėjimas | 

o gal tiesiog smulkiainteligentiško nepadorumo bėda 

kvailumo | 

išmintingumo 

bjaurumo 

grožių, žavingumų, patrauklumų vargas 

o gal mirtinos logikos ir kvailumo pasekmių kankynė 

deklamavimo vargas 

mėgdžiojimo sielvartas 

nuobodi nuobodumo ir vis to paties kartojimo kankynė 

arba galbūt hipomaniakinė ir hipomaniakijos kančia 

neapsakoma neapsakomumo kančia 

neišsublimavimo skausmas 

piršto 

nago 

danties 

ausies skaudėjimas 

siaubą keliančio lygiagretumo, priklausomumo, abipusio pra- 
siskverbimo, priklausomybės nuo visų kančių ir visų dalių kan- 
kynė, taipogi šimto penkiasdešimt tūkstančių trijų šimtų dvi- 
dešimt keturių ir pusės kitų kankynių kančia, neskaitant mote- 
rų ir vaikų, kaip būtų pasakęs vienas senas XVI amžiaus 
prancūzų autorius. 

Kurią kankynę padaryti svarbiausiąja prakankyne ir kurią 
laikyti integralu, už ko čiupti knygą ir ką išgauti iš aukščiau 
minėtų kančių ir dalių? Prakeiktosios dalys, negi jau niekad 
neišsilaisvinsiu iš jūsų, o, kokia gausybė dalių ir kokia gausybė 
kančių! O kurgi pirminė pramotė, kokią kančią laikyti pamati- 
ne - metafizinę ar fizinę, sociologinę ar psichologinę? Vis dėl- 
to privalau, privalau ir negaliu, ne, nes pasaulis gali pamanyti, 
jog neturiu tikslų ir pamečiau protą. Tokiu atveju gal būtų ra- 
cionaliau padirbėti ir žodžiais išreikšti kūrinio genezę, ir iš- 
reikšti ne remiantis kančiomis, o ryšium, priklausomai, atžvil- 
giu, žodžiu, kad jis buvo parašytas: 

mokyklų ir pedagogų atžvilgiu 

ryšium su puskvailiais gudragalviais 

ryšium su pagilėjusiais ir pakylėtais asmenimis 

geriausių šiuolaikinės tautinės literatūros personažų ir la- 
biausiai išbaigtų, sukonstruotų ir užkietėjusių kritikos atsto- 
vų atžvilgiu 

pensiono mokinių atžvilgiu 

priklausomai nuo dabitų, dirbėjų, narcizų, estetų, skaisčia- 
širdžių ir prityrusiųjų 

ryšium su gerai įsitaisiusiais 

priklausomai nuo kultūrinių tetučių nelaisvės 

vietinių gyventojų atžvilgiu 

ryšium su kaimo gyventojais 

priklausomai nuo smulkių provincijos gydytojų, inžinierių 
ir valdininkų su ankštais horizontais 

priklausomai nuo aukštųjų valdininkų, gydytojų ir advokatų 
su platesniais horizontais 

kilmingos ir kitos aristokratijos atžvilgiu 

ryšium su liaudimi. 

Bet, galimas daiktas, kūrinys gimė iš bendravimo su konkre- 
čiu asmeniu kančios, pavyzdžiui, su itin atstumiančiu ponu X, 
Y, su ponu Z, kurį niekinu, ir NN, kuris mane vargina ir kelia 
nuobodulį - o, baisios bendravimo su jais kančios! Ir - galimas 
daiktas - šios knygos priežastis ir tikslas yra tik noras parodyti 
tiems ponams panieką, sunervinti juos, sukurstyti, įsiutinti ir 
jų išvengti. Tokiu atveju priežastis būtų konkreti, atskira ir as- 
meniška, individuali. 

O gal kūrinys gimė iš meistriškų kūrinių mėgdžiojimo? 

Iš nemokėjimo sukurti normalų kūrinį? 

Iš sapnų? 

Iš kompleksų? 

O gal iš vaikystės prisiminimų? 

O gal pradėjau ir paskui kažkaip man pasirašė? 

Iš psichozės baimės? 

Iš įkyrios psichozės? 

Gal iš kulkos? 

Iš žiupsnio? 

Iš dalies? 

Iš dalelės? 

Iš piršto? 

Taip pat reikėtų nustatyti, apibrėžti ir suformuluoti, kas yra 
šis kūrinys - apysaka, dienoraštis, parodija, pamfletas, variaci- 
ja, tema fantazijai, studija, ir ko jame daugiau - pokšto, gilios 
reikšmės, sarkazmo, įžeidimo, nesąmonės, pu7 nonsens, pDur 
niektauškizm, o toliau — ar vis dėlto tai nėra poza, apsimeti- 
mas, vaizdavimas, dirbtinumas, sąmojaus trūkumas, jausmų ane- 
mija, vaizduotės atrofija, visa ko kiršinimas ir proto sumaištis. 
Tačiau visų šių galimybių, kančių, apibrėžimų ir dalių suma yra 
tokia neaprėpiama ir nesuvokiama beigi nesileidžianti išsemia- 
ma, kad su didžiausia atsakomybe už žodį ir po skrupulingiau- 
sio svarstymo turiu pasakyti, kad niekas čia nežinia, cip cip 
viščiuk; todėl tuos, kurie nori labiau įsigilinti ir geriau suvokti, 
kviečiu prie „Vaiku pamušto Filiberto“, nes jo slaptoje simbo- 
likoje paslėpiau atsakymą į visus kamuojančius klausimus. Juk 
„Filiberte“, sukonstruotame pabrėžtinai ir pagal analogiją su 
„Filidoru“, rasite galutinę slaptą kūrinio prasmę. O išsiaiški- 
nus ją jau niekas netrukdys leistis giliau į atskirų, monotoniškų 
dalių tankmę. 

Vaiku pamuštas Filibertas 


Aštuoniolikto amžiaus pabaigoje provincialas iš Paryžiaus susi- 
laukė vaiko, tas vaikas irgi susilaukė vaiko, kuris irgi susilaukė 
vaiko, ir vėl buvo vaikas; o paskutinis iš tų vaikų kaip lauko 
teniso pasaulio čempionas dalyvavo pasaulio čempionate, ku- 
ris vyko reprezentaciniuose Paryžiaus Racing klubo kortuose, 
o aplinkui tvyrojo didelė įtampa ir nenutildami aidėjo gaivališ- 
ki žiūrovų plojimai. Tačiau (koks vis dėlto nenuspėjamas tas 
gyvenimas!) vienas žiūrovas, zuavų pulkininkas, sėdintis šoni- 
nėje tribūnoje, staiga ėmė pavydėti neklaidingo ir pagavaus abie- 
jų čempionų žaidimo ir, norėdamas šešiems tūkstančiams susi- 
rinkusių žiūrovų parodyti (juolab kad šalia sėdėjo jo sužadėti- 
nė), ką sugebąs, netikėtai pašoko ir pykštelėjo iš revolverio į 
skrendantį kamuoliuką. Kamuoliukas plyšo ir nukrito, o čem- 
pionai, netikėtai praradę objektą, dar kurį laiką mojavo rake- 
tėmis, bet, pamatę savo judesių be kamuoliuko absurdiškumą, 
puolė vienas kitą nagais. Tribūnose nugriaudėjo plojimai. 

Ir tuo veikiausiai viskas būtų pasibaigę. Bet atsirado tokia 
papildoma aplinkybė, kad apimtas susijaudinimo pulkininkas 
pamiršo, o gal neatsižvelgė (tai mat kaip reikia viską apgalvo- 
ti!) į faktą, kad priešingoje aikštelės pusėje, vadinamojoje sau- 
lėtoje tribūnoje, sėdi žiūrovai. Nežinia kodėl jam atrodė, kad 

pramušusi kamuoliuką kulka turi nusibaigti; deja, skriedama 
toliau ji pataikė į kaklą vienam verslininkui - prekybinio laivo 
savininkui. Iš prakirstos arterijos trykštelėjo kraujai. Sužeisto- 
jo žmona norėjo pulti pulkininką ir išplėšti jam iš rankų revol- 
verį, bet niekaip negalėjo to padaryti (nes buvo suspausta mi- 
nioje), todėl tiesiog žiebė per snukį kaimynui iš dešinės. O žie- 
bė todėl, kad niekaip kitaip negalėjo išlieti savo pasipiktinimo, 
ir dar todėl, kad širdies gilumoje, vadovaudamasi grynai mote- 
riška logika, buvo įsitikinusi, jog moteriai galima, nes kas jai 
gali ką padaryti? Vis dėlto paaiškėjo, kad nelabai galima (mat 
kaip planuojant reikia į viską atkreipti dėmesį), nes tai buvo 
užsislėpęs epileptikas, kurį dėl antausio sukelto psichinio su- 
krėtimo ištiko priepuolis, ir jis, tampomas konvulsijų, pratrū- 
ko putom tarsi geizeris. Nelaimingoji atsidūrė tarp dviejų vy- 
rų, iš kurių vienas tryško krauju, o kitas puta. Tribūnose su- 
griaudėjo plojimai. 

O tada kažkoks ponas, sėdintis šalia, toje sumaištyje šoko 
ant galvos damai, sėdinčiai eile žemiau, toji su juo ant pečių 
pašoko, išbėgo į aikštę ir nušuoliavo ratu. Tribūnose sugriau- 
dėjo plojimai. Ir veikiausiai šituo viskas ir būtų pasibaigę. Ta- 
čiau susiklostė dar tokia aplinkybė (tai mat kaip reikia viską 
numatyti!), kad netoliese sėdėjo vienas kuklus pensininkas, sva- 
jotojas iš Tulūzos, kuris nuo senų laikų visuose viešuose rengi- 
niuose svajojo šokti ant galvos žemiau sėdintiems asmenims ir 
"tik didelėmis valios pastangomis šiaip ne taip susilaikydavo. 
Patrauktas pavyzdžio, kaipmat užšoko ant žemiau sėdinčios da- 
mos (o tai buvo smulki valdininkė, neseniai atvykusi iš Tanže- 
ro, esančio Afrikoje), kuri, manydama, kad šitaip ir reikia, kad 
čia toks paprotys, kad to reikalauja geras tonas - irgi nušuolia- 
vo, be to, stengėsi šuoliuoti laisvai ir grakščiai. 

Ir tada kultūringesnioji publikos dalis ėmė taktiškai ploti, 

kad užtušuotų skandalą ir paslėptų jį nuo svetimų šalių amba- 
sadorių ir pasiuntinių akių - jų daugybė atvyko į čempionatą. 
Bet ir čia įvyko nesusipratimas, nes mažiau kultūringų žiūrovų 
dalis plojimus palaikė pritarimu - ir taip pat užšoko ant savo 
damų pečių. Užsieniečiai vis labiau stebėjosi. Tai kas beliko da- 
ryti kultūringajai draugijos daliai? Mėtydami pėdas jie irgi už- 
šoko ant savo damų. 

Ir veikiausiai šitaip ir būtų viskas pasibaigę. Bet tuomet kaž- 
koks markizas de Filibertas, sėdintis parterio ložėje su žmona 
ir jos giminėm ir staiga pasijutęs džentelmenu, išėjo į aikštės 
vidurį, vasariniu, šviesiu kostiumu, išblyškęs, bet tvirtas — ir 
šaltai paklausė, ar kas nors ir kas būtent nori įžeisti markizę de 
Filibert, jo žmoną? Ir metė į minią saują vizitinių kortelių su 
užrašu: Philippe Hertal de Filiberthe. (Kokie turime būti siau- 
bingai atsargūs! Koks sunkus ir išdavikiškas, koks nesupranta- 
mas yra gyvenimas!) Stojo mirtina tyla. 

Paskui žingine, iš lėto, ant nepabalnotų grynaveislių plonais 
čiurnikauliais ne mažiau kaip trisdešimt šeši elegantiškų ir praš- 
matnių damų vyrai patraukė prie markizės de Filibert, kad ją 
įžeistų ir pasijustų džentelmenais, jeigu jau pasijuto džentelme- 
nu jos vyras, markizas. O ji iš baimės pagimdė - ir po markizo 
kojomis, po trypiančių moterų kanopomis pasigirdo vaiko knir- 
kimas. Markizas, taip nelauktai pamuštas vaiku, aprūpintas ir 
papildytas vaiku tą valandėlę, kai pasirodė vienas pats ir kaip 
suaugęs džentelmenas pats savyje - susigėdęs nuėjo namo - o 
tuo tarpu tribūnose sugriaudėjo plojimai. 

13 skyrius 
Pusbernis, arba pagautas iš naujo 


Tad su Mientum patraukėme ieškoti pusbernio. Už posūkio 
išnyko namas su susivijusiais Jaunatviais, priešais mus — ilgas 
Filtrovos kaspinas, blizganti gatvės juosta. Pateka saulė, gels- 
vas kamuolys, užkandame kosmetikos krautuvėlėje, miestas 
bunda, jau aštuonios valandos, traukiame toliau, aš su lagami- 
nėliu, Mientus su kelionės lazda. Medžiuose gieda paukšteliai. 
Toliau, toliau! Mientus žengia guviai, į ateitį nešamas vilties, 
viltis persiduoda ir man, jo belaisviui! 

— Į priemiestį, į priemiestį! —- kartoja, - ten surasime šaunų 
pusbernį, ten jį surasime! 

Pusbernis gražiomis, šviesiomis spalvomis nudažė rytą, ma- 
lonu ir smagu eiti per miestą paskui pusbernį! Kas aš būsiu? Ką 
iš manęs padarys? Kokios susiklostys aplinkybės? Nieko neži- 
nau, žvaliai einu paskui savo poną Mientų, negaliu nei kamuo- 
tis, nei liūdėti, nes man linksma! Namų, kurių šioje apylinkėje 
nėra gausu, vartų oras apkrėstas kiemsargiais ir jų šeimomis. 
Mientus kyšteli nosį į kiekvienus vartus, bet kiemsargiui toli 
gražu iki pusbernio, juk argi kiemsargis nėra paprasčiausias kai- 
mietis vazonėlyje? Kada ne kada pasitaiko tikras sargas, bet nė 
vienas Mientui neįtinka, juk, tiesą sakant, argi sargas nėra pus- 
bernis narve, pusbernis laiptų narvelyje? 

— Čia nėra vėjo, - pareiškia Mientus, - vartuose būna tik 
skersvėjai, o aš nepripažįstu pusbernio ant skersvėjo, man pus- 
bernis tik ant didelio vėjo. 

Aplenkiame aukles ir bonas, kurios cypiančiuose vežimėliuose 
vežioja kūdikius. Vilkėdamos savo ponių išdėvas, ant išsiklai- 
piusių pakulnių, jos koketiškai šaudo akutėmis. Burnoje du auk- 
siniai dantys, su svetimu vaiku ir svetimais skudurais, o galvoje 
„Waldy“. Aplenkiame direktorius, valdininkus su aplankais po 
pažasčia, skubančius prie darbų kasdienių, ir viskas iš papier 
macbė*, kontoriška ir slaviška, su rankogaliais, su sagutėmis, 
tarytum savo pačių aš pakabukai, savo pačių laikrodžio gran- 
dinėlės, žmonų vyrai ir bonų darbdaviai. Virš jų didelis Dan- 
gus. Aplenkiame daugybę damučių varšuvietiškos elegancijos 
paltukais, kai kurios liesos ir vikrios, kitos lėtesnės ir minkštes- 
nės, įkištos į skrybėlaites, ir visos tokios panašios, kad nežinia, 
kuri kurią lenkia. Mientus nesiteikė į jas nė pažvelgti, o man 
pasidarė taip nuobodu, kad ėmiau žiovauti. 

— Į periferiją! — tarė jis. - Ten rasime pusbernį, čia nėra ko 
ieškoti, visa, kas čia yra, - pigiena, dešimt grašių už vienetą, 
inteligentų karvės ir arkliai, advokatai su bonomis ir vyrai tarsi 
vežiko kumelė. Cholera, padla, rupūže, karvės ir mulai! Pažiū- 
rėk, kokie išmokyti ir kokie kvaili! Kokie, po galais, išsipuošę — 
ir kokie netašyti! Užpakalis, užpakalis, kad tu suruktum! 

Vavelskos gatvės gale pamatėme keletą visuomeninių pasta- 
tų, plačių užmojų formų - jų vaizdas buvo pirmųjų pusryčių 
mitalas gausiam išbadėjusių ir sulysusių nuomininkų būriui. Pa- 
statai mums priminė mokyklą, tad pagreitinome žingsnį. Na- 
rutovičiaus aikštėje, kur stovi studentų bendrabutis, sutikome 
minią studentų atbrizgusiomis kelnėmis, neišsimiegojusių ir ne- 


* papjė mašė (pranc.) - Red. 

apsikirpusių, skubančių į paskaitas arba laukiančių tramvajaus. 
Visi, sukišę nosis į sąsiuvinius, valgė kietai virtus kiaušinius, o 
lukštus dėjo į kišenes, kvėpuodami miesto dulkėmis. 

— Niekai, tai buvę pusberniai! - tarė. - Jie visi kaimiečių 
sūnūs, ketinantys tapti inteligentais! Velniop tuos buvusius pus- 
bernius! Dar neatprato nosį krapštyti, o jau iš sąsiuvinių mo- 
kosi! Knyginė kaimiečio išmintis! Iš berno advokatas ir dakta- 
ras! Tik pažvelk, kaip sutinusios jų smegenys nuo lotyniškų 
terminų, ir kaip jiems styro kojų pirštai! Tikra nelaimė! - pik- 
tinosi Mientus. - Būtų lygiai baisu, jeigu jie būtų tapę vienuo- 
liais! Ak, kiek tarp jų atsirastų šaunių ir gerų pusbernių, bet nie- 
ko nepadarysi - perrengti, sunaikinti, užmušti! Į priemiestį, į 
priemiestį, ten daugiau vėjo, daugiau oro! 

Pasukome į Grojeckos gatvę, dulkės, smėlis, triukšmas ir tvan- 
kuma, mūriniai namai baigiasi, prasideda nameliai ir nenusa- 
komi vežimai su visu žydų turtu - vežimai su daržovėmis, 
plunksnomis, pienu, kopūstais, su javais, šienu, geležais ir šiukš- 
lėmis užtvindo gatvę tarškėjimu, trinksėjimu ir žvangėjimu. Ant 
kiekvieno vežimo kratosi kaimietis arba žydas — valstietis iš 
miesto ar kaimo žydas - nežinia, kas geriau. Vis giliau ir vis 
tikriau leidžiamės į prastumo sferą, į nesubrendusį miesto prie- 
miestį ir randame vis daugiau išpuvusių dantų, vatos ausyse, 
skuduru apvyniotų pirštų, riebalais suteptų plaukų, žagsėjimo, 
spuogų, kopūstų ir pelėsių tvaiko. Languose džiūsta vystyklai. 
Radijas šneka nesustodamas, vyksta švietimo akcija, ir daugy- 
bė pimkų dirbtinai naiviu ir šiltu arba familiariu balsu formuo- 
ja muilo fabrikėlių savininkų dvasią, dėstydami apie pareigas ir 
mokydami mylėti Kosciušką. Bakalėjos krautuvėlių savininkai 
gėrisi pigiame laikraštuke aprašytu aukštųjų sferų gyvenimu, o 
jų Žmonos, kasydamos nugarą, išgyvena vakarykštį vakarą su 
Marlena Dytrich. Kunkuliuoja pedagoginė akcija, ir daugybė 

atstovių zuja liaudyje, mokydamos ir pamokydamos, žadinda- 
mos ir visuomenindamos ad boc* suprimityvintomis minomis. 
Vienur tramvajininkų žmonų draugija, vadovaujama šiam tiks- 
lui deleguoto, specialiai pralinksminto inteligento-linksmuo- 
lio, eina ratelį, dainuoja su šypsena lūpose ir taip kuria gyveni- 
mo džiaugsmą, kitur vežikai choru gieda bažnytines giesmes, 
skleisdami neregėtą nekaltumą, o ten kažkokios kaimo mergos 
mokosi pamatyti besileidžiančios saulės grožį. Ir dešimtys pla- 
nuotojų, doktrinierių, demagogų ir agitatorių perdirba ir įdir- 
ba, sėdami savo koncepcijas - požiūrius, doktrinas, idėjas, vi- 
sas specialiai suprimityvintas ir parengtas mažutėliams. 

— Snukis, snukis, - tarė Mientus su būdingu jam storžieviš- 
kumu. — Visai kaip pas mus mokykloje! Ko čia stebėtis, kad 
juos puola ligos, smaugia bėdos, tokias atmatas sunku nesmaugti 
ir nepulti. Bene pats velnias juos taip sutvarkė - esu įsitikinęs, 
kad jeigu jų kas nors nebūtų specialiai sutvarkęs, jie neįstengtų 
padaryti tiek bjaurysčių, šlykštynių ir šlamšto, kodėl iš jų tie 
dalykai lįste lenda, kodėl nelenda iš kaimiečio, nors kaimietis 
niekad nesiprausia? Kas, klausiu, dorą ir garbingą proletariatą 
pavertė fabriku? Kas juos išmokė bjaurysčių ir grimasų? Sodo- 
ma ir Gomora - čia nerasime pusbernio. Reikia eiti tolyn ir 
tolyn. Kada gi pūstelės vėjas? 

Tačiau vėjas kaip nepučia, taip nepučia, stagnacija, žmonės 
plaukioja žmogiškume kaip žuvys tvenkiny, smarvė muša iki dan- 
gaus, o pusbernio kaip. nėr, taip nėr. Džiūsta iš vienatvės siuvė- 
jos, žvitrūs kirpėjai tunka pigiu prašmatnumu, smulkių amati- 
ninkų pilvai urzgia, bedarbiai tarnai trumpomis ir storomis blauz- 
domis traukia iš savęs negražius posakius, apgaulingas frazes ir 
pretenzingus akcentus, vaistininkienė gudraudama manieromis 


*šiuo atveju (lot.) - Red. 

supanašėja su indų plovėja, plovėja irgi supanašėja ant aukštų 
plonų pakulnių. Kojos, tiesą sakant, basos, tačiau apautos bate- 
liais, ne savos kojos bateliuose, ne savos galvos skrybėlaitėse, 
kaimo ir miesto liemuo su vyriška ir moteriška galanterija. 

— Snukis, - pasakė Mientus, - nieko nuoširdaus, nieko natū- 
ralaus, viskas pamėgdžiota, apgaulinga, sumeluota. 

O pusbernio kaip nėr, taip nėr. Galų gale pasitaikė vienas 
visai neblogas pameistrys, tikras blondinas ir proporcingas, 
deja, įgijęs klasinio sąmoningumo ir išgaunantis iš savęs Mark- 
so akcentus. 

— Snukis, - tarė Mientus, - nieko sau filosofas! 

Dar vienas, tikras padauža, su peiliu dantyse, priemiesčio 
niekšelis, valandėlę atrodė esąs išsvajotasis pusbernis, deja, dė- 
vėjo skrybėlę. Kitas, kurį užkalbinome ant kampo, buvo tinka- 
mas visais atžvilgiais, bet ėmė ir pavartojo žodį „užuot“. 

— Snukis, - piktai sušnibždėjo Mientus. - Ne tai. Pirmyn, 
pirmyn, - kartojo karštai. - Viskas chaltūra. Visai kaip pas mus 
mokykloje. Priemiesčiai ima pavyzdį iš miesto. Į mažą ir ankštą 
grytelę, žemesniosios klasės iš tikrųjų yra tik visuotinės mo- 
kyklėlės klasės. Ten mokosi parengiamosios klasės mokiniai, 
todėl garantuotai snarglini. Visi nusėti dedervinėmis ir šašais, 
nejaugi niekad nepabėgsime nuo mokyklos? Snukis, snukis, snu- 
kis! Pirmyn, pirmyn! 

Ėjome vis tolyn ir tolyn, maži mediniai namukai, motinos 
ieško dukterų, dukterys - motinų, vaikai turškiasi nutekamuo- 
siuose grioviuose, darbininkai grįžta iš darbo, viršuje ir apačio- 
je skamba vienas didelis žodis, jau jis užpildė visą gatvę, jau jis 
virsta proletariato himnu, jau skamba kaip iššūkis ir botago 
pliaukštelėjimas, aistringai sviedžiamas į erdvę jis leidžia pajus- 
ti tikrą gyvenimą ir savo galią - tegu apgaulingą. 

— Kad juos kur! - nustebo Mientus. - Tai bent sugeba pakelti 

sau nuotaiką, visai kaip mes mokykloje. Tik, matai, tai nepa- 
dės atsikratyti užpakalio, kuris tiems terliams pritaisytas dide- 
lis ir klasikinis! Baisu, kad šiandien nėra nė vieno, kuris būtų 
išaugęs iš brendimo laikotarpio. Pirmyn - čia pusbernio nėra! 

Ir kaip tik tuomet, kai sakė šiuos žodžius, mūsų skruostus pa- 
lytėjo lengvutis dvelktelėjimas, baigėsi namai, gatvės, kanalai, 
nuotėkos, kirpėjai, langai, darbininkai, žmonos, motinos ir duk- 
terys, knibždėlynas, kopūstai, smarvė, ankštuma, dulkės, savi- 
ninkai, samdiniai, bateliai, palaidinės, skrybėlės, pakulnės, tram- 
vajai, krautuvėlės, prieskoniai, padaužos, iškabos, spuogai, daik- 
tai, žvilgsniai, plaukai, antakiai, lūpos, šaligatviai, pilvai, organai, 
padargai, žagsulys, keliai, alkūnės, langai, šūkčiojimai, šniurkš- 
čiojimai, spjūviai, krenkštimas, pokalbiai, vaikai ir beldimas. Mies- 
tas baigėsi. Priešais mus - laukai ir miškai. Plentas. 

Mientus uždainavo: 


Ei, ei, ei, žaliasis miške! 
Ei, ei, ei, žaliasis miške! 


— Drąsa - širdy, daina - padangėj. Keleliai, tolimi keliai... 
Ten rasime pusbernį - laukuose! Jau matau jį vaizduotės aki- 
mis. Neblogas pusbernis! 

Uždainavau: 


Ei, ei, ei, žaliasis miške! 
Ei, ei, ei, žaliasis miške! 


Bet daugiau nebegalėjau žengti nė žingsnio. Daina apmirė 
mano lūpose. Erdvė. Akiratyje - karvė. Žemė. Tolumoje praskri- 
do žąsis. Milžiniškas dangus. Migla aptrauktas melsvas hori- 
zontas. Sustojau miesto pakrašty jausdamas, kad negaliu be mi- 

nios, be elegancijos, be žmogiškumo tarp žmonių. Čiupau Mien- 
tų už rankos. 

— Mientau, neikime ten, grįžkime, Mientau, neikime iš miesto! 

Netekęs žmonių, tarp svetimų krūmų ir žolių virpėjau kaip 
lapelis vėjyje, o deformacijos, kurias žmonės man padarė, be jų 
tapo absurdiškos ir niekuo nepateisinamos. Mientus irgi su- 
dvejojo, bet pusbernio radimo perspektyva įveikė baimę. 

— Pirmyn! - sušuko jis, mosuodamas lazda. - Vienas neisiu! 
Privalai eiti su manim! Eime, eime! 

Atlėkė vėjas, susiūbavo medžiai, sušlamėjo lapai, vienas jų 
ypatingai mane išgąsdino - pačioje viršūnėje, be jokio pasigai- 
lėjimo styrantis erdvėje. Į dangų pakilo paukštis. Iš miesto išsi- 
veržė šuo ir nukūrė per juodus laukus. Tačiau Mientus drąsiai 
traukė taku, einančiu palei plentą - aš jam iš paskos, tarytum 
valtimi plaukiau į atvirą jūrą. Jau iš akių nyksta žemė, kaminai 
ir bokštai, liekame vieni. Tyla, beveik girdžiu šaltus ir slidžius 
akmenis, lindinčius žemėje. Einu ir jau nieko nežinau, ausyse 
man švilpia vėjas, supa ėjimo ritmas... Gamta. Nenoriu gam- 
tos, man gamta yra žmonės, Mientau, grįžkime, man labiau 
prie širdies grūstis kino teatruose nei laukų ozonas. Kas pasa- 
kė, kad akis į akį su gamta žmogus tampa mažas? Atvirkščiai, 
didėja ir auga, švelnėja, esu tarsi apnuogintas ir patiektas mil- 
žiniškame gamtos laukų dubenyje visu žmogišku nenatūralu- 
mu, o, kur pasidėjo mano miškas, mano akių ir lūpų, žodžių, 
žvilgsnių, veidų, šypsenų ir grimasų tankmė? Artėja kitas miš- 
kas - tylių, žalių spygliuočių medžių, po kuriais šmurkšteli 
kiškis ir praslenka lapė. Ir kaip tyčia jokio kaimelio, vien tik 
kelias per laukus ir miškai. Nežinau, kiek valandų nerangiai, 
sustirę ėjome per laukus kaip per lyną - daugiau nebuvo kas 
veikti, nes stovėti dar skausmingiau, o atsigulti ant šaltos ir 
drėgnos žemės irgi nebuvo galima. Teisybė, praėjome porą 

kaimų, bet jie buvo kaip išmirę - lentomis užkaltos trobos 
šiepėsi tuščiomis langų akiduobėmis. Kiek čia dar žygiuosime 
per tuštumą? 

— Ką tai galėtų reikšti? - tarė Mientus. - Maras kaimiečius 
išguldė, ar ką? Jei taip bus ir toliau, nerasime pusbernio. 

Galų gale užėję dar vieną ištuštėjusį kaimą, ėmėme belsti į 
duris. Mums atsakė aršus skalijimas, tarytum į mus galando 
dantis ruja įnirtusių šunų - nuo didelių vilkšunių iki mažų kiem- 
sargių. 

— Kas gi čia? - nustebo Mientus. - Iš kur šitiek šunų? Kodėl 
nėra kaimiečių? Įžnybk man, ko gero, sapnuoju... 

Šie žodžiai nespėjo ištirpti tyrame ore, o iš tuščio bulvių kaupo 
išlindo kaimiečio galva ir tučtuojau vėl pasislėpė, o kai priėjo- 
me arčiau, iš duobės atsklido pasiutęs lojimas. 

— Po šimts gegučių! - tarė Mientus. - Vėl šunys? Kur kaimietis? 

Apsupome duobę iš abiejų pusių (tuo tarpu iš trobų sklido 
tikras kaukimas) ir išrūkėme kaimietį, taip pat bobą su ketvertuku, 
kurį ji maitino viena išdžiūvusia krūtimi (nes kita jau seniai ne- 
betiko naudoti), sielvartingai ir įnirtingai lojantį. Jie pasileido 
bėgti, bet Mientus puolė ir sugavo vyriškį. Tasai buvo toks su- 
vargęs ir liesas, kad krito ant žemės ir suaimanavo: 

— Ponuli, ponuli, susmylėk, pazgailėk! Palikit, nemūčykit mūs, 
ponuliai! 

— Žmogau, - tarė Mientus, - ką čia šnekat? Kodėl slepiatės 
nuo mūsų? 

Ištarus žodį „žmogus“, trobose ir už tvorų lojimas pasigirdo 
su dviguba jėga, o kaimietis išbalo kaip drobė: 

— Pazgailėkite, ponuliai, taigis ne žmogus aš, susmylėk! 

Tada Mientus maloniai tarė: 

— Pilieti, ar pakvaišote? Kodėl lojate, jūs ir jūsų žmona? Mū- 
sų intencijos kuo geriausios. 

Ištarus žodį „pilietis“, lojimas sustiprėjo trigubai, o kaimietė 
ėmė rypauti: 

— Susmylėkit, ponuliai, jis nėra pilietis! Kokis gi iš jo pilietis! 
Oi, nemūčykit, oi, bėda, tai bėda! Vėl mums Intencijas nulei- 
do, ojojoi! 

— Bičiuli, - tarė Mientus, - apie ką tu kalbi? Nenorime pada- 
ryti jums nieko blogo. Trokštame jums tik gero. 

— Bičiulis! — mirtinai persigando kaimietis. 

— Gero trokšta! - sušuko moteriškė. - Tai kad mes ne žmo- 
nys, tai kad mes šunys, šunys! Au au! 

Staiga vaikas prie krūtinės suskalijo, o kaimietė, apsidairiu- 
si, kad mūsų tik du, suurzgė ir suleido dantis man į pilvą. Išplė- 
šiau pilvą bobai iš dantų! Bet jau iš patvorių mus puolė visas 
kaimas, lodamas ir urgzdamas. 

— Čiupk juos, kūmai! Kiba bijai? Imk, puci, puci! Čiupk In- 
tenciją! Puci Inteligenciją! Puci, puci, paimk, kąsssk, dantis su- 
leisssk... 

Šitaip pjudydami ir pjudydamiesi pamažu vis artėjo - o dar 
blogiau, kad mėtydami pėdas, o gal dėl drąsos ant virvės vedė- 
si tikrus šunis, kurie pasiutusiai skalijo, šokinėjo ir stojosi pies- 
tu, o jiems iš nasrų tekėjo seilės. Padėtis darėsi kritiška, ir kri- 
tiška labiau psichologiškai nei fiziškai. Šešta valanda vakaro, 
ima temti, saulė už debesų, prasideda dulksna, o mes - nepa- 
žįstamoje vietovėje, po smulkiu šaltu lietumi prieš daugybę kai- 
miečių, apsimetusių savo pačių šunimis, kad tik išvengtų vi- 
suotinio miesto inteligentijos aktyvumo poveikio. Vaikai jau 
apskritai nemokėjo kalbėti, tik šliaužiodami keturpėsčia lojo, 
o tėvai dar ragino: 

— Amsėk, vambryk, sūneli Margi, tai anie duos tau pakajų, 
amsėk, sūneli Margi! 

Pirmą kartą mačiau žmonių bendruomenę, kuri, išsigandusi 

pernelyg intensyviai taikomo sužmoginimo ir pasinaudojusi mi- 
mikrijos teise, greitai persikeitė į šunis. Nuo jų apsiginti buvo 
neįmanoma, juk žinome, kaip gintis atskirai nuo šuns ir nuo 
kaimiečio, bet visiškai nežinome, ką daryti su kaimiečiais, ku- 
rie urzgia, staugia, amsi ir nori įkąsti. Mientus paleidžia iš ran- 
kų lazdą. Aš bukai žiūriu tiesiai prieš save į slidžią, retą žolę, 
ant kurios netrukus klastingomis aplinkybėmis išleisiu kvapą. 
Sudie, mano kūno dalys! Sudie, mano snuki, sudie ir tu, užpa- 
kali, prie kurio jau spėjau priprasti! 

Ir, ko gero, veikiausiai ten, būtent toje vietoje, būtume buvę 
suėsti mums nežinomu būdu, tik staiga viskas pasikeičia, su- 
pypsi automobilio signalas, į minią įvažiuoja automobilis, su- 
stoja, ir mano teta Hurlecka, mergautine pavarde Lin, pama- 
čiusi mane sušunka: 

— Juzi, vaikeli, ką tu čia veiki? 

Nesuvokdama pavojaus, nieko nepastebėdama, kaip ir visos 
tetos, ji išlipa, apsisiautusi šaliu, ištiestomis rankomis, skuba, 
norėdama mane pabučiuoti. Teta! Teta! Kur pasislėpti? Jau ver- 
čiau tegu mane sudrasko, nei pagauna teta, mane, išsiruošusį į 
didžiąją kelionę. Toji teta pažinojo mane kūdikį, ji saugojo pri- 
siminimus apie mano vaikiškas kelnaites! Ji matė, kaip aš lop- 
šyje mataravau kojytėmis. Vis dėlto pribėga, bučiuoja mane į 
kaktą, kaimiečiai nustoja loti ir ima juoktis, visas kaimas kva- 
tojasi, šusiėmę už pilvų, - mato, kad esu ne visagalis valdinin- 
kas, o tetutės vaikelis! Mistifikacija išaiškėja. Mientus nusiima 
kepurę, o teta atkiša jam pabučiuoti tetutišką ranką. 

— Tai tavo kolega, Juzi? Labai malonu. 

Mientus bučiuoja tetai ranką. Aš bučiuoju jai ranką. Teta 
klausia, ar mums nešalta, kur einame, iš kur, ko, kada, su kuo, 
kodėl, dėl ko? Atsakau, kad išsirengėme į iškylą. 

— Iškylą? Betgi, vaikučiai, kas jums leido iškylauti, kai lauke 

šitokia drėgmė? Sėskit į automobilį, važiuosime pas mus, į Bo- 
limovą. Dėdė labai apsidžiaugs. 

Protestai nieko nepadeda. Teta jų tiesiog negirdi. Didžiaja- 
me kelyje, dulkiant šaltam lietui, kylant rūkams - esame su 
teta. Sėdame į automobilį. Šoferis signalizuoja, automobilis pa- 
juda, kaimiečiai staugia į kumščius, automobilis, užvertas ant 
telegrafo stulpų siūlo, ima važiuoti - važiuojame. O teta: 

— Na, Juzi, negi nesidžiaugi, aš tavo teta, iš pusbrolio pusse- 
serės pusės, mano motina buvo tavo motinos tetos pusseserė. 
Tavo velionė motina! Mieloji Cesė! Kiek jau metų, kai tavęs 
nemačiau? Nuo Franio vestuvių praėjo ketveri. Prisimenu, kaip 
žaisdavai smėlio dėžėje - prisimeni smėlio dėžę? Ko tie žmonės 
iš jūsų norėjo? Ak, kaip išsigandau! Šiandieninė liaudis baisiai 
neįdomi. Visur pilna užkrato, negerkite nevirinto vandens, ne- 
valgykite karštu vandeniu nenuplautų arba neluptų vaisių. Pra- 
šau apsitūloti mano šaliku, antraip man bus labai nesmagu, o 
tavo draugas tegu paima kitą šaliką, ak, prašau, ne, ne, nerei- 
kia pykti, galėčiau būti jūsų motina. Mama namuose veikiau- 
siai nerimauja. 

Šoferis signalizuoja. Automobilis kaukia, vėjas kaukia, teta 
kaukia, pro šalį lekia stulpai ir medžiai, trobelės, miesteliai tar- 
si liūnai, lekia beržynai, alksnynai, kėnynai, automobilis rieda 
per duobes, pašokame ant sėdynių. O teta: 

— Feliksai, neskubėk, nelėk taip. Ar prisimeni dėdę Francį? 
Krysia išteka. Anulė susirgo kokliušu. Henį paėmė į kariuome- 
nę. Esi sulysęs, jei įsiskaudėtų dantį, turiu tabletę aspirino. O 
kaip sekasi mokslai? Turėtum būti gabus istorijai, nes tavo ve- 
lionė motina turėjo jai nepaprastų gabumų. O tu paveldėjai iš 
motinos. Žydras akis iš motinos, nosis tėvo, nors smakras gry- 
nai Pifčickių. Ar prisimeni, kaip apsiverkei, kai atėmė obuolio 
graužtuką, o tu įsikišai pirštuką burnon ir šaukei: „Tė, tė, oble, 

oble!“ (Kad ją kur velnias, tą tetą!) Tuoj, tuoj, kada tai buvo — 
prieš dvidešimt, dvidešimt aštuonerius, taip, devyniolika, na 
taip, tada važiavau į Viši ir nusipirkau žalią skrynią, taip, taip, 
tai šiandien turėtum turėti trisdešimt metų... trisdešimt... taip, 
žinoma - lygiai trisdešimt. Mano vaike, apsisupk šaliku, juk 
matai, kokie skersvėjai. 

— Trisdešimt? - paklausė Mientus. 

— Trisdešimt, - atsakė teta. - Trisdešimt suėjo per šventą Pet- 
rą ir Povilą! Ketverius su puse metų jaunesnis už Terenę, o Te- 
renė už Zosę, Alfredo dukterį, šešiomis savaitėmis vyresnė. Hen- 
rikai susituokė vasaryje. 

— Tai kad jis mokosi mūsų šulioje, šeštoje klasėje! 

— Na taip. Henrikai tikrai vasaryje, tai įvyko penki mėnesiai 
iki mano kelionės į Mentoną ir didžiuosius šalčius. Helenutė 
mirė birželyje. Trisdešimt. Mama grįžo iš Podolės. Lygiai dveji 
metai po Boleko difterito. Balius Mogilčanuose - trisdešimt. 
Ar norite čiulpinukų? Juzi, nori čiulpinuko? Teta visada turi 
saldainių - prisimeni, kaip tiesdavai rankeles ir šaukdavai: „San- 

daini, teta, sandaini!“ Turiu tokių pačių, imk, imk, padeda nuo 
kosulio, apsisiausk, vaikeli. 

Šoferis signalizuoja. Automobilis lekia. Lekia stulpai ir me- 
džiai, trobos, tvorų dalys, supjaustytos žemės dalys, miškų ir 
pievų dalys, kažkokių apylinkių dalys. Lyguma. Septinta va- 
landa. Tamsu, šoferis išleidžia šviesos kolonas, teta uždega šviesą 
viduje ir vaišina mane vaikystės čiulpinukais. Nustebęs Mien- 
tus irgi čiulpia saldainį, teta irgi čiulpia su rankine rankoje. 
Čiulpiame visi. Moterie, jeigu turiu trisdešimt metų, vadinasi, 
esu trisdešimtmetis — nejaugi nesupranti? Ne, nesupranta. Ji 
pernelyg gera. Pernelyg geraširdiška. Įsikūnijęs gerumas. Skęs- 
tu tetos gerume, čiulpiu jos saldų saldainį, jai tebesu dvejų me- 


tukų bamblys, o, tiesą pasakius, ar egzistuoju apskritai? Manęs 

nėra, plaukai dėdės Edvardo, nosis tėvo, akys motinos, smak- 
ras Pifčickių, gimininės kūno dalys. Teta skęsta giminėje 1r tū- 
loja mane šaliku. Į kelią įbėga veršelis ir išsižergęs sustoja, šofe- 
ris triūbija tarsi arkangelas, tačiau veršelis kelio neužleidžia, 
automobilis sustoja, ir šoferis nustumia veršelį - lekiame to- 
liau, o teta pasakoja, kaip, turėdamas dešimt metų, ant apraso- 
jusio stiklo pirštu rašiau raides. Ji prisimena, ką aš jau seniai 
užmiršau, pažįsta mane, kokio savęs niekados nepažinojau, bet 
ji pernelyg gera, kad ją užmuščiau, - neveltui Dievas gerume 
nuskandino tetų žinias apie gėdingas, juokingas iššitrynusios vai- 
kystės detales. Lekiame, įvažiuojame į didžiulį mišką, automobi- 
lio žibintų šviesoje pralekia medžių dalys, per atmintį - praeities 
dalys, apylinkė nejauki ir pikta lemianti. Kaip toli atsidūrėme! 
Net kur nuvažiavome! Milžiniška vulgarios, juodos provincijos 
dalis, per lietų slidi ir varvanti, apsupa mūsų dėžutę, kurioje teta 
pasakoja apie mano pirštus, esą kažkada susižalojau pirštą ir iki 
šiol turėčiau turėti randą, o Mientus su pusberniu galvoje stebisi 
mano trisdešimčia metų. Lietus vis stiprėja. Automobilis pasuka 
į šoninį keliuką, smėlingos kalvelės ir daubelės, dar vienas posū- 
kis - ir atlekia pikti šunys, dideli, stiprūs vilkšuniai, atbėga nak- 
tinis sargas, uždaro juos - urzgia, loja ir inkščia - į priebutį iššo- 
„ka tarnas, o jam iš paskos kitas tarnas. Išlipame. 

Kaimas. Vėjas taršo medžius ir debesis. Nakties tamsoje dū- 
luoja didelis namas, kuris nėra man svetimas - jį atpažįstu — 
nes kažkada, labai seniai, esu čia buvęs. Teta bijo drėgmės, tar- 
nai ima ją ant rankų ir neša į prieškambarį. Šoferis iš paskos 
neša lagaminus. Senas liokajus su bakenbardais tetai padeda 
nusirengti. Jaunutis liokajus padeda nusirengti Mientui. Mus 
apuosto maži šuneliai. Pažįstu visa tai, nors neprisimenu... Šiaip 
ar taip, čia gimiau ir praleidau pirmuosius dešimt savo gyveni- 
mo metų. 

— Atvežiau svečių, - tarė teta. - Kostai, tai Vladislovo sūnus. 
Zigmuti, pusbrolis. Zose! Juzi — tai tavo pusseserė. Tai Juzis, 
velionės Helės sūnus. Juzi - dėdė Kostas, Kostai - Juzis. 

Rankų paspaudimai, bučkiai į skruostus, kūno dalių kliudy- 
mai, džiaugsmo ir vaišingumo pasireiškimai, veda mus į salo- 
ną, sodina į bydermejerio krėslus ir klausia apie sveikatą, kaip 
laikomės - tada aš paklausiu apie sveikatą, ir pokalbis apie li- 
gas ima tvinti, pagauna ir jau nebepaleidžia. Tetos nesveika šir- 
dis, dėdę Konstantiną kamuoja reumatas, Zosė neseniai susir- 
go anemija ir yra linkusi į peršalimo ligas, bet rimtam gydymui 
trūksta lėšų. Zigmantas irgi greitai peršąla, be to, turi proble- 
mų dėl ausies, praeitą mėnesį, kai atėjo vėjuotas ir drėgnas ru- 
duo, jį perpūtė. Gana - regis, labai nesveika atvažiavus iškart 
klausytis apie visas įmanomas visos šeimos ligas, tačiau kiek kar- 
tų pokalbis prigesdavo, teta sušnibždėdavo: Sopbie, parle...* - ir 
Zosė, kad palaikytų pokalbį, nors ir be didelio noro, užminda- 
vo naują ligą. Išijas, reumatas, artritas, kaulų laužymas, podag- 
ra, kataras ir kosulys, angina, gripas, vėžys ir nervinis išbėri- 
mas, dantų skausmas, plombavimas, vidurių užkietėjimas, bend- 
ras nusilpimas, skrandis, inkstai, Karlsbadas, prof. Kalitovičius 
ir dr. Pistakas. Ties Pistaku jau kaip ir turėjo pasibaigti, bet ne, 
teta, palaikydama pokalbį, prisimena dr. Vistaką, sako, kad jo 
klausa geresnė nei Pistako, ir vėl Vistakas, Pistakas, perkutavi- 
mas, ausų, gerklės ligos, kvėpavimo takų katarai, blogai vei- 
kiantis vožtuvas, konsiliumas, tulžies akmenys, rėmuo, silpnu- 
mas ir kraujo kūneliai. Negalėjau sau atleisti, kad paklausiau 
apie sveikatą. Bet juk negalėjau nepaklausti. Tas pokalbis 1a- 
biausiai kankino Zosę, aiškiai mačiau, kaip jai baisiai nemalo- 
nu visus savo skaudulius demonstruoti vien tam, kad palaikytų 


* Sofi, kalbėk... - (pranc.) - Red. 

pokalbį, tačiau atvykus jauniems svečiams tylėti nederėjo. Ar 
tai buvo nuolatinis mechanizmas, ar šitaip būdavo sugaunamas 
kiekvienas atvykęs į kaimą, ar kaime niekad ir su niekuo ne- 
prasidėdavo kitaip, kaip tik per ligas? Tai buvo kaimo dvari- 
ninkų nelaimė, kad prieštvaniniais laikais susiformavusios ge- 
ros manieros reikalavo pradėti bendrauti nuo kataro, ir turbūt 
todėl jie žibalinės lempos šviesoje, su šuniukais ant kelių atro- 
dė baisiai katariškai ir blankiai. Kaimas! Kaimas! Senasis kai- 
mo dvaras! Prieštvaninės teisės ir prieštvaninis keistas užsislė- 
pęs užkampis! Koks skirtumas palyginus su grūstimis mieste, ir 
labiausiai Maršalkovskos gatvėje! 

Tik teta su savo geraširdiškumu neprisiversdama plaukiojo 
dėdės karštligėse ir viduriavimuose su krauju. Kambarinė, rau- 
donskruostė, su prijuostėle, įėjo ir pašalino lempos nuodegą. 
Mientui, kuris kalbėjo nedaug, padarė įspūdį tarnų gausa ir 
du Slucko diržai. Tai išties buvo šlovinga - bet nežinojau, ar 
ir dėdė prisiminė mane vaiką. Traktavo mus šiek tiek kaip 
vaikus, bet ir save traktavo panašiai, pagal kinderstube*, pa- 
veldėtą iš protėvių. Galvoje man pleveno neaiškūs prisimini- 
mai apie kažkokius žaidimus po įskilusiu stalu ir šmėsčiojo 
kampe stovėjusios senos otomanės kutai. Gal kramčiau juos, 
gal valgiau, gal pyniau į kaseles — nors veikiausiai mirkiau į 
puodelį ir tepiau - kuo, kada? O gal kišau į nosį? Teta sėdėjo 
ant kanapos senoviškai — tiesi, atstačiusi krūtinę, šiek tiek at- 
lošta galva, Zosė sėdėjo kumptelėjusi, pokalbio išsekinta, su- 
nėrusi pirštus, Zigmantas - atrėmęs alkūnes į ranktūrius ste- 
beilijo į batelių nosis, o dėdė, žaisdamas su taksu, stebėjo ru- 
deninę musę, kuri rėplinėjo po baltų lubų platybes. Kieme 
siūbtelėjo vėjo gūsis, medžiai šalia namo suošė nuvytusių la- 


* auklėjimą (vok.) - Red. 

pų likučiais, sugirgždėjo langinės, kambaryje sujudėjo oras — 
o mane užvaldė visiškai naujo ir hipertrofuoto snukio nuo- 
jauta. Sustugo šunys. Kada aš sustaugsiu? Nes kad staugsiu, 
tai aišku. Dvarų papročiai kažkokie keisti ir nerealūs, kažkie- 
no išpopinti, išaugę nesuprantamoje tuštumoje, iš kiekvieno 
jų žodžio kyšantis nerangumas ir delikatumas, kilmingumas, 
puikybė, švelnumas, įmantrumas, keistumas - pripildė mano 
sielą nepasitikėjimo baimės. Tačiau kas kelia didžiausią grės- 
mę - ar vėlyva rudens musė ant lubų, teta su vaikiška praeiti- 
mi, Mientus su pusberniu, ligos, otomanės kutai, ar viskas 
kartu, suvienodinto dydžio ir sumesta į vieną krūvą? Nujaus- 
damas neišvengiamą snukį tyliai sėdėjau savo sename, gimi- 
nės paveldėtame bydermejerio krėsle, menančiame protėvius, 
o teta, sėdėdama kitame bydermejeryje ir norėdama palaikyti 
pokalbį, ėmė aimanuoti dėl skersvėjų ir traukimo, esą šiuo 
metų laiku jie labai kenkia kaulams. Zosė, eilinė panelė, ko- 
kių dvaruose yra tūkstančiai, ir niekuo nesiskirianti nuo visų 
kitų panelių, norėdama palaikyti pokalbį, nusijuokė - ir visi 
nusijuokė mandagia, nuoširdžia juoko mistifikacija — ir nustojo 
juoktis... Kam, prieš ką juokėsi? 

Bet dėdė Konstantinas, kuris buvo liesas, aukštas, padžiū- 
vęs, praplikęs, su ilga plona nosimi, ilgais plonais pirštais, siau- 
romis lūpomis ir pakimęs, labai dailių manierų, išsilavinęs ir 
apsitrynęs, su nepaprastu laisvumu ir nerūpestinga pasaulio ma- - 
čiusio žmogaus elegancija persisvėrė fotelyje ir užkėlė ant stalo 
kojas su geltonos zomšos bateliais. 

— Skersvėjai ir traukimas, - tarė jis, - buvo. Bet jau baigėsi. 

Musė suzirzė. 

— Kostai, - geraširdiškai tarė teta, - gana krimstis, - ir davė 
jam saldainį. 

Bet jis krimtosi ir nusižiovavo - plačiai pravėrė burną, net 

pasimatė nuo papirosų pageltę krūminiai dantys, ir nusižiova- 
vo dar du kartus, aiškiai su didžiausia panieka. 

— Tereperepumpumpum, - sumurmėjo, - krinta, krinta rudi 
lapai, gale kaimo auga krapai... 

Išsitraukė sidabrinę papirosinę ir stuktelėjo į ją pirštais, bet 
ji nukrito ant grindų. Nepakėlė, tik vėl nusižiovavo - dėl kurio 
žiovavo? Kuriam nusižiovavo? Šeima šiuos veiksmus palydėjo 
tylomis sėdėdama paveldėtuose bydermejeriuose. Įėjo senasis 
tarnas Francišekas. 

— Stalas padengtas, - paskelbė, su dvieiliu švarku. 

— Vakarienė, - pasakė teta. 

— Vakarienė, - pasakė Zosė. 

— Vakarienė, - pasakė Zigmantas. 

— Papirosinė, - pasakė dėdė. Tarnas pakėlė - ir perėjome į 
Henriko IV stiliaus valgomąjį, kur ant sienų - seni portretai, o 
kampe - šnypščiantis samovaras. Buvo patiektas kumpis tešlo- 
je ir žirneliai iš skardinės. Pokalbis vėl sučiurleno. 

— Skanaus! - tarė Konstantinas, kabindamas garstyčių ir tru- 
putį krienų (bet prieš ką kabindamas?). - Nėra nieko geriau už 
kumpį tešloje, jei tik gerai paruoštas. Gerą kumpį gali gauti tik 
pas Simoną, tik, tereperepumpumpum, pas Simoną! Išgerki- 
me. Taurelę. 

— Susidaužkime, - tarė Zigmantas, dėdė paklausė: 

— O prisimeni kumpį, kurį prieš karą pirkdavome Erivans- 
kos gatvėje? 

— Kumpis sunkiai virškinamas, - atsakė teta. - Zose, kodėl 
taip mažai, vėl neturi apetito? 

Zosė atsakė, bet jos niekas nesiklausė, nes buvo aišku, jog 
atsakė tik tam, kad ką nors pasakytų. Konstantinas valgė gar- 
siai, nors rafinuotai, grakščiai: pirštais operuodamas virš lėkš- 
tės, paimdavo gabalėlį kumpio, pagardindavo krienais arba gars- 

tyčiomis ir įsikišdavo į burnos ertmę - tai pasūdydavo, tai pa- 
barstydavo pipirais, duonos riekelę užtepdavo sviestu, kartą 
net išspjovė gabalėlį, kuris buvo-jam neskanus. Kamerdineris 
tučtuojau išnešė. Tačiau prieš ką jis išspjovė? Ir prieš ką tepė 
sviestu? Teta valgė geraširdiškai, gana daug, bet skystai, Zosė 
kišo į save, Zigmantas sotinosi apatiškai, 0 tarnai aptarnavo 
ant pirštų galų. Staiga Mientaus ranka su šakute sustingo 
pusiaukelėje, žvilgsnis patamsėjo, snukis nupilko tarsi pelenai, 
lūpos prasivėrė - ir baisioje marmūzėje pražydo nuostabi, sal- 
daininė šypsena. Pasisveikinimo ir sveikinimo šypsena, svei- 
kas, čia tu, o čia aš - rankomis įsirėmė į stalą, palinko, viršuti- 
nė lūpa pakilo tarsi raudai, bet raudoti jis nepradėjo, tik dar 
labiau pasilenkė. Pamatė pusbernį! Kambaryje buvo pusbernis! 
Jaunasis liokajus! Tasai pusbernis buvo liokajus! Nebuvo jokių 
abejonių - liokajus, kuris padavė žirnelius prie kumpio, ir bu- 
vo išsvajotasis pusbernis. 

Pusbernis! Mientaus amžiaus, ne vyresnis kaip aštuonioli- 
kos metų, nei didelis, nei mažas, nei bjaurus, nei gražuolis — 
šviesių plaukų, bet ne blondinas. Aptarnavo ir sukosi basas, su 
servetėle ant kairės rankos, be apykaklės, marškiniai susegti 
segtuku, vilkėjo įprastą kaimo pusberniams išeiginį drabužį. Snu- 
kį turėjo — bet jo marmūzė niekuo nebuvo panaši į fatališką 
Mientaus snukį, tai buvo ne sukurta marmūzė, o natūrali, liau- 
diška, netašyta ir banali. Ne veidas, kuris tapo snukiu, o snu- 
kis, taip niekad ir netapęs veidu — tai buvo snukis kaip koja! 
Nevertas garbingo veido, lygiai kaip nevertas blondino ir gra- 
žuolio - liokajus nevertas liokajaus! Be pirštinių ir basas keitė 
ponams lėkštes, ir niekas tuo nesistebėjo — vyrukas, nevertas 
švarko. Pusbernis!.. Kaip nepasisekė, kad sutikome jį būtent 
čia, šiuose namuose, pas dėdę ir tetą! „Prasideda, - pamaniau 
kramtydamas kumpį tarsi gumą, - prasideda...“ Ir tada, norė- 

dami palaikyti pokalbį, ėmė mus įkalbinėti valgyti, turėjau pa- 
ragauti kompoto ir kriaušių — ir vėl vaišino riestainiais prie 
arbatos, ir turėjau dėkoti, valgyti virtas slyvas, kurios man stri- 
go gerklėje, o teta, norėdama palaikyti pokalbį, atsiprašinėjo 
už kuklias vaišes. 

— Tereperepumpumpum, - išsidrėbęs prie stalo dėdė Kons- 
tantinas tingiai mėtė slyvukes, kurias ėmė dviem pirštais, į pla- 
čiai atvertą burną. - Valgykite! Valgykite! Nesėdėkite be dar- 
bo, mielieji! - Nurijo, pačepsėjo - ir tarytum tyčia su demonstra- 
tyviu sotumu tarė: 

— Rytoj atleidžiu šešis arklininkus ir nesumoku jiems, nes 
neturiu iš ko! 

— Kostai! - geraširdiškai tarė teta, bet jis atsakė: 

— Prašau paduoti sūrio. 

Prieš ką šitai sakė? Tarnai patarnavo ant pirštų galų. 
Mientus nenuleido akių, žvilgsniu gėrė neiškreiptą liaudišką 
marmūzę, laukinę ir kojišką, siurbė ją kaip vienintelį visame 
pasaulyje gėrimą. Nuo jo sunkaus ir paklaikusio žvilgsnio jau- 
nasis liokajus kluptelėjo, vos neišpylė arbatos tetai ant galvos. 
Senasis Francišekas nemačiom užsuko jam ausį. 

— Francišekai! - geraširdiškai tarė teta. 

— Tegu būna atsargesnis! - murmtelėjo dėdė ir išsiėmė papi- 
rosą. Jaunasis liokajus prišoko su ugnim. Dėdė pro plonas lū- 
pas išleido kamuolį dūmų, pusbrolis Zigmantas išleido pro to- 
kias pat plonas, ir perėjome į saloną, kuriame kiekvienas atsi- 
sėdome į savo neįkainojamą bydermejerį. Neįkainojamumas iš 
apačios užliejo mus baisiausia prabanga. Už lango atsiliepė stau- 
gianti dargana; pusbrolis Zigmantas kiek pagyvėjęs pasiūlė: 

— Gal partijėlę bridžo? 

Tačiau Mientus nemokėjo - tad Zigmantas nutilo ir sėdėjo. 
Zosė ėmė kažką kalbėti apie tai, kad rudenį dažnai lyja, o teta 

paklausė manęs apie tetą Jadzę. Pokalbis jau buvo baigtas — 
dėdė užsikėlė koją ant kojos, užvertė galvą ir žiūrėjo į lubas, 
kuriomis ten ir šen ropojo apspangusi musė, - ir Žiovavo, ro- 
dydamas mums gomurį ir eilę pageltusių nuo tabako dantų. 
Zigmantas tylėdamas iš lėto mosavo koja ir žiūrėjo, kaip švie- 
sos atspindžiai žaidžia ant batelio nosies, teta ir Zosė sėdėjo 
pasidėjusios rankas ant kelių, pinčeriukas sėdėjo prie stalo ir 
žiūrėjo į Zigmanto koją, o Mientus sėdėjo šešėlyje, parėmęs 
galvą delnais, pasiutiškai tyliai. Teta atsigodėjo, liepė tarnams 
paruošti svečių kambarį, į lovas įdėti butelius su karštu van- 
deniu, galvūgalyje pastatyti lėkštelę riešutų su uogiene. Tai 
girdėdamas, dėdė lyg tarp kitko pasakė, kad ir jis mielai su- 
valgytų truputėlį, ir paslaugūs tarnai tučtuojau atnešė. Valgė- 
me, nors nelabai galėjome - bet negalėjome nevalgyti, nes 
ant padėklo buvo atneštos vaišės, be to, buvome vaišinami ir 
raginami. O negalėjo neraginti, nes ant stalo buvo vaišės. 
Mientus priešinosi, kategoriškai nenorėjo uogienės, numaniau 
kodėl - dėl pusbernio - tačiau teta geraširdiškai prikrovė jam 
dvigubą porciją, o mane pavaišino čiulpinukais iš mažo krep- 
šelio. Saldu, darosi pernelyg saldu, jau nebegaliu, stačiai šleikš- 
tu, bet su lėkštele prieš nosį nebegaliu, ne, pradeda pykinti 
vaikystė, teta, trumpos kelnaitės, šeima, musė, pinčeriukas, 
pusbernis, Mientus, pilnas skrandis, tvanku, už lango darga- 
na, perteklius, persisotinimas, per daug, baisus turtas, krėslas 
užlieja iš apačios. Bet negaliu atsistoti ir pasakyti „labanakt“, 
to negalima padaryti be jokios įžangos... galop pabandome, 
bet mus vaišina ir sulaiko. Prieš ką dėdė Konstantinas į nu- 
vargusią ir saldžią burną įsideda dar vieną braškę? Tada Zosė 
nusičiaudo, ir tai suteikia mums galimybę išeiti. Kambarinė 
veda mus į viršų suktais mediniais laiptais, kuriuos šiek tiek 
prisimenu... Už mūsų eina tarnas su uogiene ir riešutais ant 

padėklo. Tvanku ir šilta. Atsiraugėju uogiene. Mientus irgi 
atsiraugėja. Kaimo dvaras... 

Kai už kambarinės užsidarė durys, Mientus paklausė: 

— Matei? 

Atsisėdo ir užsidengė veidą delnais. 

— Klausi apie jaunąjį liokajų? — paklausiau apsimestinai abe- 
jingai. Kuo greičiau nuleidau žaliuzes - bijojau šviečiančio lan- 
go parko tamsoje. 

— Turiu su juo pasikalbėti. Nusileisiu žemyn! Arba ne - pa- 
skambink! Tikrų tikriausiai priskirtas mums patarnauti. Paskam- 
bink du kartus. 

— Kam tau šito reikia? - stengiausi perkalbėti jį. - Gali kilti 
komplikacijų. Neužmiršk, kad teta ir dėdė... Mientau, - sušu- 
kau, - neskambink, pirma pasakyk man, ką nori su juo daryti? 

Paspaudė skambutį. 

— Po šimts gegučių! — burbtelėjo jis. - Maža tų uogienių, tai 
dar pridėjo obuolių ir kriaušių. Paslėpk spintoj. Išimk butelius 
su karštu vandeniu. Nenoriu, kad jis tai pamatytų... 

Jis pyko pykčiu, už kurio slypėjo nerimas dėl likimo, inty- 
miausių Žmogaus poreikių pykčiu. 

— Juzi, —- sušnibždėjo virpėdamas, iš širdies gelmių, nuošir- 
džiai, — Juzi, pats matei, jis turi snukį — neišdabintą, turi pa- 
prastų paprasčiausią snukį! Snukį be minos! Tai tipiškas pus- 
bernis, geresnio niekur nerasiu. Padėk man! Pats nepajėgsiu! 

— Nusiramink! Ką nori daryti? 

— Nežinau, nežinau... Jeigu susibičiuliaučiau... jeigu pavyktų 
su... SU... suartėti su juo... — prisipažino susigėdęs. - Su... suar- 
tėti! Susibroliuoti! Privalau! Padėk man! 

Jaunasis liokajus įėjo į kambarį. 

— Klausau! - tarė. 

Stovėjo prie durų ir laukė įsakymų. Mientus liepė jam pri- 

pilti į dubenį vandens. Pripylė ir vėl atsistojo — tad Mientus 
liepė jam atitraukti dūmtraukio kaištį, o kai atitraukė ir at- 
sistojo, liepė pakabinti ant gembės rankšluostį, kai pakabino, 
liepė pakabinti ant pakabos striukę - bet tie paliepimai baisiai 
jį kankino. Įsakinėjo, pusbernis viską vykdė nemurmėdamas - 
o įsakymai vis labiau darėsi panašūs į blogą sapną, ak, įsakinėti 
savo pusberniui užuot suartėjus su juo - įsakinėti su poniška 
puikybe ir taip įsakinėti visą naktį su poniška fantazija! Galop 
jau nebežinodamas, ką čia dar paliepti, ir nebesugalvodamas 
daugiau jokių paliepimų, liepė išimti iš spintos paslėptus bute- 
lius ir obuolius su kriaušėmis, tada palūžęs šnibžtelėjo man: 

— Pabandyk tu. Aš daugiau nebegaliu. 

Iš lėto nusivilkau švarką ir atsisėdau ant lovos krašto, mata- 
ruodamas kojomis - tokia pozicija buvo tinkamesnė užkalbinti 
pusbernį. Tingiai, iš nuobodulio paklausiau: 

— Kuo tu vardu? 

— Valiukas, — atsakė, ir buvo aišku, kad nemažybina ir ne- 
trumpina savo vardo, kad tas vardas jį atitinka — tarsi būtų 
nevertas Valento vardo nei pavardės. Mientus net sudrebėjo. 

— Seniai čia tarnauji? 

— Ogi jau kokis mėnesis, gerbiamas pone. 

— O anksčiau kur tarnavai? 

— Prieš tai prie arklių, gerbiamas pone. 

— Ar čia tau gerai? 

— Gerai, gerbiamas pone. 

— Atnešk mums šilto vandens. 

— Klausau, gerbiamas pone. 

Kai jis išėjo, Mientaus akyse pasirodė ašaros. Verkė kaip lie- 
tus lijo. Ašaros tekėjo iškamuotu veidu. 

— Girdėjai? Girdėjai? Valiukas! Netgi pavardės neturi! Kaip 
visa tai jam tinka! Matei jo marmūzę? Marmūzė be minos, pa- 

prasčiausia marmūzė! Juzi, jeigu jis su manimi nesu... artės, 
nežinau, ką padarysiu! - Ėmė pykti, priekaištauti man, kad lie- 
piau atnešti šilto vandens, negalėjo sau atleisti, kad nesugalvo- 
damas kitų paliepimų įsakė išimti spintoje paslėptus butelius 
su karštu vandeniu. - Jis tikrai niekad nenaudoja šilto vandens, 
o ką jau kalbėti apie butelius lovoje! Veikiausiai jis apskritai 
niekad nesiprausia. Bet nėra purvinas. Juzi, ar pastebėjai, ne- 
siprausia, bet nėra purvinas - jo purvas kažkoks nekenksmin- 
gas, nekeliantis pasibjaurėjimo! Ei, ei, o mūsų purvai, mūsų 
purvai... - seno dvaro svečių kambaryje jo aistringumas plyks- 
telėjo visa jėga. 

Nusišluostė ašaras — jaunasis liokajus grįžo su bidonėliu. Šiuo- 
kart Mientus ėjo mano klausimų pėdomis. 

— Kiek tau metų? - paklausė, žiūrėdamas priešais save. 

— At... kiba aš žinau, gerbiamas pone. 

Mientui net žadą užkando. Nežinojo! Nežinojo, kiek jam 
metų! Iš tikro dieviškas pusbernis, be jokių juokingų priedų! 
Apsimesdamas, kad nori nusiplauti rankas, priėjo prie lioka- 
jaus ir tramdydamas virpesį tarė: 

— Veikiausiai tiek pat, kiek man. 

Tai jau nebuvo klausimas. Suteikė jam laisvę atsakyti. Turėjo 
prasidėti su... artėjimas. Liokajus atsakė: 

— Klausau. 

Tad Mientus vėl ėmė klausinėti. 

- Ar moki skaityti ir rašyti? 

— Ai... iš kur, gerbiamas pone. 

— Šeimą turi? 

— Turiu sesuvą, gerbiamas pone. 

— O sesuo ką veikia? 

— Prie karvių, gerbiamas pone. | 

Stovėjo, o Mientus sukiojosi aplink jį - atrodė, kad nėra kito 

būdo, kaip tik klausimai ir įsakymai, įsakymai arba klausimai. 
Tada vėl atsisėdo ir paliepė: 

— Nuauk man batus. 

Aš irgi atsisėdau. Kambarys buvo ilgas ir siauras, o mums 
trims judėti tame kambaryje nebuvo patogu. Didžiulis ir niū- 
rus namas stovėjo dideliame drėgname parke. Vėjas turbūt ap- 
rimo, bet buvo dar blogiau - pučiant smarkiam vėjui būtų buvę 
geriau. Mientus atkišo koją, pusbernis priklaupė ir palenkė sa- 
vo marmūzę prie jo kojos, o Mientaus marmūzė kylėjo virš jo 
feodališkai, išblyškusi ir siaubinga, užkietėjusi nuo paliepimų, 
nebežinanti, ko čia dar paklausus. Tada paklausiau aš: 

— O į snukį ar gauni nuo dvarininko? 

Jis staiga nušvito ir džiaugsmingai, liaudiškai tarė: 

— Oi, gauti snukin tai gaunu! Oi, gauti tai gaunu! 

Vos spėjo tai pasakyti, pašokau tarsi spyruoklės pamėtėtas ir 
žiebiau jam į kairį žandą. Nakties tyloje tarsi šūvis nuskardėjo. 
Vaikinukas griebėsi už žando, tačiau greitai nuleido ranką ir 
atsistojo. 

— Betgi gerbiamas ponas ir muša! —- sušnibždėjo su pasigėrė- 

jimu ir pagarba. 
 - Lauk! - sušukau. 

Išėjo. 

— Ką tu padarei! - užlaužė rankas Mientus. - Aš norėjau 
paduoti jam ranką! Norėjau paimti už rankos! Tuomet mūsų ir 
„snukiai, ir visa kita būtų lygu! O tu ranka užvažiavai jam per 
snukį! O aš jo rankoms atkišau koją! Batraištį man rišo, - bė- 
dojo jis, - batraištį! Kodėl taip padarei?! 

Neturėjau supratimo, kodėl taip padariau. Viskas nutiko lyg 
ant spyruoklių, sušukau „lauk“, nes smogiau, bet kodėl smo- 
giau? Pasigirdo beldimas į duris - ir ant slenksčio pusbrolis 
Zigmantas su žvake, šliurėmis ir kelnėmis. 

— Ar kas nors šovė? - paklausė. - Man pasirodė, kad girdė- 
jau šaunant iš brauningo. 

— Žiebiau tavo Valiukui per ausį. 

- Žiebei Valiukui per ausį? 

— Nes nušvilpė papirosą. 

Norėjau, kad verčiau išgirstų iš manęs ir mano versiją, o ne 
ryte iš tarnų. Zigmantas šiek tiek nustebo, bet netrukus svetin-. 
gai nusijuokė. 

— Puiku. Tai bus jam gera pamoka! Ką - taip iš karto ir žiebei 
per ausį? - paklausė nepatikliai. 

Nusijuokiau, o Mientus pažvelgė į mane taip, kad negreit 
pamiršiu, — išduoto žmogaus žvilgsniu, ir išėjo, mano many- 
mu, į tualetą. 

Pusbrolis nulydėjo jį žvilgsniu. 

— Tavo bičiulis, regis, smerkia tave, ką? - tarstelėjo su lengva 
ironija. - Įsižeidė? Tipiškas miestietis! 

— Miestietis! - tariau, nes ką daugiau bepasakysi. 

— Miestietis, - pakartojo. - Toks Valiukas, jeigu rėši per snu- 
kį, gerbs tave kaip poną! Reikia žinoti, kaip su jais elgtis! Jiems 
tai patinka! 

— Patinka, - pritariau. 

— Patinka, patinka, cha cha cha! Patinka! 

Negalėjau atpažinti savo pusbrolio, kuris iki šiol žiūrėjo į 
mane abejingai. Dabar jo apatija dingo, akys suspindo, jam pa- 
tiko smūgis Valiukui per marmūzę, ir aš patikau; iš apsnūdusio 
ir nuobodžiaujančio studento žvilgtelėjo kilmingas ponaitis, tarsi 
staiga jis būtų įtraukęs į šnerves miško ir liaudies kvapų. Pasta- 
tė žvakę ant palangės, su papirosu atsisėdo lovos kojūgaly. 

— Patinka! - tarė. - Patinka! Mušti galima, tik reikia duoti 
arbatpinigių — be arbatpinigių nepripažįsta mušimo. Tėvas ir 
dėdė Severinas savo laiku „Grande“ skaldė per ausį padavėjui. 

— O dėdė Eustachas, - tariau, - žiebė per snukį kirpėjui. 

— Niekas nemokėjo mušti taip, kaip močiutė Evelina, bet tai 
jau seni laikai. Štai, neseniai Henrius Pacas nusilakė ir kirto per 
ausį kontrolieriui. Ar pažįsti Henrių Pacą - jis labai paprastas? 

Atsakiau, kad pažįstu kelis Pacus, visus nepaprastai kuklius 
ir paprastus, bet Henriaus man iki šiol neteko sutikti. O Bobi- 
kas Pitvickis „Kakadu“ padavėjo snukiu išmušė langą. 

— Aš tik kartą apausiavau bilietų pardavėją, - tarė. - Ar pa- 
žįsti Pipovskius? Ji yra baisi snobė, bet neapsakomai estetiška. 
Rytoj galėtume pamedžioti kurapkų. (Kur Mientus? Kur jis 
nuėjo? Kodėl negrįžta?) 

Bet pusbrolis nė nesiruošia išeiti, antausis Valiukui suartina 
mus kaip taurelė degtinės, ir jis rūkydamas papirosą kalba, kad 
snukiadaužis, kurapkos, Pipovska, paprastumas, taitietės ir Ko- 
lombina, Henrius ir Tadzius, reikia būti gyvenimiškam, realiam, 
žemdirbystės mokykla ir pinigai, kai baigs studijas. Atsakydamas 
kalbu daugmaž tą patį. Į tai jis vėl tą patį. Ir aš tą patį. Tada jis vėl 
apie snukiadaužį, kad reikia žinoti kada, su kuo ir kiek, po to aš 
vėl, kad per ausį geriau nei per žandą. Bet viskas atrodo kažkaip 
netikroviška, ir keletą kartų bandau įsiterpti, kad tai ne tai, ne- 
tiesa, kad šiandien niekas niekam nežiebia, šito jau nebėra, gal 
niekada nė nebuvo, legenda, poniška fantazija. Bet negaliu, per- 
nelyg maloniai šnekučiuojamės, poniška fantazija pagavo mus ir 
nepaleidžia, kalbamės kaip ponaitis su ponaičiu! 

— Smagu kartais pilti per snukį! 

— Per snukį užvežti - labai sveika! 

— Nieko nėra geriau, kaip vožti tipui snukin! 

— Na, man jau laikas, - tarė galų gale. - Užsisėdėjau... Susi- 
tiksime Varšuvoje. Supažindinsiu su Henriu Pacu. Ką tu pasa- 
kysi - jau dvylika valandų. Tavo bičiulis kažkur užtruko... tur- 
būt nesveikas. Labanakt. 

Apkabino mane. 

— Labanakt, Juzi. 

— Labanakt, Zigmuk, - atsakiau. 

Kodėl Mientus negrįžta? Nusibraukiau nuo kaktos prakaitą. 
Iš kur ėmėsi tas pokalbis su pusbroliu? Pažvelgiau pro orlaidę, 
lietus liovėsi, žvilgsnis siekė ne daugiau kaip penkiasdešimt 
žingsnių, tik kur ne kur nakties tirštumoje atspėjau esant me- 
džius — bet jų pavidalas buvo dar tamsesnis ir neapibrėžtesnis 
už tamsą. Už užuolaidos parkas, kiaurai pervertas tuščių laukų 
erdvės, lašėjo drėgme, paslaptingas ir nežinia koks. Nespėlio- 
damas, koks yra tas dalykas, į kurį žiūriu, ir nematydamas nie- 
ko, išskyrus tamsesnį už naktį pavidalą, žengtelėjau atatupstas 
kambario gilumon ir užtrenkiau orlaidę. Visa tai be reikalo. Be 
reikalo smogiau pusberniui. Be reikalo kalbėjausi. Iš tikrųjų, 
čia žiebimas per snukį — tarsi taurelė degtinės, visiškai kitoks 
nei demokratiškas ir sausas miestietiškas antausis. Kas, po ga- 
lais, yra tarno snukis sename bajoriškame dvare? Taip jau nuti- 
ko, kad liokajaus snukį išviliojau į paviršių antausiu ir dar ap- 
tariau tai su ponaičiu. Kur Mientus? 

Grįžo apie pirmą nakties; neįėjo iškart, o pirma pravėręs 
duris įkišo galvą, pažiūrėjo, ar miegu, - įtykino kaip po nakti- 
nių išgertuvių ir kuo greičiau užgesino lempą. Skubiai nusiren- 
gė. Kai pasilenkė prie lempos, pastebėjau, kad jo snukis patyrė 
naujų negerų metamortfozių - iš kairės pusės buvo išbrinkęs ir 
patinęs, priminė obuoliuką, tačiau obuoliuką kompote, ir vis- 
kas jame buvo smulku tarsi košytė mažam vaikui. Prakeiktas 
mažybinimas! Vėl jį sutikau savo gyvenime, šįsyk bičiulio 
veide! Pasielgė baisiai vėjavaikiškai — taip galėjau apibūdinti — 
pasielgė baisiai vėjavaikiškai. Bet kokia gi jėga galėjo jį šitaip 
patvarkyti? Į mano klausimą atsakė šiek tiek per plonu, cy- 
piančiu balsu: 

— Buvau virtuvėje. Su... artėjau su pusberniu. Į snukį man 
davė. 

— Liokajus tau davė į snukį? - paklausiau netikėdamas savo 
ausimis. 

— Davė, - užtikrino džiaugsmingu, kiek dirbtiniu ir vis dar 
pernelyg cypiančiu balsu. - Esame broliai. Galų gale susikalbė- 
jome. 

Tačiau kalbėjo kaip Sonntagsjūger*, kaip miesto valdininkas, 
kuris giriasi, kad gėrė kaimo vestuvėse. Prispaustas naikinan- 
čios ir skaldančios jėgos - bet jo santykis su ta jėga buvo netik- 
roviškas. Puoliau jį klausinėti, ir tada nenorom, slėpdamas vei- 
dą šešėlyje, prisipažino: 

— Liepiau jam. 

— Kaip tai? — man užvirė kraujas. - Kaip tai? Liepei, kad 
muštų tave per veidą! Palaikys tave idiotu! - man pasirodė, 
tarsi ir pats būčiau gavęs antausį. - Sveikinu! O jeigu sužinos 
teta ir dėdė? 

— Tai vis per tave, - paniuręs atrėžė jis. - Nereikėjo mušti. Tu 
pirmas pradėjai. Užsimanei būti gerbiamas ponas! Turėjau gauti 
iš jo per snukį, nes tu jam žiebei... Be šito nebūtume lygūs ir 
"nebūtume galėję susi... broliuoti... 

Užgesinęs šviesą papasakojo, tarpais nutildamas, savo siel- 
vartingų pastangų istoriją. Užtiko pusbernį virtuvėje, blizginantį 
ponų batus, ir pritūpė prie jo, bet liokajus atsistojo. Da capo** 

pasikartojo — vėl bandė užmegzti pokalbį, stengėsi jį pralinks- 
"minti, prakalbinti ir susibičiuliauti, bet žodžiai jo lūpose išsi- 
gimdavo į šleikščią ir neturinčią prasmės idilę. Pusbernis atsa- 
kinėjo kaip mokėdamas, bet buvo matyti, kad ima nuobodžiauti 


* prastas medžiotojas (vok.) - Red. 
** Nuo pradžios (1t.) - Red. 

ir nebesupranta, ko tas pusgalvis iš jo nori. Galiausiai Mientus 
visai susipainiojo savo pigiame daugžodžiavime, kilusiame iš pran- 
cūzų revoliucijos ir Teisių deklaracijos, aiškino, kad visi žmonės 
yra lygūs, ir tuo remdamasis norėjo, kad pusbernis paduotų jam 
ranką - bet tas griežtai atsisakė - „mano ranka ne gerbiamam 
ponui“. Tada Mientui šovė į galvą beprotiška mintis - jei įstengs 
priversti pusbernį duoti jam per snukį, ledai bus pralaužti. 

— Duok man per snukį! - ėmė maldauti, jau į nieką nekreip- 
damas dėmesio. - Per snukį duok! - ir pasilenkęs atkišo veidą 
jo rankoms. Bet liokajus gynėsi: 

— Ai, - sakė, - ko man mušti gerbiamą poną? 

Mientus maldavo ir maldavo, galop kad sušuks: 

— Duok, šuns kaili, kad liepiu! Kas čia darosi, po šimts gegučių! 

Tą pačią akimirką tik žiežirbos pasipylė jam iš akių, o paskui 
viskas aptemo - tai pusbernis žiebė jam į snukį. 

— Dar kartą! - sušuko Mientus, - po šimts gegučių! Dar kartą! 

Žiežirbos ir aptemo. Atmerkė akis ir mato, kad jaunasis lio- 
kajus su savo rankomis stovi priešais jį, pasiruošęs vykdyti pa- 
liepimus! Tik kad antausis pagal įsakymą nebuvo tikras antau- 
sis —- buvo kaip vandens pripilti į dubenį ar batus nuauti - ir 
gėdos raudonis užliejo raudonį nuo smūgio. 

— Dar, dar, — sušnibždėjo kankinys, kad pusbernis galų gale 
susi... broliuotų ant jo veido. 

Ir vėl žiežirbos, tamsa - oO, tie smūgiai per snukį tuščioje vir- 
tuvėje, tarp šlapių pašluosčių, virš geldos su karštu vandeniu! 

Laimė, liaudies sūnų prajuokino poniška fanaberija. Jis vei- 
kiausiai pamanė, kad gerbiamam ponui ne visi namie (o niekas 
liaudžiai nesuteikia tiek drąsos, kiek ponų psichikos ligos), ir 
bernas ėmė šaipytis iš jo, iš čia ir gimė glaudūs santykiai. Ne- 
trukus pusbernis suartėjo tiek, kad dūrė pirštu tarp šonkaulių 
ir paprašė keleto grašių: 

— Duokite, ponuli, machorkai! 

Bet visa tai - ne tai, viskas - priešiška, nebroliška ir nedrau- 
giška, liaudiškai pašaipu, kenksminga, tolima nuo tikrojo bro- 
liavimosi. Bet kentėjo, jau geriau, kad pusbernis jį niekintų, nei 
kad jis pats poniškai niekintų liokajų. Įslinko virtuvės merga, 
Marcė, nešina šlapiu grindų skuduru, ir ėmė stebėtis tokiu iš- 
dykavimu. 

— Ojergutėliau! Še tau, kad nori! 

Namas miegojo - ir jie galėjo nebaudžiami atsiduoti žaidi- 
mams su ponu, kuris padarė jiems virtuvinį vizitą, kaimietiš- 
kai, liaudiškai traukti jį per dantį. Mientus pats padėjo jiems ir 
juokėsi kartu. Bet pamažu, šaipydamiesi iš Mientaus, ėmė šai- 
pytis Ir iš savo ponų. 

— Jau tie ponai tokie! - pasakojo šurmuliuodami liaudiškai, 
kaimiškai ir virtuviškai. - Jau kad tokie! Nieko nedirba, tik ėda 
ir ėda, tai ir tunka! Ėda, serga, gulinėja, po palocių slankioja ir 
kažin ką šneka. Bet kad jie ir ėda! Jergutėliau! Aš nė pusės tiek 
nesuėsčiau, nors esu paprastas chamas. Tai jiems pietūs, tai jiems 
pavakariai, tai jiems saldainių, tai jiems uogienės, tai pautienės 
su lašiniais antriems pusryčiams. Ponai baisiai rajūs ir smaliū- 
gai - paskui guli pilvus išvertę ir serga. O ponas dvarinykas, 
kai buvo medžioklėje, ant eigulio užšoko! Ant eigulio užšoko! 
Eigulys Vincentas stovėjo už jo su kita strelba, ponas dvariny- 
kas šovė į šerną, šernas šoko ant jo, tai ponas dvarinykas strel- 
bą žemėn ir ant Vincento užšoko - raminkis, Marce, - ant Vin- 
cento užšoko! Ale šalia jokio medžio nebuvo, tai ant Vincento 
užšoko! Paskui ponas dvarinykas davė jam zlotą ir liepė apie 
tai niekam nė mur mur, antraip pravarys. 

— O Jergutėliau! Raminkis, nes apsimyšiu! - Marcė juokėsi 
net susiriesdama. - O panelė tai va šitaip nulipa ir pažiūri — 
pasivaikščioti eina. Ponas Zigmantas tai į mane pažiūri, tik aš 

jam per menka - tai vieną kartą mane užkibino, ale kur ten! 
Žiūrėjo ir žiūrėjo, taigis visi žiūri, tai vos neapsimyžau iš juo- 
ko —- ir pabėgau! Tai paskui davė man zlotą ir liepė niekam 
nepasakoti, kad girtas buvo! 

— Aha, girtas! - tarė pusbernis. - Kitos mergos irgi nenori su 
juo, nes vis į kitas žiūri. Tai jis turi ten kaime vieną bobą, senę 
Juzefą, našlę, tai ji su juo susitinka krūmuose prie tvenkinio, 
ale liepė jai pasibažyti, kad niekam neprasižios - taigi kaipgis! 

— Chi chi chi! Raminkis, Valiuk! Ponai labai važni! Ponai 
labai delikatni! 

— Tokie delikatni, kad jiems reikia nosį nušluostyti, nes patys 
nieko negali. Tai paduok, tai pristumk, tai atnešk, paltą pa- 
duok, nes patys apsirėdyti nemoka. Kai čia atėjau, tai man bu- 
vo dyvas. Kad taip aplink mane kas šokinėtų ir tupinėtų, tai, 
dievaž, jau verčiau prasmegčiau skradžiai. Poną dvarinyką kas 
vakaras turiu tepalu ištrinti. 

— O aš panelę pamaigau, - žvygtelėjo merga. - Panelę ran- 
kom maigau, nes ji labai silpna. Ponai jau tokie minkšti, o jau 
jų rankelės! Chi chi chi, jau tokios rankelės! 

— O Jėzau! Vaikštinėja, ėda, parliuoja fransuoja ir žiovauja. 

— Cit, Valiuk! Netrailavok, dvarinykė geros širdies! 

— Aha, geros širdies, nes žmones dusina — tai kaipgis, turi 
būti geros širdies! Kaime badas lapais lapoja. Žmones dusina. 
Ai, visi iki vieno jiems dirba, ponas dvarinykas į laukus eina, 
žiūri, kaip jam žmonės dirba. 

— Ponia dvarinykė karvės bijo! Ponia dvarinykė karvės bijo! 
Ponai tai va šitaip kalba! Ponai vaikštinėja — chi chi chi - ponai 
tokie baltutėliai!.. - merga stebėjosi ir žvygavo, pusbernis irgi 
kraipė galvą ir šurmuliavo, ir tada įėjo Francišekas... 

— Įėjo Francišekas? —- sušukau. - Kamerdineris? 

— Francišekas, velnias jį ten atnešė, - plonai cyptelėjo jis. — 

Matyt, pabudo nuo Marcės žvygavimo. Man, kas be ko, nieko 
neišdrįso sakyti, bet pusbernį ir Marcę išbarė, kad dabar ne 
laikas plepėti, lauk, prie darbo, vėli naktis, o indai dar neplau- 
ti. Abu kaipmat pabėgo. Tikras niekšas! 

— Ar girdėjo? 

— Nežinau, gal ką ir girdėjo. Bjaurus tipas - su žandenomis 
ir kieta apykakle. Žandenuotas kaimietis — išdavikas. Išdavi- 
kas ir skundikas. Jei nugirdo - įskųs. O taip gera buvo šneku- 
čiuotis, - cyptelėjo. 

— Gali kilti nemažas skandalas... — tyliai tariau. 

Bet jis apmaudžiai plonu balsu sumurmėjo: 

— Išdavikai! Tu irgi išdavikas! Visi jūs išdavikai, išdavikai... 

Ilgai negalėjau užmigti. Virš galvos, palėpėje, triukšmingai 
bėgiojo kiaunės arba žiurkės, girdėjau jas cypaujant, viena kitą 
vaikantis, šokinėjant, kaip baisiai griuvinėjo tie mėsos prikimš- 
ti gyvūnėliai. Nuo stogo krito lašai. Iš įpročio staugė šunys, o 
sandariai uždarytas kambarys buvo tamsi dėžė. Kitoje lovoje 
gulėjo ir nemiegojo Mientus, aš gulėjau ir nemiegojau šitoje, 
aukštielninkas, pasikišęs rankas po galva, veidą įsmeigęs į lu- 
bas - abu būdravome, tą liudijo mūsų negirdimas kvėpavimas. 
Ką jis veikė po tamsos skraiste — taip, ką veikė, nes jei nemie- 
gojo, turėjo ką nors veikti, negali neveikti. Tad veikė. Ir aš vei- 
kiau. Apie ką galvojo? Apie ką galvojo cypiančiai ir plonai, 
įsitempęs, susikaupęs, tarsi patekęs į spąstus. Meldžiausi Die- 
vui, kad užmigtų, tada gal taptų ne toks tylus ir atviresnis, ne 
toks užsikonspiravęs — sušvelnėtų, taptų nuolaidesnis... 

Kančia, o ne naktis! Nežinojau, ką daryti! Pabėgti vos prašvi- 
tus? Buvau įsitikinęs, kad senasis tarnas Francišekas apie po- 
kalbį ir apsisnukiavimą su pusberniu praneš tetai ir dėdei. Tada 
ir prasidės pragariškas šokis, nemalonumai, veidmainiavimas, 
demonų pramogos, snukis, snukis vėl prasidės iš naujo! Ir už- 

pakalis! Negi dėl to ištrūkau iš Jaunatvių? Pažadinome žvėrį! 
Per mus suįžūlėjo tarnai! Tą baisią naktį, be miego gulėdamas 
lovoje, įminiau kaimo dvaro, dvarininkų, žemvaldžių paslaptį, 
kurios daugiariopi ir neryškūs simptomai nuo pat pirmos va- 
landėlės pripildė mano širdį snukio ir posnukės grėsmės nuo- 
jautos! Toji paslaptis - tai tarnai. Ponų paslaptis yra chamišku- 
mas. Prieš ką dėdė žiovavo, prieš ką kišo į burną dar vieną 
saldžią braškę? Prieš chamiškumą, prieš savo tarnus! Kodėl ne- 
pakėlė išslydusios papirosinės? Kad ją pakeltų tarnas. Kodėl 
stengėsi mus akinti savo perdėtu išsiauklėjimu, iš kur tiek man- 
dagybių ir dėmesio, tiek manierų ir gero tono? Kad skirtųsi 
nuo tarnų ir prieš tarnus išsaugotų poniškus papročius. Ir vis- 
kas, kad ir ką jie darytų, buvo tarsi prieš tarnus ir dėl tarnų, 
namų tarnų ir palivarkų tarnų atžvilgiu. 

O argi galėjo būti kitaip? Mes, mieste, nesijautėme esantys 
ponai savininkai, visi vienodai vilkime, vienodai kalbame, ges- 
tikuliuojame, be to, daugybė vos įžiūrimų pustonių siejo mus 
su proletariatu - lipant žemyn krautuvininko, tramvajaus vai- 
ruotojo ir vežiko laiptais galima nepastebimai nusileisti į pačią 
apačią, iki šiukšlininko, tačiau čia poniškumas augo kaip vie- 
niša tuopa vidury lauko. Nebuvo perėjimo nuo pono iki tar- 
no, nes valdytojas gyveno palivarke, klebonas klebonijoje. Iš- 
didus, kilmingas dėdės poniškumas augo tiesiai iš chamišku- 
mo pakratų, iš chamiškumo sėmė savo syvus. Aptarnavimas 
mieste vyko aplinkiniu keliu ir slaptomis formomis - kiekvie- 
nas kiekvieną po truputėlį — o čia ponas turėjo konkretų ir 
asmeninį chamą, kuriam ištiesdavo koją, kad nublizgintų ba- 
telį... Ir dėdė, ir teta tikriausiai žinojo, kas apie juos kalbama 
virtuvėje - kaip juos mato chamiškos žlibės. Žinojo - bet ne- 
leido tam žinojimui viešpatauti, slopino jį, tramdė, stūmė į 
smegenų užkampius. 

Būti savo chamo matomam! Būti savo chamo svarstomam ir 
apšnekamam! Nuolatos lūžti chamo prizmėje, chamo, turinčio 
teisę įeiti į kambarius, klausytis tavo pokalbių, matyti tavo po- 
elgius, prieiti su kava prie tavo stalo ir lovos - būti išvirkščių, 
bespalvių, prėskų pokalbių tema ir niekada negalėti pasiaiškin- 
ti, niekada nekalbėti su juo kaip lygus su lygiu. Iš tiesų tik per 
tarnus — liokajų, vežėją, kambarinę - galima suvokti žemval 
džių esmę. Be liokajaus nesuprasi dvarininko. Be kambarinės 
nesuvoksi dvarponių dvasios kokybės, jų kilnių polinkių tona- 
cijos, o ponaitis kilęs iš mergos. Ak, pagaliau supratau, kodėl 
jie tokie keistai nusigandę ir riboti - tai labai aiškiai mato kiek- 
vienas miestietis, apsilankęs dvare. Jiems baimę kėlė chamiš- 
kumas. Chamiškumu buvo apriboti. Chamiškumas įlindo jiems 
užantin. Štai kur tikroji priežastis. Štai amžinas užslėptas pūli- 
nys. Štai pagrindinė kova dėl gyvybės ar mirties, slaptai pagar- 
dinta visais pogrindinių ir slaptų kovų nuodais. Šimtą kartų 
baisesnė už mūšius finansinėje srityje, šią kovą diktavo skirtin- 
gumas ir svetimumas - skirtingas kūnas ir svetima dvasia. Ji 
dvasia tarp kaimiečių dvasių buvo kaip miške; poniški ir deli- 
katūs jų kūnai tarp prasčiokų kūnų buvo kaip džiunglėse. Ran- 
kos bjaurėjosi chamų letenomis, poniškos kojos nekentė cha- 
miškų kojų, veidai nekentė snukių, akys - spangių, piršteliai — 
chamiškų pirštų, nes jie plėšė garbę, juo labiau, kad jais vis 
buvo liečiami, „aprėdomi“, kaip sakė pusbernis, delikatūs 
tepami visokiais tepalais... Turėti namuose šalia savęs kitokia. 
svetimas kūno dalis ir neturėti jokių kitokių! — juk daugybę 
kilometrų aplinkui tik prasčiokų galūnės, prasčiokų kalba, vi- 
sokie „ale“, „kaipgis“, „trailavoti“, „dyvai“, „kiba“, ir, ko ge- 
ro, vienintelis klebonas ir palivarko valdytojas buvo giminingi 
dvarininkams. Tačiau valdytojas buvo raštininkas, o klebonas, 
tiesą pasakius, sijonuotas. Argi ne iš vienišumo kilo tas nepaso- 

tinamas vaišingumas, kuriuo mus laikė po vakarienės - su mu- 
mis jie jautėsi geriau. Buvome jų sąjungininkai. Bet Mientus 
išdavė ponų veidus su prasčiokišku pusbernio snukiu. 

Klastingas faktas, kad jaunasis liokajus mušė Mientų per vei- 
dą - šiaip ar taip, ponų svečią ir poną, - turėjo sukelti klastin- 
gus padarinius. Amžinoji hierarchija rėmėsi ponų dalių domi- 
navimu, tai buvo įtemptos ir feodalinės hierarchijos sistema, 
kur pono ranka buvo lygi tarno terlei, o koja - pusei berno. 
Toji hierarchija gyvavo nuo senų senovės. Amžinoji tvarka, ka- 
nonas ir teisė. Tai buvo mistinė kabė, vienijanti poniškas ir cha- 
miškas dalis, pašventinta amžių tradicija, ir poniškumas tik aukš- 
čiau aprašyta tvarka galėjo suartėti ir liestis su chamiškumu. Iš 
čia kilo snukiadaužio manija. Iš čia beveik religinis Valiuko snu- 
kiadaužio kultas. Iš čia poniškas Zigmanto dūkis. Žinoma, šian- 
dien jau niekas netalžė (nors Valiukas prisipažino, kad retkar- 
čiais gauna nuo dėdės), tačiau visada tvyrojo potenciali gali- 
mybė, ir tai juos išlaikė ponais. O dabar - argi chamo letena 
nesuartėjo su pono veidu? 

Ir tarnai jau pakėlė galvą. Jau prasidėjo virtuvinės apkalbos. 
Jau prasčiokai, dėl kūno dalių draugiškumo suįžūlėję ir demora- 
lizuoti, atvirai apšnekinėjo ponus, stiprėjo chamiška kritika — 
kas bus, kas atsitiks, kai šitai sužinos teta ir dėdė, ir pono vei- 
das akis į akį susidurs su masyvia liaudies terle? 

14 skyrius 
Linksmasnukis ir naujas pagavimas 


Kitą rytą po pusryčių teta ėmėsi mane tardyti. Rytas buvo 
gaivus, saulėtas, žemė - drėgna ir juoda, dideliame kieme au- 
go sodria rudenine lapija apsidengusių medžių guotai; po me- 
džiais kapstėsi ir lesinėjo junkios vištos. Ryte laikas sustojo, ir 
auksiniai saulės ruožai gulė ant rūkomojo grindų. Naminiai 
šunys tingiai slankiojo iš kampo į kampą. Naminiai balan- 
džiai burkavo. Tetos pasipiktinimas kunkuliavo didelėmis ban- 
gomis. 

— Vaike mano, - tarė ji, - prašau man paaiškinti... Franciše- 
kas sakė, kad neva tas tavo kolega virtuvėje bendrauja su tar- 
nais. Gal jis koks nors agitatorius? 

— Teoretikas! - atsakė Zigmantas. - Nesijaudinkite, mama, — 
tikras gyvenimo teoretikas! Atvažiavo į kaimą su teorijomis — 
miesto demokratas! 

Po vakarykščios dar buvo linksmas ir pakankamai ponaitiškas. 

— Zigmuk, jis ne teoretikas, o praktikas! Francišekas sako, 
neva tas padavęs Valiukui ranką! 

Laimė, senasis liokajus nepapasakojo visko, o dėdei, kiek 
supratau, apskritai nieko nebuvo sakyta. Apsimečiau, kad nie- 
ko apie tai nežinau, ir nusijuokiau (kaip dažnai gyvenimas pri- 
verčia mus juoktis!), sumurmėjau kažką apie kairuolišką Mien- 

taus ideologiją, ir šį kartą viskas niekuo ir baigėsi. Mientui, 
žinoma, niekas nieko nė neužsiminė. Iki pietų lošėme kingą, 
nes Zosė iš mandagumo pasiūlė tą draugijoje priimtą žaidimą, 
o mums nederėjo atsisakyti — ir iki pietų lošimas suėmė mus į 
rankas. Zosė, Zigmantas, Mientus ir aš, nuobodžiaudami ir 
juokaudami, dėliojome kortas ant žalios gelumbės, vyresnes 
ant jaunesnių, pagal spalvą arba čirvų švietalus. Zigmantas lo- 
šė glaustai, sausai, kaip nuolatinis klubo lankytojas, su papiro- 
su burnoje, ir mėtė kortas taikliai ir horizontaliai, o kirčius 
susišluodavo spragtelėjęs baltais pirštais. Mientus seilino pirš- 
tus, gniaužė kortas, ir pastebėjau, kad jis gėdijosi kingo kaip 
pernelyg poniško žaidimo, vis dairėsi į duris, neduok Dieve, 
pusbernis pamatys — būtų linkęs sulošti „durnių“ sėdėdamas 
ant grindų. Labiausiai aš bijojau pietų, nes nujaučiau, jog neiš- 
laikys konfrontacijos su pusberniu prie stalo - ir nuojauta ma- 
nęs neapgavo. 

Užkandai buvo patiektas bigosas, paskui skaidri pomidorų 
sriuba, veršienos muštiniai, kriaušės vaniliniame padaže, visa 
tai buvo paruošta chamiškais virėjos pirštais, o tarnai aptarna- 
vo ant pirštų galų - Francišekas su baltomis pirštinėmis ir 
jaunasis liokajus, basas, su servetėle. Išblyškęs Mientus nulei- 
dęs akis valgė subtilius ir kulinariškus patiekalus, kuriuos jam 
paduodavo Valiukas, ir kentėjo, pusbernio maitinamas delika- 
tesais. O čia dar teta, siekdama subtiliai parodyti, kad jo eksce- 
sai virtuvėje buvo labai nederami, kreipėsi į jį neapsakomai man- 
dagiai, klausinėjo apie šeimą ir apie velionį tėvą. Priverstas kal- 
bėti aptakiomis, mandagiomis frazėmis, atsakinėjo apimtas 
sielvarto, kuo tyliau, kad pusbernis negirdėtų, ir nedrįso pa- 
žvelgti jo pusėn. Ir gal todėl vieną kartą, užuot atsakęs tetai, 
užsižiūrėjo ir užsimiršo su ilgesinga ir atgailaujančia šypsena 
inkščioje, plokščioje terlėje - su šaukšteliu rankoje. Negalėjau 

jo niuktelėti, nes sėdėjau kitoje stalo pusėje. Teta nutilo, o 
pusbernis prunkštelėjo susigėdusiu prasčiokišku juoku, kaip 
kad visada daro prasčiokai, kai ponai į juos stebeilija, ir ranka 
užsiėmė burną. Kamerdineris rėžė jam per ausį. Tą valandėlę 
dėdė kaip tik degėsi papirosą ir užsitraukė dūmo. Ar matė? 
Tai buvo taip akivaizdu, kad išsigandau, jog lieps Mientui eiti 
nuo stalo. 

Tačiau Konstantinas išleido dūmus per nosį, ne per burną! 

— Vyno, - tarė jis, - vyno! Atneškite vyno! 

Jo nuotaika buvo puiki, išsidrėbė krėsle, pirštais pabarbeno 
į stalą. 

— Vyno! Francišekai, liepk iš rūsio atnešti „bobutę Henrikie- 
nę“ - išgersime po taurelę! Valiuk, juodos kavos! Cigarą! Parū- 
kysime cigarą - velniop tą papirosą! 

Ir gurkšnodamas ėmė pasakoti Mientui savo atsiminimus, 
kaip jis kadaise su kunigaikščiu Severinu medžiojo fazanus. Ir 
gerdamas tik į jo sveikatą, tarsi kitų nė nebūtų prie stalo, toliau 
pasakojo apie kirpėją, dirbantį „Bristolio“ viešbutyje, patį ge- 
riausią kirpėją, kokį tik kada nors jam yra tekę sutikti. Pagyvė- 
jo, įkaito, o tarnai tapo dvigubai atidesni ir vikriais pirštais pri- 
pildavo ištuštėjusias taurelės. Mientus, tarsi lavonas su taurele 
rankoje, gėrė negalėdamas suvokti, kodėl dėdė Konstantinas 
staiga tapo toks draugiškas, labai kamavosi, tačiau turėjo Va- 
liukui matant siurbčioti puikų seną vyną ir mėgautis jo aroma- 
tu. Man dėdės reakcija irgi buvo netikėta. Po pietų jis paėmė 
mane už parankės ir nusivedė į rūkomąjį. 

— Tavo bičiulis, — tarė jis gyvenimiškai ir kartu aristokratiš- 
kai, - pede... pede... Hm... Taikosi į Valiuką! Pastebėjai? Cha 
cha. Na, svarbu, kad ponios nesužinotų. Kunigaikštis Severi- 
nas irgi retkarčiais mėgdavo! 

Ištiesė prieš save ilgas kojas. Ak, su kokiu aristokratišku 

meistriškumu tai pasakė! Su kokiu ponišku įgudimu, už kurio 
slypėjo keturi šimtai padavėjų, septyniasdešimt kirpėjų, trisde- 
šimt žokėjų ir tiek pat metrdotelių, su kokiu malonumu pa- 
brėžė savo dulkinas restoranines žinias apie bon vivant, grand 
seigneur* gyvenimą. Iš tikro aristokratiškas poniškumas, su- 
žinojus apie kieno nors tokį 4 Ia iškrypimą arba seksualinį 
piktnaudžiavimą, kaip tik šitaip demonstruoja savo tikrą vy- 
rišką subrendimą, subrendimą, įgautą iš padavėjų ir kirpėjų. 
Bet mane dulkina restoraninė dėdulės gyvenimo išmintis įsiu- 
tino tarsi katė šunį, papiktino patogiausios, poniškiausios įvy- 
kio interpretacijos ciniškas paprastumas. Pamiršau visus nuo- 
gąstavimus. Iš piktumo pats viską papasakojau! Te atleidžia 
man Dievas - paveiktas jo restoraninio subrendimo smukau į 
žalumą ir nutariau pavaišinti jį neiškeptu patiekalu iš tų, ku- 
rie valgomi restoranuose. 

— Jūs ne taip supratote, - tariau naiviai, - jis tik nori su juo 
suartėti, bro... liuojasi. 

Konstantinas nustebo: 

— Broliuojasi? Kaip tai - broliuojasi? Ką turi galvoje, saky- 
damas, kad nori suartėti? - išmestas iš balno šnairom pažvel- 
gė į mane. 

- Bro... liuojasi, - atsakiau. - Nori suartėti. 

— Broliuojasi su Valiuku? Kaip tai - broliuojasi? Gal nori 
pasakyti - agituoja tarnus? Agitatorius? Bolševizmas - ką? 

— Ne, nori suartėti kaip vaikinas su vaikinu. 

Dėdė atsistojo ir nukratė pelenus - nutilo ieškodamas žodžių. 

— Broliuojasi, - pakartojo. - Broliuojasi su prasčiokais, ką? — 
Bandė pavadinti tą dalyką, padaryti įmanomą pasaulio, visuo- 
menės ir gyvenimo atžvilgiu, vaikinų broliavimasis buvo jam 


* bonvivanų, svarbių ponų (pranc.) - Red. 

nepriimtinas, jautė, kad šito gerame restorane nepatieks. La- 
biausiai jį nervino, kad aš, atkartodamas Mientų, sakiau „bro... 
liuotis“ susigėdęs ir nedrąsiai užsikirsdamas. Tai jį visiškai iš- 
mušė iš vėžių. 

— Broliuojasi su prasčiokais? — paklausė atsargiai. 

O aš: 

— Ne, su vaikinu broliuojasi. 

— Su vaikinu broliuojasi? Na ir kas? Kamuoliu nori su juo 
pažaisti, ar ką? 

— Ne. Tik esti jo kolega kaip vaikinas - broliuojasi kaip vai- 
kinas su vaikinu. 

Dėdė paraudo, ko gero, pirmą kartą nuo to laiko, kai ėmė vaikš- 
čioti pas kirpėją, o, tas nuoraudis, 4 rebours*, suaugusio piliečio 
prieš naivuolį - išsitraukė laikrodį, pažvelgė, prisuko ieškodamas 
mokslinio, politinio, ekonominio, medicininio termino, kad tarsi 
dėžutėje uždarytų jame sentimentaliai gličią materiją. 

— Koks nors iškrypimas? Ką? Kompleksas? Bro... liuojasi? 
Gal socialistas? Demokratas, ką? Bro... liuojasi? Mais gu'est-ce 
gue c'est...** bro... liuotis? Comment*** bro... liuotis? Fra- 
ternitė, guoi, ėgalitė, libertė?**** —- pradėjo kalbėti prancū- 
ziškai, bet neagresyviai, atvirkščiai, kaip žmogus, kuris šali- 
nasi ir tiesiog pasislepia už prancūzų kalbos. Prieš vaikiną bu- 
vo beginklis. Prisidegė papirosą ir užgesino, užsikėlė koją ant 
kojos, glostė ūsą. 

— Broliuojasi? What is tbat***** bro... liuotis? Po velniais! 
Kunigaikštis Severinas... 


* atvirkščias (pranc.) - Red. 

** Bet ką tai reiškia... (pranc.) - Red. 

*** Kokiu būdu (pranc.) - Red. 

**** Brolybė, ar ne, lygybė, laisvė? (pranc.) - Red. 
***** Kas tai yra (angl.) - Red. 

Švelniai, bet atkakliai vis kartojau „bro... liuojasi“ ir nė už 
ką nebūčiau išsižadėjęs požalio, minkšto naivumo, kuriuo te- 
piau dėdulę. 

— Kostai, - geraširdiškai tarė teta, stovėdama ant slenksčio 
su saldainių kraitele rankoje, - nesijaudink taip, jis veikiausiai 
broliuojasi Kristuje, broliuojasi iš meilės artimam savo. 

— Ne! - atkakliai laikiausi savo. - Ne! Bro... liuojasi nuogas, 
be nieko! 

— Tai vis dėlto iškrypėlis! - sušuko. 

— Anaiptol. Bro... liuojasi apskritai be nieko, taip pat ir be 
iškrypimo. Taip, kaip broliuojasi vaikinas. 

— Vaikinas? Vaikinas? Bet ką tai reiškia? Pardon, mais gu'est- 
ce gue C'est" vaikinas, - dėjosi nesuprantantis. - Kaip vaikinas 
su Valiuku? Su Valiuku mano namuose? Su mano liokajumi? — 
Susierzino, paspaudė skambutį. - Aš jums parodysiu vaikiną! 

Jaunasis liokajus įskubėjo į kambarį. Dėdė ėjo prie jo su pa- 
kelta ranka ir veikiausiai būtų vožęs per snukį nė neatsivėdėjęs, 
bet pusiaukelėje stabtelėjo, praradęs orientaciją, nes šiomis ap- 
linkybėmis negalėjo susidėti su Valiuko terle. Mušti vaikiną to- 
dėl, kad jis vaikinas? Mušti todėl, kad jis „broliuojasi“? Ne- 
įmanoma. Ir Konstantinas, kuris lengvai užvožtų už išlietą ka- 
vą, nuleido ranką. 

— Lauk! - sušuko. 

— Kostai! - geraširdiškai tarė teta. - Kostai! 

— Tai nieko nepadės, - tariau. - Atvirkščiai, snukiadaužis tik 
sustiprins bro... liavimąsi. Jis mėgsta apdaužytus snukius. 

Dėdė sumirksėjo, tarytum pirštu kratytų nuo liemenės vikš- 
rą, bet nepasakė nė žodžio; iš apačios ironizuojamas naivumo, 
tasai saloninės ir restoraninės ironijos virtuozas atrodė kaip 


* Atsiprašau, bet ką tai reiškia (pranc.) - Red. 

fechtavimo meistras, kurį užpuolė antis. Pasaulio matęs žem- 
valdys prieš naivumą pasirodė esąs vaikiškai naivus. O įdomiau- 
sia tai, jog, nepaisant gyvenimo patirties ir auklėjimo, jam ne- 
atėjo į galvą, kad aš galėčiau susivienyti su Mientu ir Valiuku 
prieš jį ir pasimėgauti jo poniškomis konvulsijomis - pasižy- 
mėjo tokiu aukštosios visuomenės lojalumu, kuris neleidžia 1š- 
duoti savo sluoksnio. Įėjo senasis Francišekas, nusiskutęs, su 
žandenomis, dvieiliu švarku ir sustojo kambario viduryje. 

Konstantinas, kuris jau buvo besupykstąs, pamatęs jį tapo 
įprastai nerūpestingas. 

— Kas atsitiko, brangusis Francišekai? - paklausė meiliai, ta- 
čiau jo balse skambėjo pono uolumas, pasireiškiantis kalbant 
su senu, patyrusiu tarnu, toks pats, kaip ir kalbant apie seną, 
išlaikytą vyną. - Ką gero pasakysite? - Tarnas pažvelgė į mane, 
bet dėdė mostelėjo ranka. - Sakykite, Francišekai. 

— Gerbiamas ponas kalbėjosi su Valiuku? 

— Kalbėjausi, kalbėjausi, brangusis Francišekai. 

— Tai tik norėjau pareikšti, kad gerai, jog gerbiamas ponas su 
juo pasikalbėjo. Gerbiamas pone, aš jo nelaikyčiau dvare nė 
minutės! Išvaryčiau kaip pasiutusį šunį. Jau per daug susidrau- 
gavo su ponais! Gerbiamas pone, žmonės jau kalba! 

Trys mergos nubėgo per kiemą, švysčiodamos nuogomis 
blauzdomis. Joms iš paskui lodamas kuduliavo šlubas šuva. Į 
rūkomąjį įėjo Zigmantas. 

— Kalba? - paklausė dėdė Konstantinas. - Ką kalba? 

— Apkalba ponus! 

— Apkalba mus? 

Bet, laimė, senasis tarnas nenorėjo nieko daugiau pasakyti. 

— Apkalba jus! - kartojo. - Valiukas susidraugavo su tuo jau- 
nu ponu, kuris atvažiavo, tai dartės, atsiprašant, kalba apie jus 
be jokios pagarbos! Ir pirmiausiai Valiukas su virtuvės mer- 

gom. Juk pats girdėjau, kaip vakar su tuo ponu kalbėjosi iki 
vėlios nakties, viską, viską apkalbėjo. Kalba, kas ant seilės užei- 
na, ką nori, tą ir kalba! Kalba, net baisu! Gerbiamas pone, aš tą 
niekšą šią pat minutę išvyčiau kaip pasiutusį šunį, - orusis tar- 
nas paraudo kaip bijūnas, o, tas senojo liokajaus nuoraudis! 
Tyliai ir subtiliai atsakė į pono nuoraudį. Ponai sėdėjo be žado 
— klausti nederėjo — bet gal dar ką pridurs - pakibo jam ant 
lūpų - nieko nepridūrė. | 

— Na, gerai jau, gerai, mano brangusis Francišekai, - galop 
tarė dėdė Konstantinas, - galite eiti. 

Ir tarnas kaip atėjo, taip ir išėjo. 

„Apkalba ponus“ - daugiau nieko ir nesužinojo. Dėdė apsi- 
ribojo nepatenkinta mina padaręs pastabą tetai: „Blogai pri- 
žiūri tarnus, brangute, jie visai pasileido. Pasakoja visokius ne- 
būtus dalykus“. Ir ėmė kalbėti apie kitką, tarnui išėjus dar ilgai 
keitėsi banaliomis, nereikšmingomis pastabomis — kur Zosė? 
ar jau atnešė paštą? — ir juokavo, nenorėdami parodyti, kaip 
smarkiai jų silpnąją vietą užgavo neužbaigtas Francišeko pra- 
nešimas. Tik po kokio ketvirčio valandos Konstantinas pasirą- 
žė, nusižiovavo ir neskubėdamas nugirgždėjo parketu į saloną. 
Nujaučiau, ko jis ten ieško — Mientaus. Turėjo su juo pasikal- 
bėti, jį spaudė tiesiog psichinė būtinybė tučtuojau išsiaiškinti ir 
žinoti, daugiau nebegalėjo kentėti tose drumzlėse. Jam iš paskos 
patraukė teta. 

Tačiau salone Mientaus nebuvo, tik Zosė sėdėjo su raciona- 
lios daržovių priežiūros žinynu ant kelių ir žiūrėjo į sieną, į 
musę, - jo nebuvo nei valgomajame, nei darbo kabinete. Dva- 
ras snūduriavo popietinėje tyloje, o musė zirzė, vištos, vaikšti- 
nėdamos po apvytusią žolę, snapais baksnojo žemę, pinčeriu- 
kas baksnojo pudeliui į uodegą ir kandžiojo. Dėdė, Zigmantas 
ir teta, kiekvienas atskirai ir lyg tarp kitko, išsivaikščiojo po 

namus ieškoti Mientaus. Orumas neleido prisipažinti, kad ieš- 
ko. Tačiau ponai, leidęsi ieškoti iš pažiūros lėtai ir nerūpestin- 
gai, tačiau baisiai atkakliai, kėlė didesnę grėsmę, nei būtų ėmę 
vaikytis jį po visą namą, ir ėmiau galvoti, kaip čia būtų galima 
nukreipti skandalą, besitvenkiantį horizonte tarsi audros debe- 
sis. Jau nebegalėjau prie jų prieiti. Jau užsidarė savyje. Nebega- 
lėjau su jais apie tai pasikalbėti. Eidamas per valgomąjį pama- 
čiau, kad teta stabtelėjo prie durų į virtuvę, iš už kurių papras- 
tai sklisdavo indus mazgojančių mergų kalbos, kikenimas ir 
bruzdesys. Susikaupusi, budri stovėjo su namų ponios, slapta 
klausančios savo tarnų, išraiška veide, o jai būdingas gerašir- 
diškumas buvo dingęs be pėdsakų. Pamačiusi mane kostelėjo ir 
nuėjo. Tuo tarpu dėdė atklydo prie virtuvės iš kiemo pusės ir 
atsistojo netoli lango, bet kai virtuvės merga iškišo galvą pro 
langą, sušuko: 

— Zielinski! Zielinski! Liepkite Novakui sutvarkyti tą lataką! 

Ir iš lėto nuėjo skroblų alėja su sodininku Zielinskiu, laikan- 
čiu kepurę rankoje, iš paskos. Zigmantas priėjo prie manęs ir 
paėmė už alkūnės. 

— Nežinau, ar tau patinka tokia sena, gal kiek pernokusi kai- 
mo boba - nes man patinka tokia boba - Henrius Pacas įvedė 
tokią madą —- patinka boba - retkarčiais, turiu pasakyti, man 
patinka boba - j'aime parfois une simple baba“, patinka man 
boba, po galais! Patinka boba! Oilylia oi lylia, man patinka 
paprasta ir dar pernokusi boba! 

Aha - baiminosi, kad tarnai neišpasakotų apie jo senę, apie 
našlę Juzefą, su kuria susitikdavo krūmuose prie tvenkinio; ap- 
sisaugojo mados keistenybėmis, įtraukė į šį reikalą jaunąjį Pa- 
cą. Neatsakiau matydamas, kad pasileidusių ieškoti ponų nie- 


* kartais man patinka paprasta boba (pranc.) - Red. 

kas jau neįstengs apsaugoti nuo ekscentriškumo, toji pašėlusi 
žvaigždė vėl patekėjo mano danguje, ir prisiminiau visus nuo- 
tykius, ištikusius nuo to laiko, kai Pimka pritaisė man užpakalį — 
šis, atrodo, bus pats blogiausias. Patraukėme su Zigmantu į kie- 
mą, kur netrukus skroblų alėjos gale pasirodė dėdė su sodinin- 
ku Zielinskiu, einančiu iš paskos su kepure rankoje. 

— Gražus oras, - tarė mums tyrame ore. - Pradžiūvo. 

Oras iš tikrųjų buvo nuostabus, dangaus platybės fone me- 
džiai lašėjo auksiniais ir rudais lapais, pinčeriukas žaidė su pu- 
deliu. Tačiau Mientaus nebuvo. Priėjo teta su- dviem grybais 
ant delno, rodė juos iš tolo, švelniai ir geraširdiškai šypsoda- 
masi. Susirinkome ties priebučiu, o kadangi niekas nenorėjo 
pripažinti, kad iš tikrųjų ieškome Mientaus, vieni kitiems bu- 
vome ypatingai delikatūs ir mandagūs. Teta geraširdiškai klau- 
sinėjo, ar niekam nešalta. Medžiuose tupėjo kuosos. Kiemo var- 
tuose stoviniavo vaikai, sukišę į burnas purvinus pirštus, žiop- 
sojo į vaikštinėjančius ponus ir kažką aptarinėjo, kol Zigmantas 
nuvarė juos treptelėjęs koja; bet po valandėlės spoksojo pro 
tvoros pinučius, tai dar kartą juos nuvarė; paskui sodininkas 
Zielinskis nuvijo juos akmenimis - pabėgo, bet iš už šulinio vėl 
ėmė spoksoti, ir galop Zigmantas numojo ranka, o Konstanti- 
nas liepė atnešti obuolių ir demonstratyviai valgė, mėtydamas 
lupenas. Valgė prieš vaikus. 

— Tereperepumpumpum, - sumurmėjo. 

Mientaus nebuvo, bet apie tai niekas neužsiminė, nors vi- 
siems baisiai reikėjo susitikti ir išsiaiškinti. Jeigu tai buvo per- 
sekiojimas, tai persekiojimas neapsakomai vangus, tobulai nieki- 
nantis, beveik nejudant iš vietos ir todėl - grėsmingas. Ponišku- 
mas vaikėsi Mientų, bet ponai ir ponios vos judėjo. Tačiau ilgiau 
stovėti kieme buvo beprasmiška, juolab kad vaikai tebespoksojo 
pro tvorą, ir Zigmantas pasiūlė užmesti akį į kluoną. 

— Eime į ūkinį kiemą, - tarė, ir lėtu žingsniu patraukėme į tą 
pusę, dėdė Konstantinas su sodininku, nešinu kepure, iš paskos, — 
o vaikai ėmė spoksoti ne pro tvorą, o pasislėpę už rūsio. Už 
vartų prasidėjo purvynas ir mus užpuolė žąsys, bet atlėkė prie- 
vaizdas ir jas nuvijo; šlubas šuva išsišiepė ir ėmė ant mūsų urgz- 
ti, bet atbėgo naktinis sargas ir jį nuramino. Šunys ant grandi- 
nių palei arklides ėmė pasiutusiai loti ir urgzti, juos suerzino 
ne tokie kostiumai — iš tikrųjų aš vilkėjau pilką miestišką kos- 
tiumą, buvau su apykakle, kaklaryšiu ir bateliais, dėdulė buvo 
užsimetęs šiltą kambarinį švarką, teta - juodą peleriną, apkraš- 
tuotą kailiu, Zigmantas mūvėjo škotiškas kojines ir kelnes že- 
miau kelių. Tai buvo tikras kryžiaus kelias, lėtas ir sunkiausias 
iš visų, kokius yra tekę man įveikti; dar sužinosite apie mano 
nuotykius prerijose ir negrų žemėje, bet joks negras neprilygs 
tai kelionei per Bolimovo kiemą. Niekur daugiau - didesnės 
egzotikos. Niekur daugiau — kandesnių nuodų. Niekur dau- 
giau po kojomis nevešėjo labiau iškreiptos haliucinacijos ir gė- 
lės - orchidėjos, niekur daugiau - šitiek rytietiškų drugių, ir nė 
vienas plunksnuotas kolibris savo egzotika nesusilygins su žąsi- 
mi, kurios nėra palietusi žmogaus ranka. O, nes mūsų rankos čia 
nieko nebuvo palietusios, arklininkai prie arklidžių - nepaliesti, 
mergos prie rūsio - neliestos, neliesti galvijai ir paukščiai, ša- 
kės, akėčios, grandinės, diržai ir maišai. Laukiniai paukščiai, 
arkliai - mustangai, laukinės mergos ir laukinės kiaulės. Dau- 
gių daugiausia arklininkų snukiai galėjo būti dėdės paliesti ir 
tetos ranka galėjo būti arklininkų paliesta — įspaudžiant jon 
prasčiokišką ir pagarbų bučinį. O išskyrus šitai nieko o nieko — 
viskas nežinoma ir nepažįstama! Ėjome ant savo pakulnių, ir 
tada pro vartus suginė karves, dešimtmečių vaikigalių genama 
didžiulė banda pripildė visą kiemą iki pat krantų, ir atsidūrė- 
me tarp nežinomų ir nepažįstamų galvijų. 

— Attention! - tarė teta. - Attention, laissez les passer!“ 

— Atesionlesepa! Atesionlesepa! - ėmė mėgdžioti vaikai pa- 
lei rūsį, bet naktinis sargas su prievaizdu nuvijo ir vaikus, ir 
karves. Palei tvartą nepažįstamos mergos užtraukė liaudies 
dainą - oilylia! - bet žodžių nebuvo galima suprasti. Gal dai- 
navo apie ponaitį? Bet labiausiai nemalonu buvo tai, kad po- 
nai atrodė tarsi prasčiokų globojami, ir nors ponavo, valdė su 
visu ekonominiu išnaudojimu, iš tiesų atrodė esą lepinami, 
tarytum juodnugariai rūpinosi ponais, o ponai buvo juodnu- 
garių lepūnėliai - ir prievaizdas kaip koks vergas pernešė tetą 
per balą, bet vis dėlto atrodė, kad ją lepina. Čiulpė liaudį 
ekonomiškai, tačiau be ekonominio čiulpimo dar vyko ir in- 
fantiliškas čiulpimas, čiulpė ne tik kraują, bet ir pieną, ir vel- 
tui dėdė tvirtai ir negailestingai iškeikė arklininką, veltui teta 
kaip kokia mama su patriarchaliniu geraširdiškumu leido bu- 
čiuoti jai rankas - nei patriarchalinis geraširdiškumas, nei ne- 
gailestingi įsakymai neįstengė nuslopinti įspūdžio, kad dvari- 
ninkas yra prasčiokų sūnelis, dvarininkė - dukrelė. Juk vieti- 
nės liaudies inteligentai dar neištvirkino taip, kaip priemiesčių 
driskių, kurie tarsi šunys spruko nuo mūsų; liaudis buvo am- 
žina ir išliko nepaliesta, pati savyje, netgi eidami pro šalį per 
nemenką atstumą jautėme jos galią - kaip šimto tūkstančių 
arklininkų sukinkytų arklių. 

Netoli vištidės šeimininkė storam kalakutui kišo gerklėn 
kukulius, penėdama jį be jokio saiko - poniško apetito garbei - 
ir ruošdama ponams skanų patiekalą. Palei kalvę kinkomam 
eržilui kirpo uodegą - dėl gražumo, o Zigmantas patapšnojo 
jam per strėnas, apžiūrėjo dantis, juk arklys buvo vienas iš 
nedaugelio dalykų, kuriuos ponaičiui buvo galima liesti - ne- 


* Atsargiai! Atsargiai, leiskite joms praeiti! (pranc.) - Red. 

pažįstamos ir iščiulptos mergos uždainavo jam dar garsiau: 
oilylia oi lylia! Bet mintis apie susidūrimą pagadino jam po- 
niškumą, suglumęs paleido arklio kaklą ir įtariai pažvelgė į 
mergas, ar kartais nesijuokia iš jo. Senas, šiurkštus kaimietis, 
irgi nematytas ir truputį iščiulptas, priėjo ir pabučiavo tetai į 
leistiną kūno dalį. Mūsų kelionė baigėsi ties kluonu. Už kluo- 
no - kelias ir laukai, padalinti į rėžius, dangaus erdvė. Iš toli 
toli pamatė mus iščiulptas arklininkas, buvo benustojąs aręs, 
ir tučtuojau švystelėjo botagu ragindamas arklį. Drėgna žemė 
neleido nei atsisėsti ant jos, nei pasėdėti. Ponams iš dešinės — 
suarta žemė, rugiena, pūdymas, iš kairės - amžinai žalias miš- 
kas, spyglinė žaluma. Mientaus niekur nesimatė. Sulaukėjusi 
višta lesinėjo avižas. 

Staiga už poros šimtų žingsnių iš miško išniro Mientus - ne 
vienas — su jaunuoju liokajumi prie šono. Nepastebėjo mūsų — 
pasaulio nematė užsižiūrėjęs, užsiklausęs, pasinėręs į pusbernį. 
Sukiojosi ir šokčiojo, nenatūralus vėjavaikis, kas valandėlę 
graibstė jį už rankos ir žvilgčiojo į akis. Pusbernis šaipėsi pras- 
čiokiška, liaudiška pajuoka ir familiariai tapšnojo jam per petį. 
Ėjo atžalyno pakraščiu, Mientus su pusberniu - ne, pusbernis 
su Mientum prie šono! Mientus, užmiršęs visą pasaulį, vis kišo 
ranką į kišenę ir kažką davinėjo pusberniui, veikiausiai zlotus, 
o pusbernis familiariai jį niuksėjo. 

— Girti! - sušnibždėjo teta... 

Negirti. Saulės skritulys, leisdamasis vakarop, pabrėžė ir pa- 
ryškino. Pusbernis besileidžiančios saulės spinduliuose pliaukš- 
telėjo Mientui per žandą... 

Zigmantas tarsi botagu kirto: 

— Valiuk! 

Liokajus šoko į mišką. Mientus sustojo ėjęs, tarsi iš miegų 
pabudo. Per rugieną pasukome tiesiai prie jo, todėl ir jis ėmė 

eiti mūsų link. Bet Konstantinas nenorėjo aiškintis vidury lau- 
kų, nes vaikai spoksojo nuo kluono ir arė iščiulptas kaimietis. 

— Pasivaikščiokime po mišką, - staiga pasiūlė išskirtinai man- 
dagiai, ir tiesiai iš laukų įėjome į tamsų atžalyną. Tyla. Susido- 
rojimas įvyko tarp tankiai susodintų eglių - stovėjome susispau- 
dę. Dėdė Konstantinas viduje net drebėjo, bet elgėsi dar du- 
kart mandagiau. 

— Matau, kad jums patinka Valiuko draugija, - pradėjo su 
subtilia ironija. 

Mientus atsakė cypiančiu balsu ir su baisia neapykanta: 

— Patinka... 

Spygliuotoje eglėje, šakomis pridengtu snukiu, tarsi lapinas, 
apsuptas varovų, - per du žingsnius nuo jo teta spygliuočiuose, 
dėdė, Zigmantas... Bet dėdė prabilo lediniu balsu ir su vos jun- 
tamu sarkazmu. 

— Jūs, regis, bro... liuojatės su Valiuku? 

Nepakenčiamas aistringas cyptelėjimas: 

— Bro... liuojuosi! 

— Kostai, - geraširdiškai tarė teta, - eime. Čia taip drėgna! 

— Tankus atžalynas. Kas trečią reikės iškirsti, - tarė Zigman- 
tas tėvui. 

— Bro... liuojuosi! - suinkštė Mientusis. Nesitikėjau, kad jį 
pasmerks tokiai kančiai. Argi tam lindome į atžalyną, kad apsi- 
mestume kurčiais? Argi tam vaikėmės, kad pasiviję paniekintu- 
me? Kur pasiaiškinimai? Kur susidorojimas? Klastingai persu- 
ko vaidmenis, nesusidorojo su juo - buvo tokie išdidūs, 
taip skubėjo paniekinti, kad net atsisakė aiškintis. Mažmožis. 
Niekis. Nėra apie ką kalbėti - ak, kokie pasiutę ir niekšiški 
ponai! 

— O jūs ant eigulio užšokote! - sušuko. - Užšokote ant eigu- 
lio, nes išsigandote šerno! Žinau apie tai! Visi kalba! Terepere- 

pumpumpum! Tereperepumpumpum! - pamėgdžiojo, iš pyk- 
čio visiškai praradęs savitvardą. 

Konstantinas sučiaupė lūpas ir - tyla. 

— Valiukas bus išspirtas lauk! - už tėvą šaltai pasakė Zigmantas. 

— Taip, Valiukas bus atleistas, - šaltai pritarė dėdė Konstanti- 
nas. - Man labai nemalonu, tačiau nesu pratęs toleruoti demo- 
ralizuotus tarnus. 

Atsikeršijo Valiukui! Ak, tie klastingi ir niekšiški ponai, nė 
nesiteikė jam atsakyti, tik išspyrė Valiuką - sužeidė jį per Valiu- 
ką. Argi ne lygiai taip senasis Francišekas virtuvėje jam nepasa- 
kė nė žodžio, o Valiuką su merga iškoneveikė? Eglė suvirpėjo, 
ir jis tikrai būtų šokęs į akis - tada eigulys žalia striukele, su 
šautuvu per petį išniro iš tankmės visai šalia mūsų ir kariškai 
pasisveikino. 

— Šokite ant jo! - sušuko Mientus. - Šokite ant jo, nes šernas 
netoliese! Šernas!!! Boba, senė Juzefa, - dar metė Zigmantui ir 
kaip pamišęs puolė tankmėn. 

Pasileidau iš paskos. 

— Mientau, Mientau! - šaukiau, bet jis neklausė, o eglių ša- 
kos badė, mušė mane per snukį! Nė už ką nenorėjau leisti, kad 
jis būtų vienas miške. Šokinėjau per išvartas, griovas, olas, ply- 
šius, šaknis. Iš atžalyno įbėgome į šilą, jis pagreitino žingsnį ir 
lėkė, lėkė tarsi pasiutęs šernas! 

Staiga pamačiau Zosę, kuri vaikštinėjo po mišką ir iš nuobo- 
dulio rinko grybus. Lėkėme tiesiai į ją, ir išsigandau, kad iš 
įsiūčio jis nepadarytų jai ko nors blogo. 

— Bėk! - sušukau. 

Mano balsas turėjo būti įtaigus, nes ji puolė bėgti - o Mien- 
tus, matydamas, kad bėga, ėmė ją vytis! Lėkiau iš visų jėgų, kad 
bent pavyčiau jį, kol nepasivijo jos - laimė, užkliuvo už šaknies 
ir išsitiesė mažoje laukymėje. Pribėgau. 

— Ko? - burbtelėjo prilipęs skruostu prie samanų. - Ko? 

— Grįžk namo! 

— Gerbiami ponai! - iškošė pro dantis. - Gerbiami ponai! 
Eik sau, eik! Tu irgi - tikras ponulis! 

— Ne, ne! 

— Ale! Kaipgis, tikras ponulis! Gerbiamas ponas! 

— Mientau, eime namo - tai reikia baigti! Dar nelaimė ištiks! 
Gana, reikia užbaigti, nutraukti - pradėti kitaip! 

— Gerbiamas ponas! Ponas, cholera! Jukš! O Jėzau! Ir tave 
persiviliojo! 

— Nustok, tai ne tavo kalba! Kaip tu kalbi? Kaip su manim 
kalbi? 

— Mano, mano kalba... Neduosiu! Mano! Duokit jam paka- 
jų! Nori pravaryti Valiuką! Pravaryti! Neduosiu - mano - ne- 
duosiu!.. 

— Eime namo! 

Gėdingas grįžimas! Įsiverkė, įsigailavo, įsiraudojo visu bal- 
su - oi, bėda, oi, bėda bėdulė! Prie kluono mergos, arklinin- 
kai stebėjosi, kraipė galvas matydami poną, kuris rauda jų 
kalba. Temo, kai perėjome sodo verandą; liepiau jam laukti 
mūsų kambaryje, viršuje, o pats nuėjau pasikalbėti su dėde 
Konstantinu. Rūkomajame sutikau Zigmantą, rankas susiki- 
šusį į kišenes, vaikštantį nuo sienos prie sienos. Ponaitis vidu- 
je putojo, o iš išorės buvo šaltas. Iš jo sausų atsakymų sužino- 
jau, kad Zosė atbėgo iš miško vos gyva ir - regis - peršalusi, 
teta matuoja jai temperatūrą. Valiukui, kuris jau grįžo į virtu- 
vę, uždrausta užeiti į kambarius, o kitą rytą jis bus atleistas ir 
išmestas lauk. Toliau pabrėžė, kad nelaiko manęs atsakingu 
už skandalingus „pono Mientalskio“ išsišokimus, nors - jo 
nuomone - turėčiau apdairiau pasirinkti draugus. Apgailes- 
tauja, kad negalės ilgiau džiaugtis mano draugija, nes nema- 

no, kad tolesnis bendravimas Bolimove galėtų būti mums ma- 
lonus. Rytoj apie devintą ryto išvyksta traukinys į Varšuvą, 
nurodymai vežėjui jau duoti. O. dėl vakarienės, tai būsime 
linkę valgyti kiekvienas savo kambaryje, Francišekas jau gavo 
reikiamus paliepimus. Visas tas naujienas jis man išdėjo nelei- 
džiančiu prieštarauti tonu, pusiau valdiškai ir pasirodė kaip 
tikras savo tėvų sūnus. 

— Tačiau aš, - iškošė pro dantis, - sureaguosiu šiek tiek ki- 
taip. Leisiu sau kaip reikiant nubausti poną Mientalskį už tėvo 
ir sesers įžeidimą. Esu Astorijos korporacijos narys. 

Ir pagrasino antausiu! Supratau, kas jam rūpėjo. Norėjo 
diskvalifikuoti tą veidą, kuris gavo nuo prasčiokų į snukį, no- 
rėjo smūgiu pašalinti jį iš garbingų poniškų veidų sąrašo. 

Laimė, dėdė Konstantinas, įėjęs į kambarį, išgirdo jo grasi- 
nimus. 

— Kokiam „ponui Mientalskiui“? — paklausė. - Kam nori 
trenkti antausį, Zigmuti? Neiškepusiam mokyklinio amžiaus 
pienburniui? Per užpakalį jam užploti! - ir Zigmantas ėmė 
mikčioti ir nuraudo dėl savo garbingo sumanymo. Po tų dė- 
dės žodžių negalėjo trenkti antausio, iš tikro, būdamas dvide- 
šimt kelerių metų, negalėjo garbingai vožti per ausį dar aš- 
tuoniolikos nesulaukusiam paaugliui, ypač kad ta aštuonioli- 
kinė savybė buvo itin ryški. Bet blogiausia, kad Mientus iš 
tikro buvo pereinamojo amžiaus, ir jeigu ponai galėjo laikyti 
Jį pereinamuoju, tai liaudžiai, kuri anksčiau subręsta, jis jau 
buvo tikras ponas, jo veidas turėjo visą poniškos išvaizdos 
vertę. Tad kaipgi šitaip - veidas pakankamai geras, kad Valiu- 
kas vožtų į jį kaip į ponišką, bet nepakankamai geras, kad 
ponai galėtų gauti iš jo satisfakciją? Zigmantas su įsiūčiu pa- 
žvelgė į tėvą už tą gamtos neteisybę. Bet Konstantinas ir to- 
liau Mientų laikė tik šunyčiu, jis, kuris per pietus gėrė tik į jo 

sveikatą homoerotiniu pagrindu, dabar atsižegnojo nuo bet 
kokio bendrumo su juo, laikė jį pienburniu, vaikėzu, menki- 
no jį dėl amžiaus! Išdidumas neleido! Kilmė, piktinosi, kil- 
mė! Ponas, kuriam Istorija, nepermaldaujamai žengdama pir- 
myn, atėmė valdas ir valdžią, vis dėlto dvasia ir kūnu - ypač 
kūnu - liko kilmingas! Galėjo iškęsti žemės reformą ir visuo- 
tinę teisinę bei politinę lygybę, bet kraujas užvirdavo vien pa- 
galvojus apie asmeninę ir fizinę lygybę, apie asmeninį susi... 
broliavimą. Šiuo atveju lygybė jau įžengė į sritį, apgaubtą as- 
mens tamsos, - į amžinuosius kilmės brūzgynus, kuriuose sar- 
gyboje stovėjo instinktyvus, nepakenčiamas refleksas, pasibjau- 
rėjimas, pasibaisėjimas, pasišlykštėjimas! Tegu pasiima turtus! 
Tegu vykdo reformas! Bet kad tik poniška ranka neieškotų 
pusberniškos rankos, kad skruostai neieškotų letenos. Kaipgi 
šitaip — laisva valia, vien tik iš ilgesio, linkti prie liaudies? 
Kilmės išdavystė, tarnų kultas, tiesioginis, naivus tarnų kūno 
dalių, judesių, posakių kultas, meilė chamiškai egzistencijai? 
Kokioje padėtyje atsiduria ponas, kurio tarnas tampa štai to- 
kių garsių ovacijų, reiškiamų kito pono, objektu - ne, ne, 
Mientus nėra joks ponas, paprasčiausias vaikėzas ir pienbur- 
nis! Tai tik vaikėziški išsišokimai dėl bolševikinės agitacijos 
įtakos. 

— Matau, kad bolševikinė srovė užvaldė mokyklinį jaunimą, — 
kalbėjo jis, tarytum Mientus būtų mokinys revoliucionierius, o 
ne kilmingas meilužis. - Per užpakalį užtvoti! - juokėsi. - Per 
vaikišką užpakaliuką! 

Staiga pro pravertą orlaidę iš netoli virtuvės esančių krūmų 
atsklido šnaresys ir kikenimas. Vakaras buvo šiltas, šeštadie- 
nis... Palivarko bernai atėjo pas virtuvės mergas ir dūko, links- 
minosi... Konstantinas iškišo galvą pro orlaidę. 

— Kas ten? - sušuko. - Negalima! 

Kažkas spruko į tankmę. Kažkas nusijuokė. Akmuo, paleis- 
tas panaudojus fizinę jėgą, nukrito palei langą. Ir kažkas už 
krūmų tyčia pakeistu balsu garsiai užplėšė: 


Vailiai lylia, duokit man kriukį, ei, duokit man kriukį, 
Vailiai lylia, ponui į snukį, ei, ponui į snukį! 


Ir kažkas cyptelėjo, nusijuokė! Jau žinia pasklido tarp žmo- 
nių. Žinojo. Virtuvės mergos turėjo papasakoti bernams. To ir 
reikėjo tikėtis, tačiau dvarininko nervai neišlaikė įžūlumo, ku- 
riuo kūpėjo dainelė ir dainuotojai. Staiga nustojo nekreipti dė- 
mesio, jo skruostus išmušė raudonos dėmės, išsitraukė revol- 
verį. Laimė, pasirodė teta - pačiu laiku. 

— Kostuk, - tarė geraširdiškai, negaišdama laiko klausinėji- 
mams. - Kostuk, padėk jį! Padėk į vietą! Prašau tavęs, padėk jį, 
negaliu pakęsti užtaisytų ginklų, jeigu nori laikyti jį prie savęs, 
išimk šovinius! 

Ir kaip prieš valandėlę jis sumenkino Zigmanto grasinimus, 
taip dabar teta sumenkino jį. Pabučiavo - ir su revolveriu ran- 
koje tapo pabučiuotas - pataisė jam kaklaryšį, tuo visiškai ir iki 
galo padarydama revolverį negalimą, uždarė orlaidę, nes trau- 
kia skersvėjai, ir nenuilsdama atliko daug panašių mažinančių 
ir rūpinančių veiksmų. Į veiksmų šėlą metė visą savo asmeny- 
bės apvalumą, spinduliuojantį meilia motiniška šiluma, kuri ap- 
sivyniojo tarsi vata. Pasivedėjo mane į šoną ir slapčia davė kelis 
saldainius, kuriuos laikė mažoje rankinėje. 

— Ak, padaužos jūs, padaužos, - šnibždėjo su geraširdišku 
priekaištu, — tai bent prikrėtėte! Zosė serga, dėdė susinervinęs, 
oi, ta jūsų meilė prasčiokams! Su tarnais reikia mokėti elgtis, 
negalima prisileisti pernelyg arti, reikia juos pažinoti - tai žmo- 
nės tamsūs, neišsilavinę, kaip, vaikai. Kikutis, dėdės Stasio sū- 

nus, irgi išgyveno bernomanijos laikotarpį, - pridūrė, žiūrėda- 
ma į mane, - o tu €si į jį panašus, O, čia, ties nosies šnervėmis. 
Na, nepykstu, nė kiek nepykstu, bet vakarienės neateikite, 
nes dėdė nenori, paguodai atsiųsiu jums uogienės — ar prisi- 
meni, kaip mūsų senasis liokajus, Vladislovas, prilupo tave už 
tai, kad pravadinai jį „apskretėliu“? Iki šiol visa drebu! Iškart 
jį atleidau. Mušti tokį angelėlį! Mano turtelį! Mano aukselį! 
Mano vabalėlį! 

Pabučiavo mane, staiga susigraudinusi, ir vėl davė saldainių. 
Greitai nuėjau šalin su vaikystės saldainiais burnoje, o eidamas 
dar girdėjau, kaip prašė Zigmantą paskaičiuoti jos pulsą, ir po- 
naitis paėmė ją už riešo ir skaičiavo, žiūrėdamas į laikrodį, — 
skaičiavo pulsą motinos, kuri, atsirėmusi į sofos atlošą, žiūrėjo 
į erdvę. Su saldainiais lipau į viršų ir jaučiausi ne itin tikroviš- 
kai, tačiau su ta moterimi kiekvienas tapdavo netikroviškas, ji 
turėjo keistą gebėjimą išlydyti žmones savo gerume, tirpinti 
juos ligose ir maišyti su kitų žmonių kūnų dalimis — negi iš 
baimės tarnams? „Gera, nes dusina“, —- prisiminiau Valiuko 
apibrėžimą. „Dusina, tai kaipgi nebus geraširdė?“ Situacija da- 
rėsi grėsminga. Visi ją menkino, dėdė iš puikybės, o teta iš bai- 
mės, ir tik čia slypėjo priežastis, kad iki šiol nedriokstelėjo šū- 
vis — nei Zigmantas nešovė į Mientų, nei dėdė neiššovė iš re- 
volverio. Džiugiai pagalvojau apie išvykimą. 

Mientų radau ant grindų, rankomis apsiglėbusį galvą - da- 
bar turėjo polinkį užsidengti galvą, apglėbti, apvynioti ją ran- 
komis, nejudėjo, uždengta galva tyliai raudojo ir jaunai, lauki- 
niškai dejavo. 

— Ojoi, ojoi, - murmėjo. - Kaipgis, kaipgis! - ir kitus žodžius 
be ryšio, pilkus ir grumstėtus tarsi žemė, žalius kaip jauni lape- 
liai, kaimietiškus, liaudiškus ir jaunus. Buvo praradęs paskuti- 
nius gėdos likučius. Nenutilo aimanavęs ir tyliai kaimiškai grau- 

dinęsis netgi tada, kad Francišekas atnešė vakarienę; jis pasie- 
kė ribą, kai jau nebesigėdima ilgėtis tarno girdint tarnams ir 
dūsauti dėl jaunojo liokajaus girdint senajam liokajui. Dar nie- 
kada nė vieno inteligento nesu matęs taip žemai puolusio. Fran- 
cišekas nė nepažvelgė jo pusėn, bet rankos virpėjo iš pasibjau- 
rėjimo, kai dėjo padėklą ant stalo, o išeidamas garsiai trenkė 
durimis. Mientus nepaėmė burnon nė kąsnelio ir niekaip ne- 
galėjo nurimti - kažkas jame kalbėjo ir kurkė, kažkas ilgėjosi ir 
1lgėjo, kažką klojo migla, su kažkuo grūmėsi, vaitojo, minėjo 
kažkokias teises... Arba vėl ėmė viršų paprasčiausias chamiškas 
pyktis. Dėdę ir tetą kaltino dėl nesėkmės su pusberniu, ponai 
kalti, tik ponai, jeigu jie nebūtų kaišioję kojų ir trukdę, tikrai 
būtų susi... broliavęs! Kodėl jam sutrukdė? Kodėl išgrūdo Va- 
liuką? Veltui jam aiškinau, kad rytoj turime išvažiuoti. 

— Kaipgis! Niekur nevažiuosiu, niekur, nė krust iš čia! Tegu 
anie patys važiuoja, kad taip nori! Čia Valiukas, čia ir aš liksiu. 
Su Valiuku! Su savo vieninteliu Valiuku, oi, bėda bėdulė, su 
pusbernėliu! 

Niekaip negalėjau su juo susikalbėti, buvo pamišęs dėl pus- 
bernio, jam nebeegzistavo jokios bendravimo normos ir tai- 
syklės. O kai galop suvokė, kad pasilikti neįmanoma, persigan- 
do ir ėmė maldauti, kad nepaliktume pusbernio. 

— Be Valiuko nevažiuosiu! Nabago Valiuko jiems nepaliksiu! 
Paimkime jį - dirbsiu, uždirbsiu pragyvenimui, namui - kad 
mane perkūnas trenktų, be savo Valiuko nevažiuosiu! Juziuk, 
dėl Dievo meilės, be Valiuko nė už ką! Pravarė iš dvaro, tai 
rasiu kur gyventi kaime, pas bobą, —- kandžiai pridūrė, - pas 
bobą apsistosiu! O ką! Iš kaimo nepravarys! Kaime kiekvienas 
turi teisę! 

Nebeišmaniau, ką su tuo pakvaišėliu daryti. Kas jam gali už- 
drausti apsigyventi kaime pas tą nelaimingą Zigmanto senę, 


264) KETURIOLIKTAS skyrius 


"našlę, ir iš ten persekioti dvarą ir kompromituoti tetą ir dėdę, 
chamiška kalba pasakoti ponų paslaptis, jis - išdavikas ir skun- 
dikas - chamų pajuokai! 

Tada už lango, kieme, pliaukštelėjo didžiulis antausis. Net 
suskambėjo, visu būriu suskalijo šunys. Pripuolėme prie lango. 
Priebutyje, aiškiai matomas iš namo krentančioje šviesoje, sto- 
vėjo dėdė Konstantinas su štuceriu, įsmeigęs akis į tamsą. Dar 
kartą pakėlė šautuvą ir šovė - trenksmas nakties tyloje nuskar- 
dėjo tarsi patranka. Šunys visai pasiuto. 

— Į pusbernį šovė! - Mientus mėšlungiškai įsitvėrė manęs. — 
Su strelba į Valiuką taikosi! 

Konstantinas šaudė norėdamas pagąsdinti. Gal vėl palivar- 
ko tarnai ėmė ką nors dainuoti? O gal šovė, nes neišlaikė ner- 
vai, nes jau buvo užtaisytas šūviui nuo tos valandėlės, kai rūko- 
majame išėmė iš stalčiaus pistoletą? Kas žino, kas darėsi jo vi- 
duje! Ar tai buvo teroro aktas, kurį atliko iš puikybės ir 
išdidumo? Įniršęs ponas šūvio trenksmu pranešė atokiausiems 
keliams ir vienišiems žilvičiams, augantiems ežiose, kad būd- 
rauja su pilna ginkluote. Į priebutį išbėgo teta ir greitai pavaiši- 
no saldainiais, užmetė jam ant kaklo šaliką, įtempė į namą. Bet 
trenksmas jau nuskambėjo negrįžtamai. Kai dvaro šunys trum- 
pam nutilo, išgirdau kaime tolimą šunų atsaką ir galvoje švys- 
telėjo tarp prasčiokų kilusios sensacijos vizija - bernai ir mer- 
gos, seniai ir senės klausinėja vienas kitą, o kas čia, o dėl ko 
dvare šaudo? Dvarinykas šaudo? O kodėl šaudo? Ir gandas apie 
snukiadaužį, kad jaunasis ponas gavo per snukį nuo Valiuko, 
gandas, einantis iš vienos burnos į kitą, vis augo ir didėjo, iš- 
provokuotas garsaus, demonstratyvaus šūvio. Neįstengiau tram- 
dyti susinervinimo. Nutariau tučtuojau nešti kulnus, išsigan- 
dau nakties šiame dvare, kur slaptai įsiviešpatavo, pasklido nuo- 
dijančios miazmos. Bėgti! Bėgti tučtuojau! Bet Mientus be 

Valiuko nenorėjo. Todėl, trokšdamas kuo greičiau iš čia spruk- 
ti, sutikau pasiimti pusbernį. Galop sutarėme, kad sulauksime, 
kol visi namuose užmigs, tada aš nueisiu pas jaunąjį liokajų ir 
įkalbėsiu bėgti, o jeigu nesutiks — įsakysiu! Grįšiu su juo pas 
Mientų, ir jau trise nuspręsime, kaip išsigauti į laukus. Šunys 
pažinojo Valiuką. Likusią nakties dalį prabūsime laukuose, ta- 
da traukiniu nuvažiuosime į miestą. Į miestą, į miestą visi kas 
gyvas! Į miestą, kur žmogus yra mažesnis, geriau prisitaikęs 
prie žmonių ir panašesnis į žmones. Minutės slinko sraigės žings- 
niu. Krovėmės daiktus ir skaičiavome pinigus, o beveik nepa- 
liestą vakarienę susivyniojom į nosinę. 

Po dvylikos, pažvelgęs pro langą ir įsitikinęs, kad visuose 
kambariuose jau tamsu, nusiaviau ir basomis išėjau į mažą ko- 
ridoriuką, kad kuo tyliau nusigaučiau iki virtuvės. Kai Mientus 
uždarė mūsų kambario duris, palikdamas mane visiškoje tam- 
soje, kai ėmiausi veikti ir paslapčia leistis į miegantį namą, su- 
pratau, koks pašėlęs yra mano sumanymas ir beprotiškas tiks- 
las — panerti į erdvę, kad pagrobčiau pusbernį. Tik veiksmas 
išvilioja iš beprotybės visą beprotybę? Slinkau koja už kojos, 
kartais sugirgždėdavo grindys, virš medinių lubų lakstė ir cyp- 
čiojo žiurkės. Už manęs kambaryje liko liaudiškas Mientus; po 
manimi, pirmame aukšte, - dėdė, teta, Zigmantas ir Zosė, pas 
kurių tarnus slinkau basas ir be garso; priešais mane, virtuvėje — 
tasai tarnas kaip visų pastangų tikslas. Turėjau būti labai atsar- 
gus. Jeigu kas nors užtiktų mane čia, koridoriuje, tamsoje, ar 
galėčiau paaiškinti savo eskapados tikslą? Kokiais keliais nuei- 
ni iki tų vingiuotų ir anormalių kelių? Normalumas - tai lyno 
akrobatas virš anormalumo bedugnės. Kiek slaptos beprotybės 
slepia savyje paprasta tvarka - pats nežinai, kada ir kaip įvykių 
eiga prives tave iki pusbernio pagrobimo ir bėgimo į laukus. 
Jau verčiau reikėjo pagrobti Zosę. Jeigu jau reikia ką nors pa- 

grobti, tai geriau Zosę, normalu ir teisinga būtų iš kaimo dva- 
ro pagrobti Zosę, jei jau reikia, tai Zosę, Zosę, o ne kvailą, 
idiotišką pusbernį. Ir koridoriuko tamsoje užgriuvo mane pa- 
gunda pagrobti Zosę, skaidriai, tyrai pagrobti Zosę, o, Zosę 
pagrobti skaidriai! 

Ei, pagrobti Zosę! Zosę pagrobti brandžiai, poniškai ir ba- 
joriškai, kaip kad buvo šitiek kartų grobta. Turėjau gintis nuo 
tos minties, įrodinėti sau jos nepagrįstumą - ir vis dėlto juo 
toliau žengiau išdavikiškomis grindų lentomis, tuo labiau vi- 
liojo normalumas, traukė paprastas ir natūralus pagrobimas, 
visai kitoks nei dabar rengiamas komplikuotas pagrobimas. 
Kluptelėjau ant skylės - po kojos pirštais pajutau skylę, skylę 
grindyse. Iš kur čia skylė? Ji pasirodė man pažįstama. Sveika, 
sveika — tai mano skylė, juk tai aš prieš daugelį metų padariau 
tą skylę! Vardinėms gavau iš dėdės dovanų kirvuką, juo ir 
iškapojau skylę. Atbėgo teta. Čia stovėjo, šaukė ant manęs, 
prisiminiau, tarsi tai būtų buvę vakar, pakrikus barimo frag- 
mentus, riksmo akcentus - o aš jai iš apačios kirveliu per ko- 
ją! Ak, ak, sušuko! Jos riksmas tebebuvo čia - stovėjau, tarsi 
mane už kojos būtų sugavusi scena, kurios jau nebebuvo, ta- 
čiau kuri vis dėlto buvo čia, šioje vietoje. Šmaukštelėjau per 
koją. Tamsoje aiškiai pamačiau, kaip šmaukštelėjau, nežinia 
kodėl, nejučiom, mašinaliai, ir kaip sušuko. Sušuko ir pašo- 
ko. Dabartiniai mano veiksmai maišėsi ir pynėsi su veiksmais, 
atliktais praeityje, tolimoje praeityje, staiga suvirpėjau, sukan- 
dau žandikaulius. Dėl Dievo meilės, juk galėjau nukirsti jai 
koją, jei būčiau stipriau užsimojęs, kokia laimė, kad neturė- 
jau pakankamai jėgų, palaimintas silpnumas. Bet dabar jėgų 
turiu. O jeigu, užuot pas pusbernį, nueičiau į tetos miegamąjį 
ir stipriai kirsčiau kirviu? Šalin, šalin, vaikiškume. Vaikišku- 
mas? Betgi, dėl Dievo meilės, pusbernis irgi buvo vaikišku- 

mas, jeigu ėjau pas pusbernį, tai lygiai galėjau nueiti pas tetą 
ir kirsti kirviu, vienas dalykas buvo vertas kito - kirsti, kirsti! 
O, vaikiškumas! Atsargiai čiuopiau koja, nes bet kuris garses- 
nis girgždesys galėjo mane išduoti, man atrodė, kad čiuopiu 
kaip vaikas ir einu kaip vaikas. O, vaikiškumas! Trejopa buvo 
vaikystė, kuri prie manęs prikibo, su vienokia susitvarkyčiau, 
bet ji buvo trejopa. Pirma, ekspedicijos parsivesti jaunąjį lio- 
kajų-pusbernį vaikystė. Antra, prisiminimų, išgyventų čia prieš 
daugelį metų, vaikystė. Trečia, poniškumo vaikystė, kaip po- 
nas irgi buvau vaikas. O, žemėje ir gyvenime yra vietų, dau- 
giau ar mažiau vaikiškų, tačiau kaimo dvaras, ko gero, yra 
pati vaikiškiausia vieta. Čia ponai ir prasčiokai vienas kitą 
laiko ir laikosi vaiku, čia kiekvienas kiekvienam yra vaikas. 
Eidamas basomis gilyn į koridorių, tamsos užmaskuotas, ėjau 
tarsi į bajorišką praeitį ir į savo paties vaikystę, o jutiminis, 
kūniškas, infantilus ir nepaaiškinamas pasaulis glėbė, įsiurbė 
ir įtraukė. Veiksmų aklumas. Refleksų automatizmas. Instinktų 
atavizmas. Poniškai vaikiška fantazija. Ėjau kaip į milžiniško 
antausio anachronizmą, antausio, kuris būdamas tuo pat me- 
tu šimtametė tradicija ir infantilus pliaukštelėjimas, vienu už- 
simojimu išlaisvindavo ir poną, ir vaiką. Užčiuopiau laiptų 
turėklus, kuriais kadaise čiuoždavau, žavėdamasis čiuožimo 
automatizmu - nuo viršaus net iki pat apačios! Infantas, in- 
fantilus - karalius, vaikas, įsibėgėjęs ponas-vaikas, ak, kad kirs- 
čiau tetai dabar, jau neatsikeltų — ir išsigandau savo paties 
jėgos, nagų, kumščių, išsigandau vyro vaike. Ką veikiu čia, 
ant laiptų, kur ir ko einu? Ir vėl švystelėjo mintis pagrobti 
Zosę - kaip vienintelis įmanomas ekspedicijos pretekstas, vie- 
nintelis vyriškas sprendimas, vienintelis vyriškio įtvirtinimas... 
Pagrobti Zosę! Vyriškai pagrobti Zosę! Stengiausi nuvyti tą 
mintį, bet ji lindo įkyriai... zirzė manyje. 

Apačioje, priemenėje, sustojau. Kapų tyla - niekas niekur 
nejudėjo, nuėjo poilsio kaip kasdien, įprastu laiku, veikiausiai 
teta visus suvijo į lovas ir aptūlojo antklodėmis. Kitas dalykas, 
kad jų poilsis veikiausiai nebuvo tikras poilsis, kiekvienas po 
savo antklode gromuliavo išgyventus įvykius. Visur tylu, tik 
virtuvėje pro plyšį matėsi šviesa, jaunasis liokajus blizgino ba- 
telius, o jo marmūzė buvo tokia kaip visada, nepastebėjau jo- 
kių išgyvenimų pėdsakų. Iš lėto įslinkau, uždariau duris, pridė- 
jau pirštą prie lūpų ir šnibždėdamas į ausį, laikydamasis visų 
atsargumo priemonių, pradėjau įkalbinėti. Kad. tučtuojau pa- 
siimtų kepurę, viską mestų ir eitų su mumis, kad važiuosime į 
Varšuvą. Baisus vaidmuo, bet kas būtų geriau, kad tik ne toks 
kvailas įkalbinėjimas, ir dar pašnibždom. Juolab kad atsikalbi- 
nėjo. Sakiau, jog ponai jį išvarys, kad daug geriau išeiti pačiam, 
pabėgti į Varšuvą, su Mientum, kuris jį išlaikys - nesuprato, 
negalėjo suprasti. 

— Kam man kažkokis pabėgimas, - su instinktyvia panieka 
visokiems ponų prasimanymams kartojo jis, ir vėl man atėjo į 
galvą mintis, kad Zosė tokį pasiūlymą priimtų lengviau, su Zo- 
se naktinis šnibždėjimasis būtų ne toks beprasmiškas. Ilgai įkal- 
binėti nebuvo laiko. Žiebiau į snukį ir paliepiau, tada paklausė — 
bet žiebiau per skudurą. Per skudurą žiebiau į žandą, turėjau 
pridėti skudurą ir žiebti per jį, kad išvengčiau triukšmo - o, o! - 
naktį per skudurą mušiau pusbernį. Paklausė, nors skuduras 
žadino tam tikras abejones, prasčiokai nemėgsta nukrypimų 
nuo normos. 

— Eikš, šuns kaili, - įsakiau ir išėjau į priemenę, jis paskui 
mane. Kur laiptai? Tamsu, nors akin durk. 

Gilumoje girgžtelėjo durys, ir dėdės balsas paklausė: 

— Kas ten? 

Čiupau liokajų ir įstūmiau į valgomąjį. Užsiglaudėme už du- 

rų. Konstantinas iš lėto artėjo ir įėjo į kambarį, praslinko pro 
pat mane. 

— Kas ten? - paklausė apdairiai, nenorėdamas apsijuokti, 
jei viduje nieko nebūtų. Metęs klausimą, nuėjo su juo valgo- 
mojo gilumon. Sustojo. Degtukų neturėjo, o juoduma buvo 
nepermatoma. Pasuko atgal, bet už poros žingsnių sustojo ir 
nutilo - nutilo absoliučiai ir iš karto - ar tamsoje pajuto spe- 
cifinį, prasčiokišką pusbernio kvapą, ar delikati pono oda pa- 
juto letenas ir snukį? Stovėjo taip arti, kad galėjo pasiekti mus 
ranka, bet kaip tik šitai neleido jam mosikuoti rankomis, bu- 
vo per arti, artumas čiupo jį už pakarpos. Sustingo, o jo neju- 
dėjimas pradžioje lėtai, o paskui vis greičiau ėmė kondensuo- 
tis į nerimo išraišką. Nemanau, kad jis būtų bailys, nors, kaip 
buvo pasakojama, iš baimės užšoko ant eigulio - ne, ne todėl 
nebegalėjo pajudėti, kad išsigando, o išsigando todėl, kad ne- 
begalėjo pajudėti, - jeigu jau nutilo ir sustingo, imti judėti iš 
naujo dėl grynai formalių dalykų kiekvieną sekundę buvo vis 
sunkiau. Siaubas jame tūnojo nuo seno, o dabar tik išsikišo ir 
apėmė, ploni dvarininko kauleliai atsistojo jam tarsi kaulas 
gerklėje. Pusbernis nė nekrustelėjo. Ir taip stovėjome trise, 
mus skyrė vos pusė metro. Oda pašiurpo, plaukai pasistojo 
piestu. Neketinau šito nutraukti. Tikėjausi, kad jis galų gale 
atgaus gebėjimą judėti ir pasitrauks, suteikdamas mums gali- 
mybę atsitraukti ir pabėgti viršun per priemenę, bet nepagal- 
vojau, kad augantis nerimas paveiks paralyžiuojančiai — nes 
dabar, tą žinojau tiksliai, jo viduje viskas pasikeitė ir persisu- 
ko, ir dabar jau ne todėl bijojo, kad negalėjo pajudėti, o nega- 
lėjo pajudėti iš baimės. Numaniau jo veide atsispindint siaubo 
rimtį, jo veidas turėjo būti susikaupęs, nepaprastai rimtas... aš 
irgi ėmiau bijoti - ne jo, ojo nerimo. Jei žengtelėtume atgal ar 
padarytume nors menkiausią judesį, galėtų pulti ir mus pa- 

gauti. Jeigu turėjo revolverį, galėjo iššauti — nors ne, šūviui 
"buvome pernelyg arti, galėjo fiziškai, bet negalėjo psicholo- 
giškai - nes žmogus prieš iššaudamas turi iššauti viduje, dva- 
sioje, o tam trūko atstumo. Nežinojo, kas nuo jo slepiasi ir 
prie ko prikiš rankas. Mes matėme jo povyzą - jis mūsų ne- 
matė. Norėjau pasirodyti, pasakyti „dėde“ ar ką nors pana- 
šaus. Bet po šitiek sekundžių, gal net minučių nebegalėjau, 
jau buvo per vėlu - kaip paaiškinti, kodėl tylėjau iki šiol? 
Ėmė juokas, tarytum kas būtų kutenęs. Šakojimasis. Išpūti- 
mas. Išpūtimas tamsoje. Pūtimasis ir plėtimasis, o kartu ma- 
žėjimas ir tempimas, išsisukinėjimas ir kažkoks lukštenimasis 
bendrai ir individualiai, stingstanti įtampa ir įtemptas stingu- 
lys, pakibimas ant plonyčio siūlelio, taip pat persikūrimas ir 
tapimas kažkuo, persikūrimas, o toliau - įsitraukimas į siste- 
mą, kurioje viskas kaupiasi ir kraunasi, tarsi atsiduriant ant 
siauros lentutės, iškeltos iki septinto aukšto, su visais suža- 
dintais organais. Ir kutenimas. Priemenėje pasigirdo šlepsėji- 
mas, o negalėjimas krustelėti buvo toks stiprus, kad niekas iš 
mūsų nė nekrustelėjo. Artėjo Zigmantas su šlepetėmis. 

— Ar čia kas yra? - paklausė ant slenksčio. 

Žengtelėjo vidun, pakartojo: 

— Ar čia kas yra? — ir nutilo, sustingo pajutęs, kad kažkas ne 
taip. Žinojo, kad tėvas kažkur čia, juk girdėjo jo žingsnius ir 
užduodamus klausimus - tai kodėl tėvas neatsiliepia? Tačiau 
tėvą užkimšo amžinos baimės ir nerimai, cha cha cha, negalė- 
jo, negalėjo, nes bijojo! O sūnų užkimšo tėvo baimė. Užsprin- 
go visu jau pagamintos baimės kiekiu ir nutilo tarytum am- 
žiams. O gal iš pradžių jis pasijuto nekaip, bet netrukus nekai- 
pumas tapo baime ir augo pats iš savęs. Da capo lukštenimas, 
brinkimas, perdėjimas, stiprėjimas iki 101 galios, šakojimasis 
ir tempimas, išlepimas, glostymas, įsitempimas, įsiklausymas į 

monotoniją, išryškinimas ir pakibimas — be galo, be galo, be 
pabaigos, skęstantis žemyn ir aukštyn, su Zigmantu dar toliau. 
Springimas, nenurijimas ir stabdymas, galvos laikymas, suiri- 
mas ir suskilimas, ilgas išrišimas, sudėjimas, prikimšimas ir nu- 
vedimas, persikūrimas ir įtempimas, įtempimas... Minutė? Va- 
landa? Kas bus? Galvoje sukosi mintys. Prisiminiau: juk kažka- 
da buvau čia pritūpęs, kad išgąsdinčiau auklę - ta pati vieta - ir 
vos nenusijuokiau. Cit! Iš kur juokas? Gana jau, reikia baigti, 
nutraukti, kas bus, jeigu galop prasikals vaikystė, jeigu po šitie- 
kos metų mane čia užtiks su jaunuoju liokajumi, keistas, ne- 
paaiškinamas dalykas, o, Zose, būti su Zose, su Zose, o ne su 
juo užgniaužus kvapą! Su Zose neatrodytų vaikiška! Staiga kuo 
įžūliausiai šoktelėjau iš vietos ir pasislėpiau už užuolaidos, bū- 
damas tikras, kad jie neišdrįs pajudėti. Kažkodėl iš tikro neiš- 
drįso. Tamsoje, išskyrus baimę, atsirado kažkoks nepatogumas, 
visų pirma nepatogu jiems buvo nutraukti tylą, galbūt turėjo 
tokį ketinimą, galvojo apie tai, bet nežinojo, kaip tą padaryti. 
Kalbu apie jų pačių tylą. Nes savąją nutraukiau šoktelėdamas. 
Galimas daiktas, jie galvojo tik apie formaliąją šio reikalo pu- 
sę, ieškojo priežasčių, pretekstų, vidinio pagrindimo, o blo- 
giausia, kad vienas kitą varžė savo buvimu, ir abu mąstytojai 
stovėjo, neįstengdami nustoti ir liautis, o prikimšimas ir išriši- 
mas vyko be paliovos. Atgavęs gebėjimą judėti, nutariau čiupti 
pusbernį, truktelėti jį ir greitai išeiti į priemenę, bet nespėjau 
įgyvendinti savo sumanymo - šviesa, šviesa! — ant grindų silp- 
nas šviesos atšvaitas, girgždesys, šlepsėjimas, Francišekas, Fran- 
cišekas ateina su šviesa, ima ryškėti dėdės koja, į šviesą, į švie- 
są, į viešumą!! Laimė, buvau už užuolaidos! Tačiau juos senasis 
tarnas ištraukė į šviesą su viskuo, kas vyko tamsoje! Ir pasiro- 
dė: dėdė, Zigmantas, jaunasis liokajus - turėjo pasirodyti! Dė- 
dė šiek tiek susitaršiusiais plaukais, per žingsnį nuo pusbernio, 

veidu atsisukę vienas į kitą — o Zigmantas styrojo kambario 
gilumoje tarsi kuolas. 

— Ar čia kas vaikšto? - stenančiu balsu paklausė kamerdi- 
neris, pasišviesdamas maža žibaline lempa; bet paklausė per 
vėlai, tik tam, kad pateisintų savo atėjimą. Juk matė juos kaip 
ant delno. 

Konstantinas sujudėjo. Ką pagalvojo Francišekas, matyda- 
mas jį visai šalia jaunojo liokajaus? Kodėl jie stovėjo šalia? Ne- 
galėjo iš karto žengtelėti atgal, bet sujudėjęs atsitraukė nuo Va- 
liuko; paskui žengtelėjo į šoną. 

— Ką čia darai? - sušuko, baimę jame pakeitė pyktis. 

Jaunasis liokajus neatsakė. Nerado jokio tinkamo atsakymo. 
Stovėjo lengvai, bet liežuvio burnoje jam pritrūko. Buvo vie- 
nas su ponais. Ir liaudies sūnaus tylėjimas, jo nepasiaiškini- 
mas metė įtarimo šešėlį. Francišekas pažvelgė į dėdę - ponas 
tamsoje su Valiuku? Negi ir dvarininkas su juo... hm, bičiu- 
liaujasi? — senasis tarnas su lempa iš lėto liejosi raudoniu ir 
žioravo prieblandoje tarsi pašvaistė. 

— Valiuk! - sušuko Zigmantas. 

Visi tie šūktelėjimai nuskambėjo ne visai tinkamu laiku, arba 
per anksti, arba per vėlai, ir aš susigūžiau už užuolaidos. 

- Išgirdau, kad čia kažkas vaikšto, - pradėjo Zigmantas chao- 
tiškai į dešinę ir į kairę. - Išgirdau, kad kažkas vaikšto. Vaikšto. 
Ką čia darei? Atsakyk! Ko tau reikėjo? Atsakyk!!! Atsakyk, cho- 
lera! - šėlo jis baisiame sąmyšyje. 

— Aišku, ką, - po ilgo, žudančio tylėjimo tarė raudonas kaip 
ugnis tarnas. - Aišku, ką, gerbiamas pone. 

Paglostė savo žandenas. 

- Stalčiuje guli stalo sidabras. O rytoj gerbiami ponai turėjo- 
te jį atleisti. Tad sumanė... grybštelėti. 

Grybštelėti! Norėjo pavogti! Interpretacija buvo surasta — 

norėjo pavogti ir buvo pričiuptas. Visiems, išskyrus Valiuką, 
pasidarė lengviau, man už užuolaidos irgi truputį palengvėjo. 
Konstantinas atsitraukė nuo liokajaus ir atsisėdo ant kėdės prie 
stalo. Atgavo normalų ponišką santykį su pusberniu ir visą pa- 
sitikėjimą savimi. Pavogti norėjo! 

— Na, tai eikš čia, - tarė Konstantinas, - eikš gi, sakau... Ar- 
čiau, arčiau... - Jau nebijojo priartėjimo ir akivaizdžiai mėga- 
vosi tuo, kad nebijo. - Arčiau, - kartojo, - arčiau, - o Valiukas 
artėjo nepatikliai ir apspangęs, - dar arčiau, - ir pusbernis jau 
beveik prisilietė jo, tada atsivėdėjo ir žiebė, sėdėdamas žiebė 
per snukį kaip Mane, Tekel, Fares! - Aš tau parodysiu vogti! — 
O, palaima mušti šviesoje po tos baimės tamsybėse, mušti per 
marmūzę, kuri kėlė baimę, mušti, apsiribojus aiškia vagystės 
sąvoka! O, normalaus santykio palaima po šitiekos nenorma- 
lių santykių! Zigmantas, sekdamas tėvo pėdomis, pylė į dantis 
tarsi į kabančius Semiramidės sodus! Trinktelėjo pliaukštelėjo! 
Už užuolaidos susivyniojau tarsi siūlas ant ritės. 

— Nevogiau! - tarė pusbernis, atgavęs kvapą. 

To tik ir laukė. Tai jiems leido galutinai išnaudoti vagystės 
priežastį. 

— Nevogei? — tarė Konstantinas ir pasilenkęs krėsle žiebė į 
snukį. 

— Nevogei? —- tarė ponaitis ir trenkė į dantis stovėdamas, 
trumpai, glaustai. 

Ėmėsi darbo pasiraitoję rankoves 

— Nevogei? Nevogei? - ir su tuo nuolat, be perstojo kartoja- 
mu klausimu daužė ir rankomis ieškojo snukio, ir rasdavo jį, ir 
žiebdavo trumpai, spyruokliuodami arba atsivėdėję, su triukš- 
mu! Dangstėsi rankomis, bet jie mokėjo pripulti! Ilgą laiką ga- 
lėjo pasiekti tik snukį, bet jaučiau, kad tai plėsis; dvarininkas 
kažkaip pralaužė ledus, čiupo jį už plaukų, o kad sučiupo už 

plaukų, ėmė galvą daužyti į bufeto plokštę. - Aš tau parodysiu 
vogti! Aš tau parodysiu vogti! 

Ir prasidėjo! Prakeikta toji išsipūtusi naktis! Prakeikta iš- 
didinanti tamsa, ištraukianti tamsa, be tų muštynių tamsoje 
šito nebūtų. Visur buvo tamsos nuosėdos. Žemvaldys Kos- 
tukas įsidūko. Neva už vagystę, lupo už baimę, už siaubą, 
nuoraudį, už su... artėjimą su Mientum, už viską, kas buvo 
iškentėta. 

— Tai mano! Mano! - kartojo trankydamas juo į stalčius, kam- 
pus, ornamentus, atbrailėles. - Mano, juodnugari! 

Ir pamažu to „mano“ reikšmė kito, galop buvo nežinia, ar 
turima galvoje sidabras ir daiktai, ar kūnas ir siela, plaukai, 
papročiai, rankos, poniškumas, mokėjimas elgtis visuomenėje, 
kultūra ir rasė, jau trankė juo ne į stalčius, bet trankė erdvėje — 
atmetė priežastį! Atrodė, kad lupdamas ir išlupdamas pusbernį 
nori prastumti save, ne sidabrą ir ne turtą, o save. Save stūmė! 
Teroras! Teroras! Nuterorizuoti, išstumti, kad nedrįstų nei bro... 
liuotis, nei poruotis, nei paikioti, tegu žiūri į ponus kaip į die- 
vybes! Poniška delikačia rankele pylė jam į snukį savo būtį! 
Taip kalakutas skiepija žvirbliui kalakutą! Taip foksterjeras skie- 
pija kiemsargiui šunėkui foksterjero kultą! Pelėda kėkštui! Bui- 
volas šuniui! Už užuolaidos tryniausi akis, norėjau šaukti, kviesti 
pagalbon, bet negalėjau. O Francišekas iš šono švietė maža ži- 
baline lempa. Teta! Teta! Ar man tik pasirodė, ar iš tikro sve- 
tainės tarpdury pamačiau tetą su saldainiais. Mane suvirpino 
viltis, kad gal teta išgelbės, visus sutaikins —- neutralizuos. Ne! 
Pakėlė rankas tarsi riksmui, bet užuot surikusi nei iš šio, nei iš 
to nusišypsojo, mostelėjo ranka, padarė vieną, antrą neapib- 
rėžtą judesį ir atsitraukė į rūkomąjį. Apsimetė, kad jos iš viso 
nėra, nepriėmė to, ką pamatė, neasimiliavo, dozė buvo perne- 
lyg didelė - tad purptelėjo savyje ir purptelėjo į gilumą, tiks- 

liau, pasiliejo atgal taip neryškiai, kad ėmiau abejoti, ar apskri- 
tai buvo pasirodžiusi. Konstantinas pavargo - bet ir vėl pakė- 
lė ranką - o Zigmantas prišoko iš šono ir taip pat kėlė ranką, 
kėlė ir kėlė, kiek tik galėjo pasiekti pusbernį ranka. Kai dėdė 
pavargdavo, jis pakeldavo, ir pakeldavo su visa jėga, visa ga- 
lia, visa valia! Pro sukąstus dantis jie uždusę išspausdavo kokį 
sakinį, pavyzdžiui: 

— A, tai aš ant eigulio užšokau! Ant eigulio užšokau! A, tai 
bro... liuotis užsimanei! 

— A, tai aš bobą turiu! 

Ir trankė, kad kartą visam laikui pramuštų ir visa tai įveiktų! 
Keldavo ranką, bet laikydamiesi taisyklių, niekada į koją, nie- 
kada per pečius, tik rankomis pylė, vožė, tėškė per snukį! Ne- 
simušė su juo - nemušė jo - tik pylė per snukį! Šitai jiems buvo 
leidžiama. Taip buvo nustatyta nuo senų senovės. O senasis 
Francišekas švietė, ir kai jiems pavargdavo rankos, taktiškai 
skatino: 

— Gerb. ponai atpratins vogti! Gerb. ponai atpratins vogti! 

Galop nustojo. Atsisėdo. Pusbernis sunkiai kvėpavo, iš au- 
sies jam tekėjo kraujas, snukis ir galva buvo sudaužyta kaip 
obuoliukas. Ponai pasivaišino papirosu, senasis liokajus prišo- 
kęs padavė ugnies. Atrodė, kad viskas baigėsi. “Tačiau Zigman- 
tas išleido dūmų ratuką. 

— Paduok bobą! - tarė jis. - Paduok bobą! Ir kalvadoso! 

Gal išprotėjo? Kaip-jis galėjo paduoti bobą? Pusbernis su- 
mirksėjo kruvinomis žlibėmis. 

— Taigis ji kaime, gerbiamas pone! 

Persibraukiau ranka per kaktą. Bet jiems reikėjo ne kaimo 
bobos Juzefos, o puraus, poniško pyrago ir išlaikyto, puikaus, 
auksaspalvio kalvadoso, kuris stovėjo indaujoje! Ir kai jaunasis 
liokajus galų gale suvokė, šoko prie indaujos, padėjo ant stalo 

bobą, butelį kalvadoso ir taureles, o Zigmantas susidaužė tau- 
"relėmis su tėvu ir išlenkė tauraus, išlaikyto gėrimo. O paskui 
kitą taurelę! Trečią ir ketvirtą! 

— Jau mes jį išmokysime! Išdresiruosime jį! 

Ir prasidėjo, ir prasidėjo... net ėmiau abejoti, ar mano pojū- 
čiai manęs neapgauna. Negi tai vyko iš tikrųjų? Pasislėpęs už 
užuolaidos, basomis, nebuvau tikras, ar matau tikrovę, ar tam- 
sos tęsinį - ar galima basomis matyti tiesą? Nusiauk batus, pa- 
sislėpk už užuolaidos ir žiūrėk! Žiūrėk basomis! Siaubinga ne- 
skonybė! Gerdami subrendus;, išlaikytą kalvadosą, užsikąsda- 
mi boba, pradėjo dresiruoti pusbernį, kad taptų subrendusiu, 
patyrusiu liokajumi. 

— Atnešk šį! Atnešk aną! - šūkavo jie. - Taureles! Servetėlių! 
Duonos! Užkandos! Kumpio! Padenk! Paduok! 

Pusbernis lakstė ir stengėsi, net garas rūko. Ir ėmė prieš jį 
valgyti, skanauti, kramtyti ir čepsėti - forsavo valgymą, forsa- 
vo ponišką valgymą. 

— Ponuliai laka! - tarė Konstantinas, išlenkdamas taurelę kal- 
vadoso. 

— Ponuliai ėda! - pritarė Zigmantas. - Savo ėdu! Savo laku! 
Aš geriu savo! Savo valgau! Savo, ne tavo! Savo! Mes ponai! — 
šūkavo jie ir kišo jam panosėn save, demonstravo visas savo 
ypatybes, kad iki gyvenimo galo nedrįstų daugiau kritikuoti ir 
abejoti, stebėtis ir šaipytis, kad priimtų kaip natūraliausią daly- 
"ką. Ding an sich!" Ir šūkavo: - Ką ponas liepia, tą tarnas priva- 
lo! - ir svaidė paliepimus, ir nebuvo galo tiems paliepimams, o 
pusbernis vykdė ir vykdė! - Bučiuok man koją! —- Bučiavo. — 
Nusilenk! Krisk po kojų! Krisk po kojų! Krisk po kojų! - krito, 
o Francišekas tarsi triūba tūravojo: 


* Daiktas savyje! (vok.) - Red. 

— Gerb. ponai dresiruoja! Gerb. ponai išdresiruos! 

Dresiravo! Prie stalo, nubarstytu bobos trupiniais, aplaisty- 
to kalvadosu, nedidelės žibalinės lempos šviesoje! Tai buvo leis- 
tina, nes kaimo pusbernį mokė būti liokajumi. Norėjau sušuk- 
ti, kad - ne, ne, užtenka - negalėjau. Gėdijausi išsiduoti, kad 
matau. Nežinojau, ar matau taip, kaip yra, ar neklystu, kiek čia 
yra mano neskonybės, kuri driekėsi priešais, o gal, jeigu Žiūrė- 
čiau apsiavęs, šito nematyčiau. Ir drebėjau, kad koks nors sve- 
timas trečio asmens žvilgsnis neapglėbtų manęs kartu su visa 
tąja scena kaip scenos dalimi. Gūžiausi nuo smūgių į snukį, 
kuriuos gavo pusbernis, mane smaugė sielvartas ir nerimas, bet 
vis dėlto norėjau juoktis, nepaisant visko juokiausi tarsi man 
kas būtų kutenęs padus, o, Zosė, kad taip čia būtų Zosė, pa- 
grobti Zosę, su Zose pabėgti kaip suaugusiam vyrui! O jie ne- 
nustojo dresiruoti, dresiravo brandžiai, poniškai, nesubrendu- 
sį vaikinuką, elegantiškai, netgi sąmojingai, išsidrėbę krėsluose 
prie stalo, gurkšnodami išlaikytą kalvadosą. 

Tarpdury pasirodė Mientus! 

— Paleiskit jį! Nemūčykit! 

Ne suriko. Cyptelėjo gerkliniu balsu. Puolė dėdę! Staiga pa- 
mačiau, kad viskas matyti! Matyti! Už lango buvo minia. Pus- 
berniai, mergos, vežėjai, bernai ir bobos, šeimininkės, palivar- 
ko tarnai, ūkvedė, visi žiūrėjo! Langai buvo neuždengti. Juos 
priviliojo triukšmas vidury nakties! Žiūrėjo si pagarba, kaip 
ponai vaiko Valiuką - kaip jį muštruoja, dresiruoja, treniruoja, 
kad būtų liokajus. 

— Mientau, valdykis! - sušukau. 

Per vėlu. Konstantinas dar spėjo niekinamai pasisukti į jį šo- 
nu ir dar kartą užvežti jaunajam liokajui per snukį. Mientus 
puolė, čiupo pusbernį, apkabino jį abiem rankom, priglaudė 
prie krūtinės. 

— Mano! Neduosiu! Pazgailėkit! Nemūčykit! — inkštė jis. — 
"Paleiskit jį! Neduosiu! 

— Pienburni! - pratrūko Konstantinas. - Per užpakalį! Per 
užpakalį! Gausi per užpakalį, pienburni! 

Abu su Zigmantu puolė jį. Nuo prasčiokiško Mientaus inkš- 
timo jie visai padūko. Suniekinti jį per užpakalį! Nubraukti bet 
kokią jo bro... liavimosi vertę, Valiuko ir liaudies akyse duoti 
jam per užpakalį! 

— Ei va, ei va, ei va! - sucypė Mientus, keistai šlubtelėdamas. 
Užlindo už pusbernio. O tasai, tarytum susibroliavimo su Mien- 
tum dėka atgavęs išdidumą ir drąsą prieš ponus, staiga familia- 
riai žiebė per ausį Konstantinui. 

— Ko lendi? - sušuko prasčiokiškai. 

Mistinė skraistė plyšo! Tarno ranka krito ant pono veido. 
Trenksmas, taranas ir žiežirbos iš akių. Konstantinas tam buvo 
visai nepasiruošęs, tad išgriuvo. Visur liejosi ir tvino nesubren- 
dimas. Iškulto lango skambesys. Tamsa. Taiklios rankos paleis- 
tas akmuo sudaužė lempą. Langai neatlaikė - liaudis pamažu 
ėmė lipti į vidų, tamsoje patalpa prisipildė kaimietiškų kūno 
dalių. Tvanku kaip valdytojo raštinėje. Letenos ir pėdos - ne, 
prasčiokai neturi pėdų - letenos ir kojos, didžiulis kiekis lete- 
nų ir kojų, masyvių, sunkių. Liaudis, paakinta ypatingo scenos 
nebrandumo, prarado pagarbą ir taip pat užsimanė bro... liuo- 
tis. Dar išgirdau Zigmanto cypimą ir dėdės cypimą - regis, juos 
kažkaip visi apstojo ir ėmėsi jų gana iš lėto ir nerangiai, bet 
nemačiau, nes buvo tamsu... Iššokau iš už užuolaidų. Teta! Te- 
ta! Prisiminiau tetą. Basomis nubėgau į rūkomąjį, čiupau tetą, 
kuri ant kanapos stengėsi neegzistuoti, ir ėmiau traukti ją, stumti 
krūvon, kad įsimaišytų į tą krūvą. 

— Vaike, vaike, ką čia darai? — maldavo, spyrėsi ir vaišino 
čiulpinukais, bet būtent kaip vaikas traukiu ją, stumiu krūvon,: 

įstumiu, jau ją pasigavo, jau laiko! Jau teta krūvoje! Jau krūvo- 
je! Nulėkiau per kambarius. Ne bėgti - lėkti, tik lėkti, nieko 
daugiau, kaip tik lėkti, lėkti lėktinai, lakinti save, dundenant 
basomis kojelėmis! Iššokau į priebutį! Iš už debesų išlindo mė- 
nulis, bet tai nebuvo mėnulis, tai buvo užpakalis. Neišmatuoja- 
mo dydžio užpakalis virš medžių viršūnių. Vaikiškas užpakalis 
virš pasaulio. Ir užpakalis. Ir nieko, tik užpakalis. Ten jie tvar- 
sėsi krūvoje, o čia užpakalis. Nuo vėjo dvelksmo virpantys krū- 
mų lapeliai. Ir užpakalis. 

Mane pagavo ir prislėgė mirtinas sielvartas. Buvau suin- 
fantilintas iki pat dugno. Kur bėgti? Grįžti į dvarą? Ten nieko — 
tik plekšenimas, terlenimas ir tvarsymasis krūvoje. Kur pulti, 
ką daryti, kaip tvarkyti savo gyvenimą? Kur pasidėti? Buvau 
vienas, netgi dar blogiau nei vienas, nes suvaikėjęs. Vienas, 
be ryšio su niekuo ilgai būti negalėjau. Nubėgau keliu, šoki- 
nėdamas per sausas šakas tarsi žiogelis. Ieškojau ryšio su kuo 
nors, naujos, tegu trumpalaikės tvarkos, kad tik nereikėtų tvy- 
roti tuštumoje. Nuo medžio atsiskyrė šešėlis. Zosė! Sugavo 
mane! 

— Kas ten vyksta? — sušnibždėjo. - Kaimiečiai užpuolė tėvus? 

Sučiupau ją. 

— Bėkim! - atsakiau. 

Drauge bėgome per laukus į nepažįstamą tolį, ir ji buvo tarsi 
pagrobta, o aš — tarsi pagrobėjas. Bėgome ežia per laukus, ko! 
užteko kvapo. Ryto sulaukėme mažoje pievelėje prie vandens, 
pasislėpę melduose, virpėdami iš šalčio ir kalendami dantimis. 
Žiogai čirškė kaip pašėlę. Auštant kitas užpakalis, šimtąkart 
nuostabesnis, raudonas, pasirodė danguje ir užpylė pasaulį spin- 
duliais, versdamas visus daiktus mesti ant žemės ilgus šešėlius. 

Nežinojome, ką daryti. Negalėjau Zosei išsidejuoti ir paaiš- 
kinti, kas nutiko dvare, nes gėdijausi, o ir žodžių negalėjau ras- 

ti. O ji veikiausiai daugmaž žinojo, nes irgi gėdijosi ir visiškai 
negalėjo išsidejuoti. Sėdėjo pakrantės krūmynuose ir kosčiojo, 
nes nuo meldų traukė drėgmė. Suskaičiavau pinigus - turėjau 
apie 50 zlotų ir dar truputį smulkių. Tiesą sakant, reikėtų pės- 
čiomis žygiuoti iki artimiausio dvaro ir ten ieškoti pagalbos. 
Tačiau kaip paaiškinti dvare, kaip išdėstyti visą istoriją, gėda 
neleido praverti burnos, ir buvau linkęs verčiau visą likusį gy- 
venimą ištupėti melduose, nei papasakoti kitiems, kas nutiko. 
Niekada! Jau geriau apsimesti, kad ją pagrobiau, kad kartu pa- 
bėgome iš tėvų namų, toks poelgis atrodė kur kas brandesnis — 
jį buvo lengviau priimti. Tokiu atveju man nieko nereikėtų jai 
aiškinti ir pasakoti, nes moteris visada priima vyro meilę. Tuo 
prisidengę galėjome tylutėliai nusigauti iki stoties, nuvažiuoti į 
Varšuvą ir ten paslapčia nuo visų pradėti naują gyvenimą - o tą 
paslaptį galima būtų pagrįsti pagrobimu. 

Tad pabučiavau ją į abu skruostus ir išpažinau savo jausmą, 
ir ėmiau atsiprašinėti, kad pagrobiau, ir aiškinau, kad šeima 
niekad nebūtų jos išleidusi už manęs, nes nebuvau pasiturintis, 
kad nuo pat pirmos akimirkos mano širdį užliejo švelnūs jaus- 
mai ir supratau, kad ir ji man jaučia tą patį. 

— Neturėjau kitos išeities, kaip tik pagrobti tave, Zose, - kal- 
bėjau, - pabėgti kartu. 

Iš pradžių ji truputį nustebo, bet po ketvirčio valandos pirš- 
tuvių ėmė taisyti visokias minas, žvilgčioti į mane, nes ir aš į 
ją žvilgčiojau, ir krutinti pirštus. Apie kaimiečius ir anarchiją 
dvare visiškai pamiršo, jau jai ėmė atrodyti, kad iš tikro ją 
pagrobiau. Šitai jai baisiai paglostė savimeilę, juk iki šiol tik 
užsiimdavo rankdarbiais arba studijavo, arba sėdėjo ir žiop- 
sojo, arba nuobodžiavo, arba ėjo pasivaikščioti, arba žiūrėjo 
pro langą, arba skambino fortepijonu, arba filantropiškai dir- 
bo organizacijoje „Visi kartu“, arba laikė daržovių auginimo 

egzaminus, arba flirtavo ir šoko skambant muzikos garsams, 
arba važiavo į kurortus, arba vedė pokalbį ir pro langus žvel- 
gė į tolį. Iki šiol jai neateidavo į galvą tikėtis, kad atsiras kas 
nors, norintis ją turėti. Ir štai ne tik atsirado, bet dar ir pagro- 
bė! Tada sutelkė visą savo gebėjimą mylėti ir pamilo mane - 
nes aš ją pamilau. 

"Tuo tarpu užpakalis kilo į dangų ir liejo milijardus skaisčių 
spindulių ant pasaulio, kuris buvo tartum pasaulio pakaitalas — 
iškirptas iš kartono, nudažytas žaliai ir iš viršaus apšviestas skais- 
čia šviesa. Šunkeliais, vengdami žmonių gyvenamų vietų, patrau- 
kėme stoties link, o kelias buvo tolimas - dvidešimt keli kilo- 
metrai. Ji ėjo ir aš ėjau, aš ėjau ir ji ėjo, ir taip kartu palaikyda- 
mi vienas kito ėjimą ėjome plieskiant negailestingo, skaistaus, 
žėrinčio infantiliško ir infantilinančio užpakalio spinduliams. 
Šokinėjo žiogai. Žolėje svirpė svirpliai. Paukšteliai skraidė ar- 
ba tupėjo ant šakų. Tolumoje pamatę žmogų, išsukdavome iš 
kelio arba slėpdavomės pakelės krūmuose. Tačiau Zosė užtik- 
rino mane, kad gerai žino kelią, nes tūkstantį kartų važiavo į 
stotį ekipažu arba puskariete, arba brika, arba rogėmis. Buvo 
baisiai karšta. Laimė, pavyko slapčia pasistiprinti pienu — iš- 
čiulpėme pakeliui sutiktą karvę. Ir vėl ėjome. O kadangi bu- 
vau išpažinęs savo meilės jausmą, visą laiką turėjau palaikyti 
meilingą pokalbį ir rodyti dėmesį, pavyzdžiui, paduoti ranką 
einant per akmenis, sumestus skersai upę, vaikyti muses, klau- 
sinėti, ar nepavargo, - ir daugybę kitų dalykų. Ji irgi panašiai 
klausinėjo, vaikė ir rodė. Mane tas baisiai vargino, ak, kad tik 
nusigavus iki Varšuvos, tada išsilaisvinsiu nuo Zosės ir pradė- 
siu gyvenimą iš naujo. Norėjau vienintelio dalyko — pasinau- 
doti ja kaip pretekstu ir priežastimi, kad kupinas sąlyginio 
brandumo atsiplėščiau nuo tos krūvos dvare ir nusigaučiau 
iki Varšuvos, kur netrukus imčiau gyventi vienas. O kol kas 

turėjau rodyti dėmesį ir apskritai kalbėti su ja taip švelniai ir 
1ntymiai, kaip paprastai kalba du žmonės, negalintys vienas 
nuo kito atitraukti akių, o Zosė, kaip jau sakiau, sužadinta 
mano jausmo, pamažu darėsi vis aktyvesnė. O užpakalis, karš- 
tai liepsnojantis ir iškeltas į milijardo kubinių kilometrų aukštų, 
niokojo pasaulio plynę. 

Ji buvo panelė iš kaimo, auklėta savo motinos, taip pat ma- 
no tetos, Hurleckos, mergautine pavarde Lin, taip pat tarnų —- 
iki šiol ji šiek tiek lavinosi ir mokėsi Aukštojoje daržininkystės 
mokykloje ir Prekybos kursuose arba kartais virdavo uogienes, 
arba imdavo ir perrinkdavo serbentus, arba lavino protą ir jaus- 
mus, arba truputį pasėdėdavo, arba padirbėdavo kontoroje 
kaip pagalbinė jėga, arba valandėlę skambindavo pianinu, ar- 
ba šiek tiek vaikštinėjo ir kažką kalbėjo, o pirmiausia laukė, 
laukė 1r laukė to, kuris ateis, pamils, pagrobs. Tai buvo puiki 
laukimo specialistė, švelni, neveikli, drovi, todėl jai dažnai 
skaudėdavo dantis, nes ji puikiai pritiko dantisto laukiamaja- 
me, o dantys tai žinojo. Tad dabar, kai lauktasis galų gale pa- 
sirodė ir pagrobė, kai išaušo toji iškilminga diena, ji ėmėsi 
intensyvios veiklos ir pradėjo rodytis beigi girtis, traukti vi- 
sus švietalus ir mojuoti jais prieš mane vartydama akis, juok- 
damasi dantimis ir gyvenimo džiaugsmu, gestikuliuodama ar- 
ba niūniuodama melodiją, kad parodytų savo muzikinį išpru- 
simą (nes šiek tiek skambino pianinu ir mokėjo „Mėnesienos 
sonatą“ atmintinai). Be to, iškišdavo ir atkišdavo tas kūno 
dalis, kurios buvo dailesnės, mažiau jas dengė. O aš turėjau 
žiūrėti ir žvilgčioti, apsimesti, kad mane tai ima už širdies ir 
imti į širdį... O liepsningas ir pompastiškas užpakalis bekraš- 
tėje dangaus mėlynėje dominavo virš pasaulio ir švietė, spin- 
duliavo, spindėjo ir kaitindamas, kepindamas džiovino žole- 
les ir gėleles. O Zosė buvo laiminga, nes žinojo, kad mylėda- 

mas esi laimingas, - ir žvelgė spindinčiu, šviesiu žvilgsniu, aš 
irgi turėjau žvelgti tokiu pačiu. Ir šnibždėjo: 

— Taip norėčiau, kad visiems būtų gera ir kad visi būtų tokie 
laimingi, kaip mes, - jeigu visi bus geri, tai visi bus laimingi. 

Arba sakė: 

— Esame jauni, mylime vienas kitą... Pasaulis priklauso 
mums! - ir glaudėsi prie manęs, o aš irgi turėjau glaustis. 

Ir įsitikinusi, kad myliu, ji atsivėrė man ir ėmė pasakoti apie 
save, pasakojo nuoširdžiai ir patikliai, kaip niekad su niekuo 
nėra kalbėjusi. Nes iki šiol paniškai bijojo žmonių ir, būdama 
auklėtine mano tetos, Hurleckos, mergautine pavarde Lin, jau 
pradingusios krūvoje, taip pat tarnų, išaugusi tam tikroje aris- 
tokratiškoje izoliacijoje, niekam ir niekada nebuvo atsivėrusi, 
nes bijojo, kad bus sukritikuota ir pasmerkta, ir viduje buvo 
tarytum neišbaigta, neapibrėžta ir nepaženklinta, nesukontro- 
liuota ir nesanti tikra, kokį daro įspūdį aplinkiniams. Palanku- 
mas jai buvo būtinas, ji negalėjo be palankumo, galėjo kalbėti 
tik su tuo, kuris iš anksto ir a priori* jos atžvilgiu buvo nusitei- 
kęs palankiai, šiltai... Taigi dabar, matydama, kad myliu, ir 
manydama, kad susirado šiltą gerbėją 4 priori, besąlygišką, 
kuris viską, kad ir ką ji pasakytų, priims su meile, nes myli, ji 
ėmė atvirauti ir pasakotis, kalbėjo apie savo sielvartus ir 
džiaugsmus, skonį ir pomėgius, entuziazmus, iliuzijas ir nusi- 
vylimus, susižavėjimus, sentimentus, prisiminimus ir visas smul- 
kias detales - cha, galų gale surado tąjį, kuris myli, kuriam 
gali išsipasakoti nebaudžiama, būdama tikra, kad viskas 
bus priimta nebaudžiamai, su meile, šiltai... O aš privalėjau vis- 
kam pritarti ir priimti, žavėtis... 


Ji sakė: 


* nepatikrinus (lot.) - Red. 


284 ) KETURIOLIKTAS skyrius 


— Žmogus turi būti visapusiškas, tobulėti kūniškai ir dvasiš- 
kai, visada būti gražus! Esu už žmogiškąją pilnatvę. Vakarais 
mėgstu priglausti kaktą prie lango stiklo ir užmerkti akis, tada 
ilsiuosi. Kiną mėgstu, o muziką myliu. 

O aš turėjau viskam pritarti. Ir toliau čiauškėjo, kad nubu- 
dusi ryte turi pirštu patrinti sau nosytę, būdama įsitikinusi, kad 
negaliu likti abejingas jos nosytei, ir prapliupo juoku, aš irgi 
prapliupau. O paskui liūdnai sakė: 

— Žinau, kad esu kvaila. Žinau, kad nieko nemoku daryti 
gerai. Žinau, kad nesu graži... | 

O aš turėjau viską užginčyti. Ji žinojo, kad užginčiju ne var- 
dan tiesos ir tikrovės, o todėl, kad myliu, ir todėl tais užginči- 
jimais žavėjosi, mėgavosi, džiaugėsi, kad surado besąlygišką ger- 
bėją a priori, kuris myli, kuris sutinka, priima ir pritaria vis- 
kam, viskam pritaria palankiai, šiltai... 

O, kankinimai, kuriuos turėjau atlaikyti, kad išsaugočiau bent 
regimybę subrendimo einant takeliais, vedančiais per ražienas, 
kai tuo tarpu ten, tolumoje, tvarsėsi ir begėdiškai grumdėsi pras- 
čiokai su ponais, o aukštybėse pakabintas užpakalis, baisus, ne- 
gailestingas, zenitiškas, tarsi strėles laidė milijardus spindulių — 
o, tas šiltas palankumas, žudantis, klampinantis švelnumas, abi- 
pusis žavėjimasis, meilumas... O, begėdiškumas moterėlių, taip 
trokštančių meilės, taip linkusių į šitokius meilingus žaidimė- 
lius, taip greitų tapti susižavėjimo objektu... Kaip ji drįso, bū- 
dama minkšta, jokia ir niekatra, pritarti mano užsidegimui ir 
priimti garbinimą, su didžiausiu pasimėgavimu, godžiai sotin- 
tis mano garbinimu? Ar egzistuoja žemėje ir po liepsnojančiu, 
svilinančiu užpakaliu dalykas, baisesnis nei ta moteriška šilu- 
mėlė, tas drovus, familiarus dievinimasis ir glaudimas į save?.. 
Ir dar blogiau, norėdama atsilyginti tuo pačiu ir užpildyti savo 
abipusio susižavėjimo dalį, ėmė žavėtis manimi - ir didžiai su- 

sidomėjusi, kuo rimčiausiai ėmė klausinėti mane apie mane ne 
todėl, kad iš tikrųjų jai būtų tas įdomu, o dėl revanšo - nes 
žinojo, kad jeigu ji domėsis manimi, aš dar labiau domėsiuos 
ja. Tai buvau priverstas pasakoti apie save, o ji klausėsi, padė- 
jusi galvelę man ant peties ir retkarčiais užduodama klausimus, 
kad parodytų, jog klausosi. Ir savo ruožtu penėjo mane savo 
susižavėjimu, prisiglaudusi, įsimylėjusi, ak, aš jai patikęs iš pir- 
mo žvilgsnio, iš karto padaręs jai įspūdį, ak, kaskart mylinti 
mane vis labiau, esu toks drąsus, toks ryžtingas... 

— Pagrobei mane, - sakė, žavėdamasi savo kalbėjimu. - Ne 
kiekvienas taip išdrįstų. Pamilai ir pagrobei, nieko neklausei, 
tik pagrobei ir tiek, neišsigandai tėvų... man patinka tavo akys, 
bebaimės, vyriškos, plėšrios... 

Ir nuo jos žavėjimosi vyniojausi kaip pliekiamas šėtonas, o 
milžiniškas, pragariškas užpakalis švietė ir kiaurai skrodė iš vir- 
šaus kaip galutinis visatos ženklas, visų paslapčių raktas, neat- 
šaukiamas dalyko vardiklis. Ji, prisiglaudusi prie manęs, for- 
mavo mane sau ir skleidė šilumą, droviai, bejėgiškai mitologi- 
zavo mane taip, kaip ten jai pritiko, ir jaučiau, kad nerangiai 
garbina mano privalumus ir dorybes, ieško ir suranda, užside- 
ga ir uždega... Paėmė mano ranką ir prispaudė prie savęs, tada 
ir aš prispaudžiau prie savęs jos ranką - o infantiliškas, praga- 
riškas užpakalis pasiekė zenitą, kulminaciją ir kepino iš aukšty- 
bių statmenai žemyn. | 

Ir pakibęs pačioje erdvės viršūnėje svaidė savo auksinius, si- 
dabrinius spindulius žemyn, į žemę ir į visus horizontus. O Zo- 
sė vis labiau glaudėsi prie manęs, vis glaudžiau jungėsi su ma- 
nim ir vis giliau vedėsi mane į save. Aš norėjau miego. Nebega- 
lėjau daugiau nei eiti, nei klausyti, nei atsakinėti, tačiau 
privalėjau eiti, klausyti ir atsakinėti. Ėjome per kažkokias pie- 
vas, o tose pievose žolė buvo žaliai žalia ir žaliuojanti, pilna 

geltonų purienų, bet purienos buvo nedrąsios, prisiglaudusios 
prie žolės, o žolė slidoka, šlapia, mažumėlę sudrėkusi, karštai 
garuojanti nuo karščio, sklindančio iš viršaus. Iš abiejų takelio 
pusių pasirodė gausybė raktažolių, bet tos raktažolės buvo ta- 
rytum arbatinės ir anemiškos. Pakelėse augo daug plukių, daug 
melionų. Vandeny, drėgnuose grioviuose - vandens lelijos, blyš- 
kios, išblyškusios, subtilios, balkšvos, visiškai sustingusios, be 
to, karštame, garuojančiame ore. O Zosė vis glaudėsi prie ma- 
nęs ir vis pasakojosi. O užpakalis taikėsi į pasaulį. Nykštukiniai 
medžiai atrodė tarsi liguisti ir sugrybėję, labiau priminė grybus 
nei medžius ir buvo tokie išgąsdinti, kad jeigu nors vieną pa- 
liesčiau, iš karto sueižėtų. Skraidė daugybė čirškalojančių žvirb- 
lelių. Viršuje plaukė rausvi, balsvi ir melsvi debesėliai, tarytum 
iš muslino, menkučiai ir švelnučiai. Ir viskas čia buvo nusitry- 
nusiu kontūru ir tarsi užtepliota, visi daiktai buvo tokie tylūs ir 
susisarmatiję, susigūžę kažko laukdami, negimę ir neapibrėžti, 
kad, tiesą sakant, niekas čia nebuvo paskira ir apibrėžta, kiek- 
vienas daiktas jungėsi su kitais į vieną masę - klampią, balsvą ir 
užgesusią, tylią. Mažutės srovelės čiurleno, liejosi, sunkėsi ir 
garavo arba kur ne kur gurgėjo, burbulėjo ir purslėjo. Ir tasai 
pasaulis vis mažėjo, tarytum spaudėsi, gūžėsi, o gūždamasis vis 
labiau gniaužė ir spaudė, netgi suveržė kaklą tarsi švelniai dusi- 
nantis antkaklis. O užpakalis, absoliučiai infantilus, siaubingai 
kėsinosi iš viršaus. Pasitryniau kaktą. 

— Kokia čia apylinkė? 

Ji atsuko į mane savo menką, liesą, nuvargusį veidą ir atsakė 
droviai ir švelniai, šiltai prisiglausdama prie peties: 

— Tai mano apylinkė. 

Man užgniaužė gerklę. Štai kur mane atsivedė. Vadinasi, vi- 
sa šitai buvo jos... Bet baisiai norėjau miego, galva man nulin- 
ko, nebeturėjau jėgų - ak, atsiplėšti, pasitraukti nors per žings- 

nį, atstumti per rankos ilgį, kirsti pykčiu, pasakyti ką nors ne- 
malonaus, išorganizuoti —- būti piktam, ak, būti blogam Zosei! 
Ak, būti Zosei negeram! - Turiu, turiu - galvojau mieguistai, 
nunarinęs galvą ant krūtinės - turiu būti Zosei negeras! O, šal- 
tas kaip ledas, išganingas, gaivinantis nepalankumas! Pats lai- 
kas būti negeram. Turiu būti negeras... Bet kaip būti jai nege- 
ram, jeigu esu geras - juk ji apima, persmelkia mane savo geru- 
mu, o aš savuoju persmelkiu, ir prisiglaudžia, ir aš prie jos 
prisiglaudžiu... pagalbos nėra! Tose pievose ir laukuose tarp 
nedrąsių žolių esame tik mudu du -ji su manimi ir ašsu ja - ir 
niekur, niekur nieko daugiau, kas galėtų išgelbėti. Esu pats vie- 
nas su Zose - ir su užpakaliu, kuris tartum horizonte sustingo 
absoliučioje, skaisčioje ir spindulingoje egzistencijoje, infanti- 
liu ir infantilinančiu, uždaru, nugramzdintu, sustiprėjusiu sa- 
vyje ir zenitišku sustingusioje kulminacijoje... 

O, trečiasai! Pagalbos, padėkite! Ateik, trečias žmogau, pas 
mudu du, ateik, išgelbėk, pasirodyk, kad galėčiau į tave atsirem- 
ti, išvaduok mane! Tegu čia atvyksta dabar, tučtuojau, trečias 
žmogus, svetimas, nepažįstamas, šaltas ir šiaurus, ir tyras, 
tolimas ir neutralus, tegu kaip jūros banga smogia savo sveti- 
mumu į tą tvyrantį artimumą, tegu atplėšia mane nuo Zosės... 
O, trečiasai, ateik, suteik man galimybę atsiremti, leisk, kad iš 
tavęs pasisemčiau stiprybės, ateik, gaivinantis kvėptelėjime, 
ateik, jėga, atkabink mane, atplėšk ir atitolink! Tačiau Zosė 
prisiglaudė dar švelniau, šilčiau ir meiliau. 

— Kodėl šauki ir rėki? Esame vieni... 

Ir atkišo man savo snukį. O man pritrūko jėgų, sapnas už- 
puolė tikrovę, ir negalėjau - turėjau savo snukiu pabučiuoti jos 
snukį, nes ji savo snukiu pabučiavo mano snukį. 

O dabar bėkite šen, snukiai! Ne, neatsisveikinu su jumis, sve- 
timos ir nepažįstamos svetimų, nepažįstamų tipų marmūzės, 

tipų, kurie mane skaitysite, sveiki atvykę, sveiki, žavingi kūno 
dalių rinkiniai, lai tik dabar viskas prasideda - atvykite ir pri- 
siartinkite prie manęs, pradėkite savo siausmą, padarykite man 
naują snukį, kad vėl turėčiau bėgti nuo jūsų į kitus žmones ir 
lėkti, lėkti, lėkti per visą žmoniją. Nes neįmanoma pabėgti nuo 
snukio kitaip, kaip tik į kitą snukį, o apsisaugoti nuo žmogaus 
galima tik kito žmogaus glėbyje. O nuo užpakalio apskritai ne- 
galima pabėgti. Vykitės mane, jeigu norite. Bėgsiu nuo jūsų su 
snukiu rankoje. 


Pabaiga ir kaulas, 
O kas skaitė - tas kvailas 


Kaip bato aulas. 


W. G. 

